
1. Detectivul Conan Doi, în permanentă stare de alertă 


Telereporterul mă anunţase, încă de ieri dupăamiază, că soseşte cât mai 
devreme, în cursul primelor ore ale dimineţii. 

Și iată-l prezent. Însă, spre seară (19.00 h). Scuzele nu fac parte din 
repertoriul său personal, deşi stătusem îmbrăcat în ţoale de gală toată ziua, 
nemâncat — ca să apar pe ecran cât mai slab — și neodihnit — pentru a 
avea un aer din cele mai spiritualizate. Aşa că reprezentantul 'Televiziunii se 
aşază la biroul meu, ocupându-mi unicul fotoliu. lar eu ascult năucit 
dispoziţiile pe care le transmite echipei de filmare, autentic grup de asalt ce- 
mi invadase locuinţa din Calea Moşilor. 

— Reglaţi reflectoarele ceva mai slab... maestru-i invers, cam grăsuţ. 
Aşa... acum să facem o probă! Maestre, nu te supăra, eliberează-ne, te rog, 
oleacă de spaţiu vital, că eşti mare. Atenţie la proiector, nu da peste el, e din 
tablă. Bun! Conectaţi la reţea... 

În clipa când responsabilul cu agregatele cuplează ştecherul, se 
declanşează o lumină cumplită. La priză. O flamă albăstruie, cât pumnul. În 
schimb, se sting toate becurile din casă. Precis că, și cele din cartier. 

Noroc că lumina discretă şi difuză a crepusculului mai reuşeşte să 
răzbată prin fereastra afectată de miopie. Autoritarul şi arogantul 
telereporter nu-și pierde cumpătul, dar nici aplombul. Mă-nlătură ca peo 
mașină infernală. Apoi se repede, urmat de electrician, fără să mai ceară 
vreun supliment de informaţii, direct spre hol. Nici n-apuc să-i spun undei 
tabloul. 

Se reîntoarce, tot atât de precipitat precum dispăruse. Și se răţoieşte la 
mine, în plină voce: 

— Unde-i tabloul de siguranţe, maestre Conan? Ce casă-i asta? 

— Satisfăcătoare, tovarăşe Bugnariu! — răspund eu, parțial timorat. 
Cam veche, dar sănătoasă. Nu-i igrasie decât toamna, iarna şi primăvara. 
Vara, se zbiceşte complet... Avem și gaze! La sobe! 

— Tabloul, maestre! — ridică el tonul, umblând la potenţiometrul de 
glas. Unde l-ai ascuns? 

— În pivniţă! 

— Şi unde-i pivniţa? 

— În nici un caz, în pod! 

Bugnariu nu sesizează subtilitatea ironiei, se face că plouă, după care, 
fără să întrebe mai mult, poruncește grupului de comando asaltarea 


beciului. Oarecum sâcâit de agresivitatea telereporterului, renunţ să-i 
însoțesc. Aud, de la distanţă, clipocitul apei de la subsol (minimum 60 
centimetri), călcată în picioare de specialiştii echipei de filmare. Noroc că 
suntem la sfârşitul verii. Pentru că-n octombrie, cotele apelor ajung până la 
1,25. Metri. 

Se aprinde totuși lumina. 

Echipa apare, oarecum demoralizată, în frunte cu reporterul frenetic. 
Nu-i deranjează câtuşi de puţin faptul că apa le șşiroieşte din poalele 
pantalonilor şi din pantofi, scurgându-se pe covorul din birou. În schimb, 
mă privesc toţi cam pieziş. 

— Maestre Conan, după ce terminăm cu osânda asta, să schimbi liţa de 
la siguranţe, deoarece ţi-am pus niște sârmă de rufe, de-un milimetru. Există 
riscul să se-aprindă toată instalația, dacă nu şi casa. Deşi nar fi nici o 
pagubă... N-am mai văzut de mult o asemenea mândreţe de pivniță. Auzi, 
ce idee, să montezi tabloul la subsol!... 

Telereporterul se instalează din nou la biroul meu, storcându-și discret 
manşetele blugilor. Apoi sentoarce spre mine și-mi zâmbeşte magnetic, așa 
cum îşi hipnotizează și spectatorii, pe micul ecran. 

După ce mă invită (la mine acasă) să iau loc pe scaun, fotoliul fiind 
ocupat de personalitatea sa, atât de binecunoscută telespectatorilor noștri, 
Bugnariu declanșează operaţia de instrumentare: 

— Luăm startul cu datele biografice. Deci, cine eşti matale, maestre 
Conan Doi, în literatură, ce gânduri ai pentru viitor şi-aşa mai departe. 
Încearcă să răspunzi inteligent, colorat, interesant, inedit, pasionat, cât mai 
atrăgător. Mi se pare că eşti un fel de scriitor, aşa mi s-a spus la redacţie. 
Nu? 

Simt că-mi paralizează corzile vocale. Ceea ce-mi cere marele 
telereporter, şi încă pe nepusă masă, mi se pare cumplit. 

— Tovarășe Bugnariu... 

— Stop! Nu-i bine! Vorbeşti cu telespectatorii, nu cu subsemnatul. Pe 
mine mă cunoaşte o lume întreagă, iar de matale abia acum îi e dat să 
audă... 

— Şi-i bine aşa? 

— Nu ştiu dacă-i bine, dar așa mi s-a trasat sarcina! Acum fii atent, 
maestrule! Am să te prezint eu telespectatorilor, c-altfel văd că nu merge, 
apoi am săți pun câteva întrebări... 


Bugnariu, ca şi cum s-ar afla în faţa camerei de luat vederi, priveşte ţintă 
la fotografia lui tanti Raliţa, care se găsește pe peretele din spatele scaunului 
meu, și pornește să turuie, cu glasul acela pe care i-l cunoaşte “o lume 
întreagă”, plin de intonațţii rafinate, ca un nechezat de mânz trecut de vârsta 
primelor iubiri: 

— Bună seara, iubiţi telespectatori. Am plăcerea dea vă prezenta pe unul 
din cei mai interesanţi scriitori ai zilelor noastre. Deși încă nu i-a apărut 
cartea atât de mult așteptată, Televiziunea își face o datorie de onoare, 
înfățișându-vă, în premieră pe ţară, ca să zicem aşa, personalitatea 
enigmaticului Al Conan Doi, autorul romanului ce urmează să iasă de sub 
tipar zilele acestea. Sub pseudonimul Al Conan, mai cunoscut în lumea 
literară ca “Al Conan Doi — detectivul de șoc”, se ascunde un reputat 
ziarist, reporter apreciat pentru acuitatea investigaţiilor sale, călător 
neobosit pe meleagurile patriei noastre. În clipele următoare, veţi avea 
prilejul să-l cunoașteţi pe maestrul Al Conan Doi în carne şi oase... 

— Meştere Bugnariu, nu-i bine, nu-mi place chestia asta cu “carne și 
oase”... 

— Lasă-mă în pace, maestre, nu te băga! Avem de-a face c-un public 
care stimează umorul de calitate. Când or să-ți vadă şi volumul... 

— Dar singur ai anunţat că n-a apărut... 

— Volumul matale, maestre, nu cartea... 

— Nici aşa nu-i în regulă, nu vezi că-s cam grăsuț? — Hai că eşti dulce, 
maestre! Cum vrei, matale, să te prezentăm pe micul ecran, fără să apari? 
Conţinutul contează, maestre, nu forma... Răspunde inteligent şi, poate, 
terminăm până la miezul nopţii... Dumnezeule, ce păcate ispășesc? 

Începe să-mi crească tensiunea arterială. Fapt pentru care mă răstesc la 
telereporter: 

— Ascult! — Ce? 

— Întrebările!... 

— A! Da! Dar să taci din gură, maestre, să nu mă întrerupi! 

— Şi cum o să-ţi răspund? 

— Domnule Conan, pe cine ai matale la Televiziune, de mi-au dat 
tocmai mie interviul ăsta, nenorocit? Nu găseau altă sancţiune? 

Vizibil, în pragul unui accident cerebral dacă nu, și-al unui sănătos 
infarct, telereporterul prezintă o splendidă tonalitate de parizer, virând lejer 
spre vânăt. În privinţa ritmului respirației, stă mult mai bine. Gâfâie 
astmatic, ca un compresor defect. 


Dar se stăpâneşte. Începe să răsufle adânc, după care devine mai 
accesibil, izbutind să rostească clar, cu glasul atât de “binecunoscut de-o 
lume întreagă”, prima întrebare: 

— Venerabile maestre, pentru a satisface curiozitatea publicului, vă rog 
să răspundețţi, în stilul care vă este propriu, atât de gustat de cititori: cine 
sunteți dumneavoastră, iubite maestre Conan?... 

Marele telereporter mi se pare uşor cretinizat. Doar singur anunţase cine 
sunt. Dar, ca să nu-l mai aud răţoindu-se la mine, îi fac plăcerea: 

— Iubiţi telespectatori şi, mi-o doresc din toată inima, iubiții mei 
cititori, Al Conan Doi, scriitorul care vă vorbeşte în acest moment, este un 
ziarist, aşa cum a pomenit ilustrul meu partener, dar care a dat în darul 
literaturii de aventuri. lar, dacă mi-am ales ca pseudonim Al Conan Doi, am 
făcut-o pentru a-l omagia pe ilustrul părinte al lui Sherlock Holmes. Miam 
petrecut o mare parte din viaţă studiind fenomenele, atât de diverse şi 
pasionante, ale realităţii înconjurătoare... 

Echipa Televiziunii mă privește surprinsă. lar Bugnariu pare căzut în 
transă. De altfel, de ce să m 

ascund după “deget”, eram sigur că voi produce senzaţie. Decid să 
continui, încurajat de uităturile extaziate ale valorosului colectiv, și-i dau 
înainte: 

— Ultima aventură a detectivului Conan Doi, adică a subsemnatului, 
mai corect spus, a de față vizionatului, m-a stresat până în cele mai infime 
fibre ale sistemului meu nervos. Dacă veţi citi romanul ce trebuie să apară 
zilele acestea, vă veţi convinge ce înseamnă a fi detectiv amator, ba şi 
scriitor pe deasupra. Cunoscutul telereporter Bugnariu, excelentul meu 
prieten, m-a întrebat, de față cu dumneavoastră, cine sunt. În plină 
maturitate (aproape 1/2 secol), în plină dezvoltare fizică (chiar prea plină, 
fapt pentru care mă aflu de două decenii în evidenţa Institutului de 
Endocrinologie, dar fără rezultate notabile, fiind stabilizat pe orbita sutei de 
kile, cu-o aproximaţie sensibilă în plus), în plină luptă cu timpul (ceea ce m- 
a determinat să-mi cumpăr un autoturism proprietate personală — “Fiat” 
600 D sau “Bombiţa”, cum i se spune în intimitate), consider cam ajuns la 
stadiul care-mi îngăduie să împărtășesc contemporanilor roadele unor 
experiențe de viață, paroxistice, adică trăite la cea mai înaltă tensiune 
(minimum 360 volţi). N-am spus “rodul”, ci “roadele”, deoarece veți avea 
de-a face, într-un viitor apropiat, cu-o serie întreagă de romane 


excepţionale, închinate neobișnuitei mele activităţi de investigator modern, 
în sensul cel mai pozitiv al cuvântului, bineînţeles... 

Chipul telereporterului pare să fie animat de-o nouă viață. Pesemne îl 
bântuie entuziasmul. Dar e posibil, şi invidia. Căci muşchii faciali îi tresar 
spasmodic. Gura i se poceşte. Ochii-i devin niște micro-lasere. Deodată, 
brusc, începe să urle şi să răcnească, bezmetic: 

— Opriţi înregistrarea... Să nu-l mai aud, că-l împușc cu mâinile mele! 
Opriţi! Drept cine te iei dumneata, dom'le Conan? Oi fi vreun Tolstoi, 
vreun Balzac, de Maupassant sau alt grangure din flora literară? Vezi-ţi, 
dom'le, de treabă... Nu te apuca să-ţi faci reclamă, și tocmai la Televiziune, 
că nu-i bine, şi nici frumos... 

Situaţia începe să se deterioreze, îmi zic eu. Grupul de comando sare ca 
ars de pe scaune. Bugnariu îmi escaladează biroul, călcând în picioare 
bunătate de lemn lustruit, se agaţă de lustră şi începe să se dea huţa, 
secerând din voleu tot ce întâlnește în cale. 

Specialistul cu luminile luftează, năpustindu-se săl placheze pe marele 
telereporter. Bugnariu îi șutează un bombeu tronconic, drept între ochi, 
electronistul face un scurtcircuit, îl trage de cracul pantalonilor pe șeful său 
ierarhic. Stofa rezistă, nu cedează. În schimb, cedează lustra. Se desprinde 
de tavan, împreună cu-o halcă zdravănă de tencuială. 

Alţi doi membri ai valorosului colectiv se reped să-l culeagă, mai înainte 
de-a ateriza forțat pe duşumea. Necalculând traiectoria, se prăbușesc cu 
toţii, neuitând să mă antreneze și pe mine. Sub ei. 

Sunt trei. Și cu Bugnariu, patru. 

Oftez icnit şi mă cufund în gânduri adânci. Nunţeleg ce l-a apucat pe 
telereporter. De ce răcnea și răgea să se oprească înregistrarea, de vreme ce 
nici nu fusese vorba de așa ceva? 

Deasupra personalității mele, a încetat orice activitate umană. Liniște 
deplină. 

Încerc o primă mișcare. Lejeră. Mădularele funcţionează perfect. Mă uit 
mirat în jurul meu. Nici urmă de echipă de oameni ai Televiziunii. Nici 
urmă de istericul acela de telereporter. Și, ca o culme, nici urmă de birou. 

Deschid mai bine ochii, mărind obturatorul. 

Mă aflu în dormitorul meu, proprietate personală. Dar, nu în pat, ci pe 
duşumea. Sunt în pijama. Deci, am dormit, am visat urât şi am căzut din 
culcuș. Visasem. Căci prea era frumos ca să fie adevărat. 


Din poziţia ingrată în care mă găsesc, adică trântit într-o rână pe carpeta 
dinaintea patului, am o splendidă vedere asupra cadranului ceasului de pe 
noptieră. Și merită să fie admirat. Arată nu numai ora exactă (cu oarecare 
aproximaţie), dar şi data la care ne aflăm. Mă frec la ochi. Totuși, văd bine. 
Chiar disting clar: “Miercuri, 11 septembrie, orele 10.14 h”. 


2. Acea mătuşă minunată şi mașina ei zburătoare 


În trei secunde, nici una mai mult, întreprind un calcul ultrarapid. 
Rezultă c-aș fi dormit 48 de ore! Ceva de domeniul “science-fiction”-ului! 
Rareori am un somn ce depăşeşte 10 ceasuri. 

Tanti Raliţa mă ridicase de la Posada, luni, pe la prânz. 

La “Paralela 45”, nu zăbovisem decât 3/4 oră. Atât cât să luăm ceva uşor 
în gură. O ciorbă de burtă, două cotlețele de purcel (sacrificat la vârsta cea 
mai fragedă), nişte alune prăjite, o salată de varză roșie, două cafele, din 
rezerva personală a responsabilului. 

Ce-am făcut de luni până miercuri? Mister! Și pauză... 

În timp ce mă adun de pe dușumea, încerc să-mi reamintesc cele 
întâmplate. Imposibil! Dacă sufăr cumva de vreo amnezie? N-ar fi exclus, 
după șocul suferit la Posada, la pensiunea doamnei Marița Nachtigal. 

O voce binecunoscută mie, de dincolo de ușă, mă determină să 
abandonez ipoteza avansată: 

— Măestrică, nu te mai scoli o dată? Vino la bucătărie. Ceaiul e gata. 
Ajunge atâta somn... Hai să gușşti ceva... 

Când aud că mi se va servi un breakfast, mă trezesc de-a binelea. Ceea 
ce nu s-ar întâmpla, dacă ar fi vorba de amnezie. 

E Penke, bulgăroaica de nevastă-mea. Acum îmi amintesc, brusc, totul. 
Tot ea mă întâmpinase şi la sosirea în București, pe Calea Moșilor, la 
domiciliul pe care-l părăsisem în mare grabă, plecând în marea aventură a 
căutării unei oaze de linişte, unde să-mi termin mult visatul roman. 

Pesemne că fusesem atât de obosit, atât de stresat, încât adormisem de-a- 
n-picioarelea. Nu mai înainte de-a fi servit ceva lejer. Ca omul care vine de 
la drum lung. Oare ce mi-o fi oferit nevastă-mea? Mai ales că-i responsabilă 
cu regimul meu de slăbire (de trei decenii). Preferabil să nu-mi reamintesc. 
Posibil să-mi fi servit iarăşi brânza de “veci”, recomandată cu-atâta 
insistență de Doru-doctoru”. 

Și chestia cu visul ăsta, idiot. Cred că tot din pricina dietei. Pe Bugnariu 
îl cunosc de om serios. Ce caută în visele mele? Bineînţeles, mi-ar fi surâs 
un interviu la Televiziune. Mai cu seamă acum, când am material de 
excepţie, pentru a-mi duce la bun sfârșit romanul... 

Pe cât sunt de trupeş, pe-atât sunt de agil. În 80 de secunde sunt gata, 
dușat şi îmbrăcat. 


Nu mă mai privesc în oglindă. Mă cunosc destul de bine. Ba chiar mă și 
plac (uneori). Dar, după orgiile alimentare de la pensiunea coanei Marița, 
tare mi-e teamă să nu arăt “întremat”. Mai ales că, înainte de breakfast, 
trebuie să mă supun supliciului cotidian de acasă. Cântarul. 

Nu mi se servește nimic, până nu sunt controlați parametrii personalităţii 
mele fizice. În funcţie de indicaţiile cântarului medicinal, se procedează la 
un calcul riguros al caloriilor ce mi se cuvin în ziua respectivă. Penke este 
adepta înverşunată a principiului: “dimineaţa mănânci singur, la prânz 
împarți cu prietenii, iar seara dai mâncarea duşmanilor”. Ăsta-i şi unul din 
motivele pentru care am ajuns, mai ales serile, să mă consider propriul meu 
duşman... 

Intru bine dispus în sufragerie. Penke îmi zâmbește ca totdeauna, cu 
argint în ochi și aur de trompetă în glas. Așa-mi sună invitaţia: 

— Hai, măestrică, să vedem cum stăm cu cântarul! Parcă-i nevoie de 
cântar, pentru a mi se suprima orice hrană pe următoarele două săptămâni! 
Dar să-i fac plăcerea. 

În schimb, buna dispoziţie mi se dezintegrează brusc. Urc pe 
instrumentul de tortură. Nu mai înainte de-a-mi da jos târlicii, cureaua de la 
pantaloni, batista şi ochelarii. Noroc că mă oprește: 

— Ajunge, nu-i nevoie să-mi faci o demonstraţie de “striptease”. 

Zadarnic încerc să “trafichez” indicatorul. Nu ţine! Penke s-a instalat 
lângă mine și stă cu ochii pe el. Spre surprinderea mea, chicotește 
zglobioasă: 

— Măestrică, ce mai calea-valea, eşti în pom... Trei kile și ceva. În 
plus... 

Abia îndrăznesc să întreb: 

— Barem, o cafea neagră îmi dai? Cu zaharină... 

— Ai să râzi, îți dau să mănânci pe pofta inimii. E zi mare. S-a întors 
fiul rătăcitor... Numai să povesteşti pe îndelete ce s-a întâmplat acolo, de-ai 
venit fără “Bombiţă”... 

— Splendid, copilă bună! Eşti o comoară... 

— Lasă vraja, măestrică! Aştept naraţiunea... 

— După breakfast! 

Doamne! Bună mai e și brânza asta de “veci”. Chiar renunţ la ultima 
sută de grame. Normal. După trei ochiuri. Cu costiță afumată, prăjită, 
crocantă, după trei căni de ceai, după untul proaspăt, uns pe pâine prăjită şi 
lustruit cu nişte miere de tei (aproximativ medicinală). 


Penke îmi aprinde ţigara, după care îmi toarnă, atentă, o ceașcă babană 
de cafea turcească, preparată cu două lingurite cocoșate de materie primă, 
aşa cum numai ea ştie s-o fiarbă, de-a ajuns celebră printre prietenii casei. 

— Măestrică, de mâine intrăm la regim. Altminteri îi invit diseară pe 
Doru-doctoru” şi pe Sandu-babandu”... medicii tăi personali! 

— La masă? Perfect... 

— Hai să lăsăm gluma, dă-i drumul la “story”. Dar fără exagerări 
descriptive, mă interesează numai faptele. Să aflu şi eu cum de-ai fost în 
stare să iei trei kilograme în greutate... 

După treizeci de minute de relatare subiectivă, dar şi nişte cafele de 
înaltă calitate obiectivă, izbutesc să-i prezint nevesti-mi un sinopsis al 
evenimentelor de la Posada. 

Fără a stărui în detalii, îi zugrăvesc menajeria coanei Marița Nachtigal. 
Gilly Izvema, “marea actriță” a Studiourilor de la Buftea, Lucky-Lucky, 
solistul nostru de muzică pop, vedeta nunţilor și a botezurilor din Ilfov, 
doctorul Hannibal Certega, dar și bucătarul pensiunii, inginerul Siegfried 
Gaterek, doctor în chimie și matrapazlăcuri, care a binevoit să decedeze, 
mai mult sau mai puţin enigmatic, frații Mogam și Bigam Flintaș, 
fotoreporterul Sică Finichi, Bubi Volkswagen, marele mecena al artei 
cinematografice, sunt cu toţii înfățișaţi în cele mai vii şi realiste culori. 

Corect, c-aşa m-a proiectat natura, îi relatez și despre ospeţele de 
pomină ale doamnei Marița Nachtigal. Penke mă ascultă uimită, calculând 
(probabil) în gând caloriile asimilate cu aceste infame prilejuri. 

Îi povestesc şi despre furtuna ce-mi îngropase “Bombiţa” sub un munte 
de balastru calitatea întâi. 

— Bine, măi băiete, dar ai aici un roman gata scris — proclamă, 
încântată, nevastă-mea. 

— Păi aşa zic şi eu. Dar pentru a-l transcrie “pe curat”, aş avea nevoie şi 
de niscaiva condiţii de creaţie. De linişte, de un mediu stimulator. Unde 
găseşti aşa ceva? Aici, în Moșşilor? Ascultă și tu, uite, chiar acu s-a găsit să 
sune la ușă!... 

— Stai blând, nu te enerva, că-ţi “cauzează” la tensiune!... — încearcă 
să mă tempereze soția mea personală. 

Dau năvală spre uşă. Deschid brusc. Și mă ciocnesc cap în cap cu tanti 
Raliţa. Ce-o fi căutând azi? Că nu-i nici sâmbătă, cu “Mannix”. Imediat mi 
se aprinde dioda. Pesemne din pricina șocului. E “telecinemiercuri” şi-avem 


vreo năzbâtie cu gangsteri. Dar suntem abia către prânz. Sper să nu-mi stea 
pe cap până diseară. Așa-s eu, totdeauna îmi fac iluzii. 

Îi sărut mâna, lejer vătămat la frunte. De fapt merită, doar ea mă salvase 
din ghearele menajeriei de la pensiunea coanei Marița... 

De când s-a procopsit cu Trabantul, tanti Raliţa arată mult mai tânără. În 
ciuda celor 75 de ani (pe care nu-i mărturiseşte, fixându-se la 70 — de vreo 
şase ani încoace), se poartă băiețește, cu părul tuns plastic, scurt, umblă în 
blugi, cu poșetă de “vânător şi pescar sportiv”, cu pantofi bărbătești, măsura 
46 (care cred co strâng) şi cu ochelari negri, de soare — chiar și noaptea —, 
ca-n filmele cu gangsteri, care-i plac la nebunie. 

Iarăşi ne punem pe cafele. 

Tanti Raliţa apreciază just cafelele de excepţie ale nevesti-mi. Bea câte 
două, trei. Fără să ne izbăvească, bineînţeles, de contribuţia ei la fumăraia 
din încăpere. Numai că fumează “Mărăşeşti”, de tipul cui. În ultima vreme, 
a mai redus din tutun. Vârsta. A trecut la două pachete şi jumătate, 
maximum trei. 

Aştept înciudat, curios s-o aud pe tanti Ralita ce mai povestește. Mă 
interesează, în special, evenimentele petrecute în răstimpul călătoriei 
noastre (cu 'Trabantul condus de ea) de la “Paralela 45”, inclusiv, şi până în 
Calea Moșilor. 

— AI, băieţele, aud că le dormi de le bușești. Păi, cred şi eu, cum să nu 
le dormi?... 

Începe să-mi pârâie sistemul neuro-electronic. 

— Ce vrei să insinuezi? 

— Eu nu insinuez, ci afirm! Erai atât de obosit, de șocat de întâmplările 
de la Posada, încât ţi-am administrat un sedativ... 

— Formidabil! Ce anume?... Napoton, Meprobamat... 

— Aș! De unde! Aveam la mine niște E.xtraveral... 

— Cât? 

— Puțin. Ţi l-am pus în mâncare, la “Paralelă”... În ciorba de burtă, în 
bere, în salata de varză roşie, chiar şi-n cafele... 

— L-ai pisat, de n-am observat? 

— Dar ce, aveam vreme să dau la râșniță două flacoane? Și-apoi, 
E.xtraveralul e lipsit de nocivitate. E din plante. Valeriană, parcă nu ştii... 

— Nu se poate! Cum de n-am simţit nimic? 

— Ai fi mâncat şi pietre, atât erai de înfometat! Ai cerut chiar încă o 
ciorbă de burtă. Nu ţi-am dat voie, pentru că terminasem tabletele... 


Privesc la ea, trifazic. 

Tanti Raliţa îmi returnează uitătura. Monofazic, însă. Zâmbitoare. 

— Hai că ţi-a făcut bine, să nu zici că nu. Cine mai doarme astăzi două 
zile la rând? Acum eşti tocmai bun de lucru. Am niște subiecte de rămâi 
tablou. Şi încă nedat la “Consignaţia”... 

— Tanti Raliţo, nu-ţi râde de mine! Nu vezi că-n Moșilor nu-i posibil? 
Sunt înconjurat numai de tramvaie, vecini, autobuze, neamuri și prieteni 
puşi pe table... 

— Şi ce, parc-ar fi rea câte-o partidă de table? Vin şi eu. Mi-e dor de-o 
“purcică”... 

Când o aud pomenind de table, simt că mă electrocutează un curent de 
cel puţin 220 V. La ultima întâlnire ne-a bătut pe toți de ne-a lăsat 
demoralizaţi pentru minimum trei săptămâni. 

Tanti Raliţa renunţă la chiştocul de Mărăşească. Începuse să-i frigă 
degetele. Îl stinge în ceaşca mea de cafea. După care, mă priveşte satanic: 

— Ce cadou îi faci tu lui tanti-ta Raliţa, dacă ţi-a găsit un loc de poveste, 
unde să pleci și să te-apuci de roman? 

Există momente (rare, ce-i drept) când mă apucă o dragoste nebună față 
de mătușă-mea. Chiar sinceră. 

— Orice! Chiar şi “Serie Noire”-urile de anul trecut, pe care spuneam că 
le pierdusem. Unde-i oaza? 

Tanti Raliţa nu răspunde imediat. Scormonește în geanta aia de vânător, 
dar și de pescar sportiv, cotrobăieşte prin diversele ei compartimente, pentru 
a scoate la iveală o bucată de ziar. E-atât de mototolită și unsuroasă, de 
parcă ar fi învelit măsline în ea. O despăturesc. E-o pagină din “România 
liberă”. “Mica publicitate”. 

— Să dau un anunţ? 

— Viceversa! Au dat alţii. Citeşte! 

Am lecturat pagina toată. Cu excepţia deceselor. Nu găsesc nimic. 
Pornesc să citesc din nou. Mai organizat. Numai sectorul de cereri și oferte. 
Rând cu rând: 

“Guvernantă specializată supraveghez copii mici, medii și adulţi.” 

“Caut menajeră tânără sănătoasă pentru bolnav recent pensionat.” 

“Gospodină 35 ani predau arta culinară familii noi garantez liniștea casei 
divorțată.” 

“Căutăm bărbat profilat încălzire cu lemne.” “Angajăm fată majoră 
pentru plimbat copii de școală clasa XII.” 


“Vând Trabant stare aproximativă contra Fiat tamponat sau Mercedes 
corespunzător.” 

“Cartierul Cotroceni cedez cameră liberă 550/12 nevulcanizată.” 

“Închiriez cameră student cu gaze.” “Cedez loc de veci Bellu pentru 
cinci ani.” “Predau gimnastică de slăbire la domiciliu contra masă: mic 
dejun, gustare de ora zece, prânz 3.500 calorii, gustare ora cinci, cină ca la 
prânz, garantez slăbirea amatorilor.” 

“Pierdut 16.000 lei amintire de familie. Aducătorului bună recompensă.” 

“Ofer masă casă regiune turistică montană contra consultaţii literare Ilie 
Dihalică Bezeţ Poiana-Sâmbetii kilometrul 101...” 

Stop! “Ecce homo”! 

— Tanti Raliţo, când ai găsit anunţul? 

— La vreo săptămână, după ce-ai plecat la Posada. — Și de ce nu mi-ai 
spus nimic, când am plecat deacolo? 

— Abia ieri am terminat măslinele... Bine că n-am aruncat hârtia! 

După ce s-a lichidat și 'Telecinemateca, mai zăbovim la discuţii, cu 
nevastă-mea şi cu tanti Raliţa, încă vreo două ceasuri zdravene. Când am 
luat, în sfârşit, o hotărâre unanim acceptată, trecuse de miezul-nopțţii. 

Mâine plecăm la Posada, să dezgropăm “Bombiţa”.Mă transportă la fața 
locului tanti Raliţa. Cu 'Trabantul. Plecarea în zori, ca până seara să fim 
înapoi, la Bucureşti. După care pornesc la Poiana, să-l caut pe Ilie Dihalică 
Bezet. 


3. “Raliul Moşilor-Posada-Comarnic”, cu tanti Raliţa la volan! 


În zori, la ora prevăzută pentru demararea în marea aventură, continuam 
să dorm la fel de țeapăn ca și peste noapte. Buștean. Deşteptătorul-calendar, 
de pe noptieră, sună corespunzător. Apăs pe butonul de stop. Inutil. Sună și 
zbârnâie. Îi trag un pumn vârtos. Dar clopoţeşte în neştire. Abia după ce-l 
ascund sub saltea, îmi dau seama că-i nevinovat. 

Soneria se aude fără încetare. Cea de la intrare. Acum bubuie și ușa. Mă 
reped să fac scandal. 

Renunţ. E tanti Ralita. Bate cu stânga în ușă, iar cu arătătorul de la 
dreapta se sprijină în butonul soneriei. Văzându-mă în prag, dă să-şi retragă 
degetul. Însă butonul nu mai poate fi deblocat din lăcaş. Trebuie să tai firul 
instalaţiei. 

— Frumos! Era vorba să plecăm în zori, iar matale le dormi! Păi, treabă- 
i asta?... Nu-i uman ce sentâmplă! 

Nu-s capabil să emit o vorbă. Am amuţit la văzul extravagantului 
deghizament al mătuşă-mi. De când sa ales cu 'Trabantul, nu mai face priză 
cu realitatea înconjurătoare. 

— Ce caşti gura? N-ai mai văzut automobilist? Pe vremea mea era şi 
mai rău. Umblai în halat anti-praf, ca o stafie! Lătrau şi câinii... 

— Dar ce, erau pe-atunci automobile? — zic eu, după ce-mi recapăt 
uzul corzilor vocale. 

Tanti Raliţa nu se supără. Stimează la maximum umorul meu demi-sec. 

Năvăleşte în casă, dându-mă cam brusc la o parte, se aşază în fotoliul de 
la biroul meu şi sloboade un răcnet ca-n “Winnetou”: 

— Peeeenkeeee! Mi-s aici! leşi cu cafeaua. Miroase toată curtea, 
trăzneşte a cafea prăjită, mai dihai cantr-o locantă turcească! 

Nici acum nu mi-am revenit total. În pijama, nefiind în stare să pornesc 
la îmbrăcat, privesc înlemnit la costumația mătușă-mi. 

Aminteşte de Emerson Fittipaldi. Aşa cum l-am văzut (la cinema), într-o 
salopetă de motonaut. Numai că tanti Raliţa, plină de iniţiativă, neavând la 
dispoziţie un magazin cu articole pentru piloţii de curse formula I (eventual 
şi II), şi-a încropit cu mijloace proprii o bluză de mușama neagră, o pereche 
de nădragi din același material, iar pe cap și-a montat un castron din cele 
care poartă ultimii noştri mohicani, motocicliștii. 

Penke aduce cafea după cafea, tanti Ralita aprinde Mărăşească după 
Mărășească, poluând mediul ambiant, iar eu fug să mă îmbrac. 


În sfârşit, petrecuţi de nevastă-mea, demarăm din Calea Moşilor pe la 
11:37 h. 

Tanti Ralita conduce de parcă ar fi într-un Matra de curse. Cine 
Dumnezeu i-o mai fi dat carnet? De l-ar lovi norocul să-l care dânsa în 
Trabant şi încă, mânând cu 90 pe oră! 

În 60 de minute, ajungem în dreptul “Paralelei 45”. Când o zăresc, încă 
de la distanţă, devin alergic. Mă apucă o foame cumplită. Pesemne că și 
tanti Raliţa prezintă simptome similare. Drept care, parchează în curtea 
motohanului. 

Responsabilul, bun prieten, ne întâmpină cu osebită bucurie. Când tanti 
Raliţa își demontează castronul de motonaut, bietul de el reușește s-o 
identifice. Dar îşi face cruce pe ascuns. Ceea ce nu-l împiedică să ne 
organizeze o mică gustărică. 

Fiind, de altfel, şi ora prânzului, transformă gustărica în masă pe cinste. 
Suntem la drum, nu ştim ce ne așteaptă. Deci, la repezeală: felul 1, ciorbiță 
de perișoare de morun, felul 2, cârnaţi de casă pe fasole sleită, felul 3, iarăşi 
cârnaţi de casă pe fasole sleită, pentru că-s formidabili, iar ca desert, un 
dărab de telemea desărată în lapte, cu nişte mere de-o rară frumuseţe. Ne 
oprim aici, ca să nu călătorim cu stomacul plin. 

Și iarăşi demarăm. În ciuda implorărilor mele, să nu fumeze la volan, 
tanti Ralita nu se lasă convertită și-și aprinde Mărășeasca. Nici nu-mi dau 
seama cum de poate conduce, atâta timp cât nu are pic de vizibilitate, 
interiorul Trabantului fiind invadat de-un “smog” din cele mai londoneze. 

Peste trei sferturi de ceas, în plină ceaţă (interioară şi exterioară), 
escaladăm coasta Posadei. Drept spre pensiunea doamnei Marița Nachtigal. 
Până să nu oprească motorul, îi spun: 

— Tanti Raliţo, nu cumva să te pună sfântul saccepţi vreo invitaţie din 
partea coanei Marița. E-n stare de orice. Chiar și să ne poftească la cină. 
Numai din dorinţa de-a mă trage de limbă. 

Mătuşă-mea cunoaște în detaliu desfășurarea evenimentelor de la 
Posada. Deci consimte: 

— Fii calm, Al, băieţelule! Eşti cu mine!... E bine? 

— Păi, tocmai asta-i problema care mă frământă! Chiar să fie bine? 

Mătuşă-mea a refuzat cu obstinaţie încercările de “flatulare” ale coanei 
Marița Nachtigal. În ciuda faptului că fosta patroană a pensiunii îmi făcuse 
un real serviciu, dispunând să fie transportată “Bombiţa” la Comarnic, în 
ciuda faptului că-mi pomenea emoţionată de chiolhanurile săvârşite 


împreună, amintindu-mi de-o faimoasă fasole bătută, cu ceapă prăjită, din 
care preparase şi-acum două platouri, în ciuda atâtor inumane ispite, am 
izbutit să fiu tare. Cu durere în suflet, totuși, n-am cedat. 

Aşa că, după politeţurile de rigoare (destul de false de altfel), pornim 
spre adresa unde se află adăpostit sinistratul meu Fiat 600. 

Trabantul ne hâțână demenţial, tanti Ralita conduce de parcă s-ar afla 
altcineva la volan, iar eu mă uit îngrozit la hăurile ce se cască în stânga şi-n 
dreapta drumului sfârtecat de ploile torențiale. 

— Tanti Raliţo, fii atentă, la prima cotitură trebuie să apară Comarnicul! 

— Stai blând, Al, băieţelule! Nu mă disturba. Nu vezi că sunt la volan? 

— Dar dumneata vezi? Că eu n-aş prea zice!... Calmul mătuşă-mi nu se 
dezminte. Nici în clipa când abandonează drumul şi, în loc să intre în 
Comarnic, intră în albia Prahovei. 

Opreşte mașina, măsoară adâncimea apelor, după care, liniștită de cota 
lor, mă invită: 

— Am ajuns! Haidem după tractor! 

— Să fim serioşi, dragă tanti Raliţo! E suficient şiun măgar... 

Mătuşă-mea se uită la mine cam câș, după care conchide: 

— Perfect! Ai dreptate... Treci și-mpinge la maşină! 


4. Auto-service particular, cu pensiune și... nevroză astenică 


Cred că nici cea mai melodramatică secvenţă din „Love Story” nu s-ar 
putea compara cu scena reîntâlnirii mele cu “Bombiţa”. 

Pe Jennifer o mai puteai recunoaște, dar pe “Bombiţa”, ba. Grohotișul 
prăvălit peste ea, pământul cărat de puhoaiele ploii torențiale o pociseră în 
aşa hal, încât te podideau lacrimile. 

Capota portbagajului avea o ondulaţie permanentă, întocmai ca tabla 
folosită curent la acoperișurile hangarelor. Ștergătoarele de parbriz stăteau 
răsucite, scălâmbăindu-se în direcţii opuse. Roţile erau încărcate de atâta 
nămol, încât stau și mă întreb dacă or mai fi existând anvelopele. Mânerul 
ușii din dreapta lipseşte cu desăvârşire, fiind înlocuit, printr-un montaj 
ingenios, cu un ciocălău de porumb. Portiera din stânga nu mai are geam. 
Observ că fotoliile au fost extrase şi depozitate alandala, tot sub șoprul unde 
fusese cazată fosta mea mașină. Dacă n-ar fi existat recomandaţia doamnei 
Marița Nachtigal, erau create toate premisele ca Fiatul să fie utilizat pentru 
îndeplinirea planului de colectări de fier vechi. Ce mult contează o vorbă 
bună! 

Până şi tanti Ralita manifestă evidente simptome de tulburări anxioase. 
Când ne apropiem și mai mult de “Bombiţă”, cinci sau șase galinacee 
explodează speriate din interiorul cabinei, fugind alarmate în bătătura 
cetățeanului care acceptase găzduirea maşinii (temporar, dar și contra cost). 
Probabil că-și făcuse şi oarece planuri, sperând abandonarea sinistratului 
mijloc de transport auto. Deconcertat, dar şi demolat interior, deschid 
portiera și mă așez la volan. Mai mult pentru a-mi da seama dacă bateria 
mai are curent. Barem, de opinie. 

Un trosnet suspect mă alertează imediat. Hait! Scurt-circuit în instalația 
electrică. Totuși n-apucasem să vâr cheia în contact. Atunci, de unde 
scurtcircuitul? 

Răspunsul îmi este livrat de continuarea zgomotului care mă speriase. 
La cea mai mică mișcare, apare din nou. Trosc, trosc, trosc. Dar duhoarea 
de hidrogen sulfurat care se răspândește pe întreg teritoriul ogrăzii 
cetățeanului, plus regiunile limitrofe, mă obligă să trag concluzii din cele 
mai dureroase pentru conștiința mea. Asasinasem, încă din găoace, o nouă 
generație de micro-galinacee. 

Tanti Raliţa, între timp, a dispărut cu totul inexplicabil. 


Până la reapariţia dânsei, procedez intrigat şi-n continuare la constatarea 
vătămărilor suferite de biata mea “Bombiţă”. Când ridic capota motorului, 
respir ușurat. Este acolo. Motorul. Îi cam lipsesc bujiile și filtrul de aer, 
capacul de la “Delco” și joja de măsurat nivelul uleiului, dar restul se află la 
locul său. 

Un cotcodăcit furios, chiar agresiv, mă avertizează de sosirea unui grup 
de tovarăși. E tanti Ralita. Mai maiestuoasă ca oricând. Dar urmată de doi 
tineri costumaţi în salopete zdrențăroase. Plini de ulei de mașină, tuciurii 
din pricina funinginii adunate cu prilejul exercitării meseriei (sper, mecanici 
auto) mi se par trimişi de providenţă. Tanti Raliţa mi-i prezintă: 

— Dânsul e Fane — și mi-l arată cu degetul pe cel mai mărunt —, iar 
dânsul e Puiu — și-și mută arătătorul în direcția deşiratului care mă priveşte 
ca pe cea de-a unsprezecea minune a lumii. 

Avea de ce. Dacă eu cântăresc (dimineaţa, pe nemâncate) aproape o sută 
şi ceva, păi lunganul nu poate să aibă nici pe jumătate. Cu bătaie. 

Scutur mâinile amândorura vreme de vreo treizeci de secunde. Apoi 
întrerup manevra, pentru a cere explicaţii lui tanti Raliţa: 

— Unde i-ai găsit, tanti Raliţo? 

— La bufet. În spatele casei. Sunt băieţii gazdei. Mecanici auto la o 
uzină de reparații din Câmpina... 

— Şi există un atelier anexă la bufet? Ce mașini aveţi pe-acolo? 

— La crâșmă? — întreabă candid lunganul. 

— Nu dom! le, la uzină! 

— Vraişte, maestrule, de tot felul. Diesele, Steagul roșu, Henschele, 
Roman, DAC, la grămadă. Directorul nostru are şi dânsul o gânganie ca a 
lu” tălică!... 

— Şi-o repară la uzină? Mai merge? 

— D-apăi cum! E-n grija noastră! Cine-o-mpinge dimineaţa, când nu 
porneşte motorul? 

Nu știu ce m-aș fi făcut fără pertinentele intervenţii ale mătuşi-mi. 
Datorită ei s-a aranjat totul. Fane şi Puiu, tineri și talentați mecanici auto, 
viitoare cadre de nădejde, după ce-și aruncă o privire asupra “Bombiţei”, 
aşteaptă să mi-o pună pe “roate”. Rapid. Pentru că lucrează în echipă, la 
domiciliu, cu cumătrul Gil, tinichigiu carosier de excepţie, cu vopsitorii 
Ghighiu Pâşu, naşul lui Fane, și Tilică Pârlonea, nașul lui Puiu. Lucrarea se 
va executa în timpul liber. În trei, patru după-amieze, Fiatul avea să fie gata. 
Ca nou. 


Pricepeam greu necesitatea unei asemenea concentrări de forțe, nași și 
cumetri, tinichigii şi vopsitori. Noroc că mă lămurește Fane: 

— la uitați-vă, matale, maestrule! 'Tabla-i putredă! 

Când şi-a vârât șurubelniţa în aripă, aceasta s-a desprins ca o frunză 
veştedă din trupul “Bombiţei”. 

— Vezi şi tălică, nea Puiule — îi zice el lui frate-său —, podeaua nu mai 
are nici ea mult, şi-o să cadă cu motor cu tot. 

Aşa şi era. Încercând să-și sprijine piciorul în dușumeaua maşinii, a 
rămas cu el acolo, de-a trebuit să-l tragem afară, împreună cu tanti Raliţa şi 
cu “nea” Puiu. Minus pantoful și o bucăţică din salopetă. Dar nici Puiu nu 
era un afon: 

— Uite, măi, nea Fane — îl atenționează el pe scundac —, vopseaua-i 
răscoaptă... Numai rugină dedesubt! 

Băiatul era priceput. A scos o daltă din salopetă şia ras, pe-o distanţă de- 
un metru, vopseaua de pe ușa din stânga. Imediat s-a arătat și rugina. Mă 
rog, şi grundul putea fi tot roşu, dar nu se mai putea diferenţia de oxizii 
care-mi devoraseră tabla “Bombiţei”. 

Sub conducerea lui tanti Raliţa, care-i mult mai avizată în materie de 
organizare a muncii, se iau următoarele decizii: se schimbă podeaua, 
pragurile, contra-aripile, pasajele, capotele (rămânând intactă numai 
articulaţia), se dă jos motorul, se demontează pentru a i se schimba 
ambreiajul și simmeringurile de la palier, se trage o vopsea generală, se 
montează totul la loc şi-o să avem un alt “Fiat”, chiar mai zdravăn decât cel 
din fabrică, fiindcă una-i producţia de serie și altceva, unicatul de comandă. 

Cel mai mult mă bucură faptul că reparația va avea loc la domiciliul 
fraţilor nea Fane şi nea Puiu. 

— Când venim să ridicăm mașina? — mă interesez eu, încântat de 
desfăşurarea evenimentelor. 

Nea Fane sare ca ars: 

— De ce să vă întoarceţi? Nu sunteţi aici? Rămâneţi la noi, cu sora 
dumneavoastră (asta-i tanti Raliţa, în viziunea lui Fane), ca să urmăriţi 
mersul autoservicelui. Staţi în pensiune... Casă avem, vacă mulgem în 
fiecare zi, aer la dispoziţie, de munte. Nu vă uitaţi la praful de pe case, nu 
cauzează. E. ciment, de la fabrică. Greu. Nici vântul nu-l mai spulberă... 

În fiecare zi, merg la oficiul poştal. Pe jos, că-mi face bine. Vorbesc la 
telefon cu nevastă-mea, o mai liniștesc și-i mai cer niște materie primă 
monetară, amăgind-o că-n câteva zile terminăm lucrarea de artă. 


Sunt trei săptămâni de când vorbesc cu Penke cotidian. Am ajuns negru 
la față, un gri-antracit modern, de cătrănit ce sunt. Constat, în același timp, 
o sensibilă diminuare a greutății corporale, dar și intelectuale. 

Dimineţile, mă trezesc la cinci. O dată cu cei doi mecanici de excepţie. 
Ei pleacă la serviciu, iar eu pornesc să umblu năuc pe coclauri şi văioage. 
Până la vremea prânzului, pe care-l înghit cu noduri. La patru postmeridian, 
ies la drumul mare. Stau și aştept, ceasuri de-a rândul, apariţia echipei de 
Şoc. 

Dacă nu rămân în pană, la bufet, se prezintă pe la opt seara. Imediat se- 
apucă de lucru. Pregătesc terenul pentru cumătrul Gil. Tinichigiul. Pe care îl 
aşteptăm de trei zile. 

— N-a făcut rost de tuburi de oxigen, maestrule! A plecat după ele, la 
Breaza! — mă lămureşte calm nea Puiu, în ziua a patra. 

A doua zi, vine rândul lui nea Fane să mă lămurească. Tot calm: 

— A găsit oxigen! Însă n-are carbid. Mâine se duce la Sinaia... 

În ziua următoare, mă lămuresc amândoi; şi nea Fane, şi nea Puiu, pe 
două voci, în terță: 

— A făcut rost! Gata! Mâine pleacă la Bezdead, după trusa de becuri... 
Îi lipsesc numai trei... 

Slavă Domnului! Totul e O.K. Numai că, de bucurie, cumătrul Gil s-a 
făcut praf, dar și pulbere. Are dureri cumplite la organul căruia îi zice, în 
necunoșştință de cauză, cap. Tanti Raliţa, care are oarecari idei medicale, dar 
fixe, îi pune comprese cu cartofi. De la tocăniţa de ieri. 

“Patimile după Fane și Puiu, plus Gil”, mult mai cutremurătoare decât 
“Matthäus Passion” de J. S. Bach, au mai durat o săptămână. 

Tanti Raliţa arată bizar, cuprinsă de-o febră auto (sectorul mecanic) 
incredibilă. I-a ajutat tot timpul pe meşteri. Ce-i drept, nu s-au mai găsit 
niște şaibe grover şi piuliţe. 

Gil era să ne arunce în aer. Tanti Raliţa aprinsese o ţigară lângă tubul de 
oxigen, pe care se apucase să-l lustruiască cu o cârpă muiată în ulei. 

Vopsitorii s-au dovedit mai conșştiincioşi, dar şi operativi. În trei ceasuri, 
a fost totul gata. Și grundul, și chitul, şi vopseaua. “Bombiţa” arată acum 
“sanjant”. Ar fi fost mult mai neplăcut, dacă ar fi arătat ca o zebră! 

În seara asta, suntem gata. Global. E zece. A mai rămas de montat 
schimbătorul de viteze. Deoarece “nea” Fane și “nea” Puiu strâng ultimele 
buloane și mai au de reglat aprinderea și avansul, tanti Raliţa îşi asumă 
sarcina montării schimbătorului de viteze. Pe care-o rezolvă în trei minute. 


Săraca tanti Ralita. Râdeam de ea, că-și zvârlă banii pe manuale de practica 
automobilului. Dar uite că prinde bine. 

Ne felicităm reciproc. Nu-i nici miezul nopţii şi suntem gata. Lumea-i 
fericită, iar Gil și mai euforic, deși nu mai consumă spirt. Tanti Raliţa îmi 
suflă că i s-a golit sticla de lavandă. Un flacon de-o jumătate de litru. 

Fraţii “nea” Fane și “nea” Puiu, umăr la umăr cu nașii personali, 
bucuroşi c-au scăpat cu bine, mă invită prin semne să urc la volan. 

Ceea ce consimt imediat. Motorul porneşte la sfert. Bună treabă mai 
făcuseră băieţii! Mai ales că, terminându-se benzina, puseseră în rezervor 
un amestec de gaz lampant și trăscău de Proviţa (tras de două ori la cazan). 
Accelerez. Motorul răspunde. Apăs ambreiajul, bag în viteza întâia și... 
“Bombiţa” porneşte vertiginos. 

E.moţionat, mai întâi lovesc piersicul din spatele șopronului, acolo unde 
se cățăraseră orătăniile bătăturii, pentru un somn de refacere. Găinile se 
prăbușesc peste acoperișul maşinii, ca nişte ghiulele. Piersicul (prea tânăr) 
cedează. Urmează un trosnet înfiorător. Însă nu-i produs de frângerea 
pomului, ci de şoprul de scândură care mă acoperă sub dărâmături. 

În sfârşit, am scăpat cu bine. Extras de sub resturile șoprului, mi se 
comunică rezultatele. Tanti Ralita montase greșit treptele pinioanelor. Deci 
nu eram eu vinovat. Vopseaua a cam suferit întrucâtva. Cu excepția ușilor 
şi-a aripilor care au rămas intacte. Nașii, fără să crâcnească, mai trag o 
suflare. Şi totul e în regulă. Mâine dimineaţă, în zori, pornim spre casă, la 
București. 

Însă, deocamdată, sunt bun de cinste. Cel puţin așa îmi dau să-nţeleg 
mutrele expresive ale echipei de şoc. 

Tanti Ralita, pentru că tot s-a ocupat și până acum de organizarea 
muncii, îi încarcă în Trabantul personal pe “nea” Fane și “nea” Puiu şi 
pleacă după băutură şi “potol” (cum se exprimă fraţii auto). 

Rămas cu Gil Mladoveanu și cu naşii Ghighiu și Pârlonea, înţeleg să 
profit de prezenţa unor specialişti de excepţie. Încep cu Gil: 

— Dragule, acum, când am schimbat podeaua, contra-aripile, pragurile, 
când caroseria e toată numai petice și sudură, cât mai ţine “Bombiţa”? Sau 
ar fi mai nimerit s-o pun în vânzare? 

— Nici gând, maestrule! — se indignează Gil. Că nu mai pupi tălică aşa 
mașină! Şase luni ţine, așa cum o vezi. Eu garantez. La primăvară, te-ntorci 
la noi şi ţi-o facem iarăși ca nouă. Altă tablă, altă sudură... 


Nașii Ghighiu și Pârlonea intervin, pe două glasuri: — Şi-i facem o 
vopsitorie! Lux! Să ţină o viaţă! — Dar acum, ce-aţi făcut? Nu-i vopsitorie? 

— D-apăi cum! Şi încă ce... Dar, tălică, uiţi că vine iarna, zăpada, sarea, 
ploile... 

Simt că-mi sare muștarul: 

— Păi, ziceaţi că va ţine o viaţă! 

— Ei, nene maestrule, depinde de viaţă... Că te uiţi la câte unul, moare 
când nu te-aştepţi. Viaţă-i asta?... 

Gil aprobă din cap. Fără să-l părăsească euforia. Și trăsneşte a frecție cu 
lavandă, ca un salon de cosmetică. 

Cinstea m-a costat o vadră și jumătate de vin local, nişte cărțălău subțirel 
şi acriu, o jumătate de capră sub formă de pastramă de oaie, patru jimble 
duble, trei metri de cârnaţi afumati, rămaşi de la o nuntă, plus un artist local 
instrumentist, cam brunet, pentru uşurarea suferințelor digestive, precum şi- 
a vopselii de pe inimile albastre. 

N-a mai dormit nimeni toată noaptea. Naşu Ghighiu Pâşu s-a pupat pe 
frunte cu tanti Raliţa. Ba a şi dansat-o un twist, în ritm de “ca la Breaza”. 
Cumătrul Gil a bătut geamparalele cu capacele nichelate de la roţile 
maşinii. “Nea” Fane s-a bătut niţel, doar câţiva pumni bine plasați, sub 
centură, cu “nea” Puiu. Așa, ca între frați. 

Au mai fost mobilizați și câţiva vecini, tot un soi de neamuri, să se- 
ncropească hora mai mare. 

Liota cumetrilor s-a prezentat cu pahare și străchini proprii, dar goale. 
Ca să-mi salveze obrazul, că nici un detergent nu mi-ar fi spălat rușinea, 
“nea” Fane, pentru două sutare, a amerizat în beciul lui tătâne-său, unde mai 
era ceva apă de la ploile de peste vară, și-a sosit cu trei hălci de slănină 
afumată și dată cu boia, lejer râncedă. 

Când s-a epuizat rezerva energetică de bază, cărțălăul, “nea” Puiu, 
pentru numai o sută de lei, a fabricat un vin formidabil, folosind oţet de 
prune (natural), pe care l-a îndulcit cu magiun (tot de prune). Cu sifon, 
devenea şi mai potabil. Mai ales că sifonul era din cel “automat”, însă fără 
butelii, că se isprăviseră. 

Ce mai tura-vura, a fost o petrecere ca-n basme! Nu s-a mai plecat a 
doua zi, în zori. Normal. Dar, nici în cea de a treia zi. A fost rezervată 
tratativelor la masa rotundă din bătătură. 

În concepţia economică a fraţilor “nea” Fane şi “nea” Puiu, magistrala 
lor reparaţie generală și capitală se ridica la contravaloarea unui Fiat 600, la 


zero kilometri. 

Când ne-au propus să le cedăm Trabantul lui tanti Raliţa, plus vreo 
câteva mii de lei, ne-am dat seama că eram victimele unor șmecheri de 
mare clasă, chit că locuiau la periferie. 

Tanti Raliţa s-a-nfuriat. Scandalul monstru pe care l-a declanșat, de 
dimensiunile unei deflagraţii termonucleare, în care pomenea mereu despre 
iliciți, miliţie și alte organe economice, a mai estompat din pretenţiile haitei. 

La motelul “Paralela 45”, când priveam, demobilizaţi și deconcertaţi la 
suflet, farfuriile cu “gustărele”, am constatat, spre stupoarea noastră, că nu 
mai aveam cu ce plăti infima consumaţie. 

Responsabilul, ca totdeauna, drăguţ și serviabil, ne mai oferi şi el un 
rând de ciorbe de burtă, după care îmi împrumută și banii necesari pentru 
achitarea notei. Ziua tratativelor a lăsat urme adânci în sufletul meu. Par 
cuprins de-un inexplicabil sentiment de blegeală. Și-am fost tot timpul cu 
ochii pe tanti Raliţa, ca nu cumva să-mi pună iarăşi Extraveralul în 
mâncare. 

După ce sorbim şi ultima cafea, mătușă-mea își aprinde un “mărășești” 
fumigen, de se umple întreg localul de nori irespirabili. Apoi începe să mă 
prelucreze: 

— AI, băieţelule, ce te-ai prăbuşit aşa, pe tine? Ia-te în mâini! 

— Cam greu, la ponderalitatea mea!... 

— N-are importanţă! Pe cai, dom'le, pe cai. La București. Și-apoi, la 
Poiana, la Ilie Dihalică Bezeţ. Viitorul îţi stă în faţă... 

— Scoate repede, tanti Raliţo, vreo cincizeci de lei. Fă rost, c-altminteri 
rămânem la “Paralelă”. “Bombiţa” are 32 de cai, cred că și Trabantul, vreo 
zece, aşa că-i nevoie de cel puţin o dublă de benzină. Că grăunţe nu mai 
avem!... 


5. (Re)întoarcerea și (re)plecarea fiului risipitor 


Penke, nevastă-mea, în ciuda emoţiilor pe care le trăise în perioada 
reconstituirii “Bombiţei”, ne întâmpină triumfal, de parcă ne-am fi întors 
dintr-un periplu cu “Mariner VI”. Constată, neîncrezătoare, prezenţa 
Fiatului 600 D în curtea din Moșilor, îl pipăie, îl mângâie, verificând 
deplinătatea facultăţilor sale mecanice şi “caroserice”. 

Meritam cu toţii, şi Penke şi corpul expediționar (adică eu și tanti 
Raliţa), masa pe care o admir, întinsă în sufragerie. Mai corect, cele ce se 
află pe masă. 

Abandonând (temporar, din păcate) prescripţiile dietetice, nevastă-mea 
s-a întrecut pe sine. Chiar măntreb dacă ceva nu-i în regulă. Atâtea 
“alimente” nocive mă cutremură: piftiuță de purceluş, cartaboş de casă, 
hrean ras, tobă tăiată gros, mușchi afumat, pecie, cârnaţi prăjiți în untură 
(grăsime total contraindicată), precum și alte detalii de porc casnic. Până la 
urmă, se dovedeşte că astea-s doar uverturile. 

După “porcăriile” aduse de finul din Drumul Taberei, care-mi mai este și 
nepot, suntem siliți să apreciem, la cel mai înalt nivel, sărmăluțe în foi de 
viţă sălbatică, spinare de godac la tavă, bine rumenită, crocantă și, în final, 
dar ce final, plăcintă cu mere. În orice caz, asta-i de regim. Mă rog. Altă 
viaţă! 

În mai puţin de trei ceasuri — grele, dar și plăcute —, uit de cele suferite 
în ograda specialiștilor auto (“nea” Fane şi “nea” Puiu). 

Adoptând un program “non-stop”, pe la şapte seara, intrăm direct în 
cină. Dar, cu entuziasmul ceva mai temperat. Mai ales că, totodată, 
vizionăm, spre bucuria lui tanti Raliţa, un “Mannix” de zile mari. La 
Comarnic, n-avusesem norocul ăsta, deoarece dăduseră televizorul la 
cooperativă, la reparat. Dar, abia în ianuarie şi n-avuseseră vreme să-l pună 
la punct. Decât parţial. Îi mai lipsea doar tubul catodic. Restul funcţiona 
perfect. 

Am scăpat de tanti Raliţa abia după miezul-nopţii, mulțumindu-i din 
inimă pentru preţiosul ajutor şi conducând-o până la Trabant. 

În curte, am asistat la o demarare ca la Le Mans. Când a bubuit poarta de 
fier, mi-am amintit (şi cred că şi tanti Raliţa) c-o lăsasem închisă. 

Mătuşă-mea a scăpat teafără. Trabantul, mai puţin. Dar tanti Raliţa n-a 
mai așteptat să constatăm avariile. Pornise ca o trombă pe Calea Moşilor. 


Când am închis poarta, a trebuit să depunem în garaj, spre păstrare, un far 
şi-o aripă de plastic. 

Rămași singuri, Penke mă privește numai zâmbet (100%). Umflat ca un 
țâfoi, încerc să-i răspund corespunzător. Imposibil! Porcul finului, şi după 
deces, trece la represalii şi se destrăbălează la mine, în organism. 

— Copilă bună, ştii ce aş vrea în clipa asta? 

— Bineînţeles. Un “colebil”! Sau preferi “distonocalm”? 

— Eşti formidabilă! Cum de-ai ghicit? Ia oferă-mi vreo şase “nasturi”, 
cum zice “nea” Gil de la Comamic, plus vreo zece de “carbo 
medicinalis”... 

— Nu cred să mai avem. Ultima oară, ai consumat toată cutia! 

— Dă-mi orice, numai cărbune să conţină: mine de creion, mangal, 
brichete. Simt că devin imponderabil! 

— Cam greu, măestrică! Dar să probăm niște cărbune grafice... Că nu-ţi 
erau de-ajuns lecţiile de pian şi de drâmbă, exerciţiile de ping-pong și de 
călărie, de-a trebuit să plătim calul asociaţiei cât nu face, pentru internarea 
la spitalul de ortopedie veterinară... 

— Facem umor, copilă bună? Ai şi text? Nu vezi că mor?... 

Fiindcă tot sunt în concediu de creaţie, a doua zi mă trezesc pe la zece. 
Mai ales că reușisem şi eu să aţipesc zdravăn. Dar, abia la șase dimineaţa. 
Doamne, și ce-aş mai fi dormit! 

Acuma stau spăsit la breakfast-ul de răscumpărare a greșelilor. Mi se 
serveşte, cu multă drăgălășenie, ceai de “sonerie”, brânză de “veci”, atât de 
acră, încât am senzaţia că mi se crâmpoţește cavitatea bucală, bicarbonat, 
praf de bismut și, în final, dermatol. Acesta din urmă mi se pare excelent, 
nu prea ştiu de ce, fapt pentru care mai solicit o linguriţă. 

Nevastă-mea mă prelucrează insistent în vederea plecării la Poiana- 
Sâmbetii. Ştie prea bine că-n Moşilor nu se poate lucra. Dacă îmi iau un 
angajament formal (c-am să ţin un regim de slăbire susținut), am toate 
şansele să consimt la deplasarea mea în alte regiuni de creaţie. 

În clipa în care mi se transmite al șaselea avertisment că-mi fac praf şi 
pulbere pancreasul (în cazul când nu voi respecta prescripţiile dietetice), 
taman la ţanc, pentru a demonstra nevesti-mi că nu-i pace și liniște în 
cartier, porneşte să zbârnâie infernal “claxofonul” (c-așa-i zice tanti Raliţa 
telefonului). 

Un vacanţier, în criză de timp. Vrea să ştie imediat plecările în direcţia 
Braşov. Accelerate și rapide. Personalele nu-l interesează. Deoarece am o 


diferență de-o cifră faţă de numărul agenţiei de voiaj CFR, sunt perioade 
când învăţ pe dinafară trenurile spre munte şi spre mare. 

Nici n-apuc să-l lămuresc bine pe cetăţean că nu mai am locuri la rapid, 
sună la ușă madam Anuţa. Drept care-i declar nevesti-mi: 

— Uite ce-i, copilă bună, simt că-nnebunesc! Dacă nu plec urgent la 
Poiana-Sâmbetii, romanul meu se duce pe-o apă cu-același nume. Mergi cu 
mine la Ilie Dihalică Bezeţ, să vedem care-i situaţia. 

— Perfect! Dar bea un ceai de mușeţel... Să te potoleşti! 

— Crezi c-ajută? Atunci toarnă-mi în el şi-o lacrimă de rom... 

— Iar începi? 

— Romul e și el medicament. Din plante naturale, nu din cele de plastic. 
Și-apoi, taie mirosul ăla, infam, al mușeţelului... 

— Parc-ai fi farmacist, nu scriitor, măestrică. După tine, vermutul este 
colagog (mai ales dacă-i “Martini”); coniacul, eupeptic; “Campari”, 
coleretic. De ce nu preferi prafurile de “Bourget”, în apă de Slănic, dacă 
simţi nevoia unui coleretic? 

— Hai să fim oameni, nu fiare de călcat!... Romul este un cordial, şi nu 
laxativ ca “Bourget”-ul. Ştiu că vrei să mă slăbeşti la nivelul prăjinei ăleia 
de Belmondo, dar n-am cum să-ţi satisfac dorința. Ce să fac, dacă-s şi eu 
ceva mai trupeş?... Ăsta sunt, cu mine defilezi!... 

— De treizeci de ani, grăsunul meu drag şi mincinos. la-ţi romul, dar nu 
discuta cu el prea cordial... 

Reînvigorat de avântul pe care mi-l imprimă reputata firmă “Baccardi”, 
pornesc s-o ajut pe nevastămea, într-un ritm din ce în ce mai accelerat, la 
împachetarea și dispunerea bagajelor pentru marea expediţie. 

Îngrămădesc în geamantane şi valize: hârtie, maşina de scris (“Erika”), 
blocnotesuri, indigo, gume, pixuri, creioane, brânză topită (“pentru copii”, 
care ar putea să fie și pentru adulţi, căci e tare sărată), stilouri, “carioce”, 
costiță afumată, dosarele cu documentarea, borcanul mare de “Ness” (în 
care păstrez cafeaua râşnită, fiindcă nu-mi place cea solubilă), lecturile 
pentru clipele de repaos, batonul de plimbare, haine de lucru, plicuri cu 
mușeţel, termosurile — cel mare, pentru cafea; cel mic, pentru “cordiale” 
—, un tub de pelikanol, două calupuri de ţigări, trei pachete de chibrituri 
superioare, aragazul de voiaj, ochelarii de lucru, un salam de “Sibiu” 
(confecționat la Sinaia), rufărie de schimb, papucii... 

În mai puţin de două ceasuri, suntem gata. Dar spetiți de oboseală. Ne 
întremăm, şi eu și Penke, la o cafeluță. În care torn ultimele lacrimi de 


“Baccardi”. 

— Uite ce-i, copilă bună, nu mai prânzim, ci plecăm imediat la drum. O 
să luăm ceva în gură, pe drum. La “Paralela 45”... 

Dozând corect încărcătura electrică din privirea nevesti-mi, mă reped la 
încărcarea bagajelor în mașină. În trei minute, sunt gata. Închidem gazele la 
baie, la bucătărie, ca să nu pățim ca anul trecut, când am plecat la Breaza și 
le-am uitat aprinse. E drept cam scăpat (pentru o vreme) de igrasie, dar 
existau şanse să scăpăm şi de casă. 

Când să ieşim pe poartă, în Moșilor, hop și tanti Ralita. Cât pe ce să mă 
pup în bot cu Trabantul ei. În timp ce-mi frec insistent cucuiul de pe frunte, 
rezultat din impactul cu parbrizul, în momentul frânării bruște, tanti Raliţa 
îmi înmânează niște fleacuri uitate în maşina ei de vinilin, la Comarnic. Dar 
de mare importanţă: talonul de înmatriculare, trusa de scule, manometrul, 
carnetul de conducere, vizat la zi, şi cheile de rezervă. 

Observ că mătușă-mea trage cu urechea la turaţia motorului. 

— AI, băieţelule, stai prost cu ralantiul. Dă-mi o şurubelniţă... 

— Ferească Dumnezeu! Sărut mâinile și la re, tanti Raliţo! Lasă că 
merge şi-așa... 

Ultima reglare se soldase cu pierderea şurubului de admisie. 

Rulăm pe autostrada Bucureşti-Ploieşti. Motorul toarce liniștit, iar noi 
privim încântați desfășurarea lentă a peisajului. Pentru că nu mân mai tare 
de 70 pe oră. Asta-i viteza mea de croazieră. Atunci când nu-mi reglează 
tanti Raliţa avansul sau tacheţii. 

Peste patruzeci şi cinci de minute, parcăm în curtea motelului de la 
“Paralela 45”. 

— Copilă bună — mă adresez eu nevesti-mi, dizolvând în glas un întreg 
flacon de zaharină —, e trecut de unu, ar trebui să gustăm ceva. Călătorului 
îi stă bine cu drumul, dar nu flămând... 

— Ce-o fi având paralela asta, de stârneşte foamea la anumiţi indivizi? 
Poţi să-mi spui? 

— Sigur că nu! E ceva de domeniul parapsihologiei... 

— Bun! Dar eu comand, atunci, meniul... E bine? 

— Excelent! — zâmbesc eu, cam galben. 

Intrigaţi şi neliniștiți de strania comandă lansată de nevastă-mea (supă 
de legume, rasol de văcuţă și ceai de mușeţel), responsabilul şi ospătarii 
(care mă cunosc) se uită la mine ca la un extraterestru. Văd clar că-i paşte 
bănuiala că-s dublura mea. Culmea ar fi sămi ia şi pulsul. 


Bineînţeles, mă ridic de la masă flămând. Îmi iau rămas bun de la 
responsabil, zâmbind vinovat. 

Drumul se desfăşoară întins. Motorul toarce liniștit, iar “sufletul” meu 
toarce și el, dar mai puţin liniştit. Ba, chiar o melodie tristă, de mă cuprinde 
o milă de mine cumplită. 

Un indicator de drum vesteşte: “Poiana-Sâmbetii — 11 kilometri. 

Mult a fost, puţin a rămas. Simt că mă părăseşte și senzaţia de foame. 
Este clar că bucuriile spiritului sunt superioare celor generate de 
consumerismul exagerat, în special alimentar. Căci omul este și creier, nu 
numai intestin... Hai, c-aici am întors-o frumos! Atât de frumos, încât uiţi 
de foame. 


6. Un romancer excentric... bine descentrat 


Locurile sunt dumnezeiești, de excepţie. Chiar mai frumoase decât la 
Posada. Dealuri înalte, invadate de livezi şi păduri de foioase. Deşi suntem 
în septembrie (cu oarecare aproximație, din pricina prognozei 
meteorologice), iar căldurile bântuie vârtos, aici aerul mi se pare răcoros, 
strălimpede şi parfumat. Şi iarăşi mi se face o foame!... Bineînţeles, pe 
linie spirituală. 

Opresc “Bombiţa”. Vreau să mă satur (deocamdată) cu priveliștea. Am 
tot timpul să studiez împrejurimile, până se apropie de noi cetăţeanul care 
pășește liniștit de-a lungul șleaului. Case rare, despărțite de grădini stufoase. 
Văi și dealuri ritmate, zări de basm, poame roșii în pârg. Ce-aş putea cere şi 
râvni mai mult de la “maica” natură? 

— Unde stă tovarășul Ilie Dihalică Bezeţ? — îl întreb pe drumeţul ce se 
proțţăpise lângă maşină, mirându-se (precis) cum de putusem încape 
înăuntru. 

— Romancerul? 

— Chiar așa-i ziceţi? 

— D-apăi cum? Nu-i romancer? Altminteri de ce l-ar căuta frații lui de 
la Bucureşti?... 

— Are fraţi în capitală? 

— Ce, n-are voie? Fraţi de meserie, de-ăia care vând cărți. C-așa le zice 
nea Ilie. Mergi, tălică, mai la deal, pe costişă, și dai de casa lui. Cât o 
zvârlitură de băț... 

Batem cale de încă vreo cinci kilometri zdraveni. Dar nici gând s- 
ajungem la capătul Poienii-Sâmbetii. Pesemne că nenea ăla zvârlea băţul cu 
bazooka sau, poate, cu vreo rachetă sol-sol. 

Disperat, mă hotărăsc să bat la o poartă. După cemi betegesc arătătorul, 
o cumătră supradezvoltată se ndură să iasă în ogradă. Ascultă interesată 
spusele mele, apoi îşi dă drumul la turuitoare: 

— Romancerul? Păi, cevașilea mai încolo... Taman în culmea dealului, 
pe cușmă... Oi fi şi tălică scriitor de la Bucureşti? Ai? Pesemne din ăi mari, 
c-ăilalți arătau tare pricăjiți şi costelivi. Abia când plecau de la nea Bezet, 
păreau o ţârișică mai întremaţi... 

— Dacă nu-ntrerup discursul cumetrei, ne-apucă noaptea! — îi suflu 
nevesti-mi. 

— Întrerupe-l, dar cu duhul blândeţii! — îmi contrasuflă ea. 


— Mulţumesc frumos de îndrumare — rostesc eu, blajin, cu faţa spre 
cetățeană —, seară bună și rămâi cu bine... 

Supradezvoltata porneşte spre casă, după ce mă mai cântărește o dată 
din ochi (încă neîncrezătoare). Apoi îmi lansează de la distanţă: 

— Bonsoar bun! Și “pa”! 

Pe cușma dealului, sunt nevoit să abandonez escaladarea. “Bombiţa” 
refuză să mai tragă. Sforăie din radiator, strănută cu aburi, dar stă. 

Deoarece nevastă-mea tot a luat niște lecţii de conducere auto, o rog să- 
mpingă la mașină, s-o scoatem pe dreapta, lângă ultima casă a satului. Mai 
mult ca sigur, asta trebuie să fie bătătura lui nea Ilie Dihalică Bezet. 

Priveliştea mi se pare unicală. Învăluite în vata unei ceţi vibratorii, văile, 
livezile, casele se aştern la picioarele personalităţii mele, pierzându-se la 
orizont. Aerul miroase a balsam de sâmbure de prună. Gâze multicolore, 
miriade, zboară ca nişte microrachete spaţiale. 

Penke pare şi ea pătrunsă de emoția băii în natură. Dar o deranjez: 

— Ce-i facem, copilă bună, mergem să-ntrebăm de romancier? 

— Romancer, vrei să zici! Mă rog, să-ncercăm, deşi casa mi se pare cam 
părăsită. Nu văd ţipenie de om. Până și ograda-i lipsită de orătănii. Ceva nu- 
i în regulă... 

Oarecum indispus, îmi iau inima în dinţi şi pătrund în curte. Casa-i 
arătoasă, mare, cu pridvor şi ferestre înalte, oblonite. Îi dau ocol, păşind 
agale. Identific o uşă întredeschisă. Când mă apropii, un glas strident mă 
țintuieşte locului: 

— Ce caţi aci? Ce vrei? Nu vezi că nu-i nimeni acas'?... 

Sar ca ars. Dinspre niște magazii înjghebate din scânduri, se îndreaptă 
spre mine o arătare de spaimă. M-aş mira să n-aibă peste 1,80 m. Merge 
puţin cam în papainoage. Când intră în clarul câmpului meu de vedere, 
constat că-i o femeie. Deşi nu s-ar zice. Dar nici bărbat nu-i! Aduce mai 
mult cu “bau-bau”, cel din cărţile copilăriei mele. 

Ţine în mână un fel de bâtă, ceva mai zdravănă, pe care-o manevrează 
ca toiag de sprijin. Dar şi ca eventuală armă de intimidare. 

— Ce caţi aci? — repetă cu încăpățânare bătrâna. 

Căci trebuie să aibă peste vreo şaptezeci de anișori dacă nu, mai mult. 

— Aş vrea să vorbesc cu tovarășul Dihalică — îngăim eu. 

— Valea, cumetre, că nu-i acas”! Ciao! 

Cultă, noua mea cumătră, deși trăsnește de la o poştă a ţuică de prună. 
Nu numai respiraţia sacadată, întărâtată, ci şi trenţele flendurite de pe ea. 


Precis că se îndeletniceşte, în timpul liber, cu fabricarea de alcooluri 
casnice. 

Întrucât, în situaţii dificile de același calibru, totdeauna am dat dovada 
unor inițiative remarcabile, decid să-i fac niţică “flatulaţie”, să-i gâdil 
orgoliul: 

— Scumpă doamnă, nu sunteți cumva mama maestrului Dihalică? 

Probabil mişcată de faptul că nu i-am zis pe nume, adică “bunica 
maestrului Dihalică”, aschimodia își rectifică atitudinea. Orientându-și în 
direcţia mea laserele privirii, de parcă ar intenţiona să mă dezintegreze pe 
loc şi instantaneu, purcede să orăcăie distorsionat, ca un aparat de radio 
recent întors de la reparat, dar cu potenţiometrul dat la maximum: 

— Cine-mi eşti tălică, malule, de mă faci mama ţicnitului de Ilie? Vreun 
poiet, dintr-ăia de la Bucureşti, de-și zic şi romanceri? Mișcă-ţi autobuzul 
ăla de-aici, că te cotonogesc! Auzi, vorbă, mama maistrului, ai? Care 
maistru? N-a mai pus mâna pe rindea de când l-am luat de bărbat. Că l-a- 
nzestrat bietul tata, de parcă el ar fi fost fată de măritat. Șiacuma, după ce 
mi-a păpat averea, s-a mai apucat şi de trăznăile alea de romanuri. Spune- 
mi, repede, ce vrei de la el, până nu mă supăr. Ai adus, barem, ceva parale, 
pentru hârțoagele lui Ilie? Dă-i drumu”, nu te sfii, că-s nevastă-sa bună. Nu 
se vede?... 

Sigur că, nu. Dar bătrânica a devenit ceva mai comprehensivă. Ştiam eu. 
Vorba dulce, mult aduce. Mă-ncântă, însă mai puţin, chestia cu banii. Ba 
chiar mă și enervează. 

— Ascultă, cucoană! — îmi ies eu din holțșuruburi. Ce te răţoieşti la 
mine? Am venit în legătură cu anunţul din ziar. 

Madam Bezeţ capătă o ciudată mișcare de balans, care îşi înteţeşte 
frecvența din ce în ce mai accelerat. Dac-o mai ține așa, mult, m-apucă 
ameţeala. 

— Aha! Vas'că a dat anunţ la ziar? Vrea să le vină de hac şi ultimelor 
bucate din casă? Păi, voi, ăştia care vă-nființaţi de la București, să-i ameţiţi 
minţile și să haliți ca sparţii, pe socoteala mea, nu vă daţi seama că bătrânu- 
i diliu? Că l-am dus și la vrăjitorul ăl bătrân, și tot degeaba! Mare hoţ şi 
ăla!... 

Madam Bezeţ stopează brusc peroraţia. Suspendă și balansul. 

Din fundul ogrăzii, cu o coasă în mână, se apropie un subiect cu totul 
ieşit din comun. Dacă are 1,55 m, înseamnă că apreciez eronat. În plus. Pe 
cât e de bondoc, pe-atât e de îndesat și burduhănos. Pășeşte crăcănat în 


direcţia noastră. La câţiva metri, frânează, după care începe să mă 
examineze. Ca să nu mă creadă intimidat, întreprind și eu aceeaşi operaţie. 
În sens invers. 

Obrajii îi plesnesc de sănătate. Roşii și întinși, pun în valoare părul alb şi 
hirsut, privirea iscoditoare și vie ca a unui viezure. Poartă, agăţată de 
cureaua pantalonilor, cu-o gâță, o sticlă minusculă ce se bălăbăne la fiecare 
pas. Conţinutul, aşa de la distanţă, pare să fie ţuică sau trăscău. 

Cetăţeanul şi-a terminat cu brio investigația, deoarece văd că-şi duce 
mâna la miniflacon, îl miroase, trecându-și-l prin faţa nărilor dilatate de 
plăcere, apoi îi reduce conţinutul la jumătate, din două înghiţituri. Satisfăcut 
de calitatea lichidului, mă îmbie: 


— Folosiţi? 

— Regret, nu! 

— Pe mine mă cătaţi! — devine el curios, după care lichidează şi 
cealaltă jumătate. 

— Aş vrea să stau de vorbă cu tovarășul Dihalică... — De ce? — se 


arată interesat bondocul. 

— În privinţa anunţului din “România Liberă”! — Aha! Atunci, eu mi-s 
Dihalică, şi Bizeţ. 

— Îmi pare bine... 

— De ce? — se arată interesat bondocul. 

— Pentru că putem discuta oferta dumneavoastră de la “Mica 
publicitate”. 

— Dar ce, tălică sunteţi scriitor? 

— Altminteri nu veneam, domnule dragă... 

— Cum vă cheamă? — devine insidios romancierul. — Al Conan Doi! 
Bondocul răscoleşte febril prin memorie, apoi declară deconcertat: 

— N-am prea auzit... 

— Mă rog, nu-i vina mea... Am gata șase romane... Ce-i drept, 
neapărute încă. 

Pe faţada lui Dihalică, înfloreşte un zâmbet entuziasmat: 

— Atunci, suntem colegi, fratele meu!... Nici mie nu mi-au tipărit 
cartea. Dar sunt pe cale... Aşa mi-a descântat la oglindă bătrânul diavol din 
munţi... Hai să discutăm în casă, măi frate!... În odaia cea mare... 

Balansul lui madam Bezeţ se accelerează într-un mod îngrijorător: 

— Şi pe-ăsta vrei să-l punem la-ngrășat, Ilie? Nu te uiţi la el? Într-o 
săptămână ne lasă săraci... 


Suntem în “odaia cea mare” din casa lui nea Ilie Dihalică. Care trebuie 
să fi fost, pe vremuri, vreo crâşmă sau han, ceva în genul ăsta. Recunosc 
rafturile de pe pereţi. Cândva, aici stăteau orânduite sticle şi borcane cu 
murături, acadele, țâri uscați, babicuri şi ghiudemuri, precum și alte sărături 
pentru facilitarea absorbției băuturilor servite de patron. 

Nea Ilie a transformat-o în cabinet de “creaţie”. Fosta tejghea a devenit 
birou de lucru. Rafturile sunt transformate în bibliotecă, un soi de magazie 
pentru manuscrise și cărţi ferfeniţite. Zeci de dosare zac vraişte. Număr 
vreo cinci sau şase sticle de cerneală de birou, din cele de-un litru, încă 
patru călimări de tip școlare, zeci și zeci de creioane plate, din cele 
dulgherești, tocuri cu peniţe “klaps”. 

Madam Bezeţ, la insistenţele bărbatului, n-avusese încotro şi ne adusese 
nişte scaune și-o măsuţă rotundă, joasă, din cele pe care se mânca, 
odinioară, la ţară. 

Deoarece ambiţionăm să nu servim lichidul suspect pe care ni-l propune 
amabila noastră gazdă, nea Ilie comandă nevesti-si să ne aducă niște apă 
rece. 

— Avem un izvor, fratele meu, de-ţi îngheaţă dinţii... Constatând 
absenţa oricărei intenții de-a se mai adăuga ceva celebrei ape, mă 
mulțumesc doar cu limpezimea şi aroma ei de tescovină. După care, 
consider că-i timpul să trecem la “business”-ul nostru. 

— Cum stăm, domnule Dihalică, cu prestațiile literare de care ai nevoie 
și în schimbul cărora oferi casă şi masă? Despre ce-i vorba? 

Nea Ilie îşi mai transvazează două degete de prăştină în gât, zăboveşte 
câteva clipe şi, în cele din urmă, se hotărăște să facă mărturisiri complete: 

— Uite, măi, fratele meu, care-i situaţia... 

Din relatarea gazdei, agrementată din două în două minute de emanaţiile 
de prăștină pe care le degajă plămânii săi de aramă, căci, dacă ar fi fost din 
alt metal s-ar fi oxidat de mult, aflăm că romancierul a dat în patima 
scrisului încă de-acum vreo zece ani. 

Răstimp în care izbutise să umple 4000 de file, scrise mărunt, pe ambele 
feţe, și care, transcrise la mașină de noră-sa, registratoare la primărie, se 
transformaseră în 5200 de pagini dactilografiate. 

Pentru demonstrație, nea Ilie îmi trântește în față, acoperindu-mă de 
praf, manuscrisul primar al romanului. 

— Fratele meu, dom'le Conan, de romanul meu s-au interesat aproape 
toate editurile din Bucureşti. L-am dat chiar și la aia agricolă, pentru că-s de 


la ţară. Ba am fost și la Iași, la editura “Juniștilor”. Toţi mă pupau și mă 
felicitau, ba-mi ziceau și “tataie Ilie”. Când le-am cerut 100 000 de lei 
arvună, au pieit cu toţii, plecând în concediu. Și ce frumos se purtaseră cu 
mine! Cafele, ţigări “marlonborn”, apă milenară! Viaţă literară, dom'le! Şi- 
atunci, mi-am zis că n-ar fi ceva în regulă cu romanul şi-am dat anunţ la 
ziar, că-s în căutarea unui specialist, tare la gramatică și ortografism. 
Doamne, naș fi crezut că suntem așa de mulți scriitori... 

— De ce? — îmi vine mie rândul să-l întreb. 

— Păi, veneau la mine ca la casele de creaţie. Citeau cartea, mai tăiau 
ceva, apoi spuneau că romanul e “bine închegat, rotund, cu o viziune 
excaustică asupra vieții”, mâncau pe spartele câte o săptămână, unii și mai 
mult, după care se duceau la treburile lor. Să scrie, pesemne, pentru că nici 
unul nu era scriitor cu cărți apărute și acte în regulă, ci tot deputanțţi, ca şi 
mine... Deputant, deşi am muncit o viaţă, şi eu şi nevastă-mea, c-am fost şi 
noi cineva la vremea noastră, meseriași şi crâşmari, totodată. Că nu ne știam 
capul de treabă. Eu cu clienţii, ea cu cazanul. La noi, au fost întâmplări de 
pomină. De-aia m-am apucat de scris. Ca să nu se piarză. Am luptat 
împotriva boierilor și burghejilor, am fost și naționalizat cu cârciuma, au zis 
că-s chiabur, asta din lipsă de orientalitate, că s-au mai făcut și greşeli. Nu 
şi-au dat seama că la crâşmă, mai cu ţuica, mai cu şprițul, burghezia îşi bea 
banii, şi contribuiam şi eu la slăbirea forţei ei economiste... 

Se-nserează. Nea Ilie aprinde lumina. Nu poate vorbi pe întuneric. Şi 
nici nu vede unde-i sticluța. Madam Bezeţ, la intervale regulate, vine și-i 
face plinul, întrebând mereu, așa, într-o doară: “încă n-aţi plecat?”. 

Într-un moment, când romancierul se-adapă direct din gâtul sticlei, apuc 
să-l întreb: 

— Şi ce condiţii oferi, pentru prestațiile literare? Censeamnă casă-masă? 

— Fratele meu, dom'le Conan, condiţii de casă de creaţie. Ba chiar şi 
mai dihai, pentru că-i gratis... Patul ţi-l aranjăm aici, în odaia cea mare. C- 
aşa dorm scriitorii, tot acolo unde și lucrează. Întocmai ca contele ăla rus, 
care-a scris “Ce-i pacea, ce-i războiul”, cum Dumnezeul lui îl chema? — 
aha! 'Tolstoiev... De mâncare să nu mai vorbim. Vacă n-avem, găinile au 
cam murit, porcul stă afumat în cămară, c-a trebuit să-l tăiem din motive de 
nebunie, cum îşi da duhul o găină, cum o-nfuleca... Dar tălică ţii regim, 
fratele meu, nu-i aşa? Face Filofteia, nevastă-mea, niște brânză de vaci, ce 
nu s-a pomenit. Nici prea dulce, nici prea acră de tot... 

— Domnule Dihalică, şi ce anume solicitaţi în schimbul găzduirii? 


Bezeţ umblă la sticluță și, după ce-o pupă pătimaș, îmi comunică: 

— Mai nimica toată, fratele meu. Mai întâi îmi citeşti romanul, așa cum 
se găseşte, apoi începi să-l scurtezi, în așa fel încât să scoatem două din el: 
unul de vreo 400 de pagini şi altul de vreo 140. Să-şi aleagă editorii, ca la 
piaţă... 

Mă uit pe furiș la Penke. Nevastă-mea se face că plouă. Cred că-i timpul 
s-o-ntindem. Ne-apucă noaptea în Poiana-Sâmbetii. Și mai trebuie să facem 
rost şi de-un culcuș. 

Iluzii pierdute. Romancierul Bezeţ n-a terminat: 

— Dimineaţa, ne ridicăm o dată cu soarele. Sunt peaici nişte răsărituri! 
Eu plec după treburi, iar tălică teapuci de roman. Prânzeşti cu noi, apoi iar 
te-apuci de carte. Serile, și ce seri sunt pe la noi, poţi să scrii la romanul lu’ 
tălică. Deşi cred c-ai să-ți laşi romanul, după ce-ai să intri în cartea mea... 
Ia stai o ţârișică, să-ţi citesc actul cu fuga... 

“Romancerul” de la Poiana-Sâmbetii e nebun, dacă nu, şi mai rău. 

— Nea Ilie, păi nu ziceai că-i roman? Aud acum de acte... 

— Fratele meu, eu n-am capitole, la mine-s botezate acte, să am și eu 
oarecare deosebiri de ăilalți scriitori. 

În zadar îi explic romancierului că sunt un vizual, că nu-nţeleg nimic 
dacă mi se citeşte ceva. 

— Nici nu-i nevoie să-nţelegi, frate Conan, totul e să-ţi placă... Stai să- 
mi iau geamurile... 

Penke vrea să iasă din odaie, la aer. Imposibil. Dihalică dă să încuie uşa. 
După ce se-ncurajează direct de la sursă, din gâtul sticluței, Bezeţ își 
potriveşte “geamurile” pe nas și-i dă drumul: 

— Va să zică, actul patru, adică “fuga”. Bun! Ăsta-i titlul. Acum, fiți 
atenţi: “Ilie Dihalică Bezeţ, care pe vremea aceea se chema numai Ilie 
Dihalică, pentru că era tânăr şi nu fusese poreclit Bezeţ, se duse la Fili — 
asta-i nevastă-mea, Filofteia — și-i fluieră la fereastră. Dar fluieră încet, să 
nu-l audă ăl bătrân şi să-l ia la poceală, aşa cum se întâmplase cu-o 
săptămână în urmă. Însă nu-l auzi nici Fili. Atunci, intră pe fereastră, din 
care sparse numai geamul de jos, o trezi pe Fili, că dormea ca un buştean, o 
ajută să-și pună ţoalele pe ea şi-o scoase tot pe fereastră, spărgând şi geamul 
de sus. Pe la miezul nopţii, ajunseseră în pădure. Care era tare întunecată la 
ora aceea, de seară. Fili plângea. Ilie îi spuse c-o iubește. Iar Fili plânse și 
mai tare, Luară drumul spre graniță. Atunci, graniţa era pe culmea munților, 
pentru că austronemţii încă nu fuseseră alungaţi. Așa era pe-atunci, în 1916 


şi ceva. Fili căra două desăgi cu merinde. Ilie o ajuta, arătându-i cărarea. 
Către ziuă, dădură de austrieci. “Halt”, zise neamţul. Adică, pe românește, 
“stai pe loc”. Ilie zise “gândac”. Adică, pe româneşte, “bonjur”! Ilie ştia 
limba nemţească de la domnul Robertino, mecanicul francez de la sonda 
Băicoi. Fili nu zise nimic. Lăsă desagii jos. Ilie arătă la Fili și zise “maine 
frailan”, adică, pe româneşte, “asta-i nevastămea”. Neamţul zise “Gut!”, 
adică, pe românește, “să fii sănătos şi tu, şi ea”. Limbă scurtă și nemţeasca 
asta. Una zici, zece pricepi. Ilie zise și el “Gut!”, adică, pe românește, 
“aşijderea”. Neamţul o luă la interogatoriu pe Fili. Ilie, ca să nu se puie rău 
cu austriecii, aşteptă răbdător până la ziuă. Puteau, altminteri, să-l împuște 
ca spion. Spre dimineaţă, Fili se-ntoarse. Luă desagii și plecară mai departe. 
Pe seară, ajunseseră iarăși pe un vârf de munte. Dădură din nou peste un 
austriac. Era tot un neamţ, căci răcni la ei “Halt!”, adică, pe limba noastră, 
“stai pe loc, că trag!”... 

Nea Ilie Dihalică citeşte de unul singur, că abia mai am nervi să-l ascult, 
citeşte şi plânge. Lacrimi cât bobul i se preling domol pe obraji. Abundenţa 
lor mă îndrituieşte să cred că au şi-un bogat conţinut de prăştină (minimum 
40%). 

Cumătra Filofteia intră, din când în când, în odaie şi face plinul. Când 
aude că-i vorba de Fili, se-aşează şi ea, pornind să plângă şi să mestece 
niște cruci și dumnezei printre dinţi. 

Actul al patrulea n-are decât şaizeci de pagini. Romancierul, epuizat, 
lichidează și ultima rezervă de trăscău. 

— Ce zici, fratele meu, mai merită să-ţi scrii romanul când ai aşa ceva în 
mână? Zi ceva!... 

— Aş zice că-i timpul să plec. Mâine mă-ntorc și discutăm... 

— Stai, fratele meu, c-acum vine actul cinci, cu întoarcerea. Când au dat 
grănicerii români peste Ilie şi Fili. C-au interogat-o şi-ai noștri... Cu 
întrebări multe și meşteşugite, că erau un batalion întreg. 

Nu mai pot. Îmi crapă capul. Înghit repede cele două tablete de 
“hipazin”, pe care le port totdeauna asupră-mi. Ajută la tensiune. Când caut 
iarăși în buzunar și găsesc încă o tabletă, îmi dau seama c-am îngurgitat şi- 
un nasture de manșetă. 

Pe la douăsprezece noaptea, după ce-am trezit-o pe nevastă-mea, 
demarăm distruși spre Câmpina. Poate mai găsim o cameră la hotelul local, 
să ne odihnim sufletele zdrobite. Lăsăm în urmă frumoasa casă de “creaţie” 
a romancierului de la Poiana-Sâmbetii. La plecare, nea Ilie Dihalică ne 


urează drum bun şi întoarcere grabnică. Mâine avea să renunțe la cosit, 
pentru a ne citi “acturile” șase şi șapte, cu interogatoriul Filicăi de către 
trupele austro-germane, care rupseseră frontul și iarăşi dăduseră peste ei, în 
munți. Mai întâi nemţii și-apoi austro-ungarii... că se aliaseră şi ăștia cu 
Frant loșka, împăratul vienezilor... 

Ajunși la Câmpina, avem noroc. Găsim hotelul în mai puţin de-un ceas. 
Însă nu mai sunt camere. Și nici să dormim în hol nu-i voie. 

Tot “Bombiţa”, săraca, ne salvează. E singurul adăpost pe care-l avem la 
îndemână. Penke se cuibăreşte, cu greu, pe bancheta din spate, iar eu mă 
ghemuiesc în față, cu ușa deschisă. Ca să aibă undemi atârna picioarele. E 
pentru prima oară când regret că nu mi-am luat un “Roman-Diesel” (din cel 
mic, de cinci tone). 


7. Că nu e om să nu fi scris o poezie... iar, uneori, şi proză 


Dacă nu se apuca să mă tragă de piciorul drept cetățeanul acela în 
uniformă albastră, şi încă de la departamentul circulaţiei, cred că mă 
trezeam semicongelat, ca preparatele de la “Polar”. 

Încă nu se luminase de ziuă. Tovarăşul insista să extragă mădularul mai 
sus-citat, iar eu mă încăpățânam să-l vâr în interiorul “Bombiţei”. Operaţie 
de domeniul “science-fiction”-ului, deoarece tot n-ar fi avut loc. Crezuse 
bietul om c-a dat peste un cadavru, prilej de a rezolva cea mai senzaţională 
crimă din Câmpina. Regretam sincer că eram nevoit să-l dezamăgesc, dar n- 
aveam ce face. Poate, cu altă ocazie. Deocamdată m-am trezit 
corespunzător de rebegit și-am coborât anchilozat din “Bombiţă”. 

După ce i-am explicat că n-avusesem unde dormi, întrucât la hotel nu 
mai existau locuri, dânsul a fost extrem de comprehensiv şi m-a amendat 
numai cu 50 de lei. Pentru parcare interzisă. Apoi s-a oferit să mă însoţească 
la recepționerul stabilimentului, pentru a se convinge dacă hotelul era 
ocupat în întregime. 

Personajul a trebuit să scoată la iveală registrul de pasageri. Că n-are 
nici un rost să te ai rău cu Miliția. Mai ales când posezi două etaje complet 
libere. 

— Imediat să pui la dispoziţie tovarăşului scriitor și soţiei sale o cameră 
cu două paturi şi baie. S-a-nţeles? 

Bineînţeles că s-a-nţeles. Am mai plătit 45 de lei, camera, am parcat la 
spaţiul rezervat pentru clienţii hotelului (10 lei pe noapte, cu pază) și-apoi 
am condus-o pe Penke, adică mai mult am cărat-o, că era pe jumătate 
adormită, la etajul al cincilea, liftul fiind defect. Cel puţin, aşa afirma 
recepționerul, entuziasmat paroxistic că-l serveşte pe tovarășul scriitor. 
După ce-am ajuns spetit la odaia ce-mi fusese repartizată cu atâta 
amabilitate, am coborât iar la recepţioner. Uitase să-mi dea cheile. 

Dubla ascensiune m-a ajutat enorm. Pentru c-am adormit imediat. Ca un 
prunc. 

Ne-am deşteptat pe la zece. Adică, am fost deşteptați. Bătea cineva la 
ușă, de credeam că s-a dispus demolarea hotelului. Ca un soi de sancțiune 
pentru ascunderea camerelor libere. Dar era simpaticul recepţioner. Însoţit 
de îngrijitoarea etajului. 

— Trebuie să eliberaţi camera. Aţi plătit numai o noapte. La zece 
dimineaţa, se termină și noaptea. Dacă doriţi să mai dormiţi, mai plătiţi 45 


de lei. Și dormiţi până mâine la aceeași oră... 

Am părăsit odaia în doi timpi și trei mișcări. 50 de lei amenda, 10 lei 
parcarea, plus 45 de lei camera, era suficient pentru cinci ceasuri de somn. 

După ce verific existența “Bombiţei” la parcajul hotelului, mă-ntorc să-l 
întreb pe receptioner, pentru că dispăruse numai paznicul: 

— Se poate servi la dumneavoastră un breakfast? 

— Nu ştiu dacă mai au, dar puteţi lua un micdejun. Bufetul se deschide 
la 11:30! 

— Şi, până atunci? 

— Mai fumaţi o ţigară, vine și răbdarea, poate vine și bufetiera, nu- 
ntârzie niciodată peste ora douăsprezece! 

— Uite ce-i, ilustre! N-am nici o vină că te-au prins cu hotelul gol 
cincizeci la sută... Mai bine răscumpărăţi păcatul şi recomandă-mi pe 
cineva din Câmpina, o casă liniștită, care închiriază la turişti. 

— Îmi pare rău că mă cufundaţi, tovarăşe scriitor. Ca să vedeți că nu-s 
fiară, uite, mergeţi la adresa asta. Să-i ziceţi cucoanei că v-a trimis Jenică... 
Ştie dânsa cine-s eu... Că unu-i Jenică în Câmpina. 

Unicul Jenică, zâmbind subtil pe sub mustaţa pe care n-o are, aşterne 
câteva rânduri pe-un petic de hârtie. Pesemne că-i rupt din condica de 
reclamaţii, deoarece îl scoate din buzunarul interior al hainei. După care îmi 
oferă și-un supliment de informaţii: 

— Şi, dacă doriţi neapărat să serviţi micul-dejun, încercaţi la bufetul din 
piaţă. Au o ciorbă de fasole formidabilă... Să-ţi baţi copiii, nu altceva! 

Întrucât n-am copii, renunţ. În schimb, descifrez hieroglifele 
recepționerului. Sună destul de straniu, dacă nu, chiar ciudat: “Madam Poni 
Burlan, profesoară de pian, strada Nistoreşti, nr. 231. Câine rău”. 

După două ceasuri, izbutim să găsim strada de mai sus și casa 
respectivă. Bat la gard. 

Câinele nu-i chiar atât de rău, de vreme ce latră un sfert de oră, ca 
apucat. 

Presupunând că intenţionez deteriorarea palatului, dintr-o căsuță 
camuflată sub iederă şi tufe de trandafiri escaladanţi, se iveşte o arătare cu 
totul deosebită. În loc de rochie de vară, poartă un şort, chiar un mini-şort, 
acoperit de-un şorţ din mase plastice. În ciuda căldurii toride şi ucigătoare, 
şi-a vârât picioarele în cizme de cauciuc. Pesemne că suferă de cine știe ce 
deranjamente de termoreglare. Și, pentru că soarele îi arde retina, și-a pitit 


ochii în dosul unor geamuri negre cât două farfurii de cafea, un soi de 
ochelari estivali (de tipul “mamouth”). 

Când îi aud şi emisia vocală, elaborată în dosul unei danturi de aur 
(10%), îmi dau numaidecât seama că-i chiar profesoara atât de mult căutată. 
Mai ales că 

vorbeşte melodios, cu timbruri variate, ca un agregat electronic. 

— Vai de mine, scumpul meu domn, sunt contrariată global! Cum de nu 
v-am auzit? Tocmai am un elev la oră. Îl oblig să-l cânte pe Diabelli... Sper 
că ştiţi cine-i marele și genialul Diabelli, nu? Abia când lam oprit din 
execuţie, căci îmi sfărma pianina, apăsând pe-o clapă defectă, un si bemol, 
care nici nu era prevăzut în partitură, abia atunci am înregistrat ciocănitul 
dumneavoastră atât de ritmat. Mă impresionează tot ce-i ritm și melodie, 
stimate și nepreţuite domn. Dar, vai, m-am luat cu vorba, mi-s gândurile 
cam vraiște, şi nu v-am întrebat pe cine căutaţi, mult stimate și interesante 
necunoscut... 

Neliniștit de logoreea arătării, mă încumet să-i satisfac curiozitatea: 

— Pe dumneavoastră, dacă sunteţi, într-adevăr, doamna Poni Burlan! 

— Dar, stimate domn, cine altcineva aş putea fi? Una-i Poni în Câmpina 
asta! — îmi răspunde, sclipind din aurul dinţilor. 

Hait! Una-i Poni! Unu-i Jenică! Prea multe unicate în Câmpina 
Prahovei. 

— Am fost îndrumat la dumneavoastră de tovarășul Jenică, de la 
hotelul... 

— Să nu-mi mai pomeniţi, stimate domn, numele acestui nemernic, 
mişel şi ticălos local. Cum de-aţi încăput tocmai pe mâinile lui? Cel mai 
versatil gangster român din Câmpina, dușmanul meu personal! E ceva 
diabolic, suspicios, inflamabil în treaba asta, stimabile domn! Se-ascunde 
ceva! Ascultaţi-mă pe mine, că mă pricep la malversaţiuni... Și pentru ce 
aveţi nevoie de umila mea făptură?... Cu ce vă pot fi agreabilă? 

Agreabila făptură trebuie să cântărească vreo cincizeci de anişori buni. 
Ceea ce n-o împiedică însă pe nevastă-mea, pe care o uitasem în 
“Bombiţă”, să se apropie de noi, investigatoric, intrigată de conversaţia pe 
care o cultivam, și încă intensiv, cu această exotică făptură. 

Trec rapid la prezentări, pentru a evita orice posibilitate de confuzie. 
Când aude că Penke este soția scriitorului Al Conan Doi, madam Burlan 
intră în transă. 


— Ce plăcere, doamnă! Ce plăcere, domnule Conan Doi! Sunteţi înrudit 
direct cu Arthur Conan Doi sau, colateral? Ar fi prea tragic doar să fie o 
asemănare de nume! l-am citit opera integrală. Ce cărți! Ce intensitate 
filozofică! Dacă aţi scrie și dumneavoastră un roman ca Semnele celor 
patru! Totuşi, parc-am citit şi de dumneavoastră ceva... Cred că Invitaţia la 
bal, nu? 

— Nu! Este la vals și nu-mi aparţine! Și, în afară de asta, nu ştiu să 
dansez... 

— Regret enorm, stimate domn! V-ar fi făcut onoare. Nu strică un twist 
la casa omului... Dar, vai de mine, doamnă, domnule, vă rog, poftiți în casă, 
nici nu miam dat seama că vă ţin la poartă. Să nu-mi strice nefericitul ăla de 
Silică pianul... Că nu-l mai aud... Nu vă jenaţi, luaţi loc pe terasă. Imediat 
pleacă şi elevul meu și-o să putem trece la probleme mai elevatoare... 
Pentru că, fără falsă modestie, vă anunţ că şi eu scriu. Și încă, mult. De 
toate. Versuri mai ales. Așa că suntem colegi! Simt cum se stârneşte o 
imensă bucurie și fericire personală!... 

Poni Burlan dispare în căsuţa mascată de iederă și trandafiri. Se aud trei 
acorduri la pian, placate ferm și definitiv, capacul trântit, după care 
profesoara apare iarăşi. De astă dată, însoţită de-un măgădan 
supradezvoltat, la vreo treizeci de ani. Poartă breton sub nas, o maximustaţă 
de mușchetar îmbătrânit în rele, păr cu perdele lăsate peste urechile 
clăpăuge, iţari de tipul blugi, numai că jos sunt evazaţi ca niște pâlnii, şi 
cămașă în tablă de șah. 

— Vi-l recomand pe cel mai silitor elev al meu, domnul Sile Pipoi, 
responsabil adjunct la aprozarul din cartier. Ce-nvaţă dânsul într-un an, nu 
pricep alții într-o lună... 

Ne scuturăm mâinile reciproc și extensiv. Sile pleacă valvârtej, nu fără a 
săruta insidios mâinile (ambele, pe rând) ale distinsei profesoare de pian. 

Privesc pe furiș la cadranul ceasului. 12:44 h. 

— Doamnă Burlan, sunt în căutarea unei oaze de liniște. Am de terminat 
un roman. Şi mi-e de-ajuns o cămăruţă izolată, luminoasă, plus cineva care 
să sengrijească de alimentarea mea. Atât și nimic altceva. Mi-ar surâde vila 
dumneavoastră. N-aţi fi dispusă să vă ocupați de literatura unui scriitor aflat 
în dificultate? 

Din felul în care mă priveşte nevastă-mea (pe sub sprâncene), am 
impresia certă c-ar încânta-o un răspuns net negativ. 

Însă Poni Burlan explodează: 


— Formidabil! Sunteţi invitatul meu, domnule Conan Doi. Mă voi 
îngriji de romanul dumneavoastră ca o mamă, ca o soră... 

Situaţia începe să se deterioreze. Dar nevastă-mea intervine prompt: 

— Ar fi suficient, ca o mamă!... 

— Mă rog, doamnă, dacă sugestionați dumneavoastră, chiar și ca o 
mamă, ceva mai tânără. Domnule Conan, vila mea vă stă la dispoziţie, cu 
mine cu tot, cu aerul nostru de Câmpina, care nu-i de ici de colo. 

Orele 15. Poni turuie fără oprire. Începe să mă doară “inima”. De foame. 
Profitând de-un lapsus al guralivei doamne, mărturisesc lamentabila situaţie 
în care ne aflăm, și eu şi nevastă-mea. Nedormiţi, neodihniţi şi, mai ales, 
nemâncațţi. 

Pe loc, suntem invitaţi să prânzim cu madam Burlan. Spre bucuria lui 
Penke, profesoara ţine un regim din cele mai severe. Motiv pentru care nici 
nu prea are ce pune la masă, cu excepţia unui pachet de brânză de “veci”, 
gata acrită, niște ridichi de lună, veştede şi lemnoase, precum și două 
tomate supramaturate. În disperare de cauză, sunt nevoit să apelez la stocul 
supranormativ din “Bombiţă”. Scot şi cutia cu brânză topită (“pentru copii”) 
şi costita afumată (750 gr), şi ceaiul, și cafeaua, plus un pachet de 
“Snagov”. 

Nu știu ce dietă urmează madam Burlan, dar, cu ajutorul dânsei, nu lipsit 
de pondere, reuşim să lichidăm toate rezervele mele. 

“Câinele rău” al casei, la instigația profesoarei, se îndeletniceşte cu 
spălarea veselei, lingând până la uzură farfuriile. Bănuiesc că, în ceea ce 
priveşte regimul dietetic, este solidar cu stăpână-sa. Altminteri nu s-ar 
dovedi în halul ăsta de lihnit. 

După ce devorează şi cutia de carton în care fusese brânza topită, se 
ghemuiește la picioarele mesei și începe să mârâie, dând semne de 
agresivitate. 

Încă înfometat, trag ţeapăn din ţigară. Mai temperează sucurile gastrice. 
Împreună cu nevastămea, madam Poni se ocupă de cafele. 

Sosesc şi cafelele. Trei cești. Plus trei caiete pe care este transportat 
ibricul. Sunt caietele cu producţia lirică a profesoarei de pian. Neinspirat, o 
invit pe Poni Burlan să ne citească ceva. 

— Vi le citesc pe toate, nu vă faceţi griji din pricina mea. Am o 
rezistenţă fizică uimitoare! 

Sunt la a treia ceașcă de cafea. Poni Burlan, la al doilea caiet. Mai are 
câteva file. Din cele o sută. Dar urmează şi al treilea. 


Nevastă-mea, mută de admiraţie, cucăie de multișor. Eu n-am acest 
noroc. Sunt ținut permanent în stare de trezie. Poeziile sunt atât de cretine, 
încât îmi transmit o neliniște şi încordare cu totul neobișnuite. Ba şi mai 
mult, când credeam că madam Burlan e gata să caleze, ca un motor 
subturat, o aud: 

— Nu-i așa, stimate domnule Conan, că-s formidabile? 

Ca paralizat, uit de ţigara aprinsă care mi se consumă între buze. Arsura 
(şi întrebarea) sunt atât de cumplite, încât zvârl chiştocul pe terasă. Sfârcul 
de jar aterizează în blana “câinelui rău”. Jigodia începe să latre și să urle a 
morțiu. Încerc s-o liniştesc, vrând s-o iau în braţe. Dar, când observ că 
minipotaia intenționează să-mi polueze pantalonii, o pasez doamnei Poni. 

Continuând să aștepte răspunsul solicitat, madam Poni preia javra din 
voleu și-o pasează dincolo de terasă. Urletele disperate ale fiarei (frustrată 
de dragostea stăpânei) o trezesc pe nevastă-mea. 

Acum suntem cu toţii treji. De-a binelea. Și trebuie să declar: 

— Dragă doamnă, de ce n-aţi trimis poeziile unei reviste literare? 
Domeniul meu de activitate e proza. Mi-e greu să apreciez nişte versuri 
admirabile, pe care nu le pot însă percepe. Nu posed un organ anume pentru 
poezie... Pe când o revistă... 

— Aiurea, meştere! Ce, să mă treacă la Index, cum fac ăia de la “Revista 
literară”? Dar am şi proză, maestre Conan! Acu vin cu ea. 

Peste câteva clipe, se înfăţişează şi proza. Două caiete obeze, de cel 
puţin 150 de file. Fiecare. 

Soarele se grăbeşte spre asfinţit. Şi-a uzat de mult laserele arzătoare din 
timpul după-amiezii. Vădit indispus, îşi piteşte discul (LP) în dosul unui 
baraj de nori mohorâţi. 

“Omega” mea arată 19:30 h. 

Poni Burlan începe să manifeste primele simptome de oboseală. Se 
bâlbâie penibil. 

— Dragii mei, parc-am obosit niţel. Continuăm după o mică pauză, în 
care timp vom servi un întăritor. Am niște coniac de Segarcea 1967, 
formidabil. De la Silică. 

O fi Sile Pipoi mare pianist de viitor, dar în materie de coniacuri îi prezic 
o soartă măreaţă. Doar sticla provine de le celebrele vii. 

Pentru a curma orice inițiativă de continuare a lecturii, decid să-i fac 
puţină conversaţie lui madam Burlan. E una din metodele mele, îndelung 
verificate, cu care obţin rezultate notabile. 


— Prozele citite, dragă doamnă, denotă influenţa aerului de Câmpina. 
Sunt pline de prospeţime... 

— Trebuie să vă dezamăgesc, domnule Conan, dar n-am putut crea în 
condiţiile locale. Elevii mă înnebunesc. Dac-ar fi nişte copii, între 16 și 18 
ani, ar mai merge. Dar majoritatea școlarilor mei aparţine sectorului adult, 
cu precădere bărbaţi. Nici o femeie nu s-a arătat interesată de Ravel, Ochi- 
Albi, ba chiar și Ivanovici. Mă vizitează doar când vin să se informeze de 
întârzierea soților lor. Știţi, sunt unii atât de pasionați de-o pagină de 
Beethoven, încât uită şi de casă, nevastă sau copii. Arta își are martirii ei și 
la Câmpina. 

Nevastă-mea devine mai atentă când aude de chestia cu martirii. Mă 
miră. lubeşte muzica. 

Fiindcă nevastă-mea m-a privit câş când am interpelat-o pe gazda 
noastră cu “dragă doamnă”, schimb canalul și trec pe: 

— Stimată madam, Burlan, unde aţi găsit posibilitatea de-a lucra liniștită 
atâtea sute de pagini? 

— La Colţiilupchii, în munţi! — răspunde emoţionată, din nu știu ce 
pricină, pentru ca apoi să-și ducă mâna în dreptul inimii, lângă sânul stâng, 
ceva mai sus de brâu, iar după aceea, la gură, încercând parcă să-și ascundă 
dantura aurită. 

Când aud de Colţiilupchii, simt că mi se zbârcesc nervii. Numele acestei 
localități sună magic, formidabil de interesant și frumos. 

— Madam Burlan — o interpelez pe profesoară —, de ce tocmai acolo? 

— Pentru că locurile sunt sălbatice, izolate, pentru că sufletul meu rănit 
cerea răzbunare şi convalescenţă... 

Halucinanta poveste ce urmează, mi-o înfățișează într-o lumină nouă pe 
distinsa mea colegă de litere. 

Provenind dintr-o regiune submontană, de la Suceava, tânjea permanent 
după munte, după aerul pur al înălțimilor. 

Tatăl prozatoarei și poetesei, actualmente puţin răposat, deși era unul din 
cei mai înzestrați farmaciști ai orașului, preferase să contracteze o ciroză, 
decât să supravieţuiască nefericirii unicei sale copile. Abuzând de alcooluri 
casnice locale, precum şi de spirtul din dotația farmaciei, emigrase spre 
ceruri destul de rapid. 

Asta, mai ales, după ce tânăra copilă abandonase casa părintească, dar și 
localitatea, în tovărășia unui muzician, dirijor de mare viitor, salariat al 


casei de cultură. Dirijorul, însă, şi-a consumat viitorul, a trădat muzica şi pe 
pasionata Poni. 

Infidelul dirijează acuma un important sector al comerțului de stat, fiind 
inspector de piaţă. 

Și, uite-aşa, sedusă şi abandonată, fragila Poni și-a găsit, distrusă de 
durere, mângâierea în artă. Nu în muzică, ci în literatură. Și-anume, la 
Colţiilupchii. 

Sentimental, dominat de natura mea generoasă, mai încerc obţinerea 
unui supliment de informații: 

— Dragă doamnă Poni! — dar imediat rectific (și încă de urgenţă), 
sesizând reacţia nevestei personale. Dragă madam Burlan, e mare 
localitatea asta? Nu v-a fost urât, singurică și neajutată de nimeni? 

— N-aş zice că-i chiar o localitate. Casele sunt răsfirate pe dealuri. Şase 
văi şi şase coline. Parc-ai fi pe altă lume. Însă oamenii-s interesanți, săritori. 
Există şi intelectuali... Un bătrân vrăjitor, ieşit parcă dintr-un roman de 
Edgar Wallace Poe, şi-un dentist nemaipomenit, o cimotie de-a sa care mi-a 
îmbrăcat toţi dinţii în aur special, făcut de el. În fiecare dimineaţă, trebuie 
să-i frec cu pasta de lustruit... marca “Sidol”... 

Îmi zic: neapărat trebuie să prospectez locul cu pricina. S-ar putea să-mi 
găsesc tocmai aici sălașul atât de mult visat. Oaza mea de linişte. 

Madam Burlan se dovedeşte extrem de amabilă. Ne oferă dormitorul ei. 
Întrucât aici se află şi pianul, şi încă nu s-a înnoptat corespunzător, suntem 
condamnaţi să asistăm terifiaţi la două ore de lecţii. Cu elevii de la cursul 
seral, abia ieşiţi de la slujbe. 

Agreabilă ființă, totuși, şi profesoara asta. Ca să ne adoarmă, ne cântă o 
barcarolă de Schumann. După care, constatând intrigată că nu reuşim să 
ațipim, ne oferă, în supliment, “Fir Elise” de Beethoven. Dar fără vreun 
rezultat notabil. Drept care urmează: “Rapsodia a 2-a” de Lizst, “Moment 
muzical” de Schubert, “Dansul săbiilor”, în transcripție pentru pian, de 
Aram Haciaturian. 

În mângâietoarele şi asurzitoarele lor sunete, reuşim să pătrundem într-o 
zonă învecinată cu semitrezia. Dar și cu demenţa. 

Din când în când mă extrag, dificultos, din coșmarurile ce-mi 
mobilizează pseudosomnul, privesc la ceas, după care mă scufund iarăși în 
tenebrele de sub plapumă. Deşi am de-a face cu-o plapumă serioasă şi 
autentică (de lână, minimum 10 kile), acordurile placate pregnant de 


infatigabila Poni Burlan străbat şi aici, zgâlțâindu-mă cu dramatica 
interpretare a furibundei artiste. 

Abia spre ziuă adoarme și ea, cu fruntea zobită pe claviatura pianului. 
Nici că se putea mai frumos și mai adecvat. Cu atât mai mult, cu cât nici nu 
avea alt culcuş. 

Pe la 9:30 h, după absorbirea cu sughiţuri a ceaiului de sunătoare oferit 
de grațioasa noastră gazdă, ne luăm rămas bun. 

După ce-i dăruiesc stiloul meu (“Kaweko”), după ce mă angajez să 
citesc personal, fiind un vizual, cele cinci caiete pe care mi le încredințează 
spre lecturare (dar şi pentru a mă îngriji de dactilografierea lor), urmând ca 
apoi să le recomand mai multor edituri, abia atunci reușesc să scap din 
ghearele muzicale ale freneticei Poni Burlan. 

După ce-o depun pe nevastă-mea la autogara din Câmpina, despărțindu- 
ne într-o atmosferă corespunzătoare, demarez cu cea mai mare viteză spre 
cel mai apropiat restaurant. Dacă nu gust ceva mai acătării, mă paşte 
primejdia de-a fi victima unui grav şoc hipoglicemic. 

lar, apoi, mă voi înscrie pe cea mai fantastică orbită, luându-mi zborul 
spre Colţiilupchii. Mai ales că şi Penke se arătase cucerită de liniștea de- 
acolo, luând de bune cele afirmate de distinsa pianistă. 


8. Vraja de la Colţii lupchii 


N-am manifestat niciodată propensiuni deosebite pentru fenomenele 
misticoidale. Însă, din clipa când am auzit-o pe madam Poni Burlan 
pomenind numele cătunului acela de poveste — Colţiilupchii —, parcă mă 
simt cuprins de-o transă magică. 

Mi-e greu să-mi deşurubez din minte afirmaţiile profesoarei de pian, 
referitoare la sălbăticia şi izolarea locurilor. Până și faptul că nu izbutesc să 
identific pe harta mea autoturistică (ultima ediție a ONT, la zi şi completă) 
nici cea mai infimă dovadă a existenţei localităţii respective, ei bine, până şi 
asta mă cufundă într-o stare euforică, de parcă aș fi îngurgitat, una după 
alta, trei sticle de Pepsi-Cola și încă, de la gheaţă. 

lar efectul dinamico-impulsiv al celebrei poţiuni e mai mult decât 
binecunoscut. Mai ales dacă posezi în suficientă cantitate “avântul și 
energia” necesare pentru găsirea ei la nevoie... 

Bizuindu-mă (dar, nu cine ştie) pe indicaţiile livrate de Poni Burlan, 
evadez din Câmpina pe la 11:49 fix (cu-o toleranţă de 5 minute, în plus sau 
în minus, aparatul radio al profesoarei datând din tinereţile ei şi putând 
transmite o oră exactă defectă). 

Nu-mi rămâne decât să stabilesc dacă am apucat-o pe drumul cel bun. 
După minute în şir de căutări disperate, dau în sfârşit peste notita cu numele 
localităţilor. În pachetul de ţigări. Tocmai când vroiam să-l arunc, după 
extragerea ultimului dușman. Cam mototolit. 

Descifrez dificultuos denumirile comunelor de pe traseu. Am un scris 
nenorocit. De doctor. Silabisesc anevoie: Croviţa, Leordiţa, Gogolia, 
Guștera, Sohodol,  Secături.  Schiopotu,  Cremenea, aha, uite și 
Colţiilupchii... 

Din cele trei autobasculante pe care le implor să oprească, numai ultima 
se îndură de mine. Se pricopsise cu-o pană de cauciuc. Şoferul iadului, 
privindu-mă distant, pesemne supărat că nu-l ajut la demontatul roții (mult 
mai înaltă ca mine), bănuiește că ăsta trebuie să fie drumul. Dar recunoaște, 
din lista pe care i-o declam cu dicţiune perfectă, doar Sohodolul. Nu-i prea 
sigur, deoarece există un Sohodol și pe șoseaua Sibiu-Mediaș sau cam așa 
ceva. 

Lămurit buştean, demarez după instinct. Care funcționează satisfăcător 
dacă nu, chiar excelent, judecând după primul indicator ce-mi iese în cale: 
Croviţa. 


Și totul se desfăşoară ca la carte. Adică, precum stă scris în notiţa dictată 
de Poni Burlan. Pe măsură ce rulez pe şosea, constat că urc în altitudine. Și, 
încă vârtos. Deoarece, din când în când, mi se astupă urechile. 

După Secături, încep serpentinele. Şi nu se mai termină. 

Schimb vitezele de trei ori pe minut. “Bombiţa” luptă demn. 

Totuşi, din pricina efortului, după vreo cinci kilometri de rotocoale 
sinistre, începe să fiarbă. Radiatorul! Parchez pe dreapta, semnalizând 
corect oprirea, şi cobor să-mi dezmorţesc oasele anchilozate parţial. În care 
timp, se va răci şi motorul. 

Avea dreptate sensibila Poni. Locurile sunt de-o sălbăticie fermecătoare. 
Liniştea înconjurătoare, aproape nefirească, începe să mă neliniştească. De 
când am depășit Secăturile, n-am întâlnit ţipenie de om. Dar, nici urmă de 
vehicule auto. 

Îmi rotesc privirile şi congelez de emoție. Oricât de stâncoase par să fie 
locurile ce-mi perturbează sufletul și privirile, sunt totuși inundate de 
milioane de meri, peri, nuci şi pruni. Roadele au dat în pârg. Merele, pe care 
le suspicionez de-a fi Jonathane, ard ca nişte corpuri de iluminat. Dacă-s 
poame, trebuie să fie, pe undeva, și oameni. Că de-aia se spune “poamă de 
om”! Nu-s fricos de felul meu. Și nici anxios. Însă locurile unde mă aflu 
acum îmi comunică un gen de spaimă dulce, ca atunci când îmi povestea 
maica-mare de la Golenţi basme cu joimăriţe şi dinozauri folclorici (balauri, 
în limbaj popular). 

Spre surprinderea mea, am impresia c-am mai fost cândva pe-aici. C-am 
mai văzut pământurile astea. Da. Le-am mai văzut. La televizor. În serialul 
“Pierduţi în spaţiu”. Teritoriul acesta neobișnuit, straniu, dar şi bizar, mă 
obligă să ajung la concluzia că, în ciuda performanţelor mele de la 
geografie, materie la care, mai totdeauna, izbuteam să nu rămân corigent, 
nu aparține globului nostru, ci ne-a fost implantat aici de niscaiva 
extratereștri. Glumă, glumă, dar aspectul insolit al acestor pământuri trebuie 
luat foarte în serios. 

Radiatorul nu mai sforăie. Urc la volan. lar drumul urcă delirant, de 
parcă aș escalada Himalaia. Alt indicator. “Colţiilupchii”. 

Cred că mă aflu pe culmea celui mai înalt punct al extraterestrului 
teritoriu. Și, pentru prima oară de când am pornit în această enigmatică 
expediţie, spre care mă atrăsese parcă o forță invizibilă, îmi apar, întro vale 
dumnezeiesc de frumoasă, o mulțime de pâlcuri de case. 


Pomesc în trombă la vale, acţionând mai mult pe frână decât pe 
accelerator. Când consider c-am ajuns în valea locuită, pe care o admirasem 
de pe cușma dealului, pâlcurile de case au dispărut. Ca prin farmec. 

Și încă n-ar fi nimic. Dar drumul se termină brusc, vârându-se într-un 
pârâu destul de rapid dacă nu, chiar autentic torent montan. 

Ceva nu-i în regulă. Unde-s casele? Examinând mai atent situaţia pe 
plan local, constat că nu-i asta văioaga locuită pe care o văzusem. 

Dealtfel, dincolo de apele înspumegate ale torentului, șoseaua continuă, 
ridicându-se chiar pe malul opus al pârâului. Rezultă că, dacă trec și dâmbul 
pe care-l escaladează şoseaua, trebuie să dau de minunata vale a caselor 
pitulate printre livezi. 

Totuși, posedând o impacientată natură de tip ştiinţific, consider că-i 
cazul să întreprind o verificare serioasă a adâncimii apelor. A fost suficientă 
o simplă privire. Dar scrutătoare. Şi-mi dau imediat seama că nivelul 
pârâului nu depășește şapte, opt centimetri. 

Dau să mă întorc la “Bombiţă”. Dar nu mai e nevoie. Frâna manuală mă 
trădase. “Fiat”-ul se afla chiar în spatele meu, la numai doi metri. Îi pun 
imediat o piedică. 

După disperate și laborioase tentative de a-mi extrage piciorul de sub 
roată, pornesc la forțarea torentului. 

Primii trei metri (din cei şapte, cât apreciasem că are vadul) confirmă 
presupunerile mele. 

Abia când ajung la mijlocul vadului, nu mai departe, sunt silit să constat 
c-am fost victima unei gravi erori de prospectare. 

“Bombiţa”, conţinând personalitatea subsemnatului, se prăbușește 
deodată, brusc, într-un gropan de un metru (minimum). Apa năvăleşte de 
pretutindeni, “Fiat”-ul meu nefiind încă amfibiu. 

Privesc îngrijorat la mediul ambiant. Într-o oarecare măsură, mă calmez. 
Parte din bagaje (cărţile şi merindele) se află pe portbagajul de pe capota 
mașinii. Celelalte nu prezintă motive de panică. Se pot usca la soare. Chiar, 
Și eu... 

Deoarece portiera era presată de curentul apei, ies din maşină pe 
fereastra laterală. Bucuros că-s în viață și întreg, cu excepţia câtorva 
fragmente de cămaşă, ajung cu bine pe malul celălalt al pârâului. Noroc că 
gropanul se dovedește suficient de adânc. Altminteri existau șanse ca 
“Bombita” să fie antrenată de ape. 


Cu binecunoscutul meu sânge rece, analizez instantaneu situaţia. Nu-mi 
rămâne altceva de făcut decât să plec la drum, după ajutoare. Iniţiativă 
lăudabilă, pe care o pun imediat în aplicare. 

Bănuielile mi se adeveresc. Minunata vale, cu locuinţele tupilate printre 
livezile de meri, peri, pruni și alte specii neidentificabile se prezintă iarăși 
privirii mele. Sunt pe cușma dâmbului. Disting ogrăzile, oamenii robotind 
prin bătătură, vacile păscând impasibile pe toloace și caprele asaltând 
agresiv gardurile grădinilor. 

Dacă n-aş fi convins şi sigur c-am scăpat cu bine de la înec, aş jura că-s 
în convalescență pe pajiștile raiului, decedat într-un groaznic accident de 
automobil. Dar “Bombiţa” zace calmă, scăldată de ape, în gropan, iar eu îmi 
scald privirile, uitându-mă năuc la frumuseţea de basm a locurilor ce mă 
înconjoară. 

Un lucru mi se pare însă ciudat. Nu se aude nici un zgomot. Oamenii 
trebăluiesc muţi, vacile aşijderea. Naud nici tălăngile sectorului zootehnic, 
nici semnalizările sonore ale băștinașilor (“Mă Toadere, mă!” sau “Frusino, 
fă Frusino!”). Dar fenomenul absenței sunetelor poate să fie, foarte bine, o 
problemă de aberaţie acustică, datorată interferării straturilor de aer. Totu-i 
posibil într-o asemenea lume extraterestră. 

După o mică plimbare (circa cinci kilometri) — recomandată dealtfel și 
de medici —, reuşesc să conving doi localnici pentru a-mi remorca “Fiat”- 
ul. 

Cetăţenii, trecuți cu mult de vârsta cuvenitei pensionări, mobilizează 
patru boi pe care-i ataşează de bara din față. După repetate îndemnuri de 
tipul “dii, boală!”, izbutesc să extragă din apele torentului numai bara. 

Nefiind de acord cu remorcarea “Bombiţei” în piese detașate, dau 
ascultare vechiului adagiu că “ochii stăpânului îngrașă mașina” și mă ocup 
personal de ancorarea “Fiat”-ului. După ce achit contravaloarea 
remorcajului — nu mai ieftin ca la “Ciclop” —, parchez pe acostamentul 
şoselei. Eu, nu “Fiat”-ul. Pentru a-mi face plinul. Căci sunt istovit ca un cal. 

Merindele de pe portbagajul “Bombiţei” se dovedesc la înălțime. Îmi 
prind sufletul cu vreo cinci triunghiuri de brânză topită (din cea dietetică, 
“Pentru copii” —  fiindcă-i mai puţin sărată decât pastrama de capră, 
păstrând din această delicatesă naţională numai mirosul trăznitor), două 
pachete de pâine prăjită, două sute grame de “bacon” și două căni de cafea. 

Întremat şi bine dispus, evacuez apa din “Fiat”. Aproximativ una sută 
litri. Apoi pornesc motorul. Culmea-i că funcţionează. La sfert! Voios, aș 


zice chiar euforic, beat de vraja priveliştii cinemascop-panoramic ce se 
înfățișează ochilor mei atât de sensibili la poezia naturii, străbat agale (40 
km la oră) drumul în coborâşș către primele case ale mirificului 


Colţiilupchii. 


9. Moara dintr-un dud 


Chiar de la primele contactări pe care le realizez cu autohtonii, unii din 
ei situați chiar şi-n afara vetrei de sat, constat, spre dezolarea mea, o totală 
absență de interes. Nimeni nu se-nghesuie la găzduirea unui scriitor. Și încă, 
bucureștean. 

— 'Tovarășu creator — îmi declară trombonistic, uimindu-mă, un 
aborigen flegmatic, în timp ce trage disperat, ca un aspirator, dar fără 
rezultate vizibile, dintr-un “Carpaţi” mototolit, dar cu filtru —, știm noi, 
ăştia de la ţară, ce-i aia un scriitor. Nepoată-mea, Geta, lucrează la Casele 
de creaţie de la SinaiaCumpătu, chiar la cantina artiștilor. Avem și cărți. 
Destule. C-altminteri ne punem rău cu nea Lae al lui Parşoalea, gestionarul 
de la cooperativă. Ne mai trebuie și nouă un sac de ciment sau ceva la tablă. 

— Mă bucur că citiţi... Pentru dumneavoastră scriem! 

Entuziasm prea rapid. Căci flegmaticul continuă să-și ducă munca de 
lămurire: 

— Vă priveşte-n personal, tovarăşu creator! Eu nam zis că le şi citesc... 
Mă roagă frumos cumătrul Lae al lui Parșoalea să iau o carte... o iau, că de 
unde să aflu eu cum se lucrează “Hibrizii porumbului”? Şi încă, în opt sute 
de pagini! Noi, pe-aici, avem numai livezi. Porumb cumpărăm în târg, la 
Breaza... Şi cum îl băgăm la magazie, mucegăieşte mai înainte de-a-l duce 
la moară... Prinde mucegai, fără nici o pricină, așa, din senin. Mare belea 
pe capul nostru. Om fi având şi noi păcate, că oameni suntem... dar nu 
pricepem ce sentâmplă... Așa că, tovarășu creator, numai de scriitori în 
gazdă nu ne arde... Se petrec în cătunul nostru fapte de taină, nu le dăm de 
capăt şi suntem tare necăjiţi... Noaptea ni se fură vitele din bătătură şi nu le 
găsim decât după câteva zile... Bineînţeles, cu ajutorul bătrânului... Că 
toate le știe! 

Grăsuna de cumătră, cu nişte dinţi de aur lejer cocliți, pe care încerc s-o 
câștig pentru cauza literaturii publicistice, avertizând-o că-s ziarist, după ce 
nu-i deloc impresionată, îmi mai și reduce speranţele: 

— Multe ziare trebuie să mai vinzi tălică, tovarășu, de-ai adunat bani de 
mașină. O fi ea mititică, dar văd că te-ncape! Și costă, nu? 

Deoarece constat că ziariştii nu-s la preţ, îi dezvălui cumetrei cealaltă 
latură a complexei mele personalităţi artistice: 

— Sunt scriitor... 


— Ca şi bărbatu-meu? Nemaipomenit! Pesemne că la vreo gară mai 
mare... 

— Ce scrie soţul matale? Şi de ce la gară? 

— Păi, e scriitor de vagoane! La Câmpina. Că n-oi fi vrând să le scrie 
din mersul trenului! 

— Eu scriu cărţi. Și nu la gară. Am nevoie de liniște, de-aia caut o gazdă 
pe-aici, fiindcă lucrez la un roman... 

— Nemaivăzut! Ca şi bărbatu-meu... 

— Are un roman în lucru?... 

— Nu-i al lui! E-al lu finu Colarete, că i-a betegit o aripă şi-abia l-a luat 
în primire de la Braşov... Lucrează şi Durică, ăsta-i bărbatu-meu, să-i de o 
mână de ajutor... Că-i hurdubaie mare, de șapte tone... 

— Roman-Diesel? 

— Tomnai cum ziseşi! 

— Păi, eu scriu romane de citit, nu de cărat mărfuri... Și caut liniştea, 
aşa cum caut pâinea cea de toate zilele... 

— Pâine se mai găseşte, tovarășe, dar liniște, aici la noi, ioc! De unde, 
tovarășu? Vaca trage să moară. I-a oprit cineva laptele, prin farmece. Rage 
cât îi ziulica de lungă, iar noi ţipăm și mai dihai. De necaz, Durică bea 
numai trăscău în lipsă de lapte. Asta-i linişte? Greu blestem s-a abătut 
asupra noastră, tovarăşu! De trei zile încoace, ne-a secat și apa din 
fântână... Ce să-i dau lui Durică de băut? Că are și el dreptate... Nici tu 
lapte, nici tu apă! 

Și totuși, prea-i frumos cătunul ăsta, Colţiilupchii, ca să cedez atât de 
rapid. 

Casa, înaintea căreia am ajuns acum, întrece orice închipuire. 
Înconjurată de-o livadă uriașă, umbroasă, izolată, mi se pare locul ideal 
pentru scrierea romanului meu. Stăpânii gospodăriei — el, 1. 60 m ; ea, 1. 
87 m pe puţin — mă examinează curioși, cântărindu-mă vizibil din priviri, 
ascultând dezideratele unui scriitor aflat în dificultate. Bărbatul ia primul 
cuvântul, chit că-i mărunţel de tot: 

— Dacă judecăm după înfăţişarea dumitale, trebuie să fii mare scriitor! 
Baţi suta de kile, nu? Ne pare bine că-ţi place casa noastră, dar, cum să-ţi 
spunem, matale, avem atâtea necazuri pe capul nostru că nu ne dă inima 
ghes să ne mai luăm o belea pe cap. Merele putregăiesc în pom, de parcă le- 
a afurisit cineva. Neau murit și două oi. Dimineaţa erau nevătămate, iar spre 
seară, ieri, s-au întoiegit din senin. Le-au fermecat dușmanii... Găinile ouă 


pe sponci, şi numai ouă gata clocite. Put de te trăzneşte!... Ce se întâmplă 
cu noi, domnule scriitor?... Umblă vorba că ne-a blestemat Naiba!... Dracu 
mai știe... Și nu ne vine să credem... Că ne-a făcut şi bine... La urma 
urmei, i-am dat și-o mulțime de bani... 

Începe să amurgească. Aş mai avea de întrebat pe la vreo cincizeci de 
case. Dar nu mai pot. Sunt obosit ca un cal de povară. 

Oarecum întremat (10%), după o mică haltă de ajustare, demarez iarăși 
în căutarea unei gazde. Dar nimeni nu se oferă. Unii localnici se vaietă că 
le-au secat fântânile. Alţii, că-i bântuie strigoii şi moroii. Întreg satul pare a 
fi pradă farmecelor şi blestemelor. E clar că nu-i ceva în regulă! 

Pentru că nu mai există articolele respective de multă vreme... 

Și înclinația mea, niciodată dezminţită, de-a investiga permanent, așa 
cum se cuvine să procedeze orice detectiv care se autorespectă, mă 
îndeamnă, din ce în ce mai insistent, să rămân pe locurile astea. 

Neapărat trebuie să aflu ce se întâmplă în Colţiilupchii! 

Deocamdată trebuie să investighez în privinţa unui culcuș pentru noapte. 
Seara se apropie cu pași repezi, venind dinspre munte. 

Când mă înapoiez din ograda ultimilor cetăţeni interogaţi, bineînţeles cu 
un răspuns negativ, motorul “Bombiţei” refuză să pornească. Verific bujiile. 
În regulă. Verific curentul. Mă curentez. Deci este. În schimb, nu-i capacul 
de la Delco. Îl găsesc pe filtrul de aer. Remediez urgent. Adică îl montez la 
locul său normal. Și, fără să mai stea pe gânduri, motorul pornește. La sfert! 
Cine mi-a umblat la motor? Încă o enigmă... 

În vreme ce-mi astâmpăr nervii cu-o cană de cafea fierbinte, servită din 
termos, remarc la câteva sute de metri o construcţie bizară. Cred că-i o 
moară de apă. Întocmită din bârne, aşa cum se obișnuia în vechime. Și 
totuşi, suficient de prezentabilă. Degajă un farmec neobișnuit, o poezie 
stranie care-mi determină cordul să ticăie alandala. Oare Zola nu lucrase, și 
el, într-o moară? Zola sau Daudet, că nu mai ţin bine minte. Dar n-are 
importanță. Amândoi au fost scriitori, ca şi mine. Îndeajuns de valabili! 

După ce proptesc zdravăn “Bombiţa”, nu numai cu frâna de mână, ci şi 
cu un bolovan cules de pe marginea șoselei, accelerez grăbit și pedestru în 
direcţia morii. 

Străbat livada care înconjoară ciudata construcţie. Parfumul fânului cosit 
mă îmbată, făcându-mă să depistez serioase deteriorări în sistemul meu 
neuroafectiv. 


Dar moara părăsită m-a cucerit. Cuprins de-o inexplicabilă şi dulce 
febră, dau ocol înjghebării. Deaproape, moara se dovedeşte mult mai 
impresionantă. Şi, ca o culme, spatele morii e prevăzut cu-o tindă în dosul 
căreia bănuiesc şi-o odaie de locuit. 

Bârnele sunt învechite și înnegrite de vreme. Pe ici, pe colo mai atârnă o 
scândură, câte-o ţambră desprinsă din cuie. După ce urc pe podeaua tindei, 
sub care curge un pârâu mititel, mă conving de soliditatea ei. Dacă suportă 
personalitatea subsemnatului, înseamnă că-i e dat să mai dăinuie mult timp. 
Privesc apele gârlei. Limpezi şi albastre ca perlanul. Susură încântător, 
răsplătindu-mă pentru toate amăgirile îndurate în cursul zilei. 

Priveliștea ce se prezintă ochilor, văzută din tindă, e de basm. Aici mi-aş 
dori să-mbătrânesc și să mor. Cât mai târziu, desigur. 

Până atunci, pornesc în goană spre “Bombiţa”. Trebuie să aflu neapărat a 
cui e moara. Poate-l conving pe proprietar să mi-o închirieze. 

La prima casă întâlnită în drum, primesc şi adresa acestuia. 

— Mergeţi la Naiba! 

Surprins de manifestarea cetățeanului, destul de nepoliticoasă, cer un 
supliment de informaţii: 

— Cu ce te-am supărat, bădie, de mă trimeţi la Naiba? Sunt împotriva 
practicilor mistice, ateu convins şi nu ţin să intru în relaţii directe cu 
reprezentanţii iadului. Hai să ne lăsăm de glume! Te-am rugat să-mi spui 
cine-i stăpânul morii... 

— Păi, v-am spus! “Moara dintr-un dud” e-a lui Naiba! 

— Nu din dud, fratele meu! Mă interesează moara părăsită, de la 
marginea cătunului, aia din livadă!... 

Nenea nu se dă bătut. Văzând că-s cam greu de cap, cel puţin așa își 
închipuie dânsul, neștiind cu cine are de-a face, mă prelucrează în 
continuare: 

— E părăsită de când a cumpărat-o Naiba, acum vreo cincisprezece ani, 
dacă nu și mai mult. Noi aşa îi spunem, “moara din dud”, fiindc-a fost 
înjghebată numai din bâme de dud. De ce Dumnezeu o fi cumpărat-o 
Naiba, asta numai Dumnezeu o ştie! Deatunci, moara nu mai lucrează şi ne 
ducem să măcinăm la Cuţele sau la Galiţa. 

După cum mă lămureşte binevoitorul autohton, domnul Naiba, că așa-l 
cheamă, locuieşte la dracu-n praznic, la cealaltă hotarniţă a cătunului. În 
vreme ce poluăm atmosfera cu câte un Snagov (oferit de subsemnatul), 
capăt toate detaliile necesare pentru a răzbi la domiciliul respectivului. 


— Dumnezeu să te aibă în pază, bădie, că eu mă duc la Naiba! 

Încântat de jocul de cuvinte, comis cu-atâta inteligență, demarez ca un 
autentic Emerson Fittipaldi, fără să mai iau seama la zâmbetul plin de 
viclenie şi încântare al “bădiei”, şi încă susținut de-o dantură aurită 
orbitoare. 

Abia după ce mă detaşez (distanțat) de cetăţeanul cu pricina, începe să 
mă malaxeze acut un gând chinuitor: de ce rânjise nenea ăla cu atâta 
subtext? Și de ce-or fi având dinţi de aur localnicii de-aici? Întrucât prea se 
acumulează enigmele, amân rezolvarea pentru runda următoare. 

Întunericul mă învăluie. Farurile spintecă bezna, tăind în ea ca-n smoală 
topită. Ceaţa nopţii răsare din asfalt, întinzând deasupra șleaului, până la 
altitudine de maximum 2 metri, un strat gros şi unsuros de neguri pâcloase. 

Pe măsură ce înaintez în direcția indicată de rânjitorul binevoitor, sunt 
nevoit să constat consistenţa din ce în ce mai vârtoasă a ceţii. Acuma 
seamănă c-un ocean de lapte bătut. 

Motorul “Bombiţei” toarce liniștit, iar eu devin tot mai neliniștit. Într-un 
perfect contratimp. 

O luminiţă roşie îmi violentează retina. Nu-i o altă mașină în fața mea, 
cum crezusem la început. E becul de avertizare de pe tabloul de bord. Mă 
anunță că se termină benzina. Totuşi, mai am pentru vreo zece, 
cincisprezece kilometri. 

Laptele ceţii se transformă în iaurt. 

Musai să cobor din mașină. Trebuie să întreprind o recunoaștere de 
noapte, căci am ajuns la gradul de vizibilitate zero. Să văd unde duce 
şoseaua. 

N-apuc să păşesc nici doi metri, că mă fixează locului un zgomot 
binecunoscut. Aduce a gâlgâit. Slavă Domnului, nu-i ceea ce bănuisem. 
Dar, sub botul “Bombiţei”, spumegă apele torentului ca detergenţii într-o 
mașină de spălat “Alba-Lux 3”. Același de azi după-amiază, când intrasem 
în Colţiilupchii. 

Pentru a evita încă o baie, dar și nocturnă, decid că-i cazul să mâi peste 
noapte în maşină. Chiar la malul torentului. Apă am, ceva alimente se mai 
găsesc. 

Deci, purced la operaţiile de instalare pentru un somn adânc şi dulce. 

Mâncat bine, băut bine, e momentul să trec la etapa următoare, adică 
“dormit bine”. Pled am, puişor de pernă așijderea, așa că mă organizez pe 
plan local, în condiţiile date. Pe bancheta din spate. 


Din lipsă de spaţiu vital suficient, sunt nevoit să-mi vâr picioarele pe 
unde pot. Unul între cele două scaune din față, iar celălalt, sub mine. 

Apa îmi susură pe sub ferestrele “Bombiţei”, iar eu visez că dorm în 
tinda morii. Cel puţin așa presupun, căci prea-i frig. Dar nu mai contează, 
totul e s-ajung la Naiba cu bine, să-nchiriez “moara din dud”. Caltminteri 
nu cred să mai isprăvesc vreodată romanul atât de mult dorit... 


10. Vehicul antiautosanitar, cu claxon pe două tonuri 


Îmi bâzâie la urechi un bondar insolent. Cu intermitențe. Nu-i bondar. Ci 
claxon. Strident, pe două tonuri, infatuat de parcă s-ar afla montat pe un 
“Jaguar”. 

Spre uimirea mea, care mă trezesc înspăimântat, crezând c-am blocat 
şoseaua cu “Bombiţa”, claxonul aparţine unui măgar. Măgar autentic. Nu 
măgar la volan. 

Ce-i drept, există şi-un element uman. Dar acesta stă călare pe dobitocul 
care nu-ncetează să mă claxoneze, cerând insistent eliberarea trecerii. 

Cobor surescitat din “Bombiţă”, gata să mă lovesc de ţeasta animalului. 
Îl somez pe proprietarul vehiculului cavalin (sperând că dobitocul de sub el 
să aparțină acestei familii): 

— Ce te-a apucat, măi băiete, de-mi ragi la cap cu măgarul ăsta? Nu ţi-e 
bine, să mă trezești tocmai când mi-e somnul mai dulce? N-ai destul loc pe 
șosea? 

Flăcăul se amuză în continuare. Nu mă “tratează” cu nici un răspuns. 

Mă uit la el înciudat, vrând să-l intimidez. Îmbrăcat în nişte blugi strâmţi 
şi soioşi, roşi zdravăn la genunchi, prevăzuţi cu ţintele şi etichetele de 
rigoare, băiețandrul şi-a lăsat și plete moderne, pleoştite peste urechi, 
camuflându-și obloanele cu o pereche de ochelari de soare, enormi cât niște 
străchini din ceramică neagră. Peste cămaşa de culoarea bananelor 
răscoapte, poartă o bundiţă folclorică din piele de miel (întoarsă pe dos) şi 
înflorată cu tot felul de cusături. Pe umăr, și-a petrecut o curea de care 
atârnă un soi de traistă. Trebuie să fie destul de grea, deoarece stă umflată 
ca un ţâfoi. Măgădanul, căci pare suficient de lungan, continuă să mă 
privească zâmbăreţ, fără să-mi răspundă, iar vehiculul continuă să ragă, 
claxonând fără speranţe de oprire. Pe două tonuri. 

Scos din sărite, comit greşeala să mă iau la întrecere cu el, izbutind nişte 
răcnete cu (cel puţin) două octave mai sus: 

— Ascultă, băiete! Nu ţi-e rușine? Dă-te jos de pe măgar! N-ai pic de 
respect față de un om ceva mai în vârstă? Manifestă puţin respect, c- 
altminteri te-nvăţ eu ce-i politeţea... 

Bulevardistul de la Colţiilupchii coboară de pe spinarea unicului său 
măgar putere, îşi aranjează cochet pletele, după care mă apostrofează: 

— Care ţi-e politeţea, firişor de păpădie? Să baţi o femeie? Să nu te- 
ncumeți cumva, că te pocesc, grasule! Am făcut şi karate la viaţa mea, așa 


să ştii! Nu mai e nevoie să mă pocească. Am rămas cu gura căscată, dar și 
strâmbă. Băieţandrul e chiar fată. 

Îi demonstrez imediat ce-nseamnă educaţie: 

— Vă rog să mă scuzaţi, am fost victima unei confuzii! Am bănuit că 
sunteţi vreun hippy, un pletos din ăia, pe plan local. Mă numesc Al Conan 
Doi... Romancier... 

— N-am auzit, n-am citit, nu cunosc, dar accept scuzele! E bine? Sunt 
doctorița Emilia Manzur. Pentru prieteni, Milica. Medicul circumscripției 
sanitare Colţiilupchii... 

— Medic fără mașină? 

— Uite că mai există! N-am decât cinci cătune de vizitat şi, întrucât nu 
mi-a sosit “Pegasul” comandat, mă deplasez cu măgarul pus la dispoziţie 
de-un grup de cetăţeni cordiali, adică inimoşi. Bine c-a văzut nea Dobre 
ficăţelul, fiindcă nu știu ce se mai putea întâmpla. 

— Care ficăţel? Doamnă doctor, suferi de insolaţie? — În primul rând, 
mi-s domnişoară, în al doilea rând, să-mi zici Milico, iar în al treilea rând, 
ficăţelul, dar să nu te superi, e denumirea pe care-o dăm noi, ruralii, “Fiat”- 
ului 600... 

— Merci! Şi unde-i “nea Dobre”? 

— Aici! Vehiculul meu antiautosanitar... măgăreaţa care vede tot, aude 
tot, merge peste tot și-i claxonează pe automobiliștii contravenienţi la 
circulaţia rutieră... 

— Coană Milico, înţeleg să-l cheme Dobre, dar de ce “nea”? 

— Fiindcă suntem un fel de cumetri! Stăpână-sa mi-i fină... Dar ce se- 
ntâmplă cu matale, maestre? Am impresia că te supără ceva. 

— Hala să-ţi fie, coană Milico, eşti doctor mare! Cum de-ai sesizat? 
Pentru că mă supără... groaznic... 

— Inima? 

— Da! Mi-e foame. Te-am auzit pomenind de ficăţel și mi s-a făcut o 
foame cumplită, chit că ţi-ai râs de “Bombiţa” mea... 

Milica Manzur porneşte să chicotească abundent, uitându-se pe rând 
când la mine, când la “Fiat”. 

— Nu văd ce-i de râs! Eşti medic și ştii ce-i aia, criză hipoglicemică. N- 
am mâncat de ieri seară. 

— Păi, mănâncă, omule, nu mai sta. 

— Sărut mâna, doctoriţo, ce mai, eşti medic de excepţie. Primul care mă 
îndeamnă să mănânc şi nu să ţin regim. Te rog, nu cumva să mă refuzi... 


ești invitata mea la un mic breakfast, la botul măgarului... 

— Eu? Nici nu mă gândesc. Mănânc oriunde, orice și oricât. Am să 
contribui însă, atât cât îmi permit modestele mele mijloace din desagă. 

Suntem la a doua ceașcă de cafea. Tolăniţi pe malul pârâului, pălăvrăgim 
despre dificultăţile scriitorilor aflaţi în criză de creaţie. 

Doctoriţa mi se pare destul de băieţoasă, deşi e-o perlă de fată. Liberă la 
gură, stenică și pozitivă, spune lucrurilor pe nume. Chiar și-n privinţa 
gustării de dimineață şi-a permis să afirme că-i mai mult un 
minimicrodejun, extrem de improvizat. Pe scurt, pentru stabilirea 
adevărului, ne-am rezumat la 200 grame costiță afumată (de la mine), câte 
trei ouă vârtoase (de la doctoriță), ceapă verde, usturoi aşijderea, tot verde, 
telemea de oaie naturală (Colţiilupchii), ridichi, urdă dulce, iar ca băutură, 
apă destul de potabilă din pârâul ce ne era la îndemână. Niţel cam nisipoasă. 
Însă, un nisip fin, suportabil, mult mai plăcut decât cloramina din cișmelele 
Bucureștiului. Și, la urma urmei, apa trece, pietrele rămân. Unora, la ficat, 
altora, la rinichi. Depinde de gust. 

Deşi îi zic doctoriţei pe nume, de parcă ne-am cunoaşte de-o viaţă, ea 
continuă să-mi spună “maestre”. Faptul mă mângâie nespus. Motiv care mă 
determină să procedez la interogarea Milicăi. 

— Ia zi, dragă doctoriţo, ce-i cu chestiile astea, pe care mi le povestesc 
băștinașii? Sunteţi chiar un sat vrăjit, blestemat? 

— Hai să fim serioşi, maestre Conan, că-ţi mai zici și Doi — mă 
prelucrează Milica Manzur —, cine ţi-a băgat în cap şi bazaconiile cu vacile 
care-şi pierd laptele, cu fântânile secate, cu oile decedate subit? 

— Pacienţii matale, coană Milico! 

Doctoriţa zâmbește pe sub mustață — și zău că nare așa ceva —, după 
care porneşte să chicotească: 

— He, he, he, dragul meu scriitor şi detectiv. Ai luat o plasă de zile mari. 
Nu ţi-a trecut nici o clipă prin cap că eşti victima unei înscenări? Pe plan 
local, așa cum îţi place dumitale să zici. Ai văzut, personal, vreo fântână 
secată? 

— Că nu era să mă bag în fântânile oamenilor... 

— Da” ce, încăpeai? Hai să nu ne facem iluzii... Cineva nu vrea să fii 
oaspetele satului. Atunci, prin telefonul rural, din om în om, a transmis 
dispoziţiile necesare. Scriitori-s curioşi, îşi vâră nasul pretutindeni, 
scormonesc pe unde nu trebuie şi, başca, îşi mai bat și gura. De ce să ne 


tulbure străinii obiceiurile? Sunt profund interesate anumite persoane să n- 
avem parte de scriitori printre noi. 

— Dar cum s-a aflat de faptul că-s scriitor? 

— Tot prin telefonul nostru. Crezi c-a înghiţit cineva povestea c-ai venit 
să scrii un roman? Dacă-i aşa, de ce tocmai la Colţiilupchii? Aveţi Casă de 
creaţie la Sinaia-Cumpătu... 

Revin la problema locală: 

— Și cine-i creierul? Cine-i “cerebelul” care se consideră inoportunat de 
stabilirea mea temporară aici? 

— Naiba! — îmi declară doctoriţa, nespus de calmă. — Coană Milico, 
să fim serioşi! Nu-mi arde de glume... 

— Nici mie, maestre Conan Doi! — Care Naiba? Naiba Naiba? 

— Maestre, mă dezamăgești. Arăt eu atât de toantă? Numai cretinii își 
închipuie că există diavoli. E vorba de Gulliver Naiba! 

— Proprietarul morii? 

— Exact și întocmai! Vezi că ştii, dragă maestre! 

— la mai spune-mi o dată, coană Milico, parcă numi vine să cred. Cum 
îl cheamă? 

— Gulliver Naiba! 

— Gulliver? Formidabil! 

Doctorita mă temperează din entuziasmul meu folcloric: 

— Nu te grăbi, maestre. Încă n-ai aflat totul despre Naiba! 

Buimăcit de ipoteza, destul de verosimilă, emisă de Milica Manzur, 
precum și de bizarul nume al cetățeanului, aprind rapid şi năuc un 
“Snagov”, trăgând ca un disperat. N-are pic de tiraj. Normal. Dădusem foc 
filtrului. Fiind din material plastic, obstruează canalele prevăzute pentru 
circulaţia cancerului din fum. Arunc ţigara supărat. 

Până să-și termine doctorița povestea, recitându-mi întregul dosar de 
cadre al lui Gulliver Naiba, reuşesc şi eu să termin, până la fund, desaga cu 
merinde. 

Acum sorbim iarăși din cafelele furnizate de miraculosul meu termos. 
Eu mă strădui să recapitulez şi să ordonez datele aflate, iar Milica Manzur 
mă priveşte cointeresată, curioasă să vadă cum funcţionează creierul unui 
scriitor. Nu ştiu ce-o fi observând doctorița, însă computerul meu personal 
lucrează (după părerea mea) mai mult decât satisfăcător, dacă nu chiar 
excelent. 


În primul rând, pentru că nu-i numai un cerebel de creator, ci şi masa de 
celule cenușii a unui detectiv înnăscut, deosebit de înzestrat “vizavi” de 
problemele, atât de spinoase, ale psihologiei contemporanilor mei. 

Datele comunicate de doctoriță sunt, pur și simplu, fantastice. 

Gulliver Naiba debarcase la Colţiilupchii prin 1949. Fără să se ştie 
precis de unde, cine fusese și cine era. Încă de-atunci, arăta destul de verde 
la trup, deşi lansase zvonul că-i trecut de 65 de ani. Dar, conform 
certificatului eliberat verbal de Milica, nici acum nu-i dădeai mai mult. 
Naiba refuza să-mbătrânească, prin cine ştie ce contract încheiat cu tizul 
său. 

Într-un timp record, se impusese ca potcovarul cel mai dibaci din 
regiune. Pe lângă potcovărie, Gulliver înființase în acelaşi spaţiu şi-un mic 
atelier de reparaţii universale: biciclete, atelaje agricole, vermorele și 
pompe carosabile de stropit pomii, motorete și motociclete, aparate de radio 
şi, în ultima vreme, chiar și televizoare. 

Neavând concurenţă, îşi ridicase o casă, cumpărase “moara dintr-un 
dud”, plus grădina și livada adiacentă. Lucra în permanenţă, cu excepția 
zilelor de vineri. Aici, simt nevoia să solicit un supliment de informaţii: 

— De ce tocmai vinerile, coană Milico? De ce să nu lucreze vinerile, 
când e ştiut că duminica-i ziua noastră de odihnă? 

— Asta se-ntreabă şi satul. Dar mie mi-e clar. Domnul Gulliver Naiba, 
după părerea mea, se ocupă cu ocultismul. Mai pe ascuns, mai pe faţă, el e 
vraciul și vrăjitorul local. Face și desface farmece, ghicește. Lumea vine la 
el ca la circ. Cred că realizează mai mulţi bani cu chestiile astea, decât cu 
potcovitul... 

— Stai oleacă, doctoriţo! Una-i ocultismul și alta-i vrăjitoria. 

— Şi crezi că domnul Gulliver Naiba nu cunoaște diferența? Să-i vezi 
biblioteca de specialitate, te cruceşti! Una citeşte şi-alta practică. Când îi 
doare capul, sătenii se duc la Naiba, să le descânte. 

— Şi le trece? 

— De unde! Vin apoi la mine, după “nasturi”. 

— Deci, ce mai calea-valea, nu-ţi face concurenţă... — Nene maestrule, 
e-o ruşine, ca astăzi, în secolul cosmic, să crezi în descântecele unui mag 
decrepit, în pragul sclerozării... Poate greşesc, dar Gulliver Naiba e-un om 
plăcut, tocmai datorită cretinismului care începe să-l macine, o dată cu 
înaintarea în vârsta pe care se încăpățânează să nu și-o mărturisească. Am 


oarecari relaţii cu el, îl supraveghez de la distanţă, fiindu-mi simpatic cu 
procedurile sale de arierat mintal pe cale de senilizare. 

Cad câteva clipe pe gânduri, apoi îi spun Milicăi: 

— Dar, dacă-i vorba de-un caz rar, de vreun fenomen parapsihic? 

Milica izbucnește în râs: 

— Gulliver Naiba, fenomen parapsihic? Marele mag, descoperitor de 
vaci rătăcite şi găini furate? Care s-a ţicnit la bătrâneţe, de prea multe cărți 
ocultiste citite... 

— Ştii ce nu-nţeleg eu, coană Milico? — insist s-o interoghez pe 
doctoriță. Ce-ai cu el? De ce nu-l suferi, de vreme ce ţi-i simpatic? Arierat, 
ramolit, văd că-l diagnostichezi. Atunci, înseamnă că nu prezintă vreun 
pericol real. 

— Maestre Conan — se enervează doctorita —, n-aş zice că mi-i frică 
de Naiba, adică de Gulliver. Mai curând, mă nelinişteşte. Însă nu-mi surâde 
deloc faptul că reuşeşte să câştige atât de uşor încrederea sătenilor. 
Totodată, manevrele lui manifestă multă viclenie. Urmăreşte ceva, ceva 
ascuns. Faptul că nu dau de rostul purtărilor lui, asta mă tulbură, mă 
îndeamnă să-l vizitez. Mai mult pentru a fi la curent cu intenţiile sale. Când 
ne întâlnim, stăm îndelung la palavre. Mă aiureșşte cu poveştile lui, dealtfel 
amuzante. Îmi repugnă însă procedurile sale “vrăjitoreşti”. Nu numai că 
sunt o înșelătorie, dar le practică din lăcomie de bani... 

— O fi și ăsta un fel de hobby! — avansez eu o ipoteză, absolut cretină. 

— Hobby, hobby, dar de ce-l deranjează instalarea unui scriitor la 
Colţiilupchii? De ce nu te primeşte nimeni în gazdă? Vezi, iubite maestre, 
aici e-aici! Înseamnă că se teme de ceva, că se ascunde. Aş da mult să aflu 
despre ce-i vorba, zău, meştere Conan... 

A sosit momentul să pomenesc despre calităţile mele detectivistice: 

— Coană Milico, de azi înainte, totul a-ncăput pe mâini bune. Am să mă 
ocup personal de “enigma Gulliver Naiba”. Nu degeaba îmi spun colegii 
“detectivul Conan Doi”! Sunt curios cum o să reacționeze Naiba, zis şi 
Gulliver, când am să-l rog sămi închirieze “moara dintr-un dud”. 

Milica Manzur, fără să manifeste simptome vizibile de entuziasm, își 
aprinde placidă un “Snagov”(din pachetul meu), după care declară: 

— Îndoi-m-aș, dolofanule! 

— Regret, coană Milico, dar te pripeşti! — îmi ies eu din resorturi. Şi- 
apoi, să ştii, eu nu-s gras, ci glandular. Hipofizar, dacă-i să vorbim 
endocrinologic... 


Doctoriţa mă examinează amuzată, apoi îmi zâmbeşte: 

— Același diagnostic ţi-l pusesem și eu, dragă maestre. lar dacă ţi-am 
zis “dolofanule”, asta-i dovadă de extremă simpatie. Pentru că-mi sunt dragi 
supraponderalii... 

— Nu ţine, doctoriţo! De ce tocmai supraponderalii? — Din pricina 
contrastului cu slăbiciunea mea. Deaia n-am să mă mărit, pentru că nu 
găsesc, şi nici nu cred să existe, un gras corespunzător. 

— Cu mine să nu-ţi faci planuri, coană Milico. Sunt de trei decenii în 
câmpul conjugal... 

Doctoriţa, femeie şi gospodină, spală ceștile la gârlă, le şterge cu niște 
ziare, după care mă priveşte numai zâmbete: 

— Nene Conane, dragule, să te vedem dacă-ţi reușește figura cu “moara 
din dud”. Sunt și eu curioasă. Până atunci, te las cu bine, pa şi la re! 
Treburile mă solicită, meleagurile sunt greu de parcurs, indiferent dacă “nea 
Dobre” consimte sau nu la patimile mele. 

Până să-mi adun boarfele și catrafusele, până să dispară doctorița cea 
năzdrăvană, soarele s-a cățărat vârtos pe cer, escaladându-l pe jumătate. 
Ceasul mi-a stat de mult. La 9 şi-un sfert. 

“Bombiţa” porneşte tot la sfert. Adică, motorul. Deoarece vehiculul se 
încăpăţânează să nu miște din loc. 

Altă enigmă. Ce naiba o mai fi şi cu penele astea ale “Bombiţei”? O 
stare de neliniște își face loc prin sistemul meu nervos. Formidabil. Unde- 
mi sunt minţile? Răspunsul e unul singur. La naiba. La Gulliver Naiba. Voi 
fi sau nu voi fi chiriaşul său, asta-i întrebarea! Care mă frământă vârtos! 


11. Casa Diavolului 


În absenţa oricăror dificultăţi notabile — datorită şi informaţiilor 
suplimentare oferite de zglobioasa Milica Manzur —, ajung și parchez 
lângă domiciliul domnului Gulliver Naiba. 

Dezamăgire totală, cruntă, din cele mai profunde. Dacă un personaj, atât 
de insolit şi dotat cu toate alifiile, ca Gulliver Naiba, după douăzeci de ani 
de muncă îndârjită (dar şi lucrativă), nu și-a putut înjgheba decât 
chichineaţa asta deprimantă, rezultă că nu-i chiar un mag de calibru 
impresionant, așa cum îmi imaginasem eu din cele relatate de doctoriță. 

Întrucât n-am sesizat vreun indicator restrictiv, care să interzică 
claxonatul în localitatea Colţiilupchii, profit de ocazie și apăs cu toată 
convingerea, dar și animat de cele mai bune sentimente, pe butonul 
aparatului de făcut zgomot. La parametrii calculați de firma constructoare, 
cu destulă parcimonie, behăie și el cum poate, oarecum lipsit de entuziasm 
şi vigoare. Obține totuși rezultate! 

Căci, de după colţul casei, păşind alene și terifiant, se ivesc doi dulăi 
înfricoșători, două fiare infernale. Dintr-o subspecie canină absolut 
necunoscută. Taciturne, nu mă onorează nici măcar c-un surogat de lătrat. 

Privesc atent și concentrat la jivinele iadului. Mă apropii de gard. 
Zăvozii, aşijderea. Când sunt la un metru de poartă, disting o tablă de 
tinichea pe care este scris: “Câini foarte răi! Nu mușcă!”. 

Fiarele mă privesc și ele, tot concentrat și atent. Dar și indiferent. Mai 
întreprind un pas. De probă. Perechea refuză să latre. Ceea ce mi se pare 
normal, deoarece nici eu nu-i latru. Reuşesc, abia acum, să descifrez 
etichetele pe care le poartă agăţate de zgardă. Namila din stânga se cheamă 
“Satan”, iar cealaltă, “Belphegor”. Interesant. Din ce în ce mai interesant. 

Dar cum nu-s prea fricos de felul meu, îmi iau cordul în dinţi și deschid 
încetişor (chiar foarte încetișor) portita. Dulăii iadului se trag îndărăt. Eu fac 
doi paşi înapoi. Zăvozii dublează miza, la patru pași. Dar, tot înapoi. Nu 
sesizez nici o intenţie agresivă. Şi baletul excentric evoluează mai departe. 

Pormnesc să examinez casa domnului Gulliver Naiba — care refuză să 
manifeste vreo dorință de-a-și arăta faţa —, dându-i un ocol integral. 

Ciudată construcţie. Mult mai joasă decât locuințele văzute la 
Colţiilupchii. Acuma, nu mi se mai pare atât de prăpădită. Mai ales când 
remarc uşa de la intrare, din stejar masiv, de parcă ar fi poarta castelului de 


la Bran. Iar ferestrele sunt (cel puţin) cu totul impresionante: mari şi late cât 
niște vitrine de “supermagazin” universal, de tip “BIG”. 

La al doilea ocol, bag seama că mai există o ușă. Dosnică. Însă, la fel de 
zdravănă ca și cea principală. Mă intrigă însă faptul că nu-s prevăzute cu 
broaşte. Nau decât obișnuitele clanţe, de la “Ferometal”, fabricate conform 
STAS 4653/67. 

Cu dulăii după mine, mai vizitez și livada din spatele atenanselor. Dar, 
ca orice diavol care se respectă, Naiba nu-i nicăieri. 

Deodată mă străbate un gând înfiorător. Dacă bătrânului mag i s-o fi 
făcut cumva rău în casă? La vârsta lui, nu-i exclusă posibilitatea unui infarct 
de miocard, stop cardiac sau altă defecțiune a sistemului vascular. Că, slavă 
Domnului, sunt destule șanse... 

Mă reped către casa absentului. Clanţa ușii de la intrare funcţionează 
satisfăcător. Pesemne că-i nouă. 

Pătrund în prima odaie, iar dulăii rămân de gardă, în faţa pragului. În cea 
mai mare goană, străbat toate încăperile. Patru la număr. Sper să-i mai pot fi 
de ajutor bătrânului Naiba, în caz de dificultate. 

Locuinţa-i cum nu se poate mai pustie. 

Odaia cea mare are ferestrele zăbrelite. Absolut fără noimă, de vreme ce 
casa nu posedă broaște la uși. O masă imensă, perfect pătrată, ocupă un 
spaţiu corespunzător. Disting pe centrul acesteia, sprijinit de o scrumieră 
uriașă, din ceramică neagră, un bilet. 

Când citesc în capul biletului numele meu, rămân cu gura căscată. 

Iau hârtia, cu mâini tremurânde (de emoție), şi pornesc să lecturez: 

“Domnule Conan nu m-aștepta aud de la nişte cumetri că vrei să 
locuieşti la moara dintrun dud nu știu ce poate să facă acolo un scriitor dacă 
ești așa ceva dar ar fi bine so încerci o zi două ca săți dai seama dacăţi 
convine apoi vom discuta și condiţiile că nus amator de străinași în satul 
meu dacă nuţi e frică dute şi dormi la moară o să stăm de vorbă mai pe 
îndelete mai târziu acum am treabă aştept oaspeţi din adâncuri la peştera 
guşteriței viziteazămi şi casa în care locuiesc ai ce vedea ţiam lăsat pe 
noptieră o sticlă de benedictină și un pahar guliver naiba.” Comoţionat 
zdravăn în urma enigmelor multiple propuse de lectura mesajului, apreciez 
că-i cazul să dau urgent ascultare invitaţiei domnului Gulliver. 

Depistez un flacon borţoșel pe dulăpiorul de lângă fereastră. De ce i-o fi 
zicând noptieră, asta-i o enigmă în plus. Peste câteva secunde, un lichid 
verzui, uleios, umple păhărelul care vibrează lejer în mâna dreaptă. 


N-am mai gustat până astăzi benedictină. Probabil că asta-i, din moment 
ce domnul Naiba îi spune pe nume ca unei vechi cunoştinţe. Pun o picătură 
pe limbă. Se deplasează de parcă ar fi mercur, apoi alunecă rapid pe 
beregată. 

Cerul gurii îmi explodează. Arome bizare, necunoscute, îmi perforează 
nările. Incitat, tom în personalitatea mea tot păhărelul. O pară de foc, un 
autentic incendiu alertează toate vinele şi arterele, electrocutându-mi 
reflexele. Cu toată greutatea mea, care nu-i de ici de colo, am senzaţia c-am 
devenit imponderabil. 

La un moment dat, îngheţ. Dacă mi-a oferit cine știe ce otravă sau elixir 
infernal? Aştept paralizat efectele următoare. Nimic! Numai că zbor... Lin 
şi sigur! Beau și-al doilea păhărel. Pentru verificare. Și dacă mă ajută la 
scăderea greutăţii?... 

Mă las ameţit pe un scaun. Tare. Din stejar masiv. Dar, întrucât am 
devenit imponderabil, impactul dintre mine și scândura dură, dar vârtoasă, 
nu mai contează. 

Imediat, poate datorită şi efectelor stimulatoare ale benedictinei, mi se 
nasc în minte o serie de întrebări. De unde-mi cunoaște Naiba numele? De 
unde știa cam să-i intru în casă? Chiar or fi vizitatorii din Adâncuri la 
peştera Gușteriţei? 

După ce-mi recapăt o parte din calmul meu proverbial, negăsind 
deocamdată nici un răspuns valabil la întrebările de mai sus, pornesc la 
vizitarea locuinţei. 

Inaugurez ancheta cu odaia în care găsisem straniul mesaj şi flaconul cu 
extractul de plante. Cel puţin, așa îmi amintesc că trebuie să fie benedictina, 
o poţiune medicinală. 

Încăperea-i cam întunecată. Ferestrele zăbrelite sunt destul de chioare, în 
ciuda dimensiunilor uriașe. Găsesc rapid şalterul. Aprind lumina. Chioară și 
asta. 

Nu pare să aibă mai mult de 15 waţi. Becul, bineînţeles. Mă rog, asta 
avem, asta folosim. 

În afara mesei imense, din centrul camerei, a scrinului pitic, a două 
scaune din stejar şi-a unei măsuţe acoperite cu postav verde, se mai află în 
încăpere un bufet monumental, tot din stejar masiv, un bufet cu etaj, ca pe 
vremuri, așa cum avea și madam Nachtigal, la Posada, cu zeci de ușiţe și 
ferestruici, cu nenumărate saltare vizibile și invizibile (mai ales). Bufetul, la 
ora actuală, e utilizat ca bibliotecă. 


Formidabil! Domnul Gulliver Naiba, în ciuda părerii pe care mi-o 
formasem după citirea misivei — agramată şi antiortografică —, posedă o 
mulțime de cărți în franceză. 

Găsesc o sumedenie de lucrări despre ocultism, printre altele şi 
monografia de vulgarizare a lui Julien Tondriau (“Ocultismul”), romanele și 
nuvelele lui Jean Ray, “Ceremonialul noctum” al lui Thomas Owen, 
“Povestiri malefice” de Claude Seignolle, “Memoriile diavolului” de 
Frederic Soulie, ba chiar și “O mie și una fantome” a bătrânului Dumas. 
Cultivat şi bătrânul Gulliver Naiba. La curent cu lucrările de... specialitate. 
Dacă le-o fi citit! 

Îmi continui examinarea în celelalte încăperi. Nimic senzaţional. S-ar 
zice! Și, numai deocamdată... 

Pentru că, în ultima odaie, cea care dă spre ușa din dos, descopăr o 
oglindă realmente impresionantă. Atât prin ornamentica elegantă, barocă și 
artistică a ramei, cât şi prin dimensiunile ei. Depășind statura unui cetăţean 
bine dezvoltat, nu-i prinsă de perete, așa cum s-ar fi cuvenit, ci stă la vreo 
50 de centimetri de zid. Un individ ceva mai subţirel s-ar putea strecura 
lesne în spatele ei. 

Curios. Dacă nu, chiar foarte curios. Într-o casă destul de amărâtă, cum 
arată pe dinafară locuinţa lui Gulliver Naiba, să dai peste o oglindă de certă 
valoare nu-i lucru normal! 

Mă apropii. Privesc în apele întunecate ale oglinzii. — Drace! — îmi 
scapă de pe buze numele vulgar al Satanei. 

Căci oglinda refuză să-mi reflecteze imaginea. 

În schimb, se scălămbăie la mine, oarecum ironic, o aschimodie de pe 
alte tărâmuri. Pe cât mi-s eu de trupeș, pe-atât de scheletică-i arătarea. 

Mă reped în spatele oglinzii. Nimeni. 

Cercetez sticla. Neprezentând denivelări sau unduiri apte să redea 
imagini deformate, ca oglinzile de la bâlciuri, conchid că iarăși nu-i ceva 
normal. Oglinda lui Gulliver Naiba contravine celor mai elementare legi ale 
fizicii. Pe care le cunosc la perfecție, de câte ori le-am repetat la şcoală, 
pentru a nu risca oarece penibile corigenţe. 

Înnebunit, mai privesc o dată. Aschimodia a dispărut. Acum este 
înlocuită de-o altă ipostază a ei, un individ halucinant, dar și destul de 
corpolent. Privindu-l mai concentrat, sunt silit să deduc că-i vorba de 
personalitatea mea. 


Nu mai zăbovesc o clipă în odaie, ci mă înapoiez în camera cea mare, 
unde-mi uitasem butelca şi paharul. Simt o nevoie urgentă să conversez cu 
benedictina. Care îşi face numaidecât efectul. Îmi revin în puteri, planând 
iarăşi în spaţiu. Nici cu poţiunea asta nu-i lucru curat. 

Pentru a mă achita de obligaţia esenţială a unui detectiv corect, anume 
de-a nu examina superficial detaliile, revin în odăile vizitate. 

Încăperea cea mai misterioasă, aproximativ vidată de orice mobilă sau 
ornamente spânzurate pe pereţi, mi se pare odaia din stânga celei în care 
găsisem biletul. Domneşte înăuntru o atmosferă apăsătoare. După câteva 
clipe, de profundă analiză, mi-o explic. Odaia nu posedă nici o fereastră. Şi 
totuși, e luminată suficient. Dar nu arde nici un bec! Cum se face că 
încăperea pluteşte într-o lumină fantomatică, pâlpâitoare, ca un ecran de 
televizor defect, fără imagine? Și-aici ceva nu-i în regulă! 

Deconcertat, dar şi năucit de cele văzute, ies din casă. Fără să las din 
mână scrisoarea domnului Gulliver Naiba. 

Ajuns în bătătură, mai citesc o dată rândurile celui plecat la peştera 
Guşteriţei. Și încă, la o întâlnire cu personalităţi sosite din Adâncuri. 

Ce părere o fi având despre mine domnul Naiba? Mai ales când îmi 
propune, negru pe alb: “ ... dar ar fi bine so încerci o zi sau două ca săţi dai 
seama dacăţi convine... dacă nuţi e frică dute şi dormi la moară...”. 

Să-mi fie frică? Mie? De cine şi de ce? 

Îmi iau un călduros rămas bun de la “Satan” şi “Belphegor”, dar prin 
semne și încă de la distanţă, după care urc precipitat în “Bombiţă”. 

Vâr cheia în contact. Motorul, tot precipitat, nu porneşte! Nici la sfert, 
nici la jumătate, nici la trei sferturi. Nu porneşte deloc. 

După căutări istovitoare, care au durat mai bine de un sfert de ceas, 
reușesc să depistez defecțiunea. Dar nu numai defecţiunea, ci şi o sticlă de 
benedictină. Pe bancheta din spate. Sticla. Iar defecţiunea, la curent, pe care 
mi-l întrerupsese cineva. Operaţie pe care o putea realiza doar un mecanic 
priceput. Căci, datorită unui sistem extrem de inteligent, imaginat 
bineînțeles de mine, mi se instalase sub tabloul de bord un dispozitiv de 
eliminare a bateriei din circuit. Al naibii și domnul Naiba! Se cam pricepe 
la probleme de tehnică auto. 

Nu mai gândesc la tulburătoarele evenimente ale zilei, ci demarez în 
ralantiu spre moară. 

Și totuși, mă frământă vârtos o chestiune, oricât mi-ar fi de vraişte 
gândurile. Dacă Gulliver Naiba a descoperit heblul de întrerupere a 


curentului, cum a procedat de mi-a deschis mașina? Cheia portierei se află 
la mine!... 
Incă o enigmă. Că parcă n-ajungeau enigmele anterioare! 


12. Inoportune apariţii nocturne! 


Cam într-un ceas (plus ceva mărunțiş), izbutesc sajung la “moara din 
dud”. Nu-i chiar o performanţă, pentru un Fiat 600. 

Nu ştiu ce Dumnezeu o fi având “Bombiţa”, dar simt că-mi triturează 
nervii de parcă i-ar pisa într-un mojar. 

Am fost silit să opresc din două în două minute. Minimum. E drept însă 
că şi cu benzina sunt pe sfârşite. Mereu pene. De tot felul. De motor, de 
curent, de cauciuc şi chiar de... găină. Că era cât pe ce să calc şi-o orătanie 
domestică (dar scăpată pe uliţa civică). 

Mâine, după o noapte odihnitoare, în care sper să dorm buştean, ca un 
dulce copil (bine dezvoltat), îi extirpez toată măţăraia electrică. O demolez, 
fir-ar să fie ea de “Bombiţă”. Barem să ştiu precis ce sentâmplă. După aia, o 
montez la loc. Dacă voi mai putea!... 

Trag mașina chiar lângă tindă. Oricât sunt eu de abilitat în arta șofatului, 
reușesc totuși să patinez lejer pe fânul de curând cosit, proptindu-mă cu 
masca “Bombiţei” de talpa costelivei construcţii. Dar, fără avarii notabile. 
Numai bara din faţă a suferit vag, în partea dreaptă, unde pare să aibă un soi 
de cucui. Dar şi acesta-i invers, prezentând o bolfă alveolară interioară. Nu- 
i nici primul şi, nici ultimul. Barele celelalte arată mult mai rău. Sunt vreo 
cinci, adăpostite în garaj, unde ruginesc în pace şi onor. 

Nu mă mai satur privind “moara dintr-un dud”. Liniştea ce mă 
înconjoară — cu excepţia unor gâlgâituri suspecte emise de radiator — pur 
şi simplu mă terifiază. Nu-mi vine a crede că mai poate exista o asemenea 
oază silențioasă pe planeta noastră poluată de zgomot. 

Până să descindă amurgul, decid că-i cazul să mai dau ocol morii. 

Poezia pe care o degajă în cantităţi industriale se datorează atât emoţiei 
generate de vechimea construcţiei, pesemne de ordinul câtorva secole 
(minimum două), cât şi îmbunătăţirilor întreprinse — probabil de actualul 
proprietar — în spiritul respectării stilului bătrânilor meșteri de odinioară. 

După ce pătrund în interior, constat urgent că unai afară și alta-i 
înăuntru. 

Nu mai există nimic din ceea ce se cheamă moară. A dispărut orice 
instalație. Au dispărut şi pietrele, şi coșul pentru turnarea grăunțelor, şi 
cântarul, și sacii, şi scafele. 

Socotind pe degetele de la mâna dreaptă, unde am cinci, moara posedă 
trei încăperi. Mari și late. 


A 


Living-room-ul, adică “odaia mare” în limbajul folcloriștilor locali, 
căptușit de lemn de tei, doar rindeluit, conține o masă, patru scaune, un 
bufet şi-o laviţă, tot din lemn brut, şi tot de tei, dar prezintă o ciudăţenie. 
Una singură. Şi bună. Anume, bufetul. Care ascunde un frigider cu 
compresor, unde s-ar putea adăposti și-o carcasă întreagă de bou. Din 
păcate, suspomenitul frigider nu are în păstrare decât trei sticle borțoșele. 
Pline cu un lichid binecunoscut mie. 

O cameră, mai puţin încăpătoare (pesemne că-i dormitorul), n-are decât 
un pat. Dar pat, nu glumă. De patru persoane. Cel puţin. Dar, din stejar 
masiv. Numai un buldozer l-ar putea muta din loc. În pofida masivităţii, 
somiera se dovedeşte de-o supleţe și moliciune fantastice. Cea de-a treia 
încăpere trebuie considerată bucătărie. Dar, şi sufragerie de toate zilele. 
Depistez de la prima vista un aragaz cu două ochiuri tari (adică din fontă, 
nu din ouă), o butelie, o măsuţă cu mușama cow-boy (în carouri), un bufeţel 
pentru vase, plin cu străchini, blide, linguri, furculiţe, cuțite, linguriţe. 
Pretutindeni, identific diverse agregate electro-menajere: râşniță cu motor, 
ibric cu ştecher, dispozitiv de prăjit pâine şi multe alte chestii asemănătoare. 

Întrucât cineva paraşutează o înserare de basm, renunţ să mai examinez 
anexele. Las pentru mâine camera, pivniţa, podul, magazia, garajul (fost, 
probabil, grajd) şi bojdeuca pentru utilajul agroalimentar. Vorba populară: 
“ce nu poţi face azi!...”. 

Dealtfel, apreciez că mi se cuvine, înainte de culcare, și-o mică gustare. 
Recomandarea dieteticienilor, care se referea la suprimarea cinei, o fi ea 
sănătoasă, dar la ei acasă. Nu în condiţiile aerului tare de la Colţiilupchii 
care modifică metabolismul. 

Acum, după ce am experimentat cu brio modestele mele aptitudini 
culinare, trebuie să mărturisesc sincer, cu mâna pe cord, că... aragazul a 
funcţionat ireproşabil, generând o frumoasă flacără roșie și foarte puţin 
fum. 

Prăjitorul de pâine s-a dovedit a fi la înălțime. Pe raftul cel mai de sus al 
bufetului. L-am probat cu pesmeţi dietetici, gata prăjiți din fabrică, neavând 
alt produs de panificaţie la îndemână. 

Râșniţa electrică de cafea, după ce-a manifestat unele ezitări mecanice, a 
dat rezultate din cele mai satisfăcătoare, emanând şi-un smog plăcut 
mirositor. Dar cafeaua, pe care o prăjisem într-o ulcică (până îi sărise 
smalţul), deoarece cam trăsese nițică apă (dar curată, din torent), reuşise să 
acopere aromele chimice ale izolaţiilor arse, de la motorul râșniţei. 


Ibricul (tot electric) n-a dat în foc decât o singură dată. A doua oară, a 
stat cuminte. Dar nici nu s-a mai încălzit. Nici el și nici cardiotonica băutură 
pe care intenționasem s-o fierb cu preţiosul său ajutor. 

Respectând (fără exagerări) prescripţiile severe ale dieteticienilor, m-am 
declarat  “sătul” cu  anemica mea cină încropită din rezervele 
supranormative. Ceai de plante medicinale, câteva feliute de costiță 
afumată, prăjite lejer pe tigăiță, doar atât cât să devină crocante, o cutie şi 
jumătate de brânză topită (“pentru copii”) şi cafea. Turcească, bineînţeles. 
Dar şi rece. Plus două “Snagoave”, ţepene. La propriu și la figurat. 

Ca să n-adorm de-a-n-picioarelea, mă deplasez moleșit în direcţia odăii 
destinate odihnei de noapte. Detestând somniferele, sorb din mers, trecând 
pe lângă frigider, o “tabletă” de benedictină. Suficient ca, peste două 
minute, să mă aflu cuibărit în patul acela imens. Stau și-ascult atent ţânţarul 
care-mi bâzâie pe la ureche, enervant ca un minielicopter în misiune de 
serviciu. Bine că-i numai unul. 

Dacă ar fi fost o escadrilă, n-aş mai fi auzit seria de zgomote stranii ce 
se dezlănţuiesc brusc. 'Tresar și mă reped urgent în papuci. Trag cu urechea 
stângă, trag cu dreapta, apoi cu amândouă. Clar! Sursa de gălăgie se află la 
subsol. Adică, în pivniţă. Singura parte a morii pe care n-o vizitasem. 
Condamnabilă și nepermisă neglijenţă. Și mă mai consider şi detectiv de 
excepţie! 

lar zgomotele se intensifică. Umblă cineva. Fără menajamente pentru 
somnul locatarilor. 

Mă îmbrac în viteză ca un entuziast recrut de la paza contra incendiilor. 
O uşă bubuie asurzitor. Fapt care mă determină să mă-ndrept tiptil în 
direcţia tindei. 

Afară e-o noapte de basm. Cerul incendiat de stele, posedând și-o lună 
de 50 000 wati, îmi îngăduie o vizibilitate până la cinci sute de metri. Dar n- 
am nevoie decât de cinci. Uşa beciului e dată de perete și, bălăbănindu-se 
ritmat, permite filtrarea luminii dinăuntru, într-o pâlpâire intermitentă. 

Fiind un individ curajos, îndelung verificat, decid să pătrund în beci. 
Prima bâtă găsită devine în mâna mea o armă mult mai eficientă decât 
“Smith and Wesson”ul lui Mannix. Din două motive. Nici nu scoate fum și 
nici nu face zgomot. 

Plin de sânge rece, în ciuda zgâlţâielilor ce mi-au cuprins hainele 
(pesemne, din pricina vreunui curent de aer), intru în “vestibulul” beciului. 


De-aici, o scară masivă de stejar coboară vreo patru metri spre catacombele 
“morii din dud”. 

Îmi iau inima-n dinți — slavă Domnului, am o dantură ţeapănă şi 
corespunzătoare — şi descind treaptă cu treaptă. Scara suferă demn, 
gemând jalnic. Ultima treaptă nu mai rezistă. Cedează, pârâind sinistru. În 
plină catastrofă, mă agăţ disperat de perete. Dar și de şalterul luminii. Care 
se stinge instantaneu. Din beznă, răsună un muget de fiară, îngrozitor, ca-n 
filmele cu fantome: 

— Aprinde, dom'le, becul, că mi se răceşte compoziţia! 

Mâna îmi acţionează automat. Și se face lumină, conform dispoziţiei 
transmisă de la distanţă. 

Privesc uimit încăperea. Dacă nu-i centru de colectare a sticlelor, atunci 
precis că-i vinotecă. Asta, judecând după flacoanele prăfuite, aliniate în 
nenumăratele polite de pe pereţi. Pe puţin, o mie de recipiente. Nici n-apuc 
să descifrez enigmaticele inscripţii de pe butelii și iarăși mă aud interpelat: 

— Lasă vinurile-n pace, că nu-i în fiece zi lăsata secolului!... 

Excitat negativ, deoarece nu binevoieşte să se arate la față, îl corectez 
urgent pe individ: 

— Se zice lăsata secului! 

În aceeași secundă, necunoscutul, dându-și seama că nu-s persoana pe 
care o aştepta, reacționează imprevizibil. 

O explozie înspăimântătoare răbufnește în străfundurile catacombelor. 
Urmează imediat un zgomot insuportabil (peste 110 decibeli) de tingiri 
răsturnate, fierării prăbuşindu-se, un şuierat de spaimă ca şi cum ar fi scăpat 
aerul dintr-un compresor gigant, scaune rupte, dulapuri trântite, o 
harababură de apocalips, dar și de sfârşitul lumii. 

Peste câteva clipe, un fum gălbui, urât mirositor, invadează odaia în care 
mă aflu. Nu mai văd nimic, dar nici nu mai pot respira. Tuşesc în “forcing”, 
încercând zadarnic să-mi raclez canalizaţia pulmonară. 

Până să-i lămuresc situația mea de cadre, necunoscutul trece pe lângă 
mine ca o umbră, mă îmbrânceşte din mers, după care ţâșneşte pe scări, în 
sus. Uşa de la intrarea pivniţei bubuie terifiant. Un curent de aer mă seceră 
brusc, escaladând pe urmele evadatului. 

Recuperez rapid, tuşesc mai rar (dar mai adânc) și consider că-i timpul 
să-mi declanșez investigaţiile. 

Camera în care se produsese explozia şi care adăpostise sursele de fum 
şi curenţi de aer se află la câţiva pași de vinotecă. Pâș-pâș şi intru prudent. 


O gură de ventilație, cât un coş de transatlantic, absoarbe ultimele şuviţe de 
fum. Închid ușa. Și curentul (de aer) încetează imediat. 

Pornesc la cercetarea laboratorului ce mi se înfățișează ochilor. Căci ce 
altceva poate să fie dacă nu, laborator? 

Deflagrația n-a distrus mai nimic. Totul a fost mai mult zgomot! Un 
scaun cu picioarele în sus, un dulap cu ușile deschise, un recipient pe 
dușumea, un cazan în care încă mai fierbe ceva, tingiri, retorte, clești, 
patenturi și alte unelte necunoscute mie. Ce-a explodat, atunci? De unde- 
atâta fum și gălăgie? Ce se meștereşte aici? 

Un zdupăit de paşi grei, deasupra capului, mă alertează urgent. E clar. 
Fugitivul cotrobăie prin “moara dintr-un dud”. Mai precis, în bucătărie, care 
se află chiar deasupra mea. 

Tâşnesc imediat spre ușă. Mai înainte de-a mă extrage din enigmatica 
încăpere, privirea îmi cade asupra unui element ce-mi îngheaţă sângele. Din 
întregul sistem circulator. Câteva maxilare, prevăzute cu dinţi strălucitori, 
rânjesc la mine semnificativ. Paralizez pentru o secundă. După care, încep 
să gândesc intens. Din mers. În plină deplasare spre apartamentele mele. 

Acum mi-e limpede întreaga schemă. Asasinul carea evadat de-aici, 
după ce-a ucis câţiva indivizi, le-a extras măselele, cu fălci cu tot! Dar, când 
m-o vedea, asasinul o să aibă oarece probleme... Fug şi gândesc rapid, cu-o 
luciditate atât de fantastică, încât mă podidesc lacrimile de drag ce-mi sunt. 
Dar, să lăsăm exagerările... 

Când dau buzna în bucătărie, ușa-i deschisă. Abia mă pot opri, frânând 
brusc, în buza mesei. Care-i din lemn. Suspin adânc, după care îl caut pe 
asasin. Acesta, încă înainte de sosirea mea, probabil suficient de 
zgomotoasă, o luase la fugă. Chiar îl aud trântind ușa de la dormitor. 

Cursa contra cronometru durează aproximativ un sfert de ceas. 

L-am alergat prin toată “moara dintr-un dud”, până ce n-a mai avut 
scăpare. L-am prins tot în bucătărie. Unde gâfâia epuizat pe-un scaun, cu 
coatele rezemate de tăblia mesei. 

Abia ţinându-mi suflarea, l-am somat, recurgând la un truc clasic din 
repertoriul marilor detectivi: 

— Stai că trag! 

Asasinul mă privește surprins, gâfâind în continuare. Nu-mi vede arma. 
Pe care, de altfel, nici no posed. Într-o pauză, îndrăzneşte să-mi vorbească: 

— Nu vezi că stau, măi tu măi? Trage o dată, nu te mai câcâi! 

E nebun. Aşa cum și presupusesem, de altfel. Deci asasinul e dement. 


— Dacă trag, mori! Vrei să mori? 

— Ba nu vreau să mor deloc. 

Deconcertat, mut trucul pe canalul doi, apelând la cealaltă variantă: 

— Atunci, nu mai trag! 

Să vedem, ce mai face, acuma, nebunul. Precis își pierde cumpătul, intră 
în derută, după care se predă. Asasinul însă, dement care se ia în serios, îmi 
face conversaţie: 

— Ba trage, dom'le! Trage o dată ușa aia, că rămânem ţepeni. Nu simţi 
ce curent e pe-aici? 

Nu-i chiar nebun. Pentru că există un curent nemaipomenit. E și normal, 
cu-atâtea uși și ferestre deschise. 

Închid ușa, închid şi fereastra după care deschid interogatoriul: 

— Cine eşti dumneata? 

— Măi tu măi, dar matale cine eşti? 

— Conan Doi! 

— Şi unde-i Conan Unu? 

Totuși, dacă nu-i nebun, face pe nebunul. 

— E mort! 

— L-ai ucis? 

— Nu, eu. Viaţa. A murit de bătrâneţe. Dar şi celebru. Cum era să-l 
omor eu pe sir Arthur Conan Doyle, cel mai mare scriitor de romane 
polițiste? 

— Păi, eu te-am întrebat de Conan Unu! — Domnule, eşti alienat? 

— Da de unde! Dentist! Dar matale? 

— Romancier! 

— Şi de ce mă sperii, măi tu măi? De ce mă faci salerg după matale, ca 
la cursele de cal... 

— Pardon! Eu te-am alergat... să dai socoteală de morţii fierți în ceaun 
până la dezintegrare... Nu mă duci pe mine, “dentistule”! 

— Măi tu măi, eşti romancier cum sunt eu popă ortodox! Și, întrucât mă 
cheamă Naftule Pompadur, pentru prieteni, Tulli, îţi dai seama că așa ceva 
nu se poate. Mai bine să dăm cărţile pe faţă! Altminteri te dau pe mâna 
Miliției. Așa că alege... Ce rost are să-ţi tai singur cracul de sub picioare? 

Tulli Pompadur arată conform numelui său ciudat, dar și trăsnit. 
Acoperișul capului îi e pleşuv total, ca un fund de ceaun cromat. În 
compensație, şi-a lăsat favoriţi bogaţi, de fox sârmos, iar craniul e-mpodobit 
artistic, extra-modern, cu plete ce-i atârnă deasupra umerilor, pornind 


bineînţeles de la vârful urechilor în jos. Efectul e stupefiant. Ceva în genul 
unei sălcii plângătoare. 

În materie de înălțime, asasinul “dentist” depăşeşte cu mult 1,55 m. Dar 
şi-aici compensează prin artificii de modă. Pe sub pantalonii evazaţi 
exagerat, de s-ar zice că-s două fuste, poartă cizme cow-boy, dar și cu tocuri 
înalte, “de damă”, tipul troci (pătrăţoşi şi cu etaj). Cămaşa din bumbac 
flaușat, pâsloasă, are o culoare nedefinită, oscilând între verdele de mlaștină 
și sticla de sifon. În orice caz, distonează flagrant cu părul morcoviu şi ochii 
de nuanţa distrugătoarelor flotei de război, pe timp improbabil. 

În vreme ce “dentistul” mă ascultă, arborând un zâmbet sintetic, îi recit 
autobiografia mea. Pe măsură ce înaintez în amănunte, zâmbetul dispare, 
transformându-se într-un rânjet verde, plin de neîncredere. 

— Şi fii atent, nu-s numai scriitor, ci și detectiv. Rânjetul dispare. 
Asasinul cască ochii, gura și încearcă să spună ceva. Dar cuvintele se 
formează abia după eforturi susținute: 

— Maestre, ce mai, eşti tare! Dai un ban, dar stai în spate. Te pomenești 
că eşti şi detectiv privat! 

Am vaga senzaţie că mă ia peste picior. 

— În nici un caz, privat de inteligență, cum par să fie unii asasini 
amatori. Dă-i drumul la referințe, să aflăm ce-nvârţi pe-aici... Ce-i cu 
maxilarele alea? Câţi oameni ai ucis? 

“Dentistul” ezită, nevenindu-i să creadă urechilor. Nu se aştepta să-l 
demasc atât de urgent. 

— Scumpe maestre, sunt tehnician de valoare, n-a murit nimeni cu 
protezele mele. Ce-ai văzut, matale, sunt monturi de proteze. Bătrânul 
Gulliver mi-a închiriat pivniţa, să-mi fac lucrările de laborator. lar în 
căzănel, fierbeam un material nou, pentru înlocuirea cerii de luat măsură. 
De unde-ai mai scornit și chestia cu asasinatele? 

— Și explozia? Şi fumul? — îl interoghez eu strâns. Tulli Pompadur 
începe să tremure. Trupul îi e zguduit din ce în ce mai intens. E clar. ÎI 
cuprinde panica. 

— Nu ştiu ce soi de romane oi fi scriind, matale, dar habar n-ai de fizică. 

— Lasă-mă cu fizica! Exploziile aparţin de chimie... Pompadur tremură 
spasmodic. Chipul îi e străbătut de grimase, abia se poate stăpâni. Nu-l mai 
țin nervii. Dar izbucnește într-un hohot de râs fantastic, monstruos. Râde 
total, din întreg trupul. I se scutură de râs și mâinile, și picioarele, și pletele 
marginale. 


— Ha! Ha! N-ai înţeles că eram în pragul unei descoperiri epocale? 
Când ai rupt scara, tocmai dădusem de soluţie. Se vede însă că materialul a 
intrat într-o fază neașteptată și-atunci a făcut fâs. Un fâs ceva mai tare, cu 
mult fum. Mi-ai distrus cariera și viitorul şi-acum vrei să mă scoţi şi 
asasin... După ce mi-ai tulburat opera de creaţie, de invenţie în stare pură, 
mai ai și pretenţii? Mă faci să te alerg prin toată casa, să cred c-au năvălit 
tâlharii şi mă scoţi, tot pe mine, erou de roman poliţist! Nu ţine, nene 
Conane! Mai bine erai Conan Unu, nu Doi. 

Mă intrigă ultima sintagmă a presupusului criminal. 

— De ce? 

— Pentru că ăla-i decedat! Aşa mi-ai spus! Și-atunci nu mai aveam 
necazurile de-acum... 

Îl privesc oarecum surprins. Fusesem cât pe ce să comit o groaznică 
eroare detectivistică. Pompadur se uită la mine atent. Apoi, brusc, propune: 

— Hai să gustăm ceva! Ai vreo băuturică? 

Apreciez favorabil şi chiar flatat ideea dentistului. 

— Băuturică s-ar mai găsi, scumpul meu asasin, dar de-ale gurii, ioc! 

— Nu contează, maestre! Are băiatul... Dau o fugă până-n beci, să-mi 
iau desaga cu unelte și alimente... Vin imediat! 

Până să dispară pe ușă, strig în urma lui: 

— Lasă uneltele, adu doar alimentele... 

Ce mai tura-vura, am fost dus. Ca un dulce copil. Fiindcă dentistul nu 
mai vine. A trecut un sfert de ceas de când îl tot aştept. S-au auzit, un timp, 
nişte zgomote, dar nu cred să fi fost produse de el. Păreau exterioare “morii 
dintr-un dud”. 

Analizându-mi critic erorile, mă condamn aspru și pornesc în căutarea 
dentistului. Dar, dacă nu-i totuşi dentist, ci numai un biet asasin? 

Îngrozit de perspectivele oferite de supoziţia mea ultimă, mă avânt iarăși 
pe scara beciului. La vale. Uit de treapta frântă și iarăşi mă sprijin de 
șalterul luminii. Care, bineînţeles, se stinge. În clipa când o aprind, în 
virtutea experienţei dobândite, un zbieret infernal face să mi se zbârlească 
părul, în ciuda faptului că-l port tuns scurt (8 milimetri). 

Zbieretul capătă precizie. Disting chiar şi cuvinte. 
la patru te-aștept sub nucul din livadă! 

Glasul răguşit, gros și dogit zdravăn, îmi îngăduie să diagnostichez un 
excesiv consum de tutun. 


Pornesc invers, să escaladez treptele, dar în capul scării mă întâmpină o 
apariţie de “science-fiction”, dar din genul celor “vizionate” în filmele de 
groază. Joimăriţa (fantomă folclorică) e-n minijupă, o minijupă 

atât de scurtă, încât mă-ntreb dacă personajul nu și-a uitat cumva fusta 
acasă. 

Bătându-i lumina în ochi, joimărița nu mă distinge și mă cheamă la 
sentimente umane: 

— Hopa sus, drăguţule, să-mi dai socoteală! Cine ţioi fi închipuind că 
ești, mă zambilică, de mă laşi să teaştept cu ziua? Te crezi vreun 
Belmondone, Florică Piersic sau Alan Dalan? Agită-te, nu mai sta de 
lemnTănase, că mă enervez la sistem! Nu-s eu iubita ta? 

Interzis, şi neavând ce răspunde, intreprind rapid un examen al 
fantomaticei înfățișări. Pare femeie. Dar nu s-ar zice! 

Coafură nu posedă, adică-i tunsă atât de mic, încât mă paşte bănuiala că 
şi-a montat pe cap o perie de aspirator. N-am văzut, până azi, o mostră a 
modei acesteia. E prima. Dar, de neuitat. În loc de bluză, așa cum s-ar 
cuveni unei persoane de sex (sigur) feminin, e-mbrăcată într-un cojocel cu 
blana pe dos, fără mâneci. Într-o peliculă cu eroi din comuna primitivă, ar fi 
făcut furori. Dar nu mă-ngrijorează aspectul ei de exponentă a 
matriarhatului în plină dezvoltare, ci bâta pe care o suceşte și răsuceşte în 
mâna stângă. O recunosc. E bâta pe care intenționasem s-o utilizez la prima 
acţiune de anihilare a intrusului din beci. 

Mă trezește la realitate glasul ei, frumos dogit: 

— Mă ţii afară? Nu mă inviţi? Ori ai pe cineva înăuntru... Poate pe 
scofâlcita aia de doctoriță, ai? Atunci, nu te mai deranja! Că vin singură! 

Când văd că-ncepe să descindă prima treaptă, consider că-i cazul să 
examinez cât mai adânc beciul. Bat rapid în retragere. În ciuda 
languroaselor solicitări ale femeii primitive, exprimate în cel mai dulce stil 
paleolitic: 

— Nu te grăbi, nebunaticule, acuma-s lângă tine! 

Sunt confundat cu Tulli. Și nu-mi convine deloc. Până una alta, dau să 
mă refugiez în laboratorul dentistului. 

— Tulliii! Prieten drag! Așa mă primeşti? 

În timp ce-și perfecţionează vocalizele, joimărița degringolează 
zgomotos pe scară. Dar nu ţine seamă de treapta cu pricina și nimereşte 
direct în rafturile vinotecii. Zuruitul sticlelor sparte abia reuşeşte să acopere 
urletele de groază ale bizarei întruchipări. Apelând probabil la același 


întrerupător, accidentata stinge lumina. Dar urletele cresc în intensitate și 
frecvenţă. 

— Salvează-mă, nefericitule! Vrei să mă-nec? 

E femeie. Sunt bărbat. Trebuie s-o salvez. Fac deci drumul invers. 

Bâjbâi prin beznă, mai dărâm și eu un raft cu sticle, apoi o pescuiesc 
dintre cioburi și băltoacele de vin. 

Atmosfera a devenit apăsătoare. Minimum 14 grade. Nu Celsius, ci 
alcoolice. O trag de miţele cojocelului hippy. Bundiţa rezistă. Nu rezistă 
însă nervii primitivei. Mă ia în braţe, aproape sugrumândumă, după care 
începe să tipe din nou. De astă dată, cu o voce ieșită de la reparaţie capitală. 
Nu mai sună dogit, dar nici răgușit. 

— Tulliii! Ce-ai păţit? De ce nu te pot cuprinde? Leoarcă de emoție, 
precum și de vinul în care m-am bălăcit, caut în disperare şalterul. Destul de 
dificultuoasă operaţie, având în vedere că-s cu făptura de grumazul meu. 

— Stai blând, cucoană! — încerc eu să-i temperez panica. N-ai cum să 
te-neci! Cel mult există şansa să te-mbeţi cui!... 

Dar individa orăcăie și mai strident: 

— Spune-mi ce se-ntâmplă, că-nnebunesc! 'Ţi s-a schimbat și glasul. Ce 
vrăji ţi-a făcut Naiba? Tulli, tu eşti sau altul? 

Până aprind lumina, consider că-i mai echitabil s-o lămuresc pe loc. 

— Altul, cucoană, altul! 

Se face lumină. La propriu, dar și la figurat. Reprezentanta 
matriarhatului îmi impulsionează o mișcare de respingere, mai exact un 
brânci românesc. Cad lejer pe câteva sticle insuficient zobite, desăvârșind 
astfel operaţia. Dar mă culeg încet, de pe jos, în vreme ce-o aud pe individă 
explodând: 

— Cine ești, grăsunule? 

Am impresia că devine agresivă, deci îi răspund pentru a evita 
deteriorarea, în continuare, a relaţiilor: 

— Al Conan Doi, scriitor, cu permisiunea dumneavoastră... 

Numele meu o lasă rece, dar și nepăsătoare. 

— Ce cauţi aici? 

— Nimic. Sunt la mine acasă, adică la gazda mea... — La Naiba? Şi 
unde-i Tulli?... 

— A plecat la oaste şi n-a mai venit! Adică, pardon, după alimente! 

E clar că nu trezesc cine știe ce încredere, deoarece primitiva mă apucă 
de piepţii cămăşii şi mă scutură de sar din mine numai stropi de vin superior 


şi vechi. Așijderea se întâmplă și cu cojocelul ei, care-i îmbibat ca un 
burete. În plină abureală alcoolică, arătarea cere urgent explicaţii: 

— Aiurea! Nu ţine! V-aţi înhăitat amândoi şi v-aţi pus pe petreceri 
deocheate! Unde-i sfrijita? Nefericiţilor, ce-aţi făcut cu ea? 

Deoarece, momentan, sistemul neuronic nu-mi prea funcţionează 
corespunzător, zăbovesc întrucâtva cu răspunsul. Mai ales că n-am ce să-i 
spun. Dar sălbatica îşi recuperează bâta pierdută, ceea ce mă determină să 
zvâcnesc, într-un demaraj spectaculos, spre scară. 

Rulând pe-o sticlă nespartă, survolez într-o secundă treapta frântă a 
scării, după care mă aflu (cam brusc) la jumătatea scării, dar într-un timp 
record. Insolita făptură roteşte bâta și-o zvârlă ca un bumerang. Presimţind 
impactul, îmi plec oportun capul. Și, totuși, răsună un răcnet de durere 
cumplit. 

— Auuuu! Aoleu! De ce mă loviși? 

Nu-i glasul joimăriţei. Nici cel dogit, nici cel reparat. Sună altfel, mult 
mai melodios, din direcţia intrării în pivniţă, într-o tonalitate dureros- 
melancolică. Ridic privirea. 

În câmpul meu vizual, se încadrează un cap ţinut vârtos între mâini. Sub 
cap, urmează detaliile de rigoare: un gât (scurt şi gros, maximum 3 cm), 
trupul butucănos şi îndesat, extrem de lat la umeri, braţe care susțin devla 
otânjită de bâtă, noduroase, cu mușchi enormi, ca nişte parizere de la 
“Mistreţul”, precum și perechea de picioare pe care o posedă orice individ 
normal, însă anormal de bondoace și lateral deformate. Tipul pare pitoresc, 
mai ales în materie de bocete. Când îşi echilibrează craniul din mâini, 
bulbuchează niște ochi exoftalmici, fioroși şi verzi. Din capul scării, unde 
apăruse cu totul intempestiv, trâmbiţează în si bemol minor: 

— Bine, măi Polina neichii, ce cătaşi, matale, cu buflea ăsta, aici, tomite 
în beciul domnului Gulliver? 'Tăinuirăţi împreună, ai? 

Primitiva nu pare surprinsă. 

— Mă priveşte-n personal! Venisem după Tulli și uite ce-am găsit!... 

În mai puţin de trei secunde, nici una mai mult, intrusul, oricât e dânsul 
de oacheș, virează rapid spre roșul cel mai stacojiu. Dacă o ţine tot așa, 
precis face o criză de hipertensiune. 

— Muică, de ce mă făcuși, tu, oltean? E și Tulli aici? Va să zică, te 
întâlneşti şi cu felcerul ăla, de măsele? Bravo ţie, Polina neichii! Ştii cât ţin 
la matale!... De ce mă amărâși? 


În vreme ce olteanul (declarat oficial) începe să coboare scara, mă retrag 
discret în direcţia laboratorului. “Polina neichii”, puţin intrigată de roșeaţa 
răuprevestitoare a bondocului, mă urmează. Intrăm urgent în laborator. 
Olteanul, după noi. 

— Ia starăţi o ţâră, fraţii mei! Unde-i felcerul? Că nu-l văzui!... 

Întreprind și eu aceeaşi mișcare de rotaţie a ochilor, ca şi bondocul. Nici 
urmă de Pompadur. Are el nume de marchiză franțuzoaică, dar a întins-o 
foarte englezeşte. 

— Ia spune, matale, bufleo, nu cumva fuseşi singur cu Polina? 

Pronia cerească intervine. Din aspiratorul instalat deasupra vetrei 
laboratorului, în loc să iasă fum, porneşte să curgă praf și moloz. Iar din 
mijlocul norului de colb, se detașează, stingherit foarte, Tulli! Singurul care 
se arată încântat de miraculoasa ivire a “dentistului” sunt eu. Ceilalți 
reacţionează diferențiat, în vreme ce se scutură de praful ce li se aşterne pe 
păr, umeri și haine. 

— Ce făceai în burlanul ăla, dragule? — se interesează, oarecum 
furioasă, suspomenita Polina. Acolo mă așteptai? 

Olteanul, când aude că Pompadur e înnobilat cu titlul de “drag”, vede 
roşu înaintea ochilor. Priveşte abraziv la Polina, reproşându-i languros, dar 
şi mormântal: 

— “Dragule”? Aschimodia asta de felcer? Mie îmi spuseși că n-ai timp, 
din pricina vizitelor, iar cu el îţi dăduși întâlnire în beci și-n cotlonul ăla? 
Frumos, neică, frumos... Bun! 

Tulli Pompadur, jignit de epitetul bondocului, scutură nervos din plete. 
Alt nor de praf se împrăștie în atmosferă. Fără voie, sunt nevoit să strănut 
copios. 

— Şi tu, bufleo, cine-mi ești? Ce-nvârteşti pe-aici? Tot cu Polina? — mă 
interoghează olteanul, insidios. 

Privesc semnificativ la dentist, apoi la femeia în toale de blană, 
aşteptând din partea lor explicaţiile cerute de fiorosul personaj. Ambii se fac 
că plouă. În disperare de cauză, iau singur cuvântul: 

— Domnule... Nu ştiu cum te cheamă... 

— Leoveanu mă cheamă, bufleo, dar n-are importanță... Geca 
Leoveanu, zis și Zbanţ! Zi mai repede, ce-avuseşi de tăinuit cu Polina? 

— Domnule Zbanţ... 

— Nu-i bine aşa, ci Geca Leoveanu-Zbanţ, că nu mâncarăm amândoi 
dintr-o strachină, să-mi zici pe numele de reverență... Zbanţ îmi spun 


numai prietenii. Şi nu văzui să fim aşa ceva... Mai curând, dimpotrivă... 

— Mă rog! Domnule Geca Leoveanu-Zbanţ, e clar pentru orice cretin 
că-s o victimă... 

— Ce spuseşi? — mă întrerupe olteanul. Eu nu-s orice cretin, pentru 
mine abia urmează să devii victimă... Dacă nu-ţi lămurești situaţia și încă, 
repede, va trebui să discutăm în contradictoriu. 

Profitând de încântătoarea perspectivă ce mi-o oferă olteanul, Tulli 
Pompadur se îndreaptă pâș-pâș spre ieşire. Când ajunge în preajma ușii, îmi 
aruncă o privire, îmi face un gest de adio, dar care poate fi interpretat și ca 
un avertisment că olteanul e deranjat cerebral, după care demarează în 
trombă. 

— Tulli, nu-o tuli singur, că vin și eu! — strigă alarmată Polina. Cu care 
prilej se agită și dânsa în aceeași direcţie. 

Din clipa aceasta, situaţia se deteriorează grav. Cât e Geca Leoveanu- 
Zbanţ de gros şi scurt, manifestă o agilitate ieșită din comun. Din simpla 
extindere a piciorului drept, îi pune o piedică magistrală dentistului. Acesta 
cade, dar Zbanţ îl apucă elegant de plete și-l ridică la nivelul său. Pe Polina 
o ajunge imediat, o ia sub braţul stâng și se întoarce spre dentist. 

Acesta, văzându-l cu balotul, se deplasează rapid spre tubul de aerisire. 
Depunând eforturi incredibile, porneşte să-l escaladeze. Nu i se mai văd 
decât picioarele. Apoi, nimic. A dispărut. 

Zbanţ o eliberează pe Polina, apucă cu amândouă mâinile marginea 
burlanului şi-ncepe să-l zguduie. Mai întâi, apare un nor de colb, apoi 
cizmele de cowboy ale lui Tulli. Dar, fără dentist. Pompadur urmează, însă 
peste câteva secunde. Tot într-un vârtej de praf. 

— Haide, cucoană, să plecăm repede de-aici, că nu-i a bună! — îi 
sugerez eu persoanei ce-avea pretenţii asupra dentistului. 

Până ce olteanul îl scutură bine de praf pe Pompadur, niţel cam brutal, 
reușesc s-ajung la scară, însoţit de femeia cu blană. Urcă accelerat treptele, 
fără pagube. Cu excepţia celei frânte, care de astă dată s-a detașat complet 
din ancadrament. 

— Degeaba fugirăţi, că vă prinz! — strigă din urma noastră olteanul 
dezlănțuit, dar şi frenetic. 

Mă îndoiesc serios de afirmaţia lui. Mai ales când îl văd și pe Tulli 
Pompadur escaladând vertiginos scara. Cam împiedicându-se în poalele 
pantalonilor săi ultramoderni, dentistul ne-ajunge spectaculos, avertizându- 
ne: 


— Măi tu măi, măriţi pasul, că vine nebunul după noi... Zadarnic am 
încercat să-l lămuresc... Nu pricepe nimic. Sau nu vrea. Orbit de gelozie, e- 
n stare de orice! Primitiva, care aleargă alături de mine, în dreapta mea, îl 
admonestează verbal şi din mers pe Tulli: 

— Normal! Cine te-a pus să te iei la bătaie cu el? Gâfâind, Pompadur 
explică: 

— N-am dat în el, măi tu măi. l-am expus realitatea. Iar el nu-nţelegea și 
se străduia să mă lovească. Dar na reușit. Am evitat pumnul, mai dibaci ca 
Foreman, iar Cassius Clay al matale a nimerit în căzănelul de substanţă. 
Mâine, va trebui să-l curăţ cu tiner, caltminteri nu se desprinde. Când a vrut 
să mă otânjească din nou, cu mâna liberă, iar am eschivat. Așa că vine după 
noi cu ambele mâini ocupate. Una e plină de ceară pentru măsuri, iar 
cealaltă e prinsă între două proteze cu arc de oțel... 

Alergăm tustrei prin livadă, fără o ţintă precisă. Exact cum îmi 
recomandaseră prietenii mei, dieteticienii, pentru cura de slăbire. Să mă 
vadă acum, mai că m-ar pupa! 

— Uite-l că vine! — urlă Polina. Zambilică, hai să fugim amândoi spre 
sat. Că suntem mai antrenați. Și să-l lăsăm pe domnul Conan, tot e cât doi, 
să discute prietenește cu nebunul... 

— Imposibil! — răspunde alertat dentistul. E mai gelos pe dânsul decât 


pe mine. 
Zdupăitul paşilor lui Geca Leoveanu-Zbanţ se aude din ce în ce mai 
aproape. 


Pe moment, îmi vine o idee genială. 

— Fraţilor! Staţi și nu mânaţi! Sus, în nucul ăla, bătrân! 

Surprinşi de simplitatea şi eficienţa ideii, fugarii de lângă mine se opresc 
uluiți. Numai Polina întreabă: 

— Şi tălică cum te sui în pom? 

— Când eşti în pom, aşa cum ne aflăm noi, acum, nu mai e o problemă 
să efectuezi operaţia şi la propriu... O să mă ajute Tulli... 

Neîncrezătoare, primitiva îl susține pe Tulli, care se face capră, să mă sui 
pe spinarea lui. Deşi coloana vertebrală a dentistului cam pârâie, izbutesc să 
mă cațăr pe prima cracă (mai zdravănă) a nucului. Apoi întind mâna și-o 
trag pe Polina. Amândoi îl săltăm pe dentist, care nu mai avea puterile 
necesare, arătând oarecum demolat. 

Văzându-i atât de neajutoraţi, preiau iniţiativa și conducerea operaţiei. 

— Răspândiţi-vă prin frunzişul nucului! 


Indicaţiile mele sosiseră cam târziu. Geca Leoveanu-Zbanţ se afla de 
mult la umbra nucului bătrân, privind la gimnastica noastră de înviorare. 
Cuo mână plină de plastilină dentară, de nu-și putea desface degetele, și cu 
cealaltă între colții straniului aparat dentar, arată ca un strigoi. 

— Ha! Ha! Ajunserăţi în pom, iubiţilor! Acolo să vă culcaţi, că eu nu 
mai plec de-aici! Tot vrurăţi să văntâlniţi, amorezilor! 

Are dreptate olteanul. Dacă n-acceptă să plece, cel mai bun lucru ar fi să 
ne culcăm în pom. N-am mai întreprins aşa ceva niciodată, dar merită să- 
ncerc. 

Polina îl trage pe Tulli după ea, în căutarea unei crăci mai spaţioase, 
confort sporit. Ceea ce însă nu-i convine lui Zbanţ. 

— Lasă-ţi felcerul singur! Ce te băgași în braţele lui! Culcă-te unde vrei, 
Polina neichii, însă fără indivizii ăştia. 

Cavaler, așa cum am fost întotdeauna, îi ofer primitivei lăcaşul meu. 
Acceptă. Păcat. Pentru că, în timp ce mă deplasez în căutarea unei repartiții 
mai acătării, craca cedează, se frânge, pârâind înspăimântător. Fără să mă 
sperii, întind mâinile să mă agăţ de ceva. Și chiar așa se şi întâmplă. Mă 
agăţ de Polina și de Tulli. Care se prăbușesc laolaltă cu mine. Noroc că 
suntem însoţiţi de întregul frunziș al ramurii, că nu ştiu ce s-ar mai fi ales de 
oltean. 

Din pricina dârzeniei lui Zbanţ, care nu vroise să ne piardă din ochi, 
cădem (nu chiar planat) drept peste el. Polina se zbate în braţele lui, care 
braţe, din motive fireşti, nu mai acţionează normal. Sunt moi și fleșcăite, ca 
ale unui manechin. Observ însă dispariția aparatului dentar. Bănuiesc că 
Zbanţ e puţin leşinat. Să zică merci că nu i-am căzut în braţe. Atunci leșina 
ceva mai mult. În timp ce-i acordăm primul ajutor lui Geca Leoveanu- 
Zbanţ, Polina se repede în direcția “morii dintr-un dud”, să aducă niște 
benedictină. Îi dădusem adresa frigiderului, deşi acum am impresia co 
cunoştea mai demult. 

Dentistul îi desface dinţii lui Zbanţ, destul de dificultos, cu-o joardă 
ruptă din creanga nucului. Când pornesc să suflu aer în plămânii sleiţi ai 
olteanului, simt pe buze amăreală de nucă verde. 

— Daţi-i să bea! Ne sugerează Polina, întoarsă din expediţia întreprinsă. 

lau sticla din mâna straniei făpturi şi constat o scădere apreciabilă a 
nivelului lichidului. 

— Mata ai leşinat sau Zbanţ? 


Reproşul meu o lasă total și global indiferentă. Torn în gura deschisă a 
victimei o doză apreciabilă de benedictină. Restul îl torn în subsemnatul, 
deoarece simt că-mi vine și mie să leșin. 

Aşezaţi la umbra nucului bătrân, în plină beznă a nopţii, dar luminaţi de 
reflectorul de ceaţă al lunii, tăifăsuim de peste o jumătate de ceas, fără a 
uita să conversăm, din când în când, şi cu butelca de benedictină 
medicinală. 

Parcă s-a clarificat și situaţia. Femeia, cu numele de Polina, se ocupă de 
nașterea copiilor din Colţiilupchii, pe post de moașă comunală. O cheamă 
Polina, dar și Țilimindriu. 'Trăsnit nume! Parcă Tulli Pompadur sau Geca 
Leoveanu-Zbanţ ar suna mai puţin anormal. Dar nimeni n-are nici o vină. 
Geca o curtează pe Polina, cam violent și agresiv uneori, iar Polina, spre 
deosebire de Zbanţ, mai puţin violentă, dar suficient de incomprehensivă, îl 
curtează pe Tulli Pompadur. Cel puţin așa deduc eu. lar tot puterea 
deducției mă îndrituieşte să conchid că dentistului nui este câtuși de puţin 
agreabilă asiduitatea moașei, precum nici Polinei nu-i surâde amorul 
melancolic al olteanului. 

Când aflu profesiunea lui Zbanţ, parcă înţeleg aprehensiunile moașei. 
Geca Leoveanu-Zbanţ lucrează pe post de tehnician veterinar. E clar. Nu 
poate obţine câștiguri suplimentare, montând proteze vacilor și oilor din 
Colţiilupchii. Tratând tegnafesuri sau febre aftoase, nu te-alegi cu “Trabant” 
la scară. Precis că astea-s gândurile ce se vehiculează prin creierașul 
distinsei moașe comunale. 

— Nu sufăr de nimic! Am venit să văd dacă ai reușit să te instalezi ca 
lumea și dacă ai somn liniștit şi împăcat! Acuma plec, stăpâne, nu mai am 
timp. Se apropie zorile, au început să cânte cocoșii. Nu-mi plac soarele, nici 
lumina. Și-apoi trebuie să gândesc veştile oaspeţilor din Adâncuri. Sper că 
nu te-au deranjat prea mult prietenii mei, Polina, Tulli și Geca. Mai sunt și 
alții. Ai să-i cunoşti mâine. Când eşti invitatul meu. Să ne cunoaștem mai 
bine, să stabilim condiţiile închirierii... Numai dacă ţi-a plăcut, bineînţeles, 
“moara dintr-un dud”. 

Nici nu-mi dau seama când a dispărut. Dar a lăsat pe urmele lui un miros 
ciudat, de pucioasă. Nu-i vremea însă să mă las cuprins de misticisme. Mai 
am în frigider o sticlă de benedictină. Și miroase altfel decât sulful emanat 
de prezenţa lui Naiba și-a cerberilor săi. “Satan” şi “Belphegor”. 

Trăsnetele scurtcircuitează instalaţiile de pe catapeteasma cerului. Aşa, 
din senin. Peste mai puţin de-o secundă, răpăie și ploaia. Nu-i ploaie și nici 


aversă. E rupere de nori. Dacă o ţine tot aşa, pornesc curând la vale, cu 
moară cu tot. Până să mă refugiez în dormitor, dezlănţuirea naturii s-a 
potolit, ca prin miracol. 

Doamne, îmi zic eu, prea multe minuni pe-aici, ca să fie lucru curat. L-o 
fi chemând pe bătrân Gulliver, dar Naiba tot Naiba rămâne. Trebuie să 
investigăm atent ce se întâmplă la Colţiilupchii, altminteri nu mai avem 
dreptul să ne considerăm detectivi. 

Vorbind mereu la plural — şi zău dacă știu de ce —, adormim ca niște 
dulci copii. Noi. Conan Doi. 


13. Despre bizarul comportament al creatorilor sub influenţa 
razelor infra 


După un somn reînvigorător, dar populat de coșmarul care-a durat mai 
mult de trei-patru ceasuri, mă trezesc în sunetele unei emisiuni de “melodia 
preferată”, organizată de păsăretul livezii lui Naiba, cu participarea unui cuc 
asurzitor, pe post de “special guest star”. 

Solistul cântă demenţial, în stil pop, acompaniat de-un grup vocal folk, 
alcătuit probabil din sticleţii și florinţii cei mai dotați, preselectaţi la o “stea 
fără nume” extrem de severă. 

Ansamblul coral, care susţine fondul sonor al concertului, trebuie să fi 
recrutat în rândurile sale majoritatea păsăruicilor din regiune. Sună atât de 
gureş, ritmat și polifonic, încât nu mai e chip să-nchid ochii. Un vrăbioi își 
permite și contribuţii personale, în afara partiturii, care-mi zgârie timpanele. 
Totuşi, prefer acest concert matinal, de la Colţiilupchii, celui oferit de 
tramvaiele de pe Calea Moşilor. 

50% bine dispus şi 50% îngrijorat de invitația pe care mi-o lansase 
bătrânul Gulliver Naiba, îmi termin operaţiile de ecarisaj personal, pe care 
le întreprind în fiecare dimineaţă. 

Apoi, oarecum relaxat, organizez un minidejun improvizat. Atât de mult 
mă preocupă întâlnirea cu Naiba, încât renunţ la felurile mele preferate: 
ochiuri cu costiță afumată, prăjită, rumenită atât cât să devină crocantă, 
ceaiuri tari şi multe, cafea turcească și “Snagoavele” corespunzătoare. De 
astă dată, mă limitez la o jumătate de pachet de unt și pesmeţi uscați. Plus 
ceaiul de care nu mă pot lipsi. Dar pe care am fost nevoit să-l fierb într-o 
crăticioară, deoarece ibricul electric a funcţionat bizar, refuzând să 
sencălzească, deşi avea curent suficient. Chiar în exces, întrucât m-a și 
zguduit niţel. 

Or să se aranjeze toate. Mai ales dacă mă-nţeleg cu bărbosul uriaș, care-i 
atât de prestant şi frumos, încât ar fi meritat să-l cheme Dumnezeu și 
nicidecum, Naiba. Îi voi pomeni de necesitatea reparării utilajelor, iar el, în 
timpul acesta, se va îngriji de-o gustare. Niciodată n-am poftit pe cineva în 
casa mea fără să-l omenesc. Mai ales că, astfel, mi se crea posibilitatea să 
încalc regimul prescris de dieteticieni, fără opoziţia nevesti-mi. Sper ca 
Naiba să procedeze așijderea. 

Pentru a mai da jos din rezervele mele de supraponderalitate, decid să 
mă deplasez la domnul Gulliver fără mașină, pe jos. Cu atât mai mult cu cât 


“Bombita” nu-i accesibilă. Unde Dumnezeu oi fi pus cheile? 

Când părăsesc “moara dintr-un dud”, soarele escaladase de mult bolta 
cerului de la Colţiilupchii. Mă ardea insistent, drept în scăfârlie. Plăcut, dar 
totuşi excesiv. Dacă nu grăbesc pasul, până ajung la bătrânul mag, am toate 
şansele să mă prezint la el cu creierii pané. 

Curtea bătrânului, și de data asta, pare pustie. Observ însă o schimbare 
de decor. Lângă palan, chiar la intrare, o construcţie ciudată, pe trei bârne 
de brad, la care se mai adaugă un scripete și o funie, mă îndeamnă să cred 
că întreprinde foraje de prospecţie. 

Curiozitatea nestăvilită, tipică profesiunii mele duble, de scriitor şi 
detectiv, mă îndreaptă direct spre instalaţia respectivă. Când mă aflu la doi 
metri de trepiedul sondei, se produce catastrofa. 

Mă prăbuşesc în gol. Altfel decât atunci când căzusem din nuc. Pentru 
că rămân suspendat, cu gâtul la nivelul solului. Pornesc să analizez situația 
febril. 

Primele rezultate se dovedesc rodnice. Ceea ce nu mă miră, din partea 
mea. Primo: de căzut, am căzut într-o groapă forată, însă acoperită cu o 
foaie de pefele, insuficient calculată ca rezistență. Secundo: gabaritul meu îl 
depășea pe cel al tubului de ciment, care, la o prima vista, nu părea să aibă 
mai mult de 60 cm. Or, eu posed alți parametri. Deci, pe scurt, rămăsesem 
înţepenit în tubul de ciment ca un dop de plută în gâtul unei sticle. 

După un sfert de ceas de istovitoare mișcări lente, dar fără rezultat, mă 
aflu în aceeaşi situaţie, la aceeaşi altitudine. În schimb, soarele avansase 
serios. Acum, îmi fierbeau creierii. 

Prefer să examinez mai lucid situaţia, în ciuda tensiunii craniene. La 
rece, n-am cum, aşa că optez pentru varianta la cald. Singura soluţie, oricât 
ar fi de ruşinoasă, e să strig, să chem lumea în ajutor. 

Nimeni pe uliţă, nimeni în ograda lui Gulliver. 

— Allooo! Aloooo! 

E glasul meu. Abia de-l mai recunosc. Sună înfundat, stins. Şi totuși, de 
obicei, am o voce stenică, plină de forță. Probabil că astăzi nu funcţionează 
corespunzător din pricina presiunii tubului care-mi apasă plămânii. 

— Omule! Ce faci acolo, omule? 

Nu-i glasul meu. Întorc urgent capul spre uliţă. Dintr-acolo sună 
chemarea. Pe linia de sus a gardului, un alt cap. Spre deosebire de-al meu, 
care se află la nivelul solului, celălalt stă sprijinit cu bărbia de ţambrele 
palanului. Un cap de bărbat. La vreo 27 de ani. Blond ca paiul de grâu și 


rotund ca floareasoarelui. Atât de rotund, încât posesorul capului preferase 
să-și tundă părul, cu numărul 0, pentru a mai reduce din gabarit. Altminteri, 
un chip blând, de om bun, prietenos. Plăcut impresionat de solicitudinea 
necunoscutului, îi comunic: 

— Ce să fac, dragul meu, bine! Am căzut în puţul de foraj al lui Naiba 
și-am rămas înţepenit. Încolo, toate-s bune și frumoase! 

Bila necunoscutului se clatină compătimitoare. 

— Formidabil, omule! Pesemne că matale ești mai gros decât tubul... 
Uite, că prinde bine câteodată. Mereu îi spun Milicăi să mă mai slăbească 
cu recomandările ei dietetice. Zice că-s grăsuţ... 

— Milica Manzur, doctoriţa? 

— Da. O cunoşti, omule? 

— Cum să nu. Suntem chiar prieteni... Însă mie mia afirmat că-i plac 
bărbaţii mai trupeşti, mai dolofani... 

— Cunosc teoria... De-aia nici eu nu-s de acord sămi pierd forma. 
Pentru că mi-i dragă, omule. De când am cunoscut-o, am pus pe mine cel 
puţin trei ocale... 

— Totuși, nu exagera! — îl consiliez eu, având suficientă autoritate 
morală în materie. 

— Până nu dă un semn că mă place, îi trag înainte, n-am de gând să mă 
opresc. Să-i transmit ceva din partea dumitale? 

— Complimente! 

Capul de pe gard dispare, după ce mă salută reverențios. 

Brusc, simt că pomesc să lunec lejer la vale. Pe tub. 

Nemâncat fiind, pesemne că mi s-a micşorat diametrul. Ce bine mi-ar fi 
prins un breakfast mai copios. Trag aer în plămânii mei de oţel inoxidabil, 
ca să-mi recâștig forma, dar şi pentru a striga în continuare: 

— Allooo! Allooo! 

Tot glasul meu. Dar mult mai vlăguit. Soarele mă fierbe în suc propriu, 
crescându-și treptat gradul de încălzire. Numai așa îmi explic, Dumnezeule, 
cum am putut să fiu atât de cretin și să-l las pe cetăţeanul de la gard să 
plece. Razele solare influențează, precis, în sens negativ, reacţiile 
“creatorilor”. 

— Omule! Omule, m-auzi? 

— De ce să nu te-aud, sunt surd? 

Iarăşi zăresc pe linia gardului capul cu pricina. 

— Omule, am uitat să-ntreb, nu vrei să te scoatem de-acolo? 


Bălaiul are umor. Mult, dar sec. 

— Presupun că n-aş avea nimic împotrivă... Mulţumesc de-ntrebare! 

— N-ai pentru ce... Plecasem fără să mă interesez dacă n-ai vreo 
dorință. Sunt cam timid de felul meu. Nu-ndrăznesc să mă amestec în viața 
altora, mă jenez. 

— Nu te jena! 

— Atunci, să plec după ajutoare? 

Simt nevoia să urlu, dar nu mă susțin plămânii: 

— Cât mai urgent, meştere. Nu pot garanta de suspensia mea la infinit. 
Dacă tubul nu cedează, diametrul meu cedează precis. E labil. Din pricina 
nemâncării. 

— Atunci, n-ai prefera, înainte de toate, o gustare mai consistentă, de 
refacere? 

Bălanului îi filează o lampă. Precis. Pentru că-l văd așteptând un 
răspuns. Simte nevoia de conversaţie. O fi vreun solitar. 

— Domnule, ce meserie ai, mata? La urma urmei, cine eşti? 

Capul de pe gard se deplasează lent, într-o mișcare pendulatorie, de la 
stânga la dreapta și invers. 

— Ce distrat sunt, omule! Am uitat să mă prezint. lermolai Bâc, 
tehnician forestier, poet oniric, asta-n timpul meu liber... Și-s şi sănătos... 

— Pesemne că acuma te afli în pauza de prânz, nu? Adică, poet!... 

— Nu! Sunt în concediu de studii! 

lar simt că se lărgeşte tubul de ciment. Sau eu mă subțiez. Pentru că mă 
afund din nou cu încă un centimetru. 

— Domnule lermolai... 

— Spune-mi Laie, omule, presimt că vom fi prieteni... 

— Nu-mi vine să cred. Dacă nu mă scoţi de-aici, cât mai degrabă, după 
ce voi ajunge în tubul al doilea, bănuiesc că voi fi mort! 

— Păcat! Îmi pare rău... 

— Laie, dragule, prietene, aleargă după Milica Manzur şi spune-i să vină 
aici. Dar, rapid... 

— De ce? Dacă vrei să-i spui ceva, pot să-i transmit eu și nu mai 
pierdem timpul! Până mă duc la ea, până vine aici, asta durează... Ce să-i 
spun? 

— Să cheme o echipă de salvare, să mă extragă deaici! 

— Atunci, mă duc! 


Capul bălaiului dispare. Simt că-nnebunesc și încep să urlu, aproape fără 
voce: 

— Allooo! Allooo! 

Dar sună atât de slab vocea mea, încât sunt sigur că nu m-aude nimeni. 
Și totuşi, îmi răspunde cineva: 

— Omule! Omule! 

lermolai Bâc apare iarăși la gard. 

— M-am întors, că nu știu cum te cheamă, or Milica o să mă-ntrebe cine 
are nevoie de echipă... 

— Al Conan Doi... Scriitorul... 

Bila rotundă a bălaiului explodează de fericire: 

— Colega!... Omule, păi mă duc eu după oameni... Avem și bibliotecă 
în cătun... Îi aduc cu mine pe nea Romaniţă Curentu, pe ţaţa Catariţa, pe 
Valin al lui Patruzec, pe Nea Gheorghe al lui Staragică, pe Păuniţa lui 
Lucereanu, pe Ioana lui Colarete... 

— Laie, opreşte recitalul, că mă duc la fund... Adu pe cine vrei, dar mai 
repede... 

— Păi, dânşii sunt cei mai pozitivi din cătun, citesc enorm, îmi știu şi 
poemele, au luat cele mai multe cărți de la bibliotecă, că-i cu rafturile 
aproape goale... Îl chem şi pe Poroambă Câşu, responsabilul cultural... Ce- 
or să se bucure... lermolai Bâc mă priveşte ca pe-a noua minune a lumii. E 
fericit. Un scriitor, și încă în puț, nu-i ceva normal; oricum, frizează 
oniricul. 

Vreme de-un ceas, atât cât a durat mobilizarea întreprinsă de lermolai 
Bâc, am gândit la evenimentele de ieri, din timpul nopţii şi la inexplicabila 
dispariţie a gazdei mele. 

Soarele își desăvârşise operaţia de alterare a funcţiilor mele gânditoare, 
deoarece, în clipa când apar primii pozitivi, în frunte cu Milica Manzur şi 
lermolai, nu mai sunt capabil de raționamente funcţionale. Vorbesc de unul 
singur, în șoaptă, aproape indiferent la manevrele echipei de comando. 

Milica Manzur îmi tamponează tâmplele cu oţet aromatic. Deşi, dacă aş 
mirosi mai atent, aș recunoaște imediat celebra benedictină a domnului 
Gulliver. 

— Maestre Conan, grăsunul meu drag, vino-ţi în fire! Nu te lăsa! 

— Coană Milico, mă ţin şi eu cât pot, dar mă suge adâncul! 

— Delirezi, coane Conane! Nu există nici un adânc, fântânarul n-a băgat 
decât două tuburi... 


— Și ţi se pare puţin trei metri? Eu delirez? Cum o să mă scoateţi de- 
aici? Unde-i Gulliver? 

Bălanul apare de după umărul doctoriţei: 

— Omule, de vrăjitor îți arde acuma? Fântânar ne trebuie... Uite-l și pe 
Poroambă al lui Câșu... 

— Măi Laie, lasă poeziile, nu ziceai că-i cultural? 

— În timpul liber, ca muncă obştească. Dar e cel mai bun fântânar din 
regiune. 

Ceea ce-a urmat se poate spune c-a aparţinut de domeniul serialelor 
“science-fiction”. Ajutat de gruparea celor mai asidui cititori din 
Colţiilupchii, Poroambă al lui Câşu m-a extras din puț în doi timpi și vreo 
sută de mișcări. Cu tub cu tot. Bine că n-au agăţat ghearele scripetelui de 
subsuorile mele, ci de găurile prevăzute în tub. 

— Ține sus macaraua, cumetre Staragică! — striga meșterul, încântat de 
reușita operaţiei. 'Ține-l sus şi pe scriitor, că-i mare! Dacă-l cobori, cu tubul 
pe dânsul, îi rupi picioarele... 

— Și cum facem, cumetre? — cerea indicaţii susnumitul Staragică. 

— Ascultaţi comanda la mine! 'Ţaţo Catariţo, fino Păuniţo, tălică eşti 
mai dibace, al lui Patruzec, nene Romaniţă Curentule, tu, n-auzi? Fă, a lui 
Colarete, Ioano, cu tine vorbesc, treceţi aici și-l apucaţi de picioare pe 
dânsul. Când strig la voi, daţi brânci tubului și culcaţi-l... Dar trageţi 
totodată şi de picioarele scriitorului, să nu i le prinză, că i le face piftie... 
Tălică, Staragică, proptești barosul lângă tub, să n-o pornească la loc!... 
Gata? 

Când au bușit tubul de bătătură, cu mine în interior, mi-a trecut imediat 
insolaţia. N-am mai văzut nici soarele, nici chipurile entuziaştilor. În 
schimb, au răsărit stelele. De toate culorile. 

Fără să mă întrebe nimeni nimic, au dat tubul de-a dura, până l-au dus în 
dreptul gropii de foraj. Aici, rezemându-l cu buza de marginea acesteia, l-au 
întors pe dos. Adică, m-am pomenit cu picioarele în sus și cu capul în 
groapă. Asta era tehnica. Nu mai vedeam nimic. Dar nici nu era nevoie. 
Când au pornit să spargă tubul de ciment cu baroasele, simțeam atât de acut 
fiecare izbitură, încât mi s-a întunecat mintea. 

Când a căzut ultima bucată din tubul de ciment, am căzut şi eu în groapa 
de foraj. Nu mai avea cine să mă susţină. Era şi el, tubul, bun la ceva. 

— Starăţi liniştiţi! — striga maestrul Poroambă. Asta-i mișcarea. Că-mi 
stricaţi tot planul. Acuma, să vină domnişoara Milica, să vază dacă mai 


trăieşte grasul... 

— Trăiesc, nene Câșului, n-avea grijă. Numai, întoarceți-mă pe dos, că- 
mi urcă sângele la cap... adică-mi coboară! 

Abia după ce sunt dat peste cap şi mă aflu iarăşi cu picioarele pe 
pământ, văd şi eu cum arată acești oameni minunați. 

Spetiţi, istoviţi până la epuizarea ultimului strop de putere, își şterg 
sudoarea de pe frunte. Inundaţi de nădușală, abia își mai trag sufletul. Îi 
înţeleg. Doar ştiu cât cântărește un tub de ciment... Plus personalitatea 
subsemnatului. 

Așezat la umbra costelivă a celor trei bârne de brad, cu scripetele 
deasupra capului, ca o sabie a lui Damocles, primesc îngrijirile Milicăi 
Manzur, dar şi studiez fizionomia pătimașilor lectori din Colţiilupchii. 
Grupul lor, tolănit în jurul meu, întreprinde aceeași operaţie. În sens invers. 
În cele din urmă, nemaistăpânindu-și curiozitatea, cumătra cea mai 
reprezentativă, atât prin dimensiuni, cât și prin pitoresc, mă întreabă 
cuprinsă de milă: 

— Ce cătași în puț, domnule dragă? Tălică nu știi că-n ograda lui Naiba 
trebuie să fii cu ochii în patru? 

— Hodorogul e-n stare de orice, până şi moarte de om poate să pună la 
cale! — mă lămurește suplimentar un alt straniu exemplar, ce se cheamă 
țaţa Catariţa, după cum aud că-i spun ceilalți. 

Numai lermolai Bâc nu mă întreabă nimic, ci gândeşte cu glas tare: 

— Când o fi pornit bătrânul să sape fântâna? Ieri nu era nimic început... 
Măi, omule, nu-i lucru curat! Matale ştii ceva, nene Poroambă? Ale matale- 
s sculele? 

— Ale mele, dar nu le-am adus eu aici, ci mi-au fost furate azi- 
dimineaţă, în zori... Am umblat după ele în tot cătunul, numai aici nu mi-a 
dat prin cap să le caut... 


14. Breakfast la Gulliver 


Naiba (să-l ia!) îşi face apariţia abia în jurul prânzului. Când îl văd, 
membrii cercului de lectură de la biblioteca din Colţiilupchii, fără să-i 
acorde vreo atenție notabilă, dau să plece, luându-și un călduros rămas bun 
de la subsemnatul, strângându-mi mâinile pe rând. Care stânga, care 
dreapta. 

Tata Catariţa, matusalemica arătare ce-mi sărise în ajutor, neţinând 
seama de vârsta ei înaintată, stucheşte ca o mâţă, își şterge buzele 
pergamentoase, desenează în aer un semn magic, dar și de neînțeles, după 
care murmură printre dinţi, suficient de tare ca s-o audă întreg colectivul: 

— Bată-te toaca de hodorog! Pftui! Piei dinaintea noastră, drace! 

Domnul Gulliver, foarte domn, se face că n-aude. În schimb, trage o 
şuierătură de cow-boy, semnul la careși fac o grabnică apariţie “Satan” și 
“Belphegor”. Motiv ca grupul să purceadă la o cât mai grabnică dispariţie 
din bătătura proprietarului. Cu excepţia ţaţei Catariţa. Și-a doctoriţei care, 
împreună cu Laie Bâc, se apropiase de mine. Dulăii mă ocolesc, apoi se 
îndreaptă către mumia ce-i aștepta lângă poartă. 

Privesc stupefiat la desfășurarea scenei. Milica zâmbeşte pe sub mustață. 
Fiarele iadului mârâie ca un motor de camion ambalat. Însă ţaţa Catariţa 
rânjeşte lung, foarte lung la ei, prezentând o dantură impecabilă, dar 
îmbrăcată numai în “aur” coclit. Apoi iese pe portiţă, trântind-o de-i sar 
cuiele. Pe neașteptate, de parcă l-ar fi otânjit cu parul, “Belphegor” începe 
să chelălăie disperat. “Satan”, refugiat la picioarele stăpânului, mușcă praful 
ogrăzii, cuprins de-o evidentă criză depresivă. 

Senin, dar şi imperturbabil, Gulliver Naiba îşi înfige mâna în ceafa lui 
“Belphegor” şi — deşi mă aşteptam să-l dea cu capul de palan — porneşte 
să-l mângâie lent. Spre uimirea mea, javra își ridică privirile către stăpân, se 
gudură, apoi începe să-i zâmbească. Da, săi zâmbească! 

Unicul câine pe care l-am văzut râzând era potaia din halele atelierelor 
“Fiat”, din Drumul Taberei. Însă respectivul constituia o excepţie și-avea 
toate motivele să latre hohotind. Făcea asta dintr-un sentiment de 
compasiune, ştiind prea bine c-avea să ne revadă foarte curând, pe noi, 
clienții unităţii respective. 

“Satan” continuă să se afunde în melancolia lui neagră, renunțând însă la 
consumul de praf. 


— Poftiţi în cotet! — exclamă domnul Gulliver Naiba, cu glasul său 
dulce ca mierea. 

Invitaţia mă surprinde. Deși n-ar trebui să mă mai mire nimic, din 
moment ce bătrânul explorează fenomenele parapsihice, practicând 
pesemne și magia. 

Fac un semn de rămas bun către Milica Manzur şi bălaiul Bâc și dau să 
mă îndrept spre casa domnului Gulliver Naiba. Sunt mai mult decât convins 
că Gulliver pronunţă greșit cuvântul de origine engleză “cottage” (care ar 
trebui rostit “coteidj”). 

Cu-atâtea vorbe anglo-saxone, mai ales în industria noastră turistică, s-o 
fi molipsit și el și încearcă să-și dea aere. Pretutindeni întâlneşti “camping”, 
“bowling”, “bungalow”, “flipper”, “parking”. De ce nu s-ar chema şi casa 
domniei sale “cottage”? Și, dacă sunt poftit în “cottage”, precis mi se va 
oferi și-un breakfast! Ca să fiu în notă și fiindcă-s mort de foame... 

— Nu dumitale m-am adresat, stăpâne! — îmi taie macaroana Gulliver. 

— Dar cui, atunci? — întreb eu dezamăgit. 

— Prietenilor mei, stăpâne! — îmi comunică Naiba, în vreme ce scutură 
mâinile doctoriţei şi ale oniricului, despărțindu-se de ei nu suficient amical, 
ceea ce nu-l împiedică, totuși, să le transmită: “Vă aştept diseară!”. 

Percepând nedumerirea întipărită pe figura mea spiritualizată de foame, 
bătrânul îmi furnizează un supliment de informaţii: 

— Mă refeream la “Satan” și “Belphegor”, singurii mei prieteni. Să ştii, 
stăpâne, câinele nu minte, nu fură, nu-nșeală... Acuma să mergem în casa 
pe care ai mai vizitat-o... Sunt dornic să cunosc un scriitor atât de mare... 
Tulli Pompadur mi-a spus că vrei să scrii un roman, aici, la Colţiilupchii... 
Și sunt curios să aflu de ce tocmai aici! 

Suntem amândoi în camera cea mare, binecunoscută mie, unde mă 
aşteaptă una din cele mai plăcute surprize. Pe masa uriașă din centrul odăii, 
aranjate cu mult gust, identific tacâmurile și farfuriile, ceştile şi anexele 
necesare unei gustări copioase. Altă viaţă... 

— Nădăjduiesc, stăpâne, că vei binevoi să-mparţi cu mine umila mea 
gustare de dimineaţă... 

— Dar e vremea prânzului! — mă-ncumet să-i precizez magului. 

— Pentru mine nu există noapte sau zi, stăpâne. De veacuri, m-am 
obișnuit să-mi hrănesc trupul atunci când simte cerința. Până vin cu cele 
cuvenite, gustă un păhărel din benedictina mea. E din plante și face bine 
tuturor mădularelor... 


Impozantul Gulliver părăsește odaia, lăsându-mi timp să visez. Dacă a 
răzbit până la vârsta asta, care bate serios spre opt decenii, nu chiar veacuri 
cum încearcă el să-și creeze o aură de vrăjitor, răspândind insistent şi 
intensiv cifre incredibile, precis că s-a hrănit bine, sănătos și conștient. 

Până una alta, gust un pic de benedictină. Iarăşi îmi explodează cerul 
gurii, asaltat de straniile arome ale tonicei băuturi. 

Impulsionat de tincturile poţiunii, şi nicidecum de alcoolul ce intră în 
compoziţia acesteia, cuget rapid la personalitatea gazdei. 

Bătrânul arată splendid, extrem de prestant. Nu numai statura 
impresionează, ci şi vestimentația, cu totul neobișnuită. În afara pălăriei 
melon, care nu-l părăseşte o clipă, nici în casă, Gulliver poartă pe post de 
pantaloni nişte ițari năucitori, croiţi şi confecţionaţi din stofă reiată, aşa cum 
obișnuiau miniștrii de pe vremea lui tanti Raliţa. Materialul, nemaifiind la 
modă astăzi, arată dens, trainic, dar și lucios, din pricina îndelungatei 
utilizări. Ceea ce uimește iarăși e faptul că, în loc de curea, Naiba şi-a încins 
mijlocul c-un chimir ciobănesc, lat de minimum 20 de centimetri. Iar în loc 
de haină, care s-ar fi cuvenit să fie o redingotă, ţinând seama de pantalonii 
reiați, bătrânul a adoptat o tunică militară scoțiană, îmbumbată de sus și 
până jos cu vreo zece nasturi de alamă, încât pieptul personajului poate fi 
ușor confundat cu tabloul de butoane al unui lift. 

Neobișnuit de “țeapăn”, pentru vârsta pe care i-o bănuiesc, Gulliver 
Naiba păşește voiniceşte, de parcă toată viaţa s-ar fi ocupat cu întreţinerea 
condiţiei fizice, apelând la procedurile yoga sau culturismul modem. Când 
umblă prin bătătură, obișnuiește să-și țină mâinile la spate, dar în clipa 
aceasta, când pătrunde în odaie, are mâinile în față, purtând pe ele o tavă 
imensă, cât o roată de “Chausson” O.N.T. 

Așezând-o tacticos pe masă, Gulliver se instalează în jilțul dinaintea mea 
şi mă îmbie: 

— Să gustăm câte ceva, să ne întremăm trupul și mintea! 

Dându-și seama că şovăi, aflându-mă în faţa atâtor farfurii și ceainice, 
sticle şi crăticioare, oale şi ulcele, fără să ştiu ce cuprind, Gulliver zâmbeşte 
şi trece la formule de explicitare: 

— E de la sine înțeles, stăpâne, că nu mănânc bucate dăunătoare, 
negândite şi necalculate... 

— Cum adică, și dumneata îţi calculezi caloriile? Eşti la regim? 

— Nu, stăpâne! M-ai înţeles greşit... La alte calcule mă cugetam. La 
zodia în care au fost culese rădăcinile, lăstarii și mugurii... 


— Şi ce legătură au furajele astea cu breakfastul nostru? 

— Temelia hranei mele se află-n rădăcini şi plante... — Imposibil! Și 
din ce trăieşti, atunci? 

Gulliver zâmbeşte sibilinic și mă pofteşte: 

— Hai să mâncăm! Serveşte-te din ce-ţi ofer şi-ai sămi mulțumești toată 
viaţa! Ceaiul pe care-l vom bea e din fiertură de ţintaură și frunze tinere de 
mesteacăn alb. Bătrânii îi spuneau “arborele vieţii”... În ulcele, avem lapte 
de capră fiert cu muguri de brad, iar în crăticioară, brânză dulce, frecată cu 
mărar și floare de sunătoare... Ouăle-s fierte o zi întreagă, apoi păstrate la 
soare, să ucidă răul din ele... 

— Şi nu-s stricate? 

— Sigur că nu! Miros ele a pucioasă, dar ăsta-i mirosul tăriei 
pământului. Dau putere trupului și agerime minţii! 

— Ca şi ţârii uscați ai bunicului. Tata Petre, când îi uita în rafturile 
magaziei, unde-i ținea ascunşi de Maia, asta-i bunică-mea, îi mânca 
înverziți și împuţiţi. Și dânsul afirma că dau tărie... Pentru că-i stropea cu 
ţuică de Măţău, în care pusese boia şi piper cu sare, ca să nu se strice la 
burtă... Și, chiar dacă păţea ruşinea, se cocea atunci o zi întreagă la soare, 
despuiat și întins pe-o rogojină, până ce se vindeca... Dar, tot cu doctoria 
lângă el... 

— Înţelept bătrân! Dar n-a vieţuit mult, nu-i aşa? 

— Nu prea. 93 de ani... Ar mai fi trăit, dacă nu săvârşea un accident de 
circulaţie... 

— De maşină? L-a călcat vreun zurliu dintr-ăştia?... — Nu. Accident de 
bicicletă. Pornise cu velocipedul prin ogradă, s-alerge o scroafă scăpată din 
cocină. A călcat-o, s-a răsturnat, și-a vătămat ceva prin măruntaie, și-n două 
săptămâni s-a dus, pe alte meleaguri să-și repare “Diamant”-ul pe care îl 
cumpărase în 1912... 

— Să-i fie ţărâna ușoară! Dar să ne reîntoarcem la cele lumești, ia și 
ospătează-te, domnule Conan Doi. 

E mai mult de-o jumătate de ceas, de când mă căznesc și mă chinui să 
termin ceașca de ceai. Imposibil de ingurgitat. Amară ca fierea și urât 
mirositoare, licoarea bătrânului arată şi total neapetisant. Numai arama 
coclită are culoarea aceasta. 

La ouă, bineînţeles, am renunţat. L-am lămurit pe domnul Gulliver că- 
mi sunt interzise de dieteticieni, fără să-i comunic părerea mea despre ouăle 


clocite, contraindicate și oamenilor zdraveni, darmite suspecţilor de 
hepatopatie. 

Brânza de vacă, bivoliță sau capră, că n-am izbutit s-o identific, avea un 
accentuat gust de pastă de dinţi. Probabil că dozase greşit mărarul cu care-o 
frecase. În privința laptelui, n-am avut ce obiecta. Decât că l-am sorbit 
picătură cu picătură, gândind că beau esenţă de brad, din aceea cu care-şi 
stropește tanti Raliţa prin casă, ca să-mi alunge din aroma ţigărilor ei 
preferate (“Mărăşeşti”). 

În schimb, domnul Gulliver Naiba mănâncă de le rupe, ca un spart. A dat 
gata întreg conţinutul ceainicului (aproximativ 2 1.), a curăţat crăticioarele, 
farfuriile, ulcelele şi oalele, precum și cele șase ouă intrate în ireversibilă 
putrefacție. Deoarece devenisem mai intim cu Naiba, îl întreb suspicios: 

— la spune-mi, bătrâne şef de trib, ouăle astea-s confecţionate de găini? 
Prea mi se par mari! 

— Stăpâne, zău că ai spirit de observaţie scriitoricească! Sigur că nu-s 
ouă de găină. Au fost ouate astă-primăvară, când au sosit berzele! 

— Sunt ouă de barză? Şi ce-au clocit, atunci, bietele păsări? 

— Le-am pus pe altele în cuib, de rață. Acelea-s toxice, nu se pot mânca. 

— Bătrâne şef de trib, mai dă-mi niţică benedictină, să-mi vin în fire. 
Chestia asta, cu ouăle de rață, faptul că-s toxice, iar cele de barză, nu, mai 
ales proaspete, din primăvară, de-acum şase luni, m-a scos din priză! 

— Maestre Conan, dacă mă iei cu “bătrâne şef de trib”, dă-mi voie să-ți 
zic şi eu “maestre”, pentru că sunt, într-adevăr, așa cum îmi spui matale, 
vieţuind de veacuri printre neamurile acestor locuri... Și benedictina de faţă 
e preparată după o reţetă străveche... 

Simt un fior pe limbă: 

— Să nu-mi zici că-i făcută din tarhon măcinat cu ştevie, că nu te cred! 

Gulliver dă gata şi ultimul strop de lapte de capră, se linge pe buze ca un 
motan bătrân, după care îşi șterge delicat degetele pe pantalonii de la 
redingotă. Acuma realizez de ce-s atât de lucioşi. 

— Benedictina, dragă stăpâne, are în adâncurile ei plante înzestrate cu 
virtuţi binefăcătoare. Unele din ele-s tare greu de cules. De pildă, anghelica, 
roiniţa sau isopul. Dar mai sunt și alte ingrediente, pe care trebuie să le 
capăt din ţări îndepărtate. Scorţișoara, vanilia, smirna, astea s-ar mai găsi la 
“ Alimentara”, dar răşinile sălbatice din Mexic, Pakistan, Ecuador, care sunt 
îmbibate de parfumuri ciudate, astea le adun nemaipomenit de greu. Cele de 
mai sus trebuiesc macerate luni de-a rândul în rachiuri străvechi, păstrate în 


butoaie cu doage de aramă, dar nu orice aramă, ci din cea stacojie, și se pun 
apoi la învechit, în butii de gorun, adăpostite în cele mai adânci beciuri. 
Când ajunge la vârsta puterii ei depline, benedictina atinge 43 de cenți... lar 
rețeta se pierde în negura veacurilor... Rachiul ăsta e cunoscut încă 
dinaintea dacilor. Pelasgii îl foloseau cu prisosinţă!... 

— Pelasgii? Ai citit şi matale “Dacia preistorică” a lui Densuşianu? 

— Nu. Am trăit pe atunci! Și eram tot bătrân... Și astăzi mai sunt pe-aici 
obiceiuri străvechi, cărora nimeni nu le poate dibui obârşia... Ai auzit de 
“săptămâna Suntoaderului”? 

— Da. Şi ce dacă? Ăsta-i sfânt, deci aparţine perioadei creştine... 

— Păcătuieşti, maestre. Neştiutorii cred aşa! Dar obiceiul de-a cinsti 
această săptămână aparține protoistoriei... Prima zi, “lunea ciorilor”, aşa se 
cheamă, fereşte omenirea de năpasta dăunătoarelor. Apoi urmează: “marţea 
viermilor”, “miercurea strâmbă”, “joia iepelor”, “vinerea omanului” și 
“sâmbăta lăutului”. În seara de sâmbătă, dacă fetele doresc să le crească din 
belşug coadele, se spală pe cap cu “iarbă de mare”, căreia i se mai zice 
oman sau omag. În toată săptămâna asta, nu-i voie de lucrat serile, pentru că 
se-ntâlnesc “caii Suntoaderului”... 

— Ideală săptămână pentru leneși! 

— Numai bătrânii ţărani, adică ţărăncile, numai ele lucrau serile... 
Ţeseau la război până se lumina de ziuă... Astăzi, se munceşte numai opt 
ore. Iar serile şi le petrec oamenii la televizor sau la café-bar. Deci, obiceiu- 
i străvechi... de obârșie pur pelasgică. 

— Bătrâne, de data asta fără “şef de trib”, prea lencurci cu dacii și 
pelasgii... 

— Aici e greşeala matale, maestre și stăpâne, eu leam trăit lucrurile 
astea, la vremea lor, atunci nu se cunoşteau cărțile și revistele, poate nici 
alfabetul, dacă-mi aduc bine aminte... căci să tot fie vreo trei mii de ani... 

Gulliver Naiba ţine cu tot dinadinsul să mă aiurească. Bălmăjelile lui, 
însă, nu izbutesc să clatine credinţa mea în fenomene inexplicabile. Nu 
vreau să-l contrazic excesiv, pentru că-s curios să ascult mai departe. Totuși, 
fac eu o pauză în mine, ce-o fi oare cu oglinda aia, din camera alăturată? De 
ce, când te uiţi în ea, priveşte la tine cu totul altcineva? 

Taman când îmi stătea pe limbă să-l întreb pe Gulliver Naiba în ce 
constă escrocheria cu oglinda, sunt întrerupt de-o bătaie în ușă. Bătrânul, 
frecânduşi nervos barba colilie, care se mânjise lejer cu puţină pucioasă din 
ouăle sale preferate, strigă mieros: 


— Dă-ţi osteneala și intră, oricine-ai fi, deşi ştiu cine eşti! 

Surprins de aptitudinile videotelepatice ale magului, aştept curios 
intrarea neașteptatului solicitant. 

Personajul îmi pare cunoscut. Nu-i exclus să fi participat la extragerea 
mea din tubul de ciment. Totuși, nu-s chiar atât de sigur. Poate să fi făcut 
parte numai din asistență. Își învârte jenat pălăria în mâini, apoi priveşte pe 
sub sprâncenele-i groase la Gulliver. Observ că-i ceacâr, având ochii de 
culori diferite. Asta nu-l împiedică să fixeze cu insistență clondirul cu 
benedictină. În cele din urmă, demarează: 

— Coane Gulliver, fă-ţi pomană și dă-mi banii făgăduiţi. Trei poli, atât 
m-a costat căruţa. Başca suticul pentru tubul sfărâmat. Încă trei poli, ca să-i 
duc sculele lui nea Poroambă, să nu mă facă de hoţ, un pol c-am săpat 
groapa. Laolaltă, una peste alta, cinci sutare. N-ai văzut ce era să păţim, că 
murea omul ăsta de-a-npicioarelea? Nu mi-ai spus că-i mai trupeş decât noi, 
ăştelalții... 

Imediat începe să-mi clipească sistemul de alarmă. Gulliver comandase 
o fântână pe dimensiunile mele? De ce? 

Răspunsul bătrânului nu-mi lămurește situaţia: 

— Măi Brișcă, ia-ţi banii, uite-i, numără-i, mai na încă cinci sute și să 
faci fântâna în fundul curţii, dar mai largă. Cumpără alte tuburi, de 80, şi nu 
mai împrumuta sculele de la Poroambă fără să-l întrebi... Dacă ne mai 
vizitează prietenul meu, pe care-l vezi ospătându-se la masa asta, să nu mai 
rămână înţepenit în puț... Fă şi tu o treabă ca lumea, ce naiba!... 


15. Snack-bar cu program: La trei ţaţe nătăfleţe 


Total deconcertat după breakfastul (aproximativ inexistent) oferit de 
domnul Gulliver Naiba, aproape mort de inaniţie, mă îndrept fleșcăit spre 
“moara dintrun dud”, să iau ceva în gură. 

Mă simt atât de slăbit, din pricina foamei, încât nici n-aud apelul repetat 
ce-mi este adresat de după un gard vopsit în verde prăzuliu. 

Mă gândeam la fântâna proiectată de Naiba, în care era să-mi găsesc un 
sfârşit lamentabil. Chiar mă paşte bănuiala că bătrânul intenţionase falsa 
mea asasinare, pentru a-mi trage o sperietură de pomină. 

— Măi copile, nu m-auzi? 

Un glas ce nu-mi e străin orăcăie după vreun puradel neascultător. 
Timbrul specific, hârâit şi acordat în sol major, trâmbiţând ca o goarnă 
crăpată, insistă să-mi amintească de cineva recent întâlnit. 

— Fă-te-ncoa, copile slab de minte! Hai la ţaţa Catariţa, să-i povesteşti 
cu ce te-a ospătat câinele de Naiba. 

Acuma sunt măcar lămurit. Știu precis că de mine-i vorba. De după un 
palan de curând vopsit, de arată ca nou, ţaţa Catariţa, căţărată pe nişte 
lănteţi, se hlizeşte la mine. 

— Ce să-ţi spun, ţaţă dragă? Nu m-a ospătat decât cu reţete străvechi și 
vorbe, dar şi acelea, tulburi... Mă duc mai degrabă spre casă, să nu leşin pe 
drum. Ne vedem altă dată şi să ştii că nu uit binele pe care mi lai făcut. 

Hârca ţaţii Catariţa se deplasează orizontal pe linia planului, întocmai 
cum îl văzusem şi pe lermolai Bâc — pesemne că așa-i obiceiul pe-aici, la 
Colţiilupchii, să-și dea lumea gâtul pe răzătoarea lănteților — şi-mi 
zâmbeşte înfricoşător de parc-aş fi dulăul “Belphegor”, pentru ca apoi să 
rostească îmbietor: 

— Dragule, copilule, nu-i ăla binele pe care-l meriţi, ci abia acum ai să 
afli din ce primejdie o să te scape Catariţa! Fă-te-ncoa și intră-n ograda 
mea, să-ţi mai povestesc de unele și de altele. Și, ca să-ţi treacă răul de la 
lingurică, ai să mănânci cu noi câtecevașilea, că se mai găseşte... 

Văd că şi-acest monument al naturii, restanță a veacului trecut, suferă de 
maladia pluralului monarhic, vorbește tot cu “noi”! Mare-i grădina Icoanei 
şi multe-s minunile ei! 

Totuşi, auzind că-i cazul să-mi refac forțele, îi returnez zâmbetul, 
acordându-i un surâs plin de căldură și omenie (căci era şi timpul) și-i 
comunic: 


— Sărut mâna, ţaţo Catariţo, nu te pot refuza! Mai ales că-mi ești tare 
simpatică! Dar să ştii, astăzi nu mai ţin regim de slăbire... 

— Dar ce, pân-acu ai ţinut? — constată bătrâna, coborând sprintenă de 
pe lănteţii gardului. 

Există ceva în ochii bătrânei, extrem de vioi și ageri, care mă determină 
să-l înțeleg pe “Satan”. Pentru că și pe mine mă inhibă niște curenţi de 
înaltă frecvenţă, care-mi paralizează unele reflexe. O fi vreo hipnotizatoare, 
mai ştii! 

Vajnica femeie, a cărei vârstă e greu de stabilit, fără prezentarea 
certificatului de naștere, se poartă numai în negru. Fuste negre, pe puţin 
vreo cinci (suprapuse), batic și mai negru, acoperindu-i părul pe care 
bănuiesc că-abia de-l mai are, bluză încopciată până la gât, tot neagră și ea. 
Dar bătrâna se deplasează ca un spârnel, arătându-mi drumul; şi asta mă 
îndeamnă să trec cu vederea amănuntele vestimentare, pentru a-mi 
concentra atenția asupra evidentei contradicții între aspectul personajului și 
alura pe care o demonstrează. 

Baba Catariţa se deplasează în slalom, ocolind nucii din bătătură, pe 
firul unei poteci glănțuite de câţi paşi o călcaseră, în direcția căsuţei 
adăpostite de nişte tei uriași. 

Cojmelia arată, în ciuda dimensiunilor precare, armonios implantată în 
mediul ambiant. Îmi place nespus tinda scundă, acoperişul de stuf, cu 
coama de curând reparată. N-aş zice că există vreo deosebire între tonsura 
unor tineri şi coafura bojdeucii. 

— Hai, mai repede, copile, că se prinde mămăliga! — mă mobilizează 
tața Catariţa. 

Când aud de mămăligă, constat prezenţa unor energii nebănuite în mine. 
Drept care, sprintez. Nu ştiu ce s-ar fi întâmplat dacă ţaţa Catariţa ar fi 
pomenit și de-un cocoșel la ceaun... 

— Fină Frusino, fă, ai frecat mujdeiul? S-a rumenit bine orătania? Dă-i 
bătaie, c-avem musafiri!... 'Ţaţa Catariţa efectuează ultimul slalom, luând-o 
pe după tei, iar eu, depăşind viteaz sonică, dar neobservând copacul, dau să 
trec prin el. 

Neacordând nici cea mai mică atenţie zgomotului produs de impactul 
dintre mine și splendidul arbore, ţaţa Catariţa pătrunde în tindă, dispare în 
căsuţă, de unde-o aud: 

— Cină Moșca! Cină Moşca! 


Încep să am îndoieli în privinţa facultăţilor mintale ale bătrânei. Suntem 
la vremea prânzului. Ce fel de cină poate fi la ceasul ăsta? 

aţa Catariţa continuă să orăcăie: 

— Moșşca, afurisito! Unde eşti, cină? Adus-ai burduful? 

Dacă mă ajută amintirea unor lucruri din copilărie, tot aşa îi spunea și 
maica-mare unei prietene din vecini: “cină Gherghiuţo!”. Vreo rămășiță din 
timpurile năvălirilor barbare, când oamenii utilizau, pentru respectarea 
bătrânilor, tot soiul de cuvinte împrumutate de la venetic. Parcă nu-i 
spuneam şi eu, lui unchiu-meu, din partea tatii, “ciciu Tică”, sau lui Gică, 
fratele maică-mi, “bat Gică”? Enigme lexicale, din negura vremurilor! 

Deocamdată, prefer să trăiesc în prezentul cel mai imediat, mai ales 
când, intrând în odaia umbroasă de după tindă, zăresc masa întinsă, cu 
mămăliga aburindă pe un ștergar de cânepă. 

Deşi aş fi preferat să-mi prezinte, și cât mai urgent, bucatele, ţaţa 
Catariţa îmi prezintă ajutoarele ei, niște bătrâne tare simpatice, care se 
aferează în jurul unui ceaun considerabil. 

— Cina Moşca, megieşa mea, care mi-a călăuzit anii tineri! Fina 
Frusina, căreia i-am călăuzit eu paşii în viață. A cam părăsit-o bărbatu-su, 
finu Sima, dar e mult de-atunci... S-a prăpădit în război, când ne-am luptat 
cu nemții lui Mackensen... Nu cu-ai lu Șticler, ci cu ăi din nouăsuteșaișpe! 
Al meu, fie-i ţărâna ușoară, m-a lăsat mai înainte, prin nouăsute și ceva, că 
nu era în minţile lui, şi s-a dus în Africa, să-i gonească pe englejii din ţara 
Boierilor! 

Cuprins de respect pentru vechimea lor, le sărut mâna. Dacă ţaţa Catariţa 
e monument al naturii, atunci ce vârstă să aibă baba Moșca, de-i zice 
“cino”? 

De când am sosit la Colţiilupchii, și chiar mai înainte de-a pătrunde în 
limitele teritoriale ale cătunului, încă de-atunci, avusesem sentimentul că 
pe-aceste locuri e-o altă lume, eventual de origine extraterestră. 

Pentru că aşa mi-apar cina Moşca și fina Frusina. Cu chipurile zbârcite 
ca nişte smochine tescuite, slăbuţe și uscate, pot figura liniștite în orice 
muzeu etnografic, fără primejdia de-a fi contestate. Poartă amândouă 
aceeaşi îmbrăcăminte ca și tata Catariţa. Pesemne că-i moda bătrânelor de 
pe-aici, că altă explicaţie nu-s în stare să găsesc. 

— Bine, Catariţo — o interoghează cina Moşca —, strigaseşi c-avem 
musafiri... Unde-s ailalți? 


— Dânsu-i! Îl cheamă Conan Doi şi tot aşa şi arată! — o lămureşte 
afabil ţaţa Catariţa, trâmbiţând din goarna spartă a glasului ei pătrunzător. 

— Atunci, să mai punem cevașilea la fiert, s-avem și noi ce băga în 
gură! — intră în panică Frusina. 

— Taci, fa, nu fi lacomă! Avem de tăinuit cu dânsul, trebuie să-l 
hrănim... Mai ales că diavolul de Naiba l-a lăsat flămând... Nu vezi c-abia 
se ține pe picioare? 

Mare suflet şi tata Catariţa asta! Simte la om. După o noapte nedormită, 
victimă a unei tentative de asasinat prin organizarea capcanei cu puţul, plus 
breakfastul de înfometare servit de Gulliver, e normal să mă considere la 
capătul puterilor. 

— "Ţaţă Catariţo, cină Moșca şi fină Frusino, îngăduiţi-mi să vă spun 
așa, pentru că vă preţuiesc ca pe niște neamuri apropiate, nu vă faceți griji 
în privința mea... Nu mănânc atât de mult pe cât lasă de crezut înfăţişarea 
mea... M-aș mulţumi și cu mămăligă muiată-n saramură!... 

Bătrâna își încreţeşte ochii a zâmbire și mă întreabă: 

— Dar dacă-i frământată cu brânză de burduf? Nu te mulţumeşti? Nici 
cu niscai mujdei de usturoi, împroșcând un cocoșşel la ceaun? Ai? Ce mai 
zici? 

E clar că nu mai pot grăi nimic. Gura îmi lasă atâta apă, încât era absolut 
riscant s-o deschid. 

Mai întâi, am gustat brânză de burduf cu mămăligă pripită. Dar nu aşa, 
cum greşit mă informase ţaţa Catariţa, adică frământată, ci mult mai 
complicat, urmând un ritual cu totul necunoscut mie. 

Cele trei țaţe se ospătau decent, cu tipic. Brânza de burduf era îndesată 
în podul palmei, până se forma un gogoloi mic sau mai mare, după inima 
respectivului — prin inimă înţelegându-se, ca la ţară, stomac —, apoi era 
vârâtă într-un bulz de mămăligă, modelat oarecum la fel, și lăsată câteva 
clipe, până ţâșnea untul. Atunci, rapid dar elegant, bătrânele lichidau 
mirabilul amalgam, înghiţindu-l cu gingășie. 

Ţuica, pe care am utilizat-o pentru frăgezirea cerului gurii, avea un 
parfum plin de nobleţe, cu totul neobişnuit. Mărturisindu-mi ignoranţa, 
autocritic şi fără să-mi pun cenuşă-n cap, am interogat-o pe cina Moșca, 
deoarece se dovedea mai activă la capitolul respectiv: 

— Venerabilă și scumpă maică, ce băutură-i asta? Cina Moşca se 
zbârleşte ciudat la mine, mă seceră cu laserele ochilor săi verzi, după care 
începe munca de lămurire: 


— Uite ce-i, băiețelule, oi fi tălică scriitor, dar și eu am ceva ştiinţă de 
carte... Toată viaţa mea, am lucrat ca moașă-n cătunul ăsta... până a sosit 
hoţomana de Polina... De-aia mi se spune şi Moşca! Dar să nu mă faci pe 
mine vulnerabilă, că n-am suferit niciodată de boli ruşinoase... 

— Cină Moşca! Nu m-ai înţeles... 

— Taci! — se răţoieşte la mine moașa generală a satului. La vârsta mea, 
înţeleg mai multe decât poate gămălia dumitale de cap... Să trecem la tăria 
pe care ai băut-o şi de care te-ai minunat... Asta nu-i ţuică, ştii tălică? E 
rachiu de cireşe amare, dat de două ori la cazan şi ţinut cinci ani la butoi de 
dud, dar împreună cu frunze de indrișaim!... 

— Indrișaim? N-am auzit de iarba asta... 

— Nu mă miră, băieţelule! De unde să crească indrișaimul la voi, în 
bloacele alea de piatră? E-un soi de mușcată, pe care o mai găseşti, pe ici pe 
colo, în satele de sub munte. Frunzele topite în dulceţuri le dau parfum 
împărătesc. Până și butoaiele pentru vin, cine se pricepe, le spală cu fiertură 
din indrişaim. Dar voi, orășenii, ce să spălaţi? Sticlele? În care găsești 
“Murfatlar” tras la Valea Călugărească? 

Fina Frusina chicoteşte icnit. Îşi râde de mine. Altminteri n-ar avea 
motive să  cotcodăcească. Precis co miră lipsa de cunoştinţe a 
subsemnatului. 

aţa Catariţa, care s-a adăpat vârtos din clondirul cu rachiu parfumat, 
scoate din ceaunul impresionant, care, până acum, colcăise mocnit deasupra 
pirostriilor, o orătanie întreagă. Şi mi-o depune toată în blidul de lut 
smălțuit. Probabil din pricina euforiei declanşate de conversaţia abuzivă cu 
rachiul sus-citat. Vrând să corectez, cât mai delicat, eroarea bătrânei, rup un 
vârf de aripă, îl cedez moașei, rup şi vârful celeilalte, pe care îl transmit 
tatei Catariţa, iar finei Frusina îi ofer târtița. Fără aluzii. Restul îl păstrez 
pentru uz personal. 

— Măi copile, stai blând și ia-ţi îndărăt osișoarele! Așa ceva nu se- 
mparte cu nimeni... — mă admonestează ţaţa Catariţa. 

Pentru a-mi demonstra afirmaţiile, monumentul naturii scoate din ceaun 
— adevărat monstru de tuci — încă două orătănii. Una și-o rezervă sieși, iar 
cealaltă, întrucâtva mai subdezvoltată, i-o pasează Frusinei. 

Apoi îmi explică îngăduitoare: 

— Suntem noi muieri, pe care le saturi cu ciosvârţele? 

— Şi cina Moşca? — mă mir eu. 


— N-are dinţi... Totdeauna se-nfruptă cu sosul. Rupe miez de pâine, 
întinge şi mestecă... 

Niciodată nu m-am dat în vânt după carnea de pasăre. Dar nici n-am 
tratat-o, vreodată, necorespunzător, lipsind-o de respectul cuvenit. 

Spre uimirea mea, ceea ce se află în blid depășește orice aşteptare. Nu 
numai frăgezimea copanelor, țesătura fină a bucăţilor de piept sau dulceaţa 
infinită a spatelui mă cuceresc definitiv, ci sosul în care se scaldă cele de 
mai sus. 

Îndată ce lichidez totul, după ce mă ling pe degete, bineînţeles la figurat, 
o chestionez pe țața Catariţa: 

— Ce minune a fost asta? Că n-am mai mâncat în viaţa mea un pui atât 
de gustos!... 

Ţaţele se privesc reciproc încântate, iar Catariţa, hlizindu-se, îmi expune 
problema în detaliu: 

— Copilul meu, tare-s bucuroasă că ţi-a plăcut... O dată pe lună, când 
ne-ntâlnim tustrele suratele, totdeauna ne cinstim sufletele cu felul ăsta... 
Cocoşel cu sos de vin... Că nu-i un pui oareşcare, ci cocoşel nevinovat, de 
cinşpe săptămâni... Rumenim cărnița în unt topit, după ce-am sărat-o şi 
piperat-o, apoi îi adăugăm ciupercuţe de pădure, ceapă prăjită, câteva boabe 
de coriandru, un vârf de cuţit de chimion și stingem totul cu frunte de 
comină, pentru ca la urmă să turnăm în ceaun şi-un sfert de vin vechi, însă 
alb. Dacă erai mai cu luare aminte, ai fi găsit și gustul usturoiului, al 
cimbrului şi-al afumăturii, căci i-am prăjit şi câteva feliute de costiță 
afumată, de casă. lar smântâna, pentru că sosul a fost legat cu smântână 

proaspătă, culeasă azi-dimineaţă de pe oale, nu ne-am mai uitat în ceaun 
când am turnat-o. Și totul a fiert încet, peste un ceas și jumătate, la foc mic, 
până am izbutit de te-am adus pe tălică la masă. 

— Țațo Catariţo, Ave! Așa ziceau strămoşii noştri, romanii. Ave! Încă o 
dată, Ave! 

— Avem încă olecuţă, copile! Am păstrat pentru tălică pipoţelele, 
inimioarele și ficăţeii, c-au rămas pe fundul ceaunului. Pesemne că moșii 
noştri aveau și ei, de strigau astfel la ospeţe... Fa, Frusino, dă blidul 
încoace... Să-i punem și sosul cel gros, adunat cu rășchitoarea de lemn... 

Înţelept a fost cel ce-a născocit mesele joase, aşa cum era cea la care ne 
ospătasem cu toții, aşezaţi pe scăunele cu trei picioare. 

Pentru că, dac-am fi stat la o masă normală, aș fi fost în stare să cer 
bătrânelor mele să fugă prin curte, după alţi cocoșei şi să fiarbă o nouă șarjă 


de “pui la ceaun, cu sos de vin și smântână”. Dar, așa cum șed acum, puţin 
înghesuit în mine, excesul de mâncare mă apasă pe cord, făcându-mă să 
gâfâi lejer, dar mulțumit de cele întâmplate. 

După ce-am cerut voie să fumez, stăm cu toții în jurul măsuţei. Și 
tragem fiecare din ţigara lui. Adică, din ţigările mele, pe care le-am oferit 
țaţelor, cu negândită dezinvoltură. Pentru că bătrânele fumează catastrofic, 
țigară după ţigară. Și, pentru că nu suportă filtrul, rup “Snagoavele” de 
parc-ar fi bețe. Noroc că-s “superlong”. 

Din pricina fumatului în exces, țațele își curăță gâtul, din timp în timp, 
dar destul de des, cu tăria aia parfumată. O şansă pentru mine, să aflu cât 
mai bogate informaţii despre enigmele care-mi frământă creierul. Pentru că 
tatele devin comunicative, vesele și predispuse la confidente. 

E mai mult de-un sfert de ceas, de când ţaţa Catariţa derulează 
autobiografia: 

— D-aia îl urăsc pe cânele de Gulliver! Ne ia pâinea de la gură! Până ce 
n-a venit în Colţiilupchii, eram doftoroaiele satului, eu cu cina Moşca şi 
fina Frusina. Mai descântam, mai făceam niscaiva farmece de dragoste, mă 
rog... Dar păcătosul de diavol, cu șmecheriile lui, ne-a lipsit de respectul 
oamenilor... Nu ni se mai leagă nici un descântec... 

Cina Moşca o întrerupe, intervenind inoportun: 

— Înainte vreme, se mai aranjau, se legau. Acuma, şi tineri sunt mai 
puţini, să le facem de dragoste... că-s navetişti... Lucrează mai toţi la oraş, 
la fabrică... Pe vremea mea, ehei, alte obiceiuri... Te durea capul, veneai la 
cina Moşca și-ţi stingea un tăciune în apă neîncepută... Acum, te duci la 
doctorița Milica, îți dă un nasture şi-ţi trece capul... La mine, nu te lăsa, dar 
plecai cu credinţa... 

Dacă ţaţa Catariţa, acest monument fără vârstă al naturii, a fost sub 
oblăduirea cinăi Moșca, înseamnă că moașa detronată a satului trebuie să 
fie mai bătrână decât ea. Ceea ce, totuși, nu-i cu putință, pentru că n-arată 
mai zbârcită şi mai mumificată decât ţaţa Catariţa. Așa că întreb: 

— Câţi ani să ai, cină Moşca? 

— Păi, mai ştiu eu, băieţelule? C-am pierdut socoteala. În orice caz, sunt 
mai în vârstă decât Catariţa asta... 

— Şi cât ai dumneata, ţaţo Catariţo? 

— 81! Precis! Iar cina-i mai mare cu unșpe ani... 

— Să aibă nouăzeci şi doi? Să bată spre sută? 


— De ce nu? — se miră fina Frusina. Păi și eu, cares mai tânără, am 
trecut şi eu de 76, încă de anul trecut! Așa să fie, ţaţă Catariţo? 

— Precis! Am o ţinere de minte cum nu găseşti la ăștia tineri. Uit doar 
ce se petrece acum, că mi-s bătrână, dar ce-a fost mai demult, toate mi le 
amintesc... Mai când era, zilele trecute, mă-mpungea un cântec de pe 
vremea mea, vroiam să-l îngân, dar mi-era teamă că nu-i mai știu 
cuvintele... Când colo, ce să vezi, numaidecât mi-au curs în ureche, de 
parcar fi fost ieri... Dar ăstea, pe care le cântă la radio, le uit numaidecăât... 
Și nu-s rele... Parcă mai alaltăieri cânta Marina Voica o romanţă 
americănească, dar, în afară de nişte vorbe ruşinoase, cevașşilea cam așa, 
“cucurucucu”, nu-mi mai aduc nimic aminte... Dacă nar veni săptămâna 
viitoare doctorul Priciu, aş zice că-s zăludă... C-am dat în mintea copiilor... 
Dar facem nunta şi plecăm... 

— Ce nuntă, ţaţă Catariţo? — mă minunez eu, necrezându-mi urechilor. 

Catariţa mai trage o dușcă de tărie, rânjeşte calm și mă fixează, 
hipnotizându-mă îndelung, așa cum procedase cu “Satan” și “Belphegor”. 
Apoi mărturiseşte totul: 

— Nunta mea, copile! De peste șaizeci de ani tot îl aştept... A fost 
doctor la Câmpina, prin 1914, înainte de războiul cel mare, ne-am iubit şi 
ne-am jurat credinţă... Acuma vine să mă ia la el... 

— De unde vine? Și unde vreţi să plecaţi? — întreb eu. 

Cina Moșca, beată de surpriză, și fina Frusina, așijderea, au rămas cu 
gurile căscate. 

— Din Australia... Acolo am auzit c-ar fi plecat... Are avere, case 
nenumărate, bloace cu zece caturi, herghelii, păşuni întinse, cirezi, oi 
merinos, averi nenumărate, măi copile!... Mâine, poimâine soseşte cu 
avionul lui, ne urcăm și plecăm la Australia... Nunta o facem în avion, 
acolo sus. Ne cunună vizitiul sau şoferul, cum i-o fi zicând ăluia care mână 
mașşinăria zburătoare, și-o să privesc la Colţiilupchii, de deasupra norilor... 
De ani de zile, în fiece dimineaţă, stau la fereastră și mă gândesc la ce-o să 
fie, îmi aduc aminte de doctorul Priciu, cât era de tânăr și frumos, şi-mi vine 
să zâmbesc singură, că eram junincă și nu cunoşteam la oameni... Când m- 
a îngrijit de răceală și m-a fricţionat cu oţet, tremuram de fericire... Avea 
mâna gingașă, mătăsoasă... Îndată m-am făcut bine, sănătoasă... Atunci m- 
a sărutat pe frunte, de bucurie... Numai descântecele mele îl aduc, acum, 
îndărăt... De l-aş fi ştiut și pe vremea ceea, nu mai pleca în ţări 


îndepărtate... Unii spun că nici n-a plecat, ci-a murit în gară la Ploiești, 
călcat de-un tren... Dar nu-i adevărat, că mi s-ar fi arătat... 

Cina Moșca, înlemnită de emoție, o mângâie pe cap, plină de duioșie. 
Ţaţei Catariţa îi lunecă fișiul. Și rămâne cu capul despuiat. După cum 
bănuisem, e complet cheală. Catariţa își trage imediat baticul, rușinată. 

— Și-am să-mi cumpăr un maldăr de păr bălai, aşa cum poartă fetele 
alea de la televizor... Dar, înainte dea pleca, nu mă las până nu-l văz 
nenorocit pe viermele de Gulliver... Îl omor, îi dau şoricioaică, văz eu ce- 
am să fac... 

Fina Frusina, parcă trezită dintr-un vis prea frumos, supralicitează, 
încruntându-și fruntea: 

— Care şoricioaică, ţaţo Catariţo, că eu îi tai vinele cu secerea... 

— Ba nu — se-ndârjeşte cina Moşca —, nu-i bine, trebuie să-l stropim 
cu gaz şi să-i dăm foc... să se chinuie, blestematul, că ne-a răpit pâinicica 
noastră, cea de toate zilele! El și cu Polina, care-i tot în slujba lui... 

Ţaţa Catariţa tresare la amintirea unui gând și-o bate pe umăr pe fina 
Frusina! 

— Ia ascultă, fa, Frusinico, îl omorâm noi, că nu se mai poate așa, dar 
mai ştii tu cântecul ăla cu: “omoară-mă, neicuţă, omoară!” 

— “Strânge-mă-n braţe să mă doară...” — continuă înveselită fina, 
îngânând melodia, cu glas subţire, pătruns de nebănuită patimă. 

Cina Moșca, luând o lingură de lemn de pe masă, începe să bată tactul 
cu ea și dirijează corul ce se înfiripă, derulând mai departe străvechea 
cântare: 

— “Frânge-mi pieptul, mușcă-mi gura, şi-ţi arăt eu unde-i șura!... 

Privesc la cele trei ţațe năuc, nemaiînțelegând nimic. "aţa Catariţa şi-a 
găsit și ea o lingură, una mare, pentru bulion, şi bate în masă de parcă sună 
toaca la schitul Vovideniei. Fina Frusina, încadrânduse în formaţia 
instrumentală înjghebată spontan, face rost de-o unealtă corespunzătoare, 
un satâr de lemn pentru tocat vinete, şi susține partitura grupului ritmic. 
Tustrele, alcătuind un ansamblu bizar, folk şi pop, din instrumente de 
percuție şi grup vocal, cântă în cor, de intră în vibraţie până şi ceaunul. 
Semn că-i absolut gol. Deci, îmi iau orice nădejde să mai fi rămas ceva în 
el, și ascult îngrozit: 

— “Omoară-mă, neicuţă, omoară, nu mai pleci curând la moară, ţi-am 
ascuns opinca-n pod şi cămeşa am să-ţi scot!” 


» 


Ţaţele au uitat de prezența mea, înfierbântându-se din ce în ce mai 
intens. Cântarea le-a răpit minţile și-o răcnesc privindu-se în ochi, de parcă 
şi-ar transmite telepatic textul de mult uitat. 

La un moment dat, ţaţa Catariţa tace, ieșind din cor. Celelalte surate tac 
şi ele. 

— Mă-mpunge un dor să dănțuiesc! — comunică ţaţa Catariţa. Un joc 
tare vechi, de când eram fată... Cântaţi-mi, afurisitelor, că mă arde... 

— Dar ce anume? — se interesează moașa. 

— Ghiulbahaua, cină Moşca! 

De-ar fi intrat în transă şi tot n-ar fi răspuns mai rapid solicitării. Frusina 
se întărâtă tot mai aprig. Cântă subțire, icnit, sugerând din glas schimbările 
ritmice. Cina Moşca o susţine, pe post de contrabas, și la propriu și la 
figurat. 

Catariţa joacă de una singură, înconjurând măsuţa joasă, într-un vârtej 
cumplit. Blidele tremură, tacâmurile vibrează, iar dulcea bătrână ţopăie 
bucuroasă, fericită nespus. Baticul i-a lunecat într-o parte, dar bătrâna și-a 
pus o mână pe cap și dănţuiește în continuare ca și cum figura ar face parte 
din canoanele jocului. 

Pe celelalte două ţaţe ne le mai rabdă inima. Se ridică de pe scăunelele 
lor cu trei picioare, o iau de brâu pe Catariţa și se-ncing în dănțuiala nebună 
care cutremură cojmelia. 

Mă uimește nu numai focul aprins după atâţia zeci de ani, ci şi vocile lor 
incredibil de tinere și frumoase, acordate armonios în terță. Zdupăiala face 
să-mi intre şi mie anumite fibre în consonanţă. N-am fost niciodată un 
dansator de excepţie, dar urechea muzicală, aproape absolută, îmi îngăduie 
să simt ritmul oricărui dans. 

— Trecem pe “cadâna”, fa? — ţipă goarna ţaţei Catariţa. 

— Nu, Catariţo — declară cina Moşca —, hai să-i tragem o 
“țigănească”, de-aia de nuntă, când ai să te măriţi cu doctorul... 

Nu mai rezist și mă încadrez şi eu în grupul dansatoarelor. Acuma, 
bojdeuca ţaţei Catariţa se clatină îngrijorător. Dar “ţigăneasca” o ştiu bine, 
doar am fost naş mare la trei nunţi, în sat, la Tâncăbești. La ultima, mi-am 
scrântit şi piciorul stâng, în aplauzele furtunoase ale nuntașilor. 

Bat pământul îndârjit şi vârtos, de parc-aş călca în picioare gândacii de 
Colorado, ce-mi vatămă cartofii din grădină. Când cu tocul, când cu talpa, 
când cu vârful. 

— Bravo, copile, halal să-ţi fie! — se entuziasmează ţaţa Catariţa. 


Cina Moşca iese din joc pe neașteptate, strigând la noi: 

— Mă-c în pod, Catariţo, s-aduc un pumn de nuci. Jucăm pe nuci, să 
vadă băieţelul ăsta ce n-a mai pomenit! 

Podul e deasupra noastră, însă intrarea e prin tindă, unde-şi are gura și 
scara. Cina Moşca se repede pe trepte, le urcă de parcă ar fi reactor, apoi 
începe să cotrobăiască prin văgăunele unde-s puse nucile la uscat. leşim și 
noi în tindă, fără să ne oprim din dant. 

Ori din pricina trepidaţiilor pe care le-am imprimat dușumelii din tindă, 
ori din pricina cinăi Moșca, ivită în grabă cu nucile în poală, la gura 
podului, scara ușurică se desprinde şi cade zgomotos. Tocmai când cina 
Moşca se avânta s-o coboare. Moașa generală a satului rămâne agăţată în 
mâini, suspendată la buza podului. Iar noi înlemnim, în cea mai dificilă 
figură a “ţigăneascăi”. În călcâie. Iar nucile ne plouă-n cap. 

— Cină Moşca! — urlă, pe două voci, Catariţa şi Frusina. 

Bătrâna dă din picioare ca și cum ar avea de gând să-și facă vânt în 
tindă. Dar nu cred să fie bântuită deasemenea idei năstrușnice. Pentru că se 
află la o altitudine de cel puţin trei metri. 

În timp ce apreciem paralizaţi exerciţiile Moaşcăi, apare în ogradă, ca 
din senin, figura rotundă a lui lermolai Bâc. Priveşte la noi, apoi la cina 
Moșca şi ne comunică impresiile sale: 

— Ia te uită, omule! Bătrână-bătrână, dar ce bine se ţine! — apoi 
recuperează și continuă: Hai să mergem, maestre și colega! Am venit să te 
iau la domnul Gulliver... Suntem așteptați! 


16. Poc! Mobilizare generală 


Mort de oboseală, mărșăluiesc împreună cu lermolai Bâc în direcţia 
domiciliului domnului Gulliver Naiba. Sudoarea îmi şiroieşte de 
pretutindeni, ca și cum aş fi o cișmea cu garnituri neetanșe. Dar am toate 
motivele: mâncare în exces, plus “ţigăneasca” dănţuită cu bătrânele mele 
dezlănţuite. 

Acuma mi-e clar că nu-s zdravene la minte, de vreme ce vor să-l 
lichideze pe bătrânul mag. Și încă, apelând la cele mai variate și eficiente 
modalităţi. Catariţa speră să-l otrăvească, Frusina, mai gentilă, doreşte să-i 
secționeze vinele, dar cu secera, iar cina Moșca, să-l incendieze, 
aspersându-l cu gaz lampant. Drăguţe ţaţele mele, dar cam nătăfleţe... 

Ca să nu mă plictisesc pe drum, îi fac puţină conversaţie forestierului: 

— Slavă Domnului, dragă Laie, c-ai rezolvat problema cinăi Moşca! 
Dacă n-o coborai din pod, suindu-te în cârca mea, de mi-ai dezarticulat 
claviculele, putea să-și frângă gâtul... 

lermolai, modest, pleacă fruntea şi mormăie: 

— Abia acum stau şi mă gândesc, n-ar fi fost mai comod să fi pus scara 
la loc? 

Îmi vine să-mi trag palme singur. Căci asta era soluţia cea mai corectă. 

— Ascultă, Laie, totdeauna gândești aşa, cu întârziere? 

— Nu. Alteori mi se-ntâmplă să gândesc înainte! Șiatunci, acționez din 
instinct. De-aia îmi ies toate lucrurile pe dos!... 

— Nu te amări, că trece! Pe măsură ce îmbătrâneșşti... Când ai să fii la 
vârsta mea, ai să gândești ca mine... Fără intuiţii onirice! 

Laie cade pe gânduri, apoi, după matură chibzuinţă, mă-ntreabă: 

— Omule, şi crezi că-i mai bine?... Uite, nene Conane, eu mă duc să mă 
schimb, ia-o înainte! 

— Bine, du-te, dar ce vrea Gulliver? 

— Mi-a spus că te-a invitat... Acuma-i trecut de şapte... Vin băieţii şi 
fetele... Facem un poc! 

— Toți deodată?... 

— Nu chiar toți... Numai patru! — Nu cumva-i vorba de poker? 

— Dar matale ce ţi-ai închipuit? Că facem poc din gură? 

Îi fac un semn cu mâna, de rămas bun, şi strig în urma lui: 

— Chestia cu onirismul să n-o pui la inimă! N-am nimic cu oniricii! 


— Era şi normal, doar eşti scriitor, omule! Deși n-ar fi trebuit să-i stric 
plăcerea, conștiința mă presează să-i mărturisesc deschis: 

— Însă, numai pe hârtie, când îi citesc!... 

lermolai Bâc mă salută din mers. E prea departe ca să mă fi auzit. Mai 
bine aşa. 

Grăbesc și eu pasul, în limita posibilităţilor, şi peste un sfert de ceas bat 
la ușa magului. 


— Dă-ţi osteneala și intră, oricine-ai fi, deşi ştiu cine eşti! — îl aud pe 
Naiba, îndulcindu-și glasul. 
— Bine te-am găsit, bătrâne șef de trib! — îl salut eu. De ce m-ai 


mobilizat? E neapărat necesar să nu mai dorm deloc, să nu-mi mai odihnesc 
capul o clipă? Ştii, oare, că n-am apucat să-mi amintesc ce-i aia somn? De 
poker îmi arde mie, eu care nu joc decât table? Cu ce ţi-am greșit, de ţi-ai 
căşunat pe mine? 

— Oprește, stăpâne! — mă imploră Naiba. Prea multe întrebări pentru 
un om atât de obosit. Mai ales, care zăboveşte la chiolhanuri de pomină, de- 
a duduit tot satul. Până vin băieţii şi fetele, hai să te culci puţin. 'Te-adorm 
într-o clipită, numai să-ţi cunosc zodia. la spune-mi, când te-ai născut? 

Gulliver mă ia la întrebări, de parcă aş avea nevoie de pașaport, pentru a 
pleca în împărăţia somnului. 

— Nu te mai osteni, bătrâne şef, că ţi-o spun singur: zodia taurului. 

— Aşa bănuiam și eu... Judecând după trupeşie. Haidem în odaia de 
culcare. Peste o jumătate de ceas, ai să fii alt om, cu somnul pe care am să 
ţi-l dăruiesc eu. 

M-a pălit un somn atât de cumplit, încât nu văd ce aport poate avea 
Naiba. Decât, cel mult, faptul că-mi pune la dispoziţie odaia 
corespunzătoare. Dar nu doresc să-l supăr şi-atunci accept să-mi 
“dăruiască” el picul de somn de care am nespusă nevoie. 

Spre insatisfacția mea, Naiba mă conduce în camera cea mai bizară din 
locuință. Încăperea fără ferestre. Fără ferestre, dar totuși luminată straniu, 
ca un ecran de televizor. Împins de bătrânul mag, nimeresc cu piciorul peste 
un pat. Mă las pe el, plăcut surprins. Se lasă şi patul. E din cele pliante, de 
voiaj, construite din tuburi de aluminiu. Totuşi, rezistă. 

În timp ce Gulliver Naiba, cu mâna sa osoasă, îmi mângâie fruntea, 
adorm instantaneu. Fără să mai disting formula satanică pe care o 
boscorodea în surdină. 


Mă trezesc pe neașteptate, simțind o prezenţă străină în apropierea mea. 
Ca orice bun detectiv, întredeschid ochii. Observ fără să fiu observat. Asta-i 
tehnica. 

La capătul patului, dacă-mi dau bine ochii peste cap, pot desluși 
prezenţa care mă nelinișteşte. E bătrânul. Cel puţin, așa sper. 

Într-un jilt domnesc, pe care nu-l remarcasem la prima vizită, Gulliver 
doarme adânc, sforăind vârtos, pe două tonuri. Cu melonul pe cap, cu 
braţele sprijinite pe lăturoaiele fotoliului, magul arată întocmai ca unul din 
idolii din insula Paștelui, așa cum i-am văzut în cartea lui Thor Heyerdahl. 
Ciudată asemănare, în orice caz. 

Mai ciudată mi se pare, însă, buna mea dispoziţie și starea de perfectă 
odihnă. Ceasul mi-a stat încă de-azi noapte, dar cred c-am dormit pe puţin 
două ceasuri. 

Mă scol atent, să nu deteriorez fragilul pat pliant, şi mă apropii de 
bătrânul mag. ÎL hâţân de umăr. Naiba, nimic. 

— Domnule Gulliver! Ce faci aici? 

— Hârr! Hânr! — îmi răspunde vraciul, în stare de transă. 

— De când sunt aici? Răspunde o dată! Ce-i cu dumneatale? 

Când scutur oleacă mai țeapăn, îi cade melonul de pe cap. Mă plec să-l 
ridic, şi-abia atunci îi aud glasul bătrânului: 

— Vegheam, stăpâne, vegheam la somnul dumitale! Știu tot, am auzit 
tot, văd tot. Chiar şi prin pereţi... 

— Mă rog, cum vrei matale! Dacă obişnuiești să sforăi în stare de veghe, 
înseamnă că nu dormeai, ci comunicai în cod cu lumea cealaltă... 

Bătrânul se ridică din jilt, înalt cât îl ţine statura sa uriașă, îmi smulge 
melonul din mână şi mă prelucrează: 

— Nu huli! Nu cuvânta despre lucrurile pe care nu le poţi înţelege, 
stăpâne. Ca să nu-ți pară rău!... Că 

vine și vremea căințelor... Acuma, să mergem în odaia cea mare, c-au 
sosit băieţii şi fetele, îi şi văd... Pe toţi îi cunoşti, dar nu știi câte parale le 
face pielea. Numai eu i-am cântărit demult, îi am în degetul cel mic... Sunt 
toți niște păcătoşi... Iar iertarea n-or să și-o capete decât tot prin puterile 
mele... 

Într-adevăr, nu-nţeleg ce vrea să spună Gulliver Naiba. Dar, în mai puţin 
de două zile, nici o clipă mai mult, am să lămuresc toate lucrurile. Pentru că 
prea se tulbură, şi în mod intenţionat chiar, faţa cea limpede a lumii. Aici e 
nevoie de-un spirit lucid, de excepţie, cum e spiritul meu, ca să 


descâlcească păienjenișul ţesut de Gulliver. Eu, unul, nu-s dus de prea multe 
ori la biserică... 

— Dacă au venit, atunci să-i întâmpinăm, bătrâne șef de trib! 

Magul, politicos, obiectează: 

— Ei să ne-ntâmpine, stăpâne, nu noi pe ei! Fiindcă aparţinem altor 
lumi... Dumneata, celei literare, eu, celei care nu se vede! 

Când pătrundem în odaia cea mare, observ unele schimbări. În primul 
rând, sistemul de iluminare. De unde, la prima vizită, mă intrigase prezenţa 
unui bec de 15 waţi, insuficient pentru o încăpere atât de 
supradimensionată, acum constat necesitatea unor ochelari de soare, 
deoarece, în locul luminării electrice, a fost montat un agregat prevăzut cu 
tuburi de neon. 

Masa imensă, care ocupă toată odaia, a fost acoperită c-un soi de covor 
persan şi trasă oarecum mai la o parte, lângă bufet, iar măsuţa, minusculă în 
raport cu cealaltă, mutată sub bătaia razelor albastre. 

Iar cea mai semnificativă schimbare e faptul că senzaţia de vid, generată 
de absența elementului uman, constatată de mine încă din examinarea 
întreprinsă ieri, acuma e total inversată. Ne sufocăm de prea multă lume. 

Dar ce lume! Geca Leoveanu-Zbanţ, Tulli Pompadur şi lermolai Bâc, 
amestecând niște cărți de joc, s-au și organizat în jurul măsuţei cu postav 
verde. lar Milica Manzur, simpatica doctoriță, împreună cu Polina 
Țilimindriu, mai puţin simpatica moașă comunală, rezemate cu spatele de 
bufetul living-room-ului, privesc prefăcut indiferente la activitatea tinerilor. 

Dentistul explodează de plăcere la vederea mea: 

— Măi tu măi, ce surpriză! Romancierul ne onorează cu prezenţa sa 
impresionantă! 

Deoarece a omis să ne dea bună seara, căci suntem în jur de orele opt, 
remediez situaţia, lansând un jovial: 

— Bonsoar bun, la toată lumea! 

Pentru a le deveni cât mai apropiat, ca să nu se simtă stingheriţi de 
personalitatea mea, utilizez deliberat un limbaj cât mai “popular”, în 
maniera celui auzit la dânșii, dar fără exagerări. 

Forestierul, blajin și bălai, mă privește satisfăcut. Arată cu totul altfel, în 
hainele pe care le poartă acum. Spre deosebire de pantalonii fustă ai 
dentistului, lermolai Bâc a optat pentru contrariu, niște blugi atât de strâmţi, 
încât ai impresia c-a făcut baie cu ei, şiabia apoi i-a pus la uscat, 
expunându-se la soare îmbrăcat. Cămașa de vară o poartă pe dinafară. Dar 


nu deranjează, pentru că poate fi uşor confundată și cu-o pijama, datorită 
modelului. 

Geca Leoveanu pare să fie în criză de timp. Amestecă tot timpul cărţile, 
de parcă le-ar supune unui tratament de încălzire. Nervozitatea olteanului e 
mai mult decât evidentă. ÎI mănâncă mâinile, îşi mută tot timpul picioarele, 
se mișcă mereu pe scaun. Pe care-l dă precis gata în seara asta, dacă nu se 
astâmpără. 

Deoarece nu mai joc poker de foarte multă vreme, de când eram elev, 
optând definitiv pentru table, voi chibiţa de la distanță, alăturându-mă 
fetelor. Poate mai aflu ceva, ocupându-mă de conversaţia lor. Femeile 
manifestă o deosebită propensiune pentru acest gen de contractare umană. 
lar remarca Polinei, aflată în stânga mea, vine să-mi susțină afirmaţia de 
mai Sus: 

— Ce zici, tu, doctoriţo, nebunaticul ăsta de Tulli iar le ia banii la 
gorobeţi? E deştept foc, tu! Așa mi-ar trebui un bărbat, deștept și plin de 
bănuţi... Cum mi-s eu femeie chibzuită, trântim un apartament la Bucureşti, 
de le luăm maul!... 

Milica Manzur, privindu-mă pe sub sprâncene, zâmbeşte subţire: 

— Aşa crezi, Polino? Că-ţi ridici casă din poturile de la poker? Sau te 
bizui pe danturile celor de la Colţiilupchii? Află de la mine, că-i văd pe toţi 
la dispensar, au nişte dinţi de criţă! 


Polina 'Țilimindriu, îmbufnată, îi suflă printre buze: — Milico, să nu te 
prind cu Tulli, că-ţi strici dosarul! — Fii liniștită, fată dragă, mi-ajunge un 


medic în familie... Totul e să te vrea el pe tine... Te iubeşte? 

— Principalul e că-l vreau eu de bărbat... Restul nu contează! 

— Şi ce te faci cu Geca? Ştii prea bine că te place... — Veterinarii să-și 
vadă de vacile lor, eu-s din alt soi! 

Polina nu greșește. Pentru că moașa, în seara asta, arborează o toaletă de 
groază. O rochiță imprimată în zeci de culori, din soiul “bălţată de câmpie”, 
de-ai putea să joci şah pe carourile ei. De gât, îi spânzură tot soiul de lanţuri 
cu tinichele. Numai talanga-i lipseşte. Restul ar corespunde. 

Deoarece presimt o apropiată deteriorare a relaţiilor în acest teritoriu, mă 
deplasez în direcția măsuţei cu postav verde, să asist la pregătirea 
dezastrului general. Că n-am văzut joc de poker la care să câştige toți 
participanţii. Iar cine recoltează bani, şi încă nemunciţi, recoltează precis 
antipatia și aversiunea partenerilor, plus cuvenitele rigori ale legii. Care 
contează mai serios decât “impresiile” combatanţilor... 


17. Domnul Poker și fiii săi au murit... plătind cu trei aşi! 


Îmi făcusem iluzii, crezând c-am să chibițez numai. Dintr-un exces de 
politeţe, Gulliver Naiba îmi cedează locul, insistând sâcâitor. 

— Stăpâne, astăzi vreau să fiu gazdă, am un oaspete de onoare și trebuie 
să mă ocup personal de buna sa dispoziţie... 

— Dacă eu-s oaspetele, bătrâne şef de trib, renunţ la orice onoare, numai 
să nu joc poker... Mă simt șiașa extrem de bine. Fără să golesc buzunarele 
unor prieteni. Joc table, canasta, dar nu pe bani... 

Geca Leoveanu, din ce în ce mai tensionat, opreşte avalanșa de scuze pe 
care o simte în perspectivă: 

— Maestre Conan, ce fel de scriitor ziseşi că eşti tălică? De romane? 
Păi, cum să le scrii dacă nu te documentezi în miezul vieţii? În privinţa 
noastră, prietenii matale, nu-ţi fă griji... Chiar dacă vei câştiga, plăcerea va 
fi de partea noastră... Hai să tragem locurile... 

— Zbanţ are perfectă dreptate — mă asigură Tulli Pompadur. 

Polina, auzindu-l pe dentist ispitindu-mă, devine suportera lui cea mai 
aprigă: 

— Chiar dacă pierzi ceva parale şi ţi le ia Tulli, c-aşa obișnuiește el, nu 
rămâi în pagubă maestre! Îţi face nişte dinţi formidabili şi nu-ţi pretinde un 
sfant... 

— Dar am dinți sănătoşi, domnişoară! 

— Nu contează! Tot el ți-i scoate, fără să ceară nimic în plus! 

În asemenea condiţii, îmi dau seama c-am fost mai demult programat să 
joc în seara asta poker. Imposibil să nu-și fi vârât Naiba coada și-aici. Prea 
sunt îmboldit din toate flancurile. 

Laie Bâc, mai blond ca niciodată, extrage un as, o rigă, o damă şi-un 
valet, le-ntoarce pe dos și le amestecă. 

Geca Leoveanu-Zbanţ se-alege cu asul. lermolai insistă pe lângă 
Pompadur să-și încerce şansa. Dentistul refuză: 

— Măi tu măi, de ce să nu tragi tu? Mă crezi atât de tâmpit? 

— Fără exagerări, omule! Nu chiar atât... — îi răspunde forestierul. 

Dentistul ia ultima carte. 

— De handicap să-ţi fie, măi tu măi! Ai baftă! Eşti capabil să joci la loz 
în plic şi să te pomeneşti câștigând şi-un “Rembrandt”... 

Nespus de curioasă, vădind un spirit autotehnic neobișnuit, Polina 
Țilimindriu îl întreabă pe Tulli: 


— Şi cât consumă “Rembrandt”-ul la sută? 

Jignit în cultură, Pompadur se abţine să-i răspundă. Fiindu-mi milă de 
moașă, încerc să-i ameliorez nivelul: 

— Dragă domnişoară, nu-l asculta pe Tulli, că-i pus pe șotii. Poţi să-ţi 
cumperi reproduceri de la orice librărie, chiar și din ce în ce mai mari 
maeștri. Știu pe cineva care s-a ales cu casa plină de Picasso!... 

Polina Țilimindriu, sigură pe cunoştinţele ei, mă linişteşte: 

— S-a mai întâmplat şi altora! Dar dacă dă cu “verde de Paris”, scapă în 
mai puţin de două ceasuri. 

Cu chiu cu vai, izbutim să eliminăm din sector personalitatea moașei, 
expediind-o la bucătărie, să-l ajute pe Gulliver Naiba la prepararea 
gustărilor (care sper să fie confecționate din materiale nevegetale). Iar noi 
ne instalăm la masa de joc, în ordinea indicată de cărţile trase. 

Tulli întinde pachetul de cărți lui Geca, anunţândumă: 

— Ai să râzi, meştere, dar noi jucăm fără deschidere, cu blaind și over. 
Ca să nu ne pierdem vremea... Unu cu doi, bineînţeles... 

Ca să-mi reîmprospătez cunoştinţele, deoarece nunţeleg de ce să joace 
numai unul cu doi, din moment ce suntem un cvartet, solicit explicaţii 
suplimentare: 

— Şi ce face al patrulea? Chibiţează? 

Leoveanu, care și pornise să împartă cărţile, se oprește năuc, şi-mi ţine 
un curs scurt de regulile jocului contemporan de poker: 

— Nene scriitorule, îţi râzi de noi? Unu-i miza, doi e blaindul... Să fim 
în clar... Roaiala capătă primă 25 de leuşteni, turul de care la patru, 
culoarea la trei, iar turul de roaială la cinci, dar în cinci manșe... Se joacă și 
cu chinta albă, de Brăila, iar în cazul când sentâlnesc două roaiale, cea la 
valet o bate pe cea la as, ca să nu fim niciodată siguri... 

Brusc, ca şi cum aş fi fost branşat la un curent de 360 volţi, îmi 
reamintesc instantaneu toate chițibuşeriile acestui joc. Aşa cum îl jucam cu 
tanti Raliţa, pe fasole, de mă-ntorceam acasă c-un ceaun de boabe, să 
mâncăm fasole bătută toată săptămâna. Censeamnă și memoria! Nimic nu 
se pierde, totul se transformă, dar nu se știe în ce! 

După o jumătate de ceas de coşmar, în care am pierdut orice încredere în 
norocul meu, dar şi în întreaga sumă de bani pe care o avusesem asupră-mi, 
lansez un împrumut pe piaţă, ferm decis să-mi schimb stilul de viaţă, de joc 
şi de prospectare a viitorului. Dacă nu-mi recapăt banii pe care mi-i furase 
Tulli Pompadur, cu maniera lui brutală, agresivă şi deconcertantă, musai va 


trebui să mă-ntorc la Bucureşti, pe Calea Moşilor, și să-mi termin acolo 
romanul. 

Dentistul îmi zâmbeşte ca o reclamă de pastă de dinţi: 

— Cât să-ţi împrumut, măi tu măi? 

Măgarul își permite prea mult. Acuma, de vreme ce urmează să-i fiu și 
dator, ne batem pe burtă. 

— Trei sutare! Ca să mă exprim pe limba dumitale, doctore de măsele! 
Va să zică aşa, mă iei cu măi tu măi. 

— Omule, nu te supăra! — intervine lermolai Bâc. Așa vorbesc 
moldovenii ăştia, născuţi la Botoşani, cu “măi tu măi”! 

Zbanţ nu mai suportă şi răcneşte: 

— Dă cartea, tăticu! Ce mai calea-valea, ce fuse se duse... 

Deşi nu-s de acord cu principiile profesate de Leoveanu, mai ales chestia 
cu “duse”, examinez atent cărțile servite de lermolai. 

Nu stăm rău. Adică, noi, Conan Doi. Trei aşi, frumoşi și grăsuţi, mi se 
aliniază în față. Încep să capăt iarăşi gustul vieții. 

Tulli mă priveşte suspicios, cântărind pe faţa mea posibilităţile unei 
cacialmale. Dar pe chip mi se citesc atât de clar semnele unei nevinovăţii 
cronice, încât Pompadur cade în cursă. Sesizez la dânsul rapacitatea, 
violenţa în stare de fierbere, gata de atac, generate de cei trei rigi pa care, 
bănuiesc, ba sunt chiar și sigur, că-i are în mână. 

Rămas singur cu dentistul, din motive cu totul umane, mi se face o milă 
nespusă de el şi decid să-i dau o lecţie de modestie: 

— Ascultă marchize, am posibilitatea să te relansez!... 

— Da di ce marchiz? 

— Porţi numele unei cunoscute doamne, cam lele de profesia ei, însă 
posesoarea unor titluri de nobleţe indubitabile. M-a luat gura pe dinainte şi 
ţi-am zis așa, numai ca să te măgulesc. Sper că nu ești supărat, nu? 

— Măi tu măi, cum să mă supăr pe matale? Dai plus 70 de mangoţi? 

— Urât mai vorbeşti, marchize, zău! Nu sună frumos în gura unui 
intelectual. Ți-i dau... Dar ţi-i şi iau... Ce ai? Trei rigi? 

— Ai să râzi, nene scriitorule! Ce-mi trebuie mie trei rigi? Patru nouari 
nu-s valabili? 

Gălbinarea dentistului e pe deplin justificată. Dacă aş fi avut şi eu un 
careu, obțineam același efect de pigmentare. 

Pompadur adună banii de pe masă, recăpătându-și culoarea inițială. Dar 
nu-l rabdă inima şi-şi demonstrează agresiv inteligenţa: 


— Și mâna-i greblă se făcu... Păi, măi tu măi, nu cunoşti proverbul din 
popor, că domnul Poker și fiii săi au murit plătind cu trei aşi? 

— Care popor? Din filmele western? Aia nu-s popor, ci figuratie, 
adunătură de platou... 

În aceeaşi clipă, dinspre bucătărie, apar femeile, Milica şi Polina, 
mânate din urmă de Gulliver Naiba. Domnișoara Țilimindriu poartă în 
mână un ceainic imens, din care răzbat arome de cafea, iar doctoriţa, un 
flacon impresionant. Chiar de la distanţă, ştiu ce cuprinde. După culoare. 
Celebra benedictină a magului... lar bătrânul, cavaler, împinge o măsuţă pe 
rotile, pe care se află tot soiul de sandvișuri, supraetajate pe mai multe 
platouri. 

Profitând de neatenţia partenerilor, dar și de bunăvoința Milicăi, fată 
bună, care-mi servește sandvișurile unul după altul, direct la gură, reuşesc 
să mă întremez puţin. 

Iar rezultatele se arată imediat. Începe să-mi intre carte. 

În vreme ce Polina îl bate la cap pe dentist, şi nu numai pe el, ci-și 
exercită influența malefică asupra întregului colectiv, realizez un ful de 
dame, apoi câteva chinte, mai albe, mai la valet, dar valoroase. Drept care, 
în mai puţin de-un sfert de ceas, returnez datoria contractată la dentist. 

După alte două sandvişuri, probabil cu salam de Sibiu, că n-am timp să 
mă ocup de precizarea materialului, îmi recâştig suma cu care intrasem în 
joc, plus ceva mărunţiș. Mai deconectat, am suficientă disponibilitate 
sufletească pentru ascultarea cretinismelor debitate de Polina Țilimindriu. 

În timp ce Geca Leoveanu turbează, văzând-o făcând o curte nebună lui 
Tulli, acesta din urmă are toate motivele să turbeze și el. Dar, din alte 
motive. Logoreea moașei pare incurabilă. Ne-a umflat capetele, fără să 
manifeste nici un simptom de oboseală. Adevărata forță a naturii, dar şi 
monument de prostie. 

Chiar în momentul când iau potul, de sub nasul dentistului, Polina se- 
apucă să-i povestească, mai mult lui decât nouă: 

— Dacă n-ai suficiente cărţi la îndemână, te poţi alege cu-o cultură şi de 
la televizor... urmăresc toate emisiunile, chiar și cele pentru copii, iar 
emisiunile ştiinţifice sunt pasiunea mea... pot spune că m-am ales la ora 
asta c-o adevărată cultură teleenciclopedică... Știu şi eu cine-i califul 
Morun-al Rapid, părintele arabilor din o mie şi una de nopţi, zeul 
responsabililor comerciali, Herpes Trismagistros, inventatorul medicinii, 
Eschilap, precum şi adjunctul lui, Hipocrit... ieri, de pildă, am ascultat la 


radio muzică simfonică de Ion Sebastian Bach, “concertul pentru morgă şi 
orchestră”, ceva dureros de trist, deaia i-o fi zis așa, se pare că l-a scris când 
i s-a prăpădit una din fete... 

Mi se face o milă cumplită de bietul dentist, care, din motive de 
disperare, are toate şansele să rămână chel și de fălci, deoarece încă mai 
demult a-nceput săşi smulgă fire de păr, unul câte unul, modificându-și 
sensibil forma favoriţilor săi bogaţi. În același timp însă, mi-e milă şi de 
nervii mei. Aşa că decid s-o driblez pe moașă: 

— De ce nu vă duceţi la televizor, chiar acum se dă “Hamlet”! Cu 
marele Laurence Olivier... 

— Oliver Twist, știu, am auzit de el, e grozav! Dar lam văzut... Dacă 
vreţi, vi-l povestesc... Mai ales chestia cu Alerte, când îl prinde pe 
Polonicus cu Ofilia... şi moroiul de la miezul-nopţii, că făceau şi ei 
spiritism, ca şi nenea Gulliver... 

Numai intervenţia lui Zbanţ ne salvează de la o criză colectivă de 
hipertensiune arterială. Gelos, nu numai pe dentist, dar și pe mine, o roagă 
pe Polina să-i toame o ceașcă de cafea. Moașa răspunde afirmativ, nu prea 
încântată. Toarnă cafeaua, dar mai mult pe propria-i rochie. Înnebunită de 
durere, Polina vrea săşi dezbrace imediat peticul multicolor, pentru a 
purcede la operaţiile de curăţire. Însă Geca se opune: 

— Ascultă, Polino, dacă te-apuci să ne faci aici un număr de striptease, 
te dau pe mâna Miliției de moravuri ușoare! Să fim clar! Mai sunt şi ceva 
bărbaţi pe-aici! Fugi acasă de te schimbă! 

Gulliver, care stătuse până acum pe tușă, ne oferă și el o mână de ajutor, 
propunându-i să o însoţească la bucătărie, să-i dea cu praf de talc. 

Milica e “doamnă”. Nu i se aude gura. Îi place să asculte. Am observat 
atent cu câtă patimă audiase relatările primitivei. Laie, care-o mănâncă din 
ochi, îndrăzneşte să-i ceară un consult pe loc: 

— Doctoriţo, de la o vreme îmi bate inima! Milica se prinde imediat: 

— Zi slavă Domnului! E mai rău dacă nu bate... Când examinez mai 
atent cărțile, văd roşu înaintea ochilor. Culoare de carouri... Dacă-mi venea 
un as de carou, îi nenoroceam, făceam chintă roaială. Le întind pe masă şi 
strâng potul în centrul acesteia. 

— Pot să-mi arunc un ochi în cartea scriitorului? — întreabă Pompadulr, 
îngălbenit grav. 

Tulli Pompadur, în ciuda numelui său aristocratic, mestecă printre dinți 
cuvinte ciudate, dar care nu se pot desluşi. Priveşte paralizat culoarea, tot 


atât de surprins ca şi subsemnatul. 

Cătrănită foc de paguba înregistrată în casa mult visatului ei soț, Polina 
Țilimindriu, care se întorsese de la bucătărie cu rochia văruită cu praf de 
talc, îl prelucrează la bani mărunți: 

— Măi Zambilă, ce caşti ochii ca un boulean? Nu-ţi ajungeau paralele 
pe care le câștigaseşi? Cine te-a pus să-l plăteşti pe baftangiu! Fugi de unul 
singur şi ieşi al doilea, atât eşti de neajutorat... 

E.xcedat de cicăleala suplinitoarei, Pompadur explodează: 

— Fac ce vreau cu banii mei, înţelegi, domnişoară? Prefer să-i pierd pe 
toți, decât să mă bată Dumnezeu, căsătorindu-mă cu tine... Eu n-am ajuns 
dentist, aşa cum ai ajuns tu în serviciul sanitar, pe post de moașă 
suplinitoare, abuzând de pilele găsite la-ndemână... Cu studiile tale de 
specialitate, nu erai bună nici la vacile olteanului! 

Situaţia începe să se deterioreze. 

Polina schimbă mai multe culori, trecând de la roșu-vânăt la galben- 
verzui, şi se îndreaptă către dentist. Acesta, de-un calm ce prevesteşte o 
cumplită furtună cu descărcări electrice, încearcă să-i mai reducă din elan, 
interpelând-o: 

— Ştii tu cu cine vorbeşti? 

Primitiva, fără să-și reducă viteza de înaintare, ajunge lângă el şi-i arde 
un pumn de toată frumuseţea, provocând unele modificări în dispoziţia 
maxilarelor lui Tulli. 

— Cu tine! — îl lămurește vajnicul cadru sanitar, pregătindu-se de-un 
alt atac. 

— E-n regulă! — declară dentistul. Credeam că nu ştii! 

Moașa pleacă spre ușă, pășşind furioasă. Gulliver Naiba, extrem de 
politicos, îi deschide ușa, făcându-i loc să treacă. Din păcate, Polina nu 
frânează la timp şi răzbate în cealaltă odaie. Mult mai rapid decât ar fi 
trebuit. Un zgomot asurzitor, de scaune răsturnate, vase sparte şi diverse 
alte obiecte ne informează despre ceea ce se petrece dincolo. 

Nimeni nu se sinchisește de necazurile Polinei. Numai eu mă ridic de pe 
scaun și mă îndrept în grabă spre a-i veni în ajutor. 

Dar nu dovedesc s-ajung până la ușă, că domnișoara Ţilimindriu, cu 
rochia sfâșiată şi împrăștiind nori de praf (de talc), apare în prag. Unul din 
genunchi arată îngrozitor, julit zdravăn și sângerând. Dar Polinei nu-i pasă, 
ci se răţoieşte la mine: 

— Unde te duci, bufleo? Ia-ţi banii și condu-mă acasă!... 


— Regret, dragă domnişoară, dar sunt fără mașină... Am venit pe jos! 
Iar banii nu-s ai mei, trebuie să-i returnez perdanţilor... 

— Eşti diliu, dolofanule? — mă disprețuiește vizibil Polina. 

— Şi încă zdravăn! Nu-mi priesc banii nemunciţi! Sesizând 
deconcertarea moaşei, Geca Leoveanu se oferă: 

— Te conduc eu, Polino! 

— Când ţi-ai cumpărat maşină? 

— Ştii bine că n-am! 

— Şi cu ce vrei să mă duci acasă? Cu una din vacile circumscripţiei tale 
veterinare? 

După care, se întoarce rapid și dispare din nou. De astă dată, nu se mai 
aude cataclismul de adineauri. Probabil că nu mai are de gând să vină 
îndărăt. Deie Domnul!... 

În pofida protestelor generale, mai atenuate totuși din partea lui 
Pompadur, înapoiez banii partenerilor de joc. Îl las pe fiecare să-și tragă de 
pe masă suma cu care venise de-acasă. Dentistul se avântă primul, urmat 
timid de lermolai Bâc. Geca Leoveanu însă nu se sfiește, ci numără atent 
fiecare leut. 

Jenându-mă de asistență, număr și eu discret ceea ce mai rămăsese. 
Adică, banii care ar trebui să fi fost ai mei. În orice caz, dacă mai ţin bine 
minte suma pe care o avusesem asupră-mi, constat că-s sensibil mai puţini. 
Deci, ce mai tura-vura, tot dentistul pare să fie câştigător... 


18. Tentativa de condiţionare 


În vreme ce asistenţa dă semne că vrea să-și ia tălpășița, Gulliver Naiba 
mi se adresează: 

— E vorba despre o invitație, stăpâne! — începe să mă lămurească 
reprezentativul bătrân. Adresată nu numai dumitale, ci și prietenilor mei, 
aici de față... Pentru că nu credeţi în lumea cealaltă, unde marele Lucifer 
orânduieşte totul, după ce a fost exclus din ceruri de fratele său, căruia voi îi 
ziceți Dumnezeu, vă poftesc la o liturghie neagră, pe care am de gând s-o 
oficiez în cinstea prigonitului... Poate se va îndura de voi şi-şi va arăta 
faţa... 

Gulliver ne priveşte fix, așteptând să manifestăm uimire. Primul care se- 
ncumetă, însă mult prea puţin emoţionat, e Laie Bâc: 

— Numai să nu fie în orele de serviciu, nene Gulliver, pentru că, 
poimâine, mi se termină concediul! Vin cu plăcere, deoarece-mi plac 
bazaconiile şi lucrurile trăsnite... 

— Nu huli, stăpâne, că te bate Cel de Jos! — pare indignat Naiba. 

Milica începe să chicotească, după care se interesează: 

— Şi când are loc bâlciul? 

— Care bâlci? — se interesează Gulliver nedumerit. — Liturghia 
matale!... 

— Stăpână. Şi matale greșeşti vorbind astfel... Pentru că-n aceeași zi, la 
23 septembrie, are loc şi iarmarocul echinoxului de toamnă, aici, la 
Colţiilupchii... Când se-adună oameni din șapte sate, de se iscă o hărmălaie 
nemaipomenită, când nu se mai poate trăi de larmă și înghesuială... De-aia 
oficiez liturghia departe de cătunul nostru, la loc ferit și liniştit. Pentru că, 
aşa cum s-a mai întâmplat, Josimea Sa obișnuiește să-şi arate chipul sau să- 
şi dovedească puterile cu-același prilej, al echinoxului... Am să vă comunic 
poimâine, încă din zori, locul stabilit și ora... Căci, la șase fără cinci 
minute, ziua va fi la fel de lungă cât şi noaptea. Iar noi va trebui să fim la 
întâlnire, cu toţii, să-l lăudăm pre cel alungat din cer. Sunt sute de ani de 
când mă sfătuiesc cu Dânsul, de când primesc sfaturi pentru orânduirea 
sănătății oamenilor şi dobitoacelor, pentru sporirea belşugului nostru... 

Bătrânul Gulliver delirează. Cine ştie ce vase sclerozate, împietrite de 
vârstă, insuficient  irigate, îi funcționează defectuos, generând 
fantasmagoriile cu care ne împuiază capul. 


De altfel, nimeni nu pare cutremurat de afirmaţiile aberante ale magului 
de la Colţiilupchii. Geca Leoveanu-Zbanţ, care-a isprăvit de numărat 
mărunțișul, îşi vâră nepăsător banii în buzunarul cămășii. lermolai, privind 
galeș la Milica, pare dus pe altă lume. Numai eu și cu Tulli Pompadur, dar 
fără exagerare, acordăm o oarecare atenţie invitaţiei. 

— Bătrâne şef de trib — zic eu —, vin și eu, dar numai din curiozitate 
intelectuală, să văd până unde poţi ajunge! Dar să te ferească sfântul, mai 
bine zis contrasfântul dumitale, să ne organizezi și-acolo vreo partidă de 
poker! 

— Nu luaţi în derâdere, stăpânilor, spusele mele. Mâine plec la 
Guşteriţa, unde mă-ntâlnesc cu oaspeţi sosiți din Adâncuri, aşa c-am să 
lipsesc, dar poimâine veţi fi şi voi acolo, veţi vedea şi auzi, veţi afla lucruri 
de necrezut... Voi, care locuiţi aici, la Colţiilupchii, nu vaţi întrebat 
niciodată de ce meleagurile astea arată ca vrăjite, cu nume nespus de 
grăitoare? Peste deal, se află Urlița, mai la vale, Guștera, pe coastă, 
Secăturile. 

Lângă Secături, destul de aproape, găsiți Greabănu, Talia, Ocina, Negru, 
Cornu... Totul dovedeşte că pe-aici s-au petrecut lucruri de pomină... Nu 
vă neliniștesc numele astea? 

lermolai, care tot timpul plutise pe altă lume, finisând pesemne versuri 
onirice, răspunde tamnesam, ca sărit din baie: 

— Nu! 

— Păcat de matale, stăpâne! Că păreai cel mai hărăzit Lui... Mereu cu 
gândul la faţa întoarsă a lumii, pritocind tot soiul de chipuri strâmbe și 
neştiute, mă lăsaseşi să cred în soarta matale! Stăpâne Laie, dacă nici 
dumneata nu simţi farmecul ciudat al meleagurilor ăstora, înseamnă c-am 
rămas singur... Și-aştept de veacuri ivirea unui urmaş! Păcat, mare păcat! 

Milica Manzur, făcându-mi un mic semn cu cotul, de era gata să-mi 
verse cafeaua din ceașcă pe pantalonii mei de “tinere”, îi ia apărarea 
“moştenitorului”: 

— Ar fi mare păcat, într-adevăr, nene Gulliver, dacă s-ar lua după 
gărgăunii matale... Pentru că-i băiat bun şi muncitor. Iarna trecută, când se 
topiseră pe neaşteptate zăpezile şi porniseră puhoaiele de erau să pornească 
pădurile la vale, bietul Laie n-a venit în cătun o lună de zile... Nu l-am mai 
cunoscut, când s-antors, atât de mare-i crescuse barba. Dar salvase, 
împreună cu oamenii de la ocolul silvic, buştenii tăiaţi în parchete... Fără 
minuni, fără cel de sus şi fără cel de jos... 


19. Zombi sau cadavrul viu 


Tulli Pompadur, oarecum indispus de faptul că magul era supus ironiilor 
doctoriţei, îşi depune ceaşca pe masă, se ridică şi-l îmboldeşte pe Gulliver: 

— Măi bătrâne, măi tu măi, hai să li-l arătăm pe “zombi”, să le astupăm 
gura!... 

Naiba parcă atât așteptase: 

— Stăpâne — mi se adresează el mie —, matale, care pari mai 
intelectual decât tinerii ăştia fragezi la minte, nădăjduiesc să ştii ce-i aia un 
“zombi”, nu? 

— Dar bineînţeles! 

Ştiam, într-adevăr. În Antile, anumite practici “vodoo”, vrăjitorii ce se 
pierd în negura timpurilor au lansat moda roboților confecționaţi din 
decedaţii mai recent înhumați. Era suficient să li se programeze o comandă 
oarecare, pentru ca aceşti “zombi” să iasă din groapă şi să se prezinte la 
lucru. Ca literatură fantastică, ideea nu era rea. În ceea ce priveşte realitatea, 
însă, aici mai rămânea de discutat și, mai ales, de dovedit. 

În frunte cu bătrânul Gulliver Naiba, ne îndreptăm în colectiv spre 
fundul bătăturii, unde magul își avea “garajul” vacii şi de unde începea 
mica livadă de cireși. 

Solemn, cu melonul bine înfundat pe cap, cu barba fluturându-i în briza 
nopţii, Gulliver pășeşte arar, cu mâinile la spate. Tulli Pompadur, 
instigatorul demonstraţiei, ne luminează drumul, utilizând o lanternă 
tubulară, tip reflector. În ciuda faptului că mai exista și farul lunii, lanterna 
sporește efectul de noapte stranie, răpindu-ne vizibilitatea normală, a naturii 
înconjurătoare. 

Drept care, derutaţi de raza pendulatorie a lanternei dentistului, înaintăm 
călcând ca-n străchini, lovindu-ne de tot soiul de dispozitive agro-pomicole, 
sape şi hârleţe, precum și roabe lăsate aiurea, araci și propte abandonate 
prin livadă. 

— Am ajuns! — ne anunţă la un moment dat, foarte misterios, 
Pompadur. 

După cum ne indică raza lanternei, suntem în faţa garajului dobitoacelor. 

Construcţia, din pământ bătut şi acoperită cu stuf, pare îndeajuns de 
neîncăpătoare. Și mai produce și-o impresie neplăcută, total opusă celei 
dorite de Naiba și acolitul său. 

— Să intrăm, stăpânilor! — ne propune magul, aprinzând un chibrit. 


Abia când pătrundem într-o odăiță alăturată grajdului, abia atunci 
înţelegem ce urmărise cu chibritul, de vreme ce avea la dispoziţie lanterna 
dentistului. Bâjbâind prin beznă, magul găsește o lampă de gaz, o aprinde și 
ne prezintă încăperea. 

— Puteţi vorbi cât de tare, căci zombi nu se trezeşte decât la porunca 
mea. lar prin mine, îi poruncește altcineva, mai presus de puterile mele... 

— Vrei să zici, mai prejos — îl întrerupe Milica —, dacă acest cineva 
aparţine stocului matale de demoni subterani! 

Bătrânul o priveşte fix, îndelung, ca şi cum ar fi străvezie. 

Cămăruţa, suficient de insalubră, posedă totuşi o măsuţă, două bănci şi 
vreo trei scăunele. Lampa arzând în mijlocul mesei, restul încăperii rămâne 
în penumbră. Gulliver, la insistenţele noastre, se aşază primul, scoțându-și 
totuși melonul. Îşi descheie doi bumbi de la jiletca lui scoţiano- 
cvasimilitară, își piaptănă barba cu degetele, apoi înțepeneşte cu ochii în 
tavan. Vrea să ne dea de înţeles că aşteaptă mesajul demonilor săi tutelari. 

Doctoriţa, dentistul și lermolai Bâc se așază tustrei pe una din bănci. 
Considerându-mă în continuare invitat de onoare, dau să iau loc lângă 
Gulliver, care ocupă cealaltă bancă. Mai bine optam pentru unul din 
scăunelele existente. Căci un pârâit sinistru, de spaimă, în tenebrele palide 
ce ne înconjoară, face să ni se îmbârlige părul pe cap. Se anunţă zombi? 
Privim terifiaţi la bătrânul Naiba. Zadarnic. Pare să nu acorde atenția 
cuvenită straniului zgomot... 

Privesc la el intrigat. 

Mă priveşte şi dânsul, nu chiar intrigat aş zice, ci mai curând, lejer 
supărat. Şi-mi cere cu glasul său mieros: 

— Ridică-te niţel, stăpâne! 

— De ce? — îl întreb nedumerit. 

Nu observam încă nici o apariţie subpământeană. Și totuși, își vestise 
sosirea prin misteriosul trosnet de adineauri. 

— Pentru că mi-ai turtit pălăria! Dar nu face nimic. Se mai poate 
îndrepta... și mai am și altele! 

— Mii de scuze, bătrâne şef de trib, îmi pare nemaipomenit de rău! 
Crezusem că sosise zombi... 

— Păi, e-aici! De când am intrat în odăiță! — zâmbeşte magul 
mânzește. 

Încremenesc. Simt că şi ceilalți membri ai colectivului sunt străbătuţi de- 
un fior de neliniște. 


— Bătrâne șef de trib, nu te juca cu cele nesfinte, că nu-i a bună! Unde-i 
zombi? 

Gulliver Naiba îmi arată printr-un semn ce se vrea ocult, dar și magic, 
plin de subînţelesuri, locul unde trebuia să se afle robotul de came 
fezandată. Chiar în spatele meu! 

Cu riscul unui puseu de spondilită cervicală, întorc brusc capul. Gâtul 
îmi trosneşte lejer. După cum era și de aşteptat. În schimb, zăresc mumia ce 
urma să fie readusă la viață. 

lermolai Bâc, Milica Manzur, alăturându-mi-se, întreprind aceeași 
mișcare. Fără crepitaţiile și cracmentele de rigoare. 

Dispozitivul de conservare a zombiului, spre stupefacţia noastră, se 
dovedeşte a fi patul destinat grăjdarului. Un pat strâmt, jos, alcătuit din 
scânduri brute, prevăzut cu-o saltea de paie și-o pernă neînfăţată. Zombi, 
culcat pe spate, e acoperit până la frunte cu-o pătură cazonă, cenușie şi 
corespunzător de slinoasă. Palid, chiar galben serios, zombi arată ca orice 
mort sănătos. 

Un vaier inuman, dezvoltând o linie melodică absolut inedită, dar totuși 
asemănătoare unui claxon, izbucnește lângă noi. Mai precis, în odaia 
alăturată, care trebuie să fie garajul vacii. 

— Ce-i asta, omule! — se interesează îngrozit Laie forestierul. Trâmbiţa 
judecății de apoi? 

Milica Manzur, mai stăpână pe nervi, îl lămureşte: — N-apucăm noi 
ziua aia, băiete! Nu recunoști vocalizele lui nea Dobre? 

— Vehiculul dumitale autosanitar? — o interoghez eu, de urgenţă, pe 
doctoriţă. 

— Exact şi întocmai, maestre Conan! l-am luat cameră mobilată la 
domnul Naiba, că la dispensar naveam suficient spaţiu. Să stea și el cu vaca, 
în același grajd, pentru a nu suferi de singurătate... 

În timp ce grajdul de alături devine sediul unui concert asurzitor, vaca 
magului încadrându-se instantaneu pe post de trombon, privim nedumeriţi 
la cadavrul zombiului. Pare destul de bine conservat. Mai ales pentru un 
mort care a stat şi câtva timp la macerare, în pământ. 

Gulliver Naiba îşi montează pe cap melonul, după ce-l supune unei 
operaţii de recondiționare, printr-un pumn zdravăn, administrat în interior. 
Apoi se ridică şi ne anunţă saturat de gravitate: 

— Am să-l chem din somnul de veci pe robul nostru, zombi! Păstraţi 
tăcerea cea mai deplină, ca să nu-l apuce spaima la vederea oamenilor pe 


care i-a părăsit de-atâta amar de vreme... 

Oarecum neplăcut impresionați de atmosfera total necorespunzătoare 
unei asemenea proceduri, care nu s-ar cuveni petrecută pe fondul răgetelor 
lui nea Dobre şi-al mugetelor vacii lui Gulliver, al cărei nume nu-l 
cunoaștem, deoarece nu ne-a fost prezentată, așteptăm continuarea 
discursului început de mag. Deși, între noi fie vorba, stau şi mă întreb de ce 
nu l-ar înspăimânta mai abitir pe bietul zombi vacarmul dobitoacelor, decât 
chipurile noastre? 

— Până va pătrunde în el duhul subpământeanului, n-ar fi rău dacă v-aţi 
trage mai la o parte — ne atenționează Gulliver. Stăpâne Tulli, fă lampa mai 
mică, să nu-i vătămăm pleoapele... 

Bine că-i mai coboară fitilul. Agregatul începuse să fileze serios, 
răspândind nori de funingine și aburi de gaz ars. 

Bătrânul mag se apropie lent de patul decedatului. Se pleacă asupră-i și-i 
suflă ceva la ureche. Vreo formulă incantatorie, probabil. Apoi se retrage 
câţiva paşi, pentru a aştepta efectul cuvintelor magice. 

Aşteptăm şi noi, extrem de curioşi. Numai nenea zombi nu pare 
emoţionat. Deloc. Nu numai că nu vrea să miște câtuşi de puţin, dar nici nu 
dă vreun semn car dori să se scoale din pat. 

Bătrânul Gulliver, intrigat de obstinaţia subiectului, revine lângă dânsul. 
Se apleacă deasupra păturii, o trage niţel la o parte şi-ncepe să-l scuture 
ceva mai ţeapăn pe zombi, pesemne pentru a potența descântecul rostit 
anterior. 

Și, spre uluirea noastră, zombi dă să se ridice din culcuș. Nu prea 
izbutește de la prima probă. Dar, la a doua încercare, obţine rezultate de-a 
dreptul spectaculoase. Se freacă somnoros la ochi, își trosnește oasele. 
Ochii îi sunt tulburi, ca şi cum n-ar vedea nimic. Când se aşază în capul 
oaselor, trupul începe să capete o bizară şi abia vizibilă mișcare 
pendulatorie. 

Mutra decedatului mi se pare cunoscută. Parcă am mai zărit-o undeva. 
Poate, într-o viață anterioară. 

Milica îi şuşotește ceva la ureche lui lermolai Bâc. — Ssst! — sâsâie 
autoritar, cerând linişte, Tulli Pompadur. 

Gulliver, extrem de încordat, rosteşte grav și solemn: 

— Mergi în livadă și prășește printre cireşi! Zombi se balansează din ce 
în ce mai accelerat, dar şi mai amplu. Depunând eforturi evidente, reuşeşte 


săși recapete ceva din echilibrul pe cale de dispariţie şi se repede la 
dentistul nostru, îmbrăţișându-l vârtos. 
Numai astfel poate evita inevitabila prăbușire la podea. 


— Zombi! Zombi! — șoptește sugrumat, la propriu şi la figurat, Tulli. 
Stai cuminte, măi tu măi, ce te-a apucat? Zombi!... 
— Brr... Brr... — se-aude, pentru prima oară de când suntem acolo, 


glasul decedatului. 

— Taci! — poruncește magic Gulliver. Taci, zombi! 

Dar mortul la groapă nu se mai întoarce. Trudeşte amamic să revină la 
viață. Vrea, parcă, să ne comunice ceva. Probabil, unele informaţii preţioase 
de pe lumea cealaltă. 

— Brriş... Brriş... 

Tulli Pompadur, abia reuşind să se elibereze din îmbrăţișarea fatală, 
încearcă să-l evacueze pe zombi din odăiță. Nu-ncetează să-i șoptească: 

— Zombi, fii cuminte, măi tu măi! 

Ajuns în pragul ușii, robotul uman se-ntoarce brusc, îl înhaţă de piept pe 
dentist şi-şi recapătă neașteptat uzul raţiunii. Aceeași, pesemne, pe care o 
avusese şi înainte de-a muri. 

— Brrrișcă! Brrrișcă mă cheamă, nu Zombi! Brișcă, dom'le Tulli! 

Pe măsură ce vorbeşte, din ce în ce mai coerent, zombi răspândește în 
jurul său o boare alcoolică nemaipomenită. Şi pe lumea ailaltă se bea tare, 
îmi zic eu în sinea mea. 

Însă doctoriţa lămureşte enigma, fiind mai în specialitate: 

— Ce-i circul ăsta, nene Gulliver? Păi, ăsta-i Brișcă, argatul matale... 
Mort de beat... Așa-l trezeşti, tălică, din morţi, luându-ne pe noi de proști, 
considerându-ne oligofreni iremediabili?.... 

Acuma sunt şi eu dumirit. Îl recunosc urgent pe individul care fusese 
tocmit de Gulliver să-mi sape fântâna. Ex-zombiul îl scutură în continuare 
pe dentist, insistând: 

— Unde-i stăpânul cel bătrân, dom’le Tulli, să-mi mai dea niște doftorie 
de-a tare, că-i bună şi nu cauzează... 

Gulliver Naiba, indispus vădit de intervenţia doctoriţei, simte nevoia 
imperioasă să precizeze: 

— Stăpână Milico, nici o clipă n-am încercat sascund faptul că-i vorba 
de Brişcă... Ce, n-are voie să fie un zombi? 

De astă dată, magul mă enervează. Deci, mă înscriu la cuvânt: 


— Vrăjitorii antilezi își obțin zombii lor din morţi autentici, nu din morţi 
beţi! Ne datorezi explicaţii mai ample, bătrâne şef de trib! L-am văzut și eu 
pe nea Brişcă, în dimineaţa asta chiar, la matale în odaie, și nu era deloc 
mort... 

— Ce anume îți dă dreptul să crezi că nu era mort? Faptul că mișca și 
vorbea? Brişcă e răposat de ani de zile. Eu l-am readus printre oameni, 
pentru că-mi era drag și țineam la el... A murit în braţele mele. După ce l- 
am înmormântat, cu mâinile mele, tot eu l-am scos din groapă și l-am 
adăpostit în ograda mea. Cu ajutorul subpământeanului, i-am redat putinţa 
de-a se mișca şi-a vorbi... în pofida faptului că-i mai totdeauna mort!... O 
minune ca asta nu e la înțelegerea minţilor voastre, se vede cât de colo! 

Doctoriţa nu se lasă îmbrobodită: 

— Nene Gulliver. Nu ţine figura! Cum a murit, fără să-i eliberez 
certificatul de deces? Nu te supăra, dar spectacolul nu ţine! Caută alte 
numere magice... 

— Stăpână, nu cerceta aceste lucruri, c-altminteri o să ai de pătimit 
amarnic!... 

Încercarea de timorare întreprinsă de Naiba mi se pare penibilă. De fapt, 
nu văd la ce altceva ar fi putut recurge. 

Părăsim odăiţa, îngânduraţi şi trişti, în aceeaşi formaţie. Naiba păşește în 
fruntea noastră, mai ţeapăn ca oricând, de parcă nu s-ar fi făcut de rușine 
înaintea colectivului. Melonul, puţin turtit la calotă, îi conferă un aer hilar, 
de circar ieșit la pensie. 

La un moment dat, ieșind din raza lanternei mânuite de Tulli Pompadur, 
se retrage în beznă, o dată cu luna în nori, şi-l auzim glăsuind: 

— Poimâine, în zori, veţi avea veşti de la mine, stăpânilor! Mergeţi la 
casele voastre, pentru că vă aşteaptă fapte mari și numai odihniţi le veţi 
putea săvârşi!... Noapte bună, căci eu nu dorm niciodată!... De mii de ani! 

După dispariţia magului, întovărăşiți de dentist, care ne luminează 
drumul, ajungem la portiță. Pompadur își ia rămas bun și pleacă în direcția 
locuinţei lui Gulliver, pesemne ca să-i înapoieze lanterna. 

lermolai Bâc, privind la Milica, îmi șopteşte, de parcă s-ar fi aflat cineva 
lângă noi: 

— Omule, mâine te căutăm, eu și Milica. Trebuie să stăm de vorbă, să 
limpezim lucrurile... 

— Vă aştept, fraţilor... Sunteţi invitaţii mei... Numai, îngăduiţi-mi să 
dorm şi eu câteva ceasuri, că-s mort de somn, absolut mort, mai rău ca un 


zombi!... 


20. Intermission 


Nu ştiu cum am ajuns la “moara dintr-un dud”. Pesemne dormind, 
deoarece nu-mi amintesc pe unde am mers și nici cât a durat parcurgerea 
distanţei de la domiciliul bătrânului Gulliver până la “oaza mea de linişte”. 

Sunt atât de somnoros, încât străbat tinda în stare de semitrezie. Totuși, 
după ce trec pragul, mă-ntorc urgent. Pentru că-i cineva aici, care mă 
aşteaptă. Sper, spre liniştea mea, să nu fie iarăşi enigmaticul mag. Și nu 
este. Mogâldeaţa ciucită lângă pălimarul tindei, care, probabil, trăsese un 
puișor de somn până la sosirea subsemnatului, se ridică buimacă şi-mi 
întinde o bocceluţă: 

— Tovarăşu creator, m-a trimis ţaţa Catariţa să-ţi aduc niscaiva 
merinde... Dar am mai pus şi de la mine, pen-că ești om mare și trebuie să 
te hrăneşti bine după ce-ai păţit azi... Că doar eu te-am scos din fântâna 
săpată de bătrânul diavol... 

— Parcă te-aş cunoaşte... 

— Dar cine nu mă cunoaște aici, la Colţiilupchii? Că unu-i Romaniţă 
Curentu... 

— Stai — zic eu —, acuma te ştiu, eşti din prietenii lui Laie Bâc... Ai 
fost printre cei ce mi-au dat o mână de ajutor... Chiar substanţial! Trăgeai 
cu barosul în mine, de-mi clănțăneau măselele... 

— Eu, tovarăşu scriitor, eu... Dar să nu-mi porți pică, au mai fost şi 
alţii... Mai ales nea Poroambă Câșu, că-i de meserie! 

În lumina furnizată de lună, îl recunosc de-a binelea pe Romaniţă 
Curentu. Năpârstoc şi pricăjit, negricios de parcă ar fi fost spoit cu bocşa de 
curăţat ceaunele, n-ai zice c-a ridicat barosul acela, mult mai reprezentativ 
decât el. O clipă nu mi-ar fi trecut prin minte că-i în stare de-atâta elan și 
energie, cât dovedise atunci, când cu spargerea tubului. 

— Bine, nene Romaniță, dar de ce te-ai deranjat tocmai în miez de 
noapte? 

— Păi, sunt aici de pe la șapte... Am așteptat, pencă mi-a fost teamă să 
nu fi păţit iarăși ceva... Și-apoi, dac-a zis ţaţa Catariţa că n-ai de nici unele 
şi că vei flămânzi, ce mi-am spus eu, hai să-l aştept, să văz dacă mai trăieşte 
au ba!... C-am văzut scriitori numai la televizor, dar în carne şi oase încă, 
nu... 

După ce-i strâng călduros mâna și-i preiau bocceluţa, îl conduc pe 
Romaniță până la poartă, caltminteri nu mai dorm nici noaptea asta. 


Drăguţi cetăţeni, oamenii ăştia din Colţiilupchii. Mai ales după 
examinarea conținutului boccelei. Caş afumat, două copane de cocoș, vreo 
zece ouă supradimensionate, probabil de rață, precum și-o roată de pâine de 
casă, coaptă la test, pe frunză de lipan. 

Depun produsele la frigider și mă îndrept spre imensul pat în care abia 
apucasem să somnolez noaptea trecută. 

Sunt convins c-am să dorm ca un dulce copil. Mi-e atât de somn, încât 
mă culc fără să mai citesc câteva pagini, aşa cum sunt obișnuit. Deşi n-am 
aprins veioza, camera e totuşi vag luminată. Intră luna pe fereastră, fără nici 
o jenă, de parc-ar fi telecomandată. Dar nu mai posed puterea necesară să 
mă scol şi să trag perdeaua. Mai ales că, pare-mi-se, nici n-am prea observat 
să existe articolul respectiv. Cu toate acestea, în ciuda speranţelor mele, 
somnul refuză să se instaleze. Mi-e capul plin de gânduri. Și nu din cele mai 
tranchilizante. Ce i-a cășunat bătrânului Gulliver, de s-a apucat să-mi 
întindă capcana cu fântâna? 

Mai prost e că magul pare convins de puterile sale nepământene. Să fie 
localnicii atât de seduși de vraja pe care o răspândește Gulliver, încât să 
interpreteze, la modul mitic, orice fenomen inexplicabil petrecut pe 
meleagurile lor? Nu-mi vine a crede, cu atât mai mult cu cât am constatat 
personal existența unor personaje mai puţin credule, chiar printre cele care 
m-au extras din fântână, cum ar fi, de pildă, Romaniţă Curentu, ţaţa 
Catariţa, vecina Moşca, fina Frusina și toți ceilalți membri ai echipei de 
comando. 

Pe de altă parte, nici activităţile dentistului nu-mi sunt prea limpezi. 
Inventează chestii de stomatologie şi crede, în același timp, în 
fantasmagoriile lui Gulliver. Nu. Nu-i în regulă nici Tulli, cât o fi el de 
Pompadur... Iar relaţiile dintre Polina, Geca și dentist îmi par din cele mai 
suspecte... Ce fel de dragoste îi animă, dacă Polina i-a pus gând rău lui 
Tulli, bănuindu-l că-i plin de bani, iar Zbanţ se ţine după moașă, în ciuda 
caracterului ei, departe de-a tinde spre perfecțiune? 

Imposibil s-adorm. Dar nici nu-s capabil s-aprind lumina şi să-mi aştern 
pe hârtie, aşa cum proceda Ellery Queen, detectiv de excepție, ideile ce 
trebuiesc urmărite şi descâlcite. 

“Bum!” se-aude la uşă, pentru ca apoi să se repete: “Bum!”, “Bum!”. 

Cine bate, oare, în toiul nopţii? 

— Omule? Omule, te-ai sculat? 


E forestierul lermolai Bâc. Nici n-am apucat sănchid un ochi și el mă 
interoghează dacă m-am sculat. 

— Nu! — răcnesc eu, de intră în trepidaţie întreaga “moară dintr-un 
dud”. 

— Omule, nu te supăra — insistă Laie de după ușă. Ne-ai spus că 
suntem invitații dumitale... Zici că nu teai sculat, dar te-aud vorbind, ce- 
nseamnă asta? Nu ţie bine, cumva? 

— Mi-e bine! Chiar foarte bine... Însă nu v-am poftit noaptea... V-am 
spus că-s nedormit! 

Îl aud pe Iermolai Bâc şuşotind cu cineva. Bineînţeles, nu disting mai 
nimic. În schimb, forestierul, în plină voce, devine impacientat: 

— Omule, ţi-e rău? Spune, ca să spargem ușa! E și doctoriţa aici, pentru 
primul ajutor! E trecut de ora prânzului şi matale încă nu te-ai dat jos din 
pat... 
Chestia cu “ora prânzului” mă nedumirește. Să fi dormit, oare? Și chiar 
în halul ăsta? 

— Uite ce-i, Laie, n-are rost să-mi demolezi “moara”, uşa-i deschisă... 
Am aţipit și eu câteva clipe, asta-i tot, nu vă alarmaţi. Peste câteva minute 
sunt al vostru, luaţi loc în tindă și aşteptaţi cu răbdare... 

— Omule! — îl aud iarăşi pe Laie. Eşti sigur că n-ai nimic? Zici c-ai 
aţipit câteva clipe... Păi, sunt douăsprezece ceasuri de când ne-am 
despărţit... Eşti vreun extraterestru, cumva, de socotești ceasurile drept 
clipe? 

Fără să mai aștepte invitaţia mea, lermolai Bâc pătrunde în odaie. 

Mai întâi îşi vâră bila lui, blondă și rotundă, apoi gâtul. Dar se retrage 
instantaneu, bâlbâindu-se penibil: 

— Pardon! lartă-mă, colega, credeam că eşti singur! Dar să ştii că-i şi 
Zbanţ aici! Fă ceva, cât mai rapid, că nu se termină bine!... 

Enervat, strig după forestier: 

— Ai halucinaţii, Laie? 

— Aş prefera! Spre binele matale! — îmi răspunde, de-afară, Bâc. 
Scoate-o pe fereastră, nene Conane, cât mai zăboveşte Geca în livadă... 

— Pe cine, oniricule? 

— Lăsaţi, maestre — se aude glasul neîncrezător, dar îngrozit al 
forestierului —, că știi mai bine ca mine... Doar am văzut-o în patul 
matale! 


Deşi nu-mi vine să cred că Laie obișnuiește să bea, şi încă înainte de 
prânz, mă uit totuși în pat. 

Rămân cu gura căscată, ca şi paralizat. 

La extrema uriașului agregat de dormit, Polina Ţilimindriu, în rochia ei 
multicoloră, pulverizată cu praf de talc, zace ca moartă. 

Atât fusesem de obosit, încât nici nu băgasem în seamă că ațipisem 
lângă un cadavru. Totuși, arată destul de bine pentru o decedată. Poate n-o fi 
murit de tot... 

Timid, dau să-i iau pulsul. Bate. Însă, încet. Deci, trăieşte. 

Să fi tentat o sinucidere? De ce tocmai la “moara dintr-un dud” şi, 
anume, în patul meu? Nu-i aud însă respiraţia. Sunt nevoit să-i acord primul 
ajutor, aşa cum am învăţat la cursurile de șoferi amatori. Adică, mai înainte 
de toate, o respiraţie artificială, printr-un “bouche-ă-bouche” corespunzător. 

Când îmi apropii gura de buzele moașei, mă trăzneşte o “boare” de 
alcool (în stare aproape pură). Îmi retrag imediat capul, să n-ameţesc. 

— Omule? Mai aşteptăm mult? 

E glasul forestierului. Îl solicit imediat: 

— Intră urgent înăuntru, Laie! Dar, singur! Și spune-i doctoriţei să-l mai 
rețină pe Zbanţ! Am motive din cele mai serioase! 

Nici “bouche-ă-bouche”-ul aplicat de Ilermolai Bâc nu dă rezultate, în 
afară de-o lejeră ameţeală pe care-o observ instalându-i-se lent. În cele din 
urmă, temându-ne de apariţia veterinarului, pe care-l ştim cât e de gelos, o 
transportăm pe Polina Țilimindriu sub pat, îndesând-o cât mai adânc. 

La timp, pentru că-n clipa când terminăm operaţia de camuflare intră în 
odaie Milica Manzur, dar şi urmată de Geca Leoveanu-Zbanţ. Răsuflu 
ușurat. Și nu numai eu, ci şi bietul Laie. 

— Aş zice să trecem în bucătărie, aici e deranjat! Putem discuta acolo 
pe-ndelete! — iau eu cuvântul. 

— Ce rost mai au şi fasoanele astea? — se interesează Geca. 

— Au! — răspund eu tăios. Pentru că mi-i foame, şiaș vrea să servim o 
mică gustare. Mai ales că-i şi ora prânzului... Sper că n-aveţi nimic 
împotrivă! Nu? Bem şi-un păhărel... 

— Omule, ai văzut unde duce alcoolul? — intervine, inoportun, 
lermolai. Să nu mai aud de benedictina bătrânului... Dă-ne orice, numai 
băutură, nu! Polina a fost la un pas de dispariţie și nu ştiu ce s-ar fi 
întâmplat, dacă nu-i suflai în gură!... 

Geca sesizează din voleu, răcnind în consecinţă: 


— În gură? Când, maestrule? 

Bâc, deşi nu fusese întrebat, răspunde în locul meu: 

— Adineauri... Adică, pardon... Măi, Geca, tu nu ştii ce-i aia o figură 
de stil? Ce te formalizezi așa, tamnisam? Colegul meu, Conan, n-a sărutat- 
o, ci-a încercat să-i insufle viaţă... Pricepi? 

Leoveanu îl scutură de guler pe bietul poet, după care, fără să-l 
elibereze, mă interoghează pe mine: 

— Ce-i cu Laie, maestre, înnebuni? Aiurează în ziua mare? Despre ce-i 
vorba? Ce viaţă-i insuflași Polinei? Și, mai ales, când? 

Noroc că intervine Milica Manzur, cu calmul ei de medic: 

— Dă-i pace băiatului, măi Geca! E prima oară când nu ştie ce spune? 
Ăsta face poezie şi când doarme, darmite în stare de trezie! 

Olteanul se potolește brusc. Chiar suspect de brusc. Pentru că, în timp ce 
ieşim din dormitor, îndreptându-ne spre bucătărie, priveşte mereu îndărăt, 
cercetând toate colțurile încăperii. 

Gustarea de prânz se desfășoară într-o atmosferă încordată. Geca 
mestecă grav, Laie mă privește vinovat, parcă implorându-mi iertare, dar şi 
uluit de chestia cu moașa, neînțelegând ce caută la mine în odaie, iar Milica, 
zâmbind galben, atentă la mișcările mele. 

Realitatea e că şi pe mine mă frământă problema Polinei. Dacă n-a 
asasinat-o nimeni, dacă nu s-a sinucis, înseamnă că s-a-mbătat criță, tocmai 
în dormitorul meu, urmărind un anumit scop. Dar care? 

De n-ar fi fost merindele oferite, atât de grațios, de ţaţa Catariţa și de 
Romaniţă Curentu, nu știu cu ce mi-aş fi ospătat musafirii. Pentru că Milica 
mănâncă ţeapăn. lar olteanul nu se lasă nici el mai prejos. Numai eu și 
poetul Iermolai ne dovedim modeşti. Însă din lipsă de material, nu din alte 
motive... 

Când îl văd pe Geca sfârtecând copanul de cocoș, cu cele 24 de măsele 
ale sale, simt cum mă ia cu leșin. Al doilea copan, dar și ultimul, a dispărut 
de mult, prelucrat fastidios de doctoriță. Cu ouăle ce ne-am mai astâmpărat 
şi noi foamea, eu și cu Laie! Dar ce te faci cu zece ouă, din care, profitând 
de faptul că le-am preparat scrob cu caş afumat (şi nu se pot număra), 
veterinarul şi medicul uman “gustă” (din curiozitate), lăsându-ne astfel 
aproape flămânzi. 

— Slavă domnului că s-a terminat osânda! — geme din greu Milica. 

— Curat osândă! — gem şi eu. Nu-i ușor să fii gazdă, coană Milico, 
ascultă-mă pe mine... care ştiu ce spun... Dar nu-i nimic, mi-a făcut 


plăcere, ce să mai spun... Să vă fie de bine! Acum, să trecem la problemele 
noastre, care-s mult mai grave decât s-ar zice la prima vedere... Ce ne 
facem cu Gulliver Naiba? Ce-i cu el? 

Privind la chipurile lor, sunt nevoit să conchid că, până azi, creierele nu 
le-au fost malaxate de enigme în genul celor prezentate de mine. 

Leoveanu se scobeşte delicat printre dinţi, folosind vârful pixului. Peste 
câteva secunde, când începe să vorbească, întreaga sa activitate bucală are o 
gingașă culoare albastră, de parcă ar fi fost pensulată cu albastru de metilen. 

— Meştere, se-mplinesc aproape doi ani de când fusei repartizat aici, iar 
Gulliver Naiba nu mă deranjă câtuși de puţin. Nu știu ce-l apucă acum, dar 
bănuiesc că instalarea dumitale la Colţiilupchii nu-i străină de ciudatele lui 
acţiuni... Pe mine, însă, nu mă surprinde!... Bătrânul fuse totdeauna într-o 
doagă... Vrăjitori avurăm și la noi în sat, dar cu timpul muriră, aşa cum o să 
moară, cândva, şi Gulliver... 

lermolai Bâc, rămas și el oarecum flămând, priveşte în gol, apoi grăiește 
blajin: 

— Omule, colegul meu, scriitorul, are dreptate! Nu-i ceva în regulă cu 
magul... Şi ce tot spui tu, c-o să moară... Când? De vreme ce trăieşte de 
sute de ani, după spusele sale... 

Dezamăgit de  opacitatea veterinarului la aspectele insolite ale 
parapsihologiei, lermolai Bâc priveşte implorator la Milica, parcă solicitând 
un ajutor calificat. Doctoriţa, receptând urgent apelul, ia cuvântul: 

— Realitatea, ce să ne mai ascundem după degete, e că n-am acordat 
atenția cuvenită bătrânului Gulliver... Trăind în apropierea lui, purtările 
sale nu ne-au surprins mai mult decât cele ale zărghiţilor comuni, existenţi 
în mai toate colectivitățile umane... Numai apariţia scriitorului Conan, 
zgărmat mereu de manii polițiste, a determinat seria de întrebări referitoare 
la mag... Am mai avut o discuţie cu dragul nostru grăsuţ şi mi-am expus 
părerea în privinţa primirii pe care i-a organizat-o Gulliver... 'Tâmpenii de 
cretin bătrân... Ca şi cum scriitorul ar fi venit cu-o delegaţie din partea 
vreunei asociaţii de luptă împotriva misticismului... 

Indiferentismul doctoriței mă enervează: 

— Coană Milico, drag nedrag, dar grăsuţ, cum insişti matale, trebuie să- 
ți atrag atenţia că lucrurile se prezintă mult mai grav... Bătrânul a încercat 
să mă timoreze, organizând o falsă tentativă de asasinat... Pe de altă parte, 
există câţiva oameni minunaţi care i-ar dori o moarte din cele mai 


grabnice... lar Tulli Pompadur, om de ştiinţă, de vreme ce-i doctor 
stomatolog... 

— Numai tehnician! — mă întrerupe Milica. Ca să nu exagerăm... 

— Mă rog, chiar și tehnician, dar ce-i cântă în strună magului? Nu vi se 
pare stranie această asociaţie, între un reprezentant al zeilor subterani, de 
genul lui Belzebuth, și dentistul nostru, reprezentant al lui... 

—  Eschilap, părintele medicinii, după cum se exprimă Polina 
Țilimindriu! 

Milica Manzur, când vrea să fie răutăcioasă, obţine rezultate notabile. 

— Astă-noapte, când ne-am despărţit, lermolai susținea că doriţi să 
dezbatem o serie de probleme referitoare, probabil, la manifestările lui 
Gulliver. Vă ascult... 

Leoveanu îmi prezintă doleanţele delegaţiei: 

— Ca să nu ne mai baţi la cap, dragă maestre, cu enigmele matale, îţi 
propunem o expediţie... Cu care prilej, fără îndoială, ne vom lămuri cu toţii 
ce anume învârte bătrânul... La noapte, când se va duce la întâlnirea cu 
oaspeţii săi din Adâncuri, îl vom urmări... În colectiv... Ce să mai lungim 
vorba! Nu-i mai bine aşa? Dar aş vrea s-o luăm și pe Polina cu noi, să nu 
rămână singură în cătun, cu Tulli... 

— Mergem! — îi răspund eu, entuziasmat de idee. 

— Atunci, plec s-o caut pe Polina — ne informează veterinarul. De azi- 
dimineaţă o caut și nu dau de ea... Unde cucului o fi? 

Sinistră inspiraţie... Pentru că, din dormitor, seaude un răsunător şi bine 
pronunțat: 

— Cucu! Cucu! 

Peste câteva clipe, Polina 'Țilimindriu se iveşte în pragul uşii. Când 
zăreşte mutrele celor prezenţi, care de care mai pitoreşti, nu se fâstâceşte 
deloc, ci ne ia la întrebări: 

— Ce faceţi aici? Şedinţă? 

Mă mir nespus că nu-s dezintegrat de privirile ucigătoare ale 
veterinarului. Incapabil să vorbească, Leoveanu-Zbanţ nu reuşeşte nici să se 
miște. Total paralizat, îngână doar... 

— Mmşş! Meșșş! Mmş!... 

Milica priveşte intrigată la mine, apoi la lermolai Bâc. Forestierul nu mă 
priveşte deloc, ci şi-a vârât capul în palme. 

Moașa, neînţelegând (după cum era și normal) limbajul veterinarului, mi 
se adresează mie: 


— la spune-mi, romancerule, ce cătaţi aici, în casa lui Tulli? 

Când aude rostindu-se numele lui Pompadur, și încă în varianta intimă, 
Leoveanu explodează, reuşind însă performanţa de a se exprima clar: 

— Meştere, satiricule, o amăgiși pe fata asta, minţind-o că-i în locuinţa 
nefericitului ăla de felcer? 

Apoi, fără să mai aştepte răspunsul meu, se repede la moașă, o ia în 
braţe, începe s-o legene ca pe-un copil. 

Deoarece moaşa încă mai răspândește un lejer parfum de alcool, 
veterinarul o eliberează din îmbrăţișarea sa sălbatică și dă să mă cuprindă 
pe mine în brațe. Mic și bondoc, Geca Leoveanu nu izbutește să-mi 
înconjoare circumferința. Atunci, renunţă şi începe să mă zgâlțâie din ce în 
ce mai agresiv. 

Polina Țilimindriu începe să urle: 

— Staţi şi nu daţi în el, tâmpiţilor! Romancerul nare nici o vină! 
Domnul Gulliver mi-a dat o băutură de dragoste și-apoi m-a adus aici, în 
casa lui Tulli. 

Surprins de rezolvarea bruscă a problemei, devin deodată furios: 

— Ascultă, cucoană, te afli la mine, la “moara dintrun dud”! Bătrânul s- 
a scrântit, a greşit adresa! Sau a făcut-o intenționat, ca să-mi compromită 
portretul moral? 

Din ce în ce mai turbat, mă rotesc prin odaie, cu Geca spânzurat de gât. 
Milica şi Laie abandonează cursa, iar Leoveanu, în virtutea unui 
binecunoscut principiu fizic, cel al forţei centrifugale, aterizează inopinat pe 
duşumea. 

Dar Polina, indiferentă la dovezile de dragoste ale olteanului, leșinat pe 
duşumea, îi trage un vârf de pantof în coaste, fără rezultate vizibile 
(deoarece olteanul nu se mai trezeşte), pentru ca apoi să ne privească 
ucigător, să dispară pe uşa ce dă în tindă, de unde ne strigă: 

— Mă duc şi vă spun lu’ nenea Gulliver! O să varate el vouă! Vă bateţi 
joc de mine, amărâţilor, vă râdeţi de iubirea mea pentru Tulli și mă 
ascundeţi sub pat, ca să nu mă găsească? 

După ce-i explicăm lui Geca (destul de anevoios) enigma Polinei, rolul 
bătrânului ne devine şi mai tulbure. Pentru ce-o fi îmbătat-o pe primitivă? 
De ce-a minţit-o că-i va aranja o întâlnire cu dentistul? Motive în plus 
pentru organizarea expediției propuse de veterinar. 

Fără să mai privesc la cadranul ceasului, după unele simptome de foame 
îmi dau seama că trebuie să fie pe-aproape de orele cinci. Proviziile fiind 


epuizate, nu-mi rămâne decât să pornesc în căutarea unor alimente. 

Geca Leoveanu-Zbanţ, încă fricţionându-și ceafa, se lamentează în la 
bemol minor: 

— Mi-o făcuşi, Polina neichii! Mă distruseşi! Auzi, ce idee! Să bea 
leacuri de dragoste, pentru chelbosul ăla de Tulli... Ce găsi la el, omule? 

lermolai Bâc, căruia în mod evident îi era adresată întrebarea, răspunde 
pe loc: 

— Marea dragoste... Cu Trabant şi cu proteze... Cu arginţi și cu 
fofeze... Femeie cu înalt profil moral nu se uită la înfățișarea individului, ci 
la caracter... 

— La caracterul lui material! — lămurește lucrurile doctoriţa. 

Pe când îmi frământam mintea cum să procur niscaiva merinde, mă aud 
strigat din tindă: 

— 'Tovarăşu creator! Meştere! lar m-a trimis ţaţa Catariţa cu niște jintiță 
fierbinte... Și te roagă să treci pe la ea, că vrea să-ți dezvăluie un mare 
secret, ceva cun cântec al ei, din tinerețe, de pe vremea lu’ Cuza! 
Binecuvântate fie ţaţele mele, precum și Romaniţă Curentu, mesagerul lor 
permanent!... 


21. Trăsura de la miezul-nopţii 


Monomul alpiniștilor înaintează ferm şi greu, dar anevoios. 

Ghidul temerarilor, nea Romaniță Curentu, cu rucsacul la spinare, 
încărcat ca un cal de povară, păşeşte voiniceşte în frunte, despicând bezna 
nopţii cu ochii săi de nictalop, însușire rară, fiindcă nu-i dat multor oameni 
să vadă și pe întuneric. 

Bunăoară, eu nu disting mai nimic. Prilej pentru a mă poticni de toţi 
bolovanii. N-aș fi crezut, ca-n împrejurimile cătunului, să existe asemenea 
teritorii stâncoase, pline de prăpăstii și alte deformațţii de teren periculoase. 

Romaniţă, fiind singurul prieten cunoscător al regiunii (şi paznic de 
vânătoare onorific, deci excelent ghid), a trebuit să fie pus la curent cu 
intenţiile noastre. Spre surpriza generală, nea Romaniţă s-a arătat mai mult 
decât încântat. “Dacă-l prind pe diavol cu fofârlica, îi tai coada cu patentul 
de la bicicletă!” De multă vreme era păscut de bănuiala că bătrânul se 
ocupă, în timpul liber, și cu braconajul. “A dat ţața Catariţa în bobi, aşa că 
precis punem laba pe el!” Ascensiunea, pe măsură ce ne îndepărtăm de 
coclaurile noastre, de la Colţiilupchii, se transformă, cel puţin pentru mine, 
într-o penibilă performanţă de rezistență. Transpir copios, de-mi vine să 
lepăd toate veșmintele. 

Poteca alpină se strecoară printre steiuri de piatră, uneori mult mai 
apropiate decât permite gabaritul meu personal. Dacă n-ar fi bietul lermolai, 
nu știu ce m-aş face. Dar, cu asistenţa sa tehnică, competentă și promptă, 
reușește să mă extragă dintre colții stâncilor. Cu oarecari pierderi, ce-i 
drept, dar totuși, sănătos şi nevătămat. Ce mai contează genunchiul sfâșiat 
al pantalonului de doc, pe lângă şansa de-a rămâne fixat pentru eternitate, 
ca Prometeu, pe-o stâncă neagră, cu ficaţii făcuţi praf, metodic şi sistematic, 
de-un vultur. 

Deocamdată, am necazuri sigure cu ficatul. Din pricina jintiţei oferită cu 
atâta amabilitate de ţața Catariţa, depistez o serie de dureri suspecte în 
sistemul digestiv, eventual și hepatic. Constatând o sporire de frecvenţă la 
pașii ghidului, simt nevoia grabnică de a-i transmite prin Laie: 

— Urgent, o haltă de ajustare, altminteri nu mai răspund pentru al 
cincilea alpinist! 

Romaniță Curentu se opreşte instantaneu, vine până la mine şi-mi 
comunică încurajator: 


— Tovarăşu creator, un bob zăbavă, că nu mai avem mult... Ne aşezăm 
aici o ţârişică, apoi începem trecerea “ Colţilor”... 

— Care coli? 

— Aşa se cheamă muntele din față, adică nu-i munte, ci-o stâncă 
uriașă... Dincolo de ea, la o zvârlitură de băț, dăm de intrarea în peștera 
Guşteriţa... 

Scăldat de sudori, mai calde și mai reci, cu straiele leoarcă pe mine, simt 
că nu mai suport: 

— Bine, măi nene Romaniţă, dar până aici nu fuse tot munte? Că nu ne- 
om fi plimbat pe malul mării! 

— Ce să-i facem, tovarășu creator, altă cale navem... Și nici îndărăt nu 
mai putem... 

O bănuială groaznică îmi scurtcircuitează neuronii. — De ce? E cineva 
pe urmele noastre? 

Geca Leoveanu, care se apropiase şi el, întovărășit de Milica, lămureşte 
lucrurile: 

— Uite ce-i, meştere, nu-i nimeni după noi, ci noi suntem după ei... Una 
la mână... Până la grotă, mai avem o jumătate de ceas, iar până la 
Colţiilupchii, trei ore zdravene... Dacă nu te mai ţin bateriile, nu trebuia să 
ne târăşti prin pustietățile astea... Că n-o să te cărăm noi în cârcă! E clar? 

Asta-i una din calitățile olteanului. Ce-i în gușă, șin căpuşă. I-o spune 
omului verde în față... Altminteri, băiat de ispravă... Cu excepția pasiunii 
sale demenţiale pentru moașa comunală. 

Aşa cum procedez totdeauna în momentele limită, apelez la merindele 
din rucsacul ghidului, drept care asaltul Colţilor se petrece în excelente 
condiţii. Cel puţin, pentru mine. Ceilalţi, fiind mai antrenați și în mai bună 
condiţie fizică, au fost siliți de împrejurări să ajute din plin la împingerea 
personalității subsemnatului. Când au ajuns pe culmea stâncii, cu mine în 
frunte, nea Romaniţă (care mă propulsase), precum și Geca, Laie şi Milica 
slăbănoaga se prăbuşesc extenuaţi, gâfâind ca nişte compresoare rebutate. 

— Admiraţi priveliștea — le spun eu, extaziat de peisajul sub clarul de 
lună —, e ceva unic! 

— Ca şi tălică, meştere! — răspunde Geca, abia auzit, probabil 
emoționat de frumuseţea terestră a regiunii. 

Dintr-un impuls umanitar, aş vrea să le ofer şi lor un reconfortant. Însă 
rucsacul fleşcăit, de sub capul lui Romaniţă, care zace spetit, mă îndeamnă 
la o filosofică abţinere. Precis că-i gol de orice conţinut. În această situaţie, 


accept o binemeritată odihnă, în care timp examinez insistent împrejurimile, 
încercând să depistez grota Gușteriţei. Iar tovarășii mei de drum abia își trag 
sufletul, privind disperaţi în gol. Și mai sunt unii care afirmă că slabii o duc 
mai bine la tăvăleală!... 

Coborârea stâncii a decurs mult mai ușor. De data aceasta, le-am fost eu 
de-un real folos, deoarece Romaniță Curentu m-a înfăşurat c-un fel de funie 
de rufe, m-a proptit în dosul unui bolovan de vreo doi metri, după care au 
început să-şi dea drumul pe frânghie, lunecând la vale, unul după altul. Cu 
trupul strangulat de funia ce se strângea din ce în ce mai vârtos, am răbdat 
eroic, până ce s-a terminat cu bine întreaga operaţie. 

Când a fost cazul să ajung şi eu la poalele stâncii, s-au creat unele 
probleme, dar nu exagerat de grave. 

Întrucât n-avea cine să țină, au urcat toți îndărăt, folosindu-se de-aceeaşi 
frânghie înfășurată în jurul meu, subțiindu-mă și mai sensibil, după care mi- 
au dat drumul, ţinând contra, tuspatru, de capătul opus al legăturii, ascunși 
în spatele bolovanului. 

Care bolovan, însă, nefiind suficient ancorat — numai așa îmi explic 
situația următoare —, a pornit lejer după mine. Auzind monstrul cum 
degringolează panta, m-am tras rapid la o parte. Iar el s-a oprit exact lângă 
mine. Dar, tăind funia. 

Plini de resurse, membrii grupului de comando au coborât cu mijloace 
proprii, care cum a putut. Și până la urmă, totul s-a încheiat în cele mai 
optime condiţii. 

Când au aterizat în imediata mea vecinătate, n-aş fi putut spune că arătau 
mai obosiţi decât la prima fază a operaţiei. Gâfâiau la fel, chiar mai adânc, 
dar mult mai epuizați. 

— Ce-ar fi să ne grăbim puţin — îi încurajez eu —, şi să ne-ndreptăm 
spre Guşteriţa... 

Pentru un supliment de stimulare, îi bat ușor pe umăr. lar ei se culcă lin, 
într-o latură, prăbuşindu-se unul după altul, fără să-mi mai mulțumească. 

Abia după vreo cinci minute zdravene, dacă nu mai mult, reușesc să-i 
determin să facă iarăși priză cu realitatea. N-aş putea spune c-adormiseră, 
dar se cufundaseră într-o bizară stare de prostraţie, absolut inexplicabilă. 
Acuma, îl prelucrez pe nea Romaniţă Curentu, să-şi reia rolul de ghid: 

— De ce nu ne-arăţi peştera Guşteriţei? Păstrezi secretul numai pentru 
uzul matale? 


— 'Tovarăşu creator — se zburleşte Romaniță —, Guşteriţa-i peste 
drum... Nu se vede din pricina brazilor... 

— Ce nu se vede, frate Curentule? Peştera sau drumul?... Şi de care 
drum e vorba?... Nu te-ai trezit încă?... 

— Șoseaua, bre! — îmi răspunde mărunţelul nostru ghid. 

— Cum? Există aşa ceva până la Guşteriţa? De ceam luat-o, atunci, de-a 
dreptul prin stânci și bolovani? 

lermolai Bâc intervine în apărarea ghidului: 

— Omule, nu te supăra! Dar e foarte simplu... Dacă veneam pe şosea, 
riscam să ne-ntâlnim cu bătrânul... Eram lesne de observat, mai ales 
prezența matale... 

Nu mai am timpul necesar pentru confecționarea unui text adecvat și 
corespunzător, pentru că se-aude, din depărtare, un zgomot extrem de 
ciudat. Mai ales aici, în creierii munţilor. Un tropot cadenţat, bine reglat, 
precum și zuruitul unor roți de vehicul tractat hipo. 

— Fuga, spre pâlcul din față! — ne comandă Curentu. 

Milica. Mult mai mlădioasă, reuşeşte s-ajungă prima. Bâc, Zbanţ și 
Romaniță o urmează. Numai eu rămân la urmă, dar culcat la pământ. Nu 
pentru c-am ținut neapărat să mă camuflez, ci pentru că m-am împiedicat, 
inoportun, de-un ciot colosal, îmbrăţișându-l cu toată căldura. 

Totuşi, fac ce fac șşi-ajung la timp lângă echipa care se adăpostise în 
dosul brazilor ce mărgineau drumul montan. Când constat excelenta stare a 
drumului, îmi vine să turbez. Aveam posibilitatea să sosim la peşteră și cu 
“Bombiţa”, iar nu escaladând munții. 

— Treci mai la fereală, tovarășu creator! — mă avertizează Romaniţă. 

Și, pentru a grăbi operaţia de camuflare, mă îmbrânceşte prieteneşte în 
dosul unui brad mai dezvoltat. Din cauza vitezei imprimate, sunt nevoit să-l 
îmbrăţişez şi pe el. Tot călduros. În ciuda faptului că-i plin de rășină 
proaspătă, ca o panglică de prins muşte. Însă miroase nemaipomenit de 
frumos... 

Pândim, din dosul brazilor, apariţia vehiculului. Luna şi-a arătat iarăși 
faţa, luminând suficient panglica netedă a drumului forestier. 

— Şi unde-i peştera? — nu mai rabd eu și-l întreb în șoaptă pe Romaniţă 
Curentu, vecinul meu de copac. 

— Imediat după cotitură, tovarășu creator... 

Până să mă zgâiesc în direcţia arătată, se iveşte şi vehiculul. Deşi port 
părul tuns foarte scurt, îl simt cum mi se ridică pe pielea capului. Şi asta, 


numai la simpla vedere a straniului mijloc de locomoţie. Care-i o trăsură de 
pe vremuri, aşa cum posedau birjarii din Bucureştiul de altădată. O trăsură 
având roţile prevăzute cu şine de cauciuc, legănându-se pe arcuri sensibile, 
cu-o capră pentru vizitiu și-o banchetă, în spate, pentru pasageri. 

Numai că totul se prezintă anormal. Capra-i goală, vizitiul absentând cu 
desăvârşire, iar pe post de cal, activează nea Dobre, măgarul doctoriţei 
Milica Manzur. 

În ce priveşte pasagerii, aceştia sunt greu de observat, mai ales din 
pricina coșului trăsurii, care-i ridicat. 

Trăsura de la miezul-nopţii trece pe lângă noi, înaintând spre intrarea 
peşterii Guşteriţa, dar care nici ea nu-i vizibilă. După ce verific ora, trăgând 
cu ochiul la ceasul de la mână (“Omega-lux” — indicând ora exactă cu-o 
aproximaţie de cinci minute, când în plus, când în minus) și constat că-i 12 
trecute fix, fac semn echipei să ne deplasăm și noi în aceeași direcţie. 

Pesemne că nea Dobre are o pană, deoarece trăsura a rămas în drum, la 
vreo sută de metri de gura Gușşteriţei. În ciuda unor îndemnuri ce se aud din 
trăsură, măgarul doctoriţei refuză să mai înainteze. Și astfel, la lumina 
clarului de lună, avem posibilitatea să-i identificăm pe pasagerii din 
vehicul, care coboară rostind rugăciuni, dacă ne-am lua după numele unor 
sfinți binecunoscuţi, pomeniţi din ce în ce mai frecvent. 

Spre surprinderea noastră, primul care se dă jos e argatul sau, mai exact, 
“colaboratorul” lui Naiba, pre numele său Brișcă. Probabil însă că nu și-a 
revenit de pe urma conversaţiilor excesive cu elixirul recomandat de patron, 
deoarece mişcările îi sunt ţepene, iar corpul marchează un apreciabil balans 
pendulatoriu. Ceea ce nu-l stinghereşte totuși să întindă o mână celuilalt 
pasager, pentru a-l ajuta să descindă din trăsură. Gestul mi se pare pe deplin 
motivat, fiindcă Polina Ţilimindriu (căci ea era!) e-ncorsetată într-o rochie 
nebună, nebună, nebună: un soi de tunică (sau sac) maxi, care-i sugrumă 
mădularele utilizate pentru deplasarea în spaţiu. 

După cum ne şi aşteptam, ultimul pasager se dovedește a fi Gulliver 
Naiba. Prestant, coboară solemn, dar cu mâinile la spate, după cum îi stă în 
obicei. Din care pricină, însă, îşi pierde echilibrul și se proptește cu melonul 
de coșul trăsurii. Şi se pomeneşte cu el turtit. 

Ajutat de Polina și Brișcă, extrem de amabili, îşi extrage în cele din 
urmă capul din cercul melonului, își recapătă demnitatea (buşindu-l la loc, 
cu un pumn corect administrat) și pornește spre gura Guşteriţei. Peste 


câteva secunde, dispar tustrei în peşteră, abandonându-l afară pe nea Dobre, 
cu trăsură cu tot. 

Măgarul, ca orice măgar care se respectă, probabil dând urmare unui 
instinct de servilism, se îndreaptă spre Milica Manzur, trăgând vehiculul 
după el. 'Trăsura, părăsind drumul forestier, nu reuşeşte să treacă printre 
brazi. Singurul care ajunge până lângă noi, fără să-şi părăsească hulubele, e 
nea Dobre. Vehiculul, rămas orfan de motor, dar şi de hulube, pornește 
agale la vale. Peste două minute, se oprește totuşi în “bolovanul” de la cotul 
drumeagului. 

Dobre claxonează bucuros, pe două tonuri, la văzul stăpânei sale. 
Milica, la insistenţele noastre, încearcă să-i domolească entuziasmul. 
Insensibil la alintările doctoriţei, nea Dobre continuă să claxoneze, pornind 
la plimbare prin brădet. Peste câteva clipe, dispare, dar și amuţește. 
Pesemne c-a dat peste fân proaspăt cosit, în cine ştie ce poiană. 

— Ce-nvârte Polina în peșteră, cu hodorogul? — se impacientează Geca 
Leoveanu-Zbanţ. 

Olteanul e-n stare să fie gelos şi pe nea Dobre, darmite pe Gulliver 
Naiba. Pentru lămurirea situaţiei și pentru a-l tempera, propun: 

— E cazul să ne ducem după ei! Haideţi, fraţilor... Grupul de comando, 
de astă dată sub îndrumarea mea, se-ndreaptă în monom spre intrarea 
peşterii. Ne furișăm, pășind tiptil, ca niște autentici indieni comanchos, așa 
cum am citit în “Winettou”. Când ajungem la câţiva metri de borta 
Guşteriţei, un duruit îndepărtat ne mână să abandonăm înaintarea. Parcă ar 
fi fost produs de zborul unui bondar apocaliptic, care bâzâie din mii de 
elitre. 

—  Ascundeţi-vă! Urgent! Fiecare pe unde poate! — comand 
colectivului. 

Dar singurul loc adecvat, pe care-l preferăm toţi, e gropanul de lângă 
intrarea în peșteră. Deşi n-are decât foarte puţină apă pe fund, numai până la 
glezne, e suficient de încăpător, ca să ne găzduiască satisfăcător. Imposibil 
însă să ne mișcăm — nu din lipsă de spaţiu, ci din pricina ghimpilor de 
salcâm cu care-i burdușit. Cred c-am nimerit într-o capcană. Probabil pentru 
urşi... 


22. Oaspeți din Adâncuri... la cel mai înalt nivel! 


În vreme ce ne înghesuim unul în altul, înfigând astfel ghimpii şi mai 
profund, apare și “bondarul”. Care-i de fapt, o dubiță TV, destul de 
hodorogită și cu motorul bun de dat la fier vechi. Altminteri n-ar fi stârnit 
vaietul acela de turboreactor răguşit, de intraseră în rezonanţă toţi brazii din 
preajma noastră. 

Întrucât dubiţa a sosit cu farurile stinse sau nici nu le posedă (dată fiind 
vârsta înaintată) n-avem posibilitatea să observăm cine-i personajul de la 
volan. Mai ales că nici nu se grăbeşte să coboare. Ciudat! Îi suflu Milicăi: 

— Ce are de gând? N-ai impresia c-aşteaptă ceva? 

— Ba da... Dar, dacă mai zăboveşte mult, va să ne extragem ghimpii cu 
penseta, la dispensar... 

Abia peste vreo cinci minute se îndură de noi. Cetăţeanul care se dă jos 
din cabină, un individ vânjos, destul de rotofei, chiar c-un început de 
burtică, trântește portiera dubiţei de-i sare vopseaua, după care se îndreaptă 
în direcţia peşterii. Priveşte câteva clipe suspicios în jur, apoi, dând din 
mână, pătrunde în grotă, luând-o pe urmele ocupanților trăsurii. 

Aud un fluierat lângă mine, dar nu-i Milica, ci Romaniţă Curentu. 

— Păi, ăsta-i Laie al lui Parşolea... de la cooperativă. Iar dubiţa-i a lu fi- 
su, care lucrează la Câmpina... Se întâlneşte, pe semne, cu Polina! 

— Şi ăsta? — geme îndurerat Geca Zbanţ, scrâșnind din dantură. 

— Păi, e unchiu-său, tovarăşe veterinar... Om mare, neamuri la 
Ierusalim şi la Câmpina... Că, dacă nu era el să ungă osiile, nu mai ajungea 
Polina moașă, în vecii vecilor amin!... 

Ar fi cazul să vedem ce se întâmplă în peşteră. Deci, dau comanda: 

— Afară din groapă, fraţilor, şi repede după el! Ajutându-ne, în măsura 
posibilităţilor, unul pe altul, reuşim să părăsim capcana fără prea mari 
vătămări. Ne scoatem ghimpii, strângând din ochi și din buze, şi ne 
scuturăm veștmintele. Dar n-apucăm să facem un pas, iarăși ne-aruncăm 
disperaţi în gropan. Fiindcă, din nou, se-aude un bondar. De data asta, ceva 
mai mititel, judecând după ţârâitul motorului. 

Primii ghimpi, din prima coborâre, au fost nişte biete pioneze pe lângă 
cei care ne sfârtecă acuma, probabil de dimensiunea unor cuie de 8, din cele 
folosite la confecţionarea lăzilor de ambalat buldozere. La vederea 
motocicletei ce apare la colțul drumeagului, avem toate motivele să ne 
considerăm neîndreptăţiți. De ce niște ghimpi atât de supradimensionațţi, 


când avem de-a face c-o biată ţârâitoare, sub 98 cm. În loc să fim onorați 
de-o autobasculantă de 10 tone, pe măsura piroanelor din trupurile noastre. 

Nea Romaniță Curentu, care pare să cunoască întreaga populaţie din 
regiune, ne şușoteşte rapid, explicându-ne cine-i motonautul: 

— Păi, ăsta-i Tiţu Margiolea, responsabilul bufetului din Adâncuri!... 

Imediat îmi sare o siguranţă: 

— Cum ai spus? Adâncuri?... Care Adâncuri? 

— Cătunul de lângă Secături... De unde-i, de fapt, şi nea Lae al lu 
Parşolea, că la noi, la Colţiilupchii, el îi străinaș... Mutat în averea lu’ 
socru-său... 

Și eu care, tot timpul, îmi imaginasem alt soi de “Adâncuri”! 

Motociclistul trage lângă dubiță, priveşte în jur, apoi pornește și el spre 
intrarea grotei. 

— leşiţi, băieţi, că-l pierdem şi pe-ăsta! 


— Omule, aş zice să nu ne grăbim! — mă temperează lermolai. Dacă 
mai vine vreunul? Chiar și pe-o bicicletă... Iți dai seama ce ghimpi ne 
aşteaptă?... 


Însă pe Zbanţ îl frământă o problemă care nu-i dă pace și-l chestionează 
intempestiv pe nea Romaniţă. 

— Să nu-mi zici că şi ăsta-i unchiul Polinei, că nu te cred! Nu văzuși ce 
țţanţoş coborî de pe prăpădita aia de motoretă? Puteai să juri că-i Steve 
McQueen în cursa aia de pomină, când îi duse de nas pe nemți. Ce-are el de 
împărţit cu Polina?... 

— Tovarăşu veterinar, dar mai astâmpără-te — glăsuieşte nea Romaniţă, 
sâcâit de-atâtea bănuieli —, sigur că are... Sunt veri primari, după mamă, 
iar după lege trebuie să-și împartă între ei ograda moştenită de la răposata 
Țilimindroaică, moartă de febră moftoasă, care-l înfiase pe orfanu” lu” sor- 
sa, moartă și ea tot dintr-un moft de încurcătură de maţe... 

Dacă nu-l întrerup acum pe nea Romaniţă, ne va prezenta întreaga 
situaţie de cadre a familiei 'Țilimindriu, care-i imposibil să fie lipsită de alți 
veri şi nepoți, cumetri şi cuscri, nași și fini. Așa că-l invit: 

— Nene, du-ne în peșteră! Cred c-ai mai fost înăuntrul Guşteriţei, nu? 

— Nu! — îmi răspunde jenat Curentu. Dar mă descurc... Am fost în alte 
peşteri... La Scorţoasa, apoi la Bâta Dracului... 'Toate-s la fel, găuri în 
piatra muntelui... 

Bizuindu-ne pe experiența dobândită de nea Romaniţă, cu prilejul 
vizitării altor catacombe montane, rătăcim de vreo jumătate de ceas prin 


măruntaiele Guşteriţei, la lumina chioara a unicei lanterne adusă de noi. 

Totuși, din când în când, auzim glasurile celor pe care îi urmărim. 
Gușteriţa posedă o mulțime de cotloane şi burlane, treceri şi bolți de 
rezonanţă, așa că-i firesc să răzbată până la noi vocile participanţilor la 
şedinţă. 

E.xcedat de nepriceperea fostului ghid, preiau iniţiativa (și lanterna). Şi, 
spre surprinderea generală, descopăr calea de acces spre locul întrevederii 
celor din Colţiilupchii cu cei din Adâncuri. Nespus de simplu. Doar 
utilizându-mi la maximum fineţea auzului, depistez imediat burlanul prin 
care se-aud cel mai bine discuţiile. Ca o culme, e chiar deasupra noastră. 
Totul, acum, e mai mult decât clar. Ne suim pe burlan și răzbim în sala de 
şedinţă. Rămâne să rezolvăm aspectul tehnic. Doar atât. 

După cum era de așteptat, reuşim. Însă, după îndelungi eforturi susținute 
şi colective. 

Mai ales, când am rămas înțepenit în burlan, nu din pricina gabaritului 
necorespunzător, ci din cauza lui Laie Bâc, care ținuse neapărat să-mi ofere, 
ca punct de sprijin suplimentar, unul din picioarele sale (cred că dreptul). 
Prins între pieptul meu dezvoltat și peretele gârliciului, piciorul lui Laie s-a 
dovedit de prisos, însă imposibil de dezamorsat. Numai după ce lam 
descălțat de bocanc, am reușit să-l mai împing puţin. După ce i-am scos şi 
ciorapul de lână, care-mi zgâria permanent obrazul, am scăpat de preţiosul 
ajutor. 

Când ne-am extras cu toţii din burlanul iadului, ne-am pomenit într-o 
grotă imensă, amenajată ca un gigantic hangar. lar în mijlocul uriașei 
încăperi de stâncă, la o masă de piatră, luminată violent de-un “petromax”, 
Gulliver Naiba, Polina Țilimindriu, Lae al lui Parşolea, Tiţu Margiolea şi 
“colaboratorul” Brișcă se întinseseră la un festin din cele mai bizare. 
Bătrânul vegetarian devora, sfâșiind cu dinţii (confecţionaţi, probabil, de 
Tulli Pompadur), o gigantică pulpă de gâscă, bine rumenită și extrem de 
apetisantă. 

— Doctoriţo — îi suflu eu Milicăi Manzur —, dă-mi ceva, o tabletă 
întăritoare, că simt cum m-apucă leşinul!... 


23. Comoara din grotă 


Pitiţi pe după niște stalactite (sau stalagmite, speologia nefiind 
specialitatea mea), privim dublu impresionați la mediul ambiant. În primul 
rând, pentru că suntem lihniţi de foame, iar proviziile din rucsacul lui 
Romaniţă s-au topit de mult, și, în al doilea rând, fiindcă ne tulbură 
realmente aspectul încăperii principale a peşterii. 

În timp ce gazdele şi oaspeţii se delectează cu merindele de pe masa de 
piatră, iar prietenii mei îi privesc ca hipnotizaţi, eu examinez atent 
amenajările din grotă. 

Lângă peretele opus nouă, remarc nişte agregate necunoscute, prevăzute 
cu tot soiul de ţevi și retorte, cazane și camere de presiune. Apoi, la vreo 
câţiva metri, mormane de saci cu zahăr, stive întregi de lăzi și lădiţe, de 
genul celor folosite la apele minerale. Enigma, pe care încerc s-o dezleg, 
nu-i rostul lor în peşteră, ci calea pe care au fost transportate. Pentru că nu- 
mi închipui să fi fost aduse prin burlanul pe care l-am utilizat noi. Deci, ce 
mai tura-vura, există o cale de acces mult mai comodă. 

Deodată, din senin, mă străfulgeră o idee genială. Așa cum mi se 
întâmplă totdeauna, mai ales când sunt bântuit de intuiţiile mele 
detectivistice. Bătrânul Gulliver Naiba, în ciuda propensiunilor sale 
mărturisit magice, oculte sau vrăjitorești, depune o altă activitate, mult mai 
terestră. lar un crâmpei din conversaţia magului, care se adresează 
responsabilului de la bufetul din Adâncuri, îmi confirmă imediat supoziţia: 

— Stăpânilor, comoara e-a noastră! V-am spus-o încă de anul trecut, 
când n-aţi vrut să vă băgaţi!... Aţi dat înapoi înaintea darului întins de 
Josimea Sa... Rău aţi făcut... lar acum, când sunteţi la ananghie, veniţi tot 
la El... Avem la îndemână comoara, nu trebuie decât să puneţi osul, să 
munciţi și s-o scoateţi la iveală!... 

Margiolea, spărgând un ou de tăblia mesei, privește câș la bătrân: 

— O scoatem noi, că suntem obișnuiți cu munca, dar cât face în lei? 

— Ruşine să-ți fie, 'Tiţule — se răţoieşte Gulliver la el —, numai la bani 
te gândești... 

— Dar la ce vrei să se gândească, nene Gullivere, la bazaconiile lu’ 
tălică, la Belzebuticul din Adâncuri, la diavolii din bezne? Că ne-ai împuiat 
capul cu drăciile astea, de ni s-au umflat cât nişte țâfoaie! Comoara o 
scoatem, dar trebuie să ne-nțelegem și cum ompărțim! E bine aşa? — 
intervine Lae al lui Parşolea. 


Acuma, totul mi-e limpede! Bătrânul întreprinde operaţii de foraj în 
grota Guşteriţei, în căutarea unei comori. lar lăzile sunt destinate evacuării 
pământului forat. De-aia vin oaspeţii cu duba. Ca să le care cine ştie unde. 
Înseamnă că lucrează de multă vreme aici, din moment ce-au reușit să 
transporte instalaţiile de forare, toate fierăraiele pe care le-am zărit lângă 
peretele peşterii. Și, totuși, când mă gândesc că bătrânul pare mereu obsedat 
de zeii lui subterani, trebuie să conchid că ori ne minte pe toţi, ori nu-i 
zdravăn la minte. 

Polina, ștergându-se delicat la gură cu dosul palmei, se adresează 
mieroasă, cu glasul ei abraziv, bătrânului Naiba: 

— Şi eu cu ce m-aleg, nene Gulliver? Că pe Tulli văd că l-am pierdut de 
mușteriu... Ai greșit leacul de dragoste și mi-ai dat benedictină, de-aia de-a 
dumitale, care mi-a buimăcit capul... 

— Stăpână, potolește-ţi telegarii! Tulli lucrează și el cu noi! 

Zbanţ, care devine nervos auzind de numele lui Pompadur, se dă lângă 
mine şi-mi şopocăieşte: 

— Scriitorule, meştere, auziși? O vinde dentistului!... 

— Omule, stai blând — îl lămureşte lermolai Bâc —, nu-i așa cum 
crezi, Ci invers... 

— Cum adică, invers? — se interesează Geca. 

— Dentistul e cel care va fi vândut... S-a zis cu el, nu mai scapă din 
mâinile moașei... Aşa dragoste, mai zic şi eu... Ca-n filme! 

Le fac, disperat, semne să vorbească mai încet. Nu-i momentul potrivit 
pentru probleme personale. E mult mai important să aflăm despre ce 
comoară-i vorba, decât să ghicim în bobi soarta dentistului sau a Polinei. 

Lae al lui Parşolea, gestionarul cooperativei din Colţiilupchii, care 
mănâncă în continuare ca un spart, ia din coşniță un alt copan de gâscă și 
începe să-l dezintegreze într-un ritm înspăimântător. Nu-i prevăd, dietetic 
vorbind, un viitor de aur. 

— Nene Gullivere, atunci cum rămâne? Când scoatem comoara? — se 
interesează Parşolea, întrerupându-și pentru o clipă masticaţia. 

— De ziua echinoxului! 

— Ăsta ce sfânt mai e, că nu i-am citit numele în calendar? — devine 
curios şi Margiolea, spărgând un al treilea ou. Și tot de masa de piatră... 

Gulliver intră în dificultate. Cred şi eu. Cam greu să explici unor cadre 
comerciale rurale probleme astronomice generale. Dar bătrânul se descurcă, 
pentru că-l aud: 


— Stăpânilor, v-aţi tâmpit de tot, păi nu v-am spus de anul trecut că 
trebuie să scoatem comoara cu prilejul bâlciului? 

Lejer ofensați de invectiva magului, responsabilul și gestionarul 
abandonează pentru o clipă cina cea de taină de la miezul nopţii. Polina, 
considerându-se exceptată de la epitet, întreabă cu insistență suspectă: 

— Nene Gullivere, și care-i partea mea? M-aleg cu cevașşilea? Că-s fată 
săracă și fără de noroc... În loc să mă îndrăgească Tulli, că-i băiat de salon 
şi umblă numai cu dinţi de aur, am ajuns să se ţină de capul meu viţelul ăla 
de la vaci, zbănţu-i-l-ar Dumnezeu de oltean... 

— Lasă-te în grija mea, stăpână şi copilă scumpă! Ce-i al tău e pus 
deoparte... În afară de Pompadur, care te va iubi nebunește, te scap şi de 
veterinar... 

— Să-ţi dea Dumnezeu sănătate, nene Gullivere! — smiorcăie răgușit 
primitiva, înfulecând ultima ciozvârtă de friptură, pentru ca apoi să se 
şteargă pe mâini, elegant și fandosit, cu șervetul de lângă ea. Care șervet, 
însă, se dovedeşte a fi batista de zile mari a magului. 

Naiba îi smulge batista din mână, o examinează extrem de indispus, mai 
ales la văzul petelor de grăsime, și declară solemn: 

— Eu nu lucrez cu Dumnezeu, stăpână, că, dacă nu ţi-a dat matale 
minte, înseamnă că nu-i atent la ce face cu pământul ăsta păcătos... Domnul 
meu e Jos, în adâncul cel mai adânc, unde-i numai inima cea tare a lumii, a 
tuturor făcutelor și nefăcutelor... Aşa să ştii! Geca Leoveanu, oarecum 
abătut, de când a auzit părerea Polinei despre personalitatea sa, mă trage de 
mânecă: 

— Îl auzişi, maestre? Cine-i domnul ăla de jos? 

Doctoriţa Milica, enervată de nevinovăția veterinarului, îl repede: 

— Naiba, tontule! 

— Păi, nu-l văzuşi că-i sus, la masă cu neamurile Polinei? 

— Geca, dragule, geaba insişti, m-am convins că eşti incurabil... Până 


nu te scap de moașă, nu mă las! — încheie discuția Milica Manzur, ieșită 
din fire. Eşti nemaipomenit! 
— Ştiam asta! — se fuduleşte inconștient veterinarul. Dar nu-i un motiv 


să te răzbuni pe biata fătuţă... Ce-ţi veni? 

— Păi ţin la tine, nefericitule, nu-ţi dai seama? — îl lămureşte pe loc 
doctoriţa. 

lermolai Bâc îşi pierde controlul și uzul rațiunii, îl scutură pe Geca și-i 
şuieră în faţă: 


— Omule, nu-i adevărat! Nu-i posibil! Să n-o crezi! — De ce, nu? — se 
consideră jignit Geca LeoveanuZbanţ, eliberându-se brutal din mâinile 
forestierului. 

Bietul Laie, nemaiștiind ce face, se aruncă disperat cu faţa la peretele de 
stâncă al peşterii, pornind să bată în el cu pumnii. 

O avalanşă de bolovani, mai mari și mai mici, se desprinde din peretele 
grotei, stalactitele şi stalagmitele (sau ce-or fi fost) încep să cadă, 
sfărâmându-se ca sticla. Zgomotul e de nedescris. Sfârșitul lumii ar răsuna 
mult mai duios. 

Plini de praf, de zgrunţuri şi de cioburi de piatră, începem să tuşim cu 
toţii, în cor, pe mai multe voci. 

— Stingeţi petromaxul! — dispune imediat Gulliver, intrând în alertă. E 
cineva în peşteră! 

Lumina nu se stinge. Până să-și instrumenteze acoliții cum se oprește 
din funcţiune un petromax, îl abandonăm pe Gulliver Naiba. Avem alte 
treburi, infinit mai urgente. 

În primul rând, să fugim de-aici, până nu ne prind aspiranţii la comoara 
din grotă. Și să ne dăm drumul, cât mai rapid, pe burlanul prin care 
operasem ascensiunea. 

Operația inversă e sensibil mai lesnicioasă, însă și mai dureroasă. Cu 
pielea zdrelită şi hainele sfâşiate de colții stâncii, lunecăm vertiginos la 
vale. Aterizarea se petrece în cele mai bune condiţii şi scăpăm nevătămați. 
Doar cu ţurloaiele niţel otânjite, din pricina căzăturii prea bruște. 

Lae al lui Parşolea are iniţiative, căci îl auzim behăind: 

— Nene Gullivere, au fugit prin gârlici! Haidem după ei, că-i prindem la 
ieşire. Tiţule, înşfacă bâta... Haide, roiul, nu mai sta! 

Cursa contra cronometru se desfășoară normal. Noi alergăm ca orbeţii, 
de ne ies ochii, prin gârliciurile pe unde sosisem, ei aleargă detașat, având şi 
lumină, pe drumul lor binecunoscut. 

Totuși, printr-o minune, absolut inexplicabilă, ajungem primii la finiş. 
Văzând că ne foim dezorientaţi lângă ieşirea Guşteriţei, Milica, plină de 
iniţiativă, ne transmite: 

— Geca, treci la volanul dubiţei, iar matale, grasule, încalecă pe 
motocicletă... 

Toată viața am respectat legile, aşa că sunt nevoit să-i mărturisesc 
doctoriţei: 


— N-am camet de conducere decât pentru autoturisme! Regret, dar nu 
mă sui în şaua motocicletei... 

Milica se uită la mine neîncrezătoare, apoi îl întreabă pe Geca 
Leoveanu: 

— Dar tu ai carnet? 

— Sigur că da! Însă nu ştiu să mân maşina... E de Cruce Roșie! 

— Aţi înnebunit toţi? Vreţi să ne prindă bandiții? Ce-i facem? 

Noroc că-s lucid. Niciodată nu-mi pierd sângele rece în situaţiile limită. 
Mai ales când aud în spatele nostru un tropot de pași, cum se întâmplă 
acum. Le arăt insistent trăsura proptită în stânca de la cotitură... Dar 
membrii grupului de comando nu-mi sesizează intenţia. 

— Fuga la trăsură! O scoatem la șosea și-i dăm drumul la vale... Ne 
urcăm toți în ea și-n zece minute i-am distanțat! 

Nea Romaniţă Curentu are și dânsul o idee salvatoare: 

— 'Tovarăşu creator, vă-mping eu, din spate... că nea Dobre-i în brădet. 
Tovarăşul Zbanţ, care are și carnet, după cum l-aţi auzit, trece pe capră... 
lar dumneavoastră, adică matale, cu tovarășa Milica şi cu tovarășul Bâc vă 
urcați în trăsură... 

În mai puţin de zece secunde, suntem instalaţi în arhaicul vehicul. 

Peste alte zece secunde, ne dăm jos. Fără hulube, Zbanţ n-are 
posibilitatea s-o dirijeze. Atunci, optăm pentru ultima variantă, adică o luăm 
la goană, pe jos, utilizând același drum forestier pe care sosiseră căutătorii 
de comori. Pentru a-i împiedica să-l folosească şi ei, răsturnăm trăsura de-a 
curmezişul şoselei. Asta a fost ideea mea şi mă mândresc cu ea. 

Nu mai avem mult până-n Colţiilupchii. Am parcurs cei şase kilometri în 
maximum o jumătate de ceas. Dar nici picioarele nu mă mai ţin. Mă ţin în 
schimb bunii mei prieteni. Care cum poate şi cum îl lasă inima. Când ne 
apropiem de marginea pădurii, auzim în spatele nostru un bubuit fantastic. 
Zgomotul de tablă turtită îmi e binecunoscut. 

— Priveşte, omule! — strigă entuziasmat Laie Bâc. E mașina lui 
Parşolea... 

Întorc capul din mers. Într-adevăr, Laie are un remarcabil simţ al 
identificării. E chiar dubiţa responsabilului de la cooperativă. Eu n-aş fi fost 
capabil s-o recunosc, așa cum stă cu roțile în sus, înghesuită între doi brazi 
(însă, în afara drumului). Cum o fi reușit performanţa asta? 

Deşi sunt curios să aflu ce mai fac pasagerii dubiţei, în care bănui că se 
instalaseră Gulliver, Polina şi Brişcă, plus șoferul de excepţie, Lae al lui 


Parșolea, transformat în pilot de formula I, renunţ din motive ușor de 
priceput. Lipseşte Titu Margiolea. Nu-i exclus să fie și el pe urmele noastre. 
Și, dacă ne prinde, n-ar fi cine ştie ce mare necaz, dar ne poate identifica și 
asta nu-mi convine deloc. 

Un ţârâit asurzitor, pe care urechea mea muzicală îl recunoaște imediat, 
mă avertizează de sosirea lui Margiolea. 

— Ascundeţi-vă! — le strig companionilor mei. 

Dar nu cred să mai fie nevoie. Derutat de apariţia neașteptată a dubiţei, 
într-o poziţie cu totul neprevăzută, Tiţu Margiolea părăseşte partea 
carosabilă a drumului forestier, optând pentru brădetul scăldat de splendida 
culoare a clarului de lună. Bineînţeles, nu solitar, ci împreună cu mașina lui 
zburătoare. Bufnitura care urmează ne anunţă că totul s-a terminat cu bine. 
Cel puţin, pentru noi. 

leşim urgent din marginea pădurii și-o întindem spre Colţiilupchii. La 
hotarul cătunului, ne aşteaptă şi surpriza. Nea Dobre flirtează intens cu ţaţa 
Catariţa, care-i dă din mână un smoc de fân. 

— Unde umbli, măi copile? Te caut de-aseară... Romaniţă, fugi 
pân'acasă, ia nişte ouă, să facem un scrob. Că-n sat e dănănaie mare... 
Domnul Gulliver sa zăvorât în casă și urlă a morțiu, împreună cu dulăii săi 
de spaimă... 

— De când, tată Cătăriţo? — o întreb intrigat pe bătrână. 

— Păi, de când s-a-nserat! 

— Imposibil! — răcnesc eu, acompaniat de grupul vocal al însoţitorilor 
din grupul de comando. 

Figurile lor exprimă o uluire atât de îngrozită, încât tata Catariţa începe 
să se-ndoiască de cele văzute cu ochii personali. 

— Zău, copile, că nu minţesc! — susţine, totuşi, bătrâna sus şi tare. Că 
nu-i întâia oară, când stau și-l pândesc, să văz ce drăcovenii mai pune la 
cale... 

Deoarece ştiu prea bine că Gulliver Naiba est la ora aceasta foarte 
ocupat, zbătându-se să iasă din dubiţa răsturnată, consider că-i cazul să 
verificăm afirmaţiile bătrânei. Nădăjduiesc s-o bântuie iarăşi halucinaţiile 
ei. C-altminteri, nu-i bine. 

Ne-ndreptăm în goană spre locuința magului. Încă de la distanţă, 
minimum cinci sute de metri, se-aud niște strigăte stranii, un soi de 
lamentaţii în sferturi de ton. Dacă n-ar fi glas omenesc, aș zice că-i chelălăit 
de câine. 


Mărim pasul. lermolai Bâc, plecându-se spre urechea mea, îmi șopteşte 
încet, ca să nu-l audă Milica: 

— Oricât sunt eu de forestier, plus poet oniric, aş jura că-i urlet de om 
bolnav de turbare... Dar nu vreau s-o jignesc pe doctoriţă. 

Intrăm în curte, dând de gard ușşiţa, apoi ne năpustim la fereastra odăii 
celei mari. Obloanele sunt trase, însă lumina care răzbate din casă atestă că- 
i cineva înăuntru. 

Milica, în calitatea ei de medic, speriată să nu i se fi întâmplat ceva 
bătrânului, bate cu pumnul în oblon. Chelălăitul încetează. După care, 
auzim glasul magului: 

— Daţi-vă osteneala și intraţi, oricine aţi fi, deși ştiu cine sunteţi! 

Formula îl demască imediat pe Gulliver Naiba. Înlemnim cu toții, 
nemaiîndrăznind să dăm urmare invitaţiei. lar peste o clipă, curios să vadă 
de ce nu intrăm, în prag se iveşte bătrânul mag, mai reprezentativ și solemn 
ca niciodată. 

— Ce s-a-ntâmplat, bătrâne şef de trib? De ce te vaieţi atât de jalnic? N- 
ai mai plecat la întâlnirea de la Guşteriţa? — iau eu cuvântul. 

Bătrânul își înfundă mai bine melonul pe cap, apoi își duce mâinile la 
spate. Fără să zăbovească excesiv, îmi răspunde pe loc: 

— Sunt peste trei ceasuri de când m-am întors! Am terminat toate 
pregătirile pentru liturghia de mâine șiacuma cântăm imnurile închinate 
celui de Jos! Facem un soi de repetiţie! Nu vă place vocea mea, de spuneţi 
că mă vaiet? Îmi pare rău, dar aşa sună cântecele mele... Și, pentru că 
sunteţi aici şi se-apropie zorile, nu vă mai trimit altă invitaţie... Mâine, în 
jur de orele trei, după prânz, ne întâlnim cu toţii în faţa peşterii... Bănuiesc 
că cunoaşteţi drumul, mai ales că-l aveţi pe Romaniţă cu voi... Acuma, 
stăpânilor, vă las, că mai am de cântat... Cu bine! 

Mergând spre “moara dintr-un dud”, unde intenţionez să dorm ca un 
dulce copil, mă gândesc la evenimentele din noaptea asta de pomină. 
Membrii colectivului nostru s-au împrăștiat, fiecare pe la “cășile” lor. 

Numai eu sunt frământat de-un gând sâcâitor. Melonul domnului Naiba 
arăta excepţional. Or, asistasem personal la turtirea sa, atunci când bătrânul 
coborâse din trăsura de la miezul nopții. 

Tare mi-e teamă că n-am să adorm atât de lesne... 


24. Liturghia neagră 


Aşa cum am bănuit, deşi sunt cuibărit în pat de peste o jumătate de ceas, 
somnul refuză să se instaleze în organismul meu obosit în exces. Dar nici 
gândurile nu-mi îngăduie să ațipesc, pentru că mi se învârtesc prin cap 
asemeni unor reactoare teleghidate, dar scăpate de sub control. 

Dacă la un moment dat totul mi se păruse clar, acuma-i invers. Tulbure 
de tot. Întrunirea lui Gulliver cu Lae al lui Parșolea și Tiţu Margiolea, 
asistat de Polina Țilimindriu și Brişcă, avusese precis un sens. Sens pe care, 
însă, nu reușesc deloc să-l depistez. Că vor să foreze în peşteră, în căutarea 
unei comori, asta mai înțeleg. Dar de ce trebuie s-o scoată la iveală, tocmai 
cu prilejul bâlciului, anume în ziua echinoxului de toamnă, nu mai sunt 
capabil să pricep. 

Pesemne că-n timpul febrilelor mele investigaţii mentale, care nu mă 
abandonaseră nici o secundă, trebuie să fi tras şi-un puișor de somn, 
deoarece mă trezesc pe la unsprezece şi jumătate. Bineînţeles, cu condiția 
ca “Omega” să indice ora exactă. 

Însă stomacul meu reprezintă un ceasornic mult mai sigur, pentru că m-a 
pălit o foame cumplită. Când îmi amintesc de friptura de gâscă pe care o 
devorau participanţii la întrevederea din grota Guşteriţei, miaduc aminte că 
n-am mai mâncat nimic de-aseară. Ceea ce nu-i bine! 

Cred că am și halucinaţii, din pricina senzaţiei îngrozitoare de foame, 
deoarece sunt victima unor aberante iluzii olfactive. Simt în nări aromă de 
costiță prăjită, mirosuri vrăjite de lapte lejer afumat, așa cum îmi plăcea în 
copilărie, de mujdei de usturoi și de alte minuni culinare. Și, ca o culme, 
pentru a-mi accentua iluzia, toate răzbat spre mine din direcţia bucătăriei 
amenajate în “moara dintr-un dud”. 

Îmbrac ţoalele în mai puţin de trei minute. După care, demoralizat de 
gândul că-mi ştiu proviziile lichidate încă de ieri, mă îndrept întristat spre 
bucătărie, în speranţa că voi mai depista niscaiva biscuiţi dietetici, refuzaţi 
de lacomii mei prieteni. 

Încă înainte de-a deschide ușa kicinetei, constat apariţia şi-a unor aluzii 
auditive. Pentru că disting sfârâitul costiței afumate, care se perpeleşte în 
tigaie... Ceea ce, din păcate, nu-i posibil. În primul rând, din pricina 
absenței totale a produsului respectiv. Iar în al doilea rând, chiar dacă acesta 
ar fi existat, în nici un caz nu s-ar fi autoprăjit. Și, mai ales, fără câteva ouă 
zvârlite deasupră-i... 


Pesemne că-s bolnav rău, deoarece, când pătrund în bucătărioară, apar și 
false senzaţii optice. Masa este pusă, așa cum mi-o pregătește Penke, 
nevastă-mea, pentru prezentarea minidejunului. lar la reșoul aragazului, cu 
spatele la mine, cineva se îndeletniceşte cu confecționarea altor iluzii, 
probabil gustative. Înciudat, trântesc uşa. Mai mult pentru a mă trezi la 
realitate. 

Fantoma, însă, nu-i fantomă, ci făptura pricăjită şi negricioasă a lui 
Romaniță Curentu. Când îl aud și vorbind, încep să nu mă îndoiesc de 
simptomele vreunei maladii misterioase, generatoare de triple aberaţii: 
auditive, vizuale și olfactive. 

— Bună ziua, tovarășu creator! — grăiește drăguţul de Romaniţă. M-a 
trimis ţaţa Catariţa să-ţi pregătesc ceva de-ale gurii. Că-mi zise: “Măi 
nepoate, vezi ce face copilul ăla, că tare-i neajutorat, de se lasă el amăgit de 
şmecheriile diavolului de Naiba. Du-i ceva mai ţeapăn, că-l așteaptă, 
pesemne, încercări grele şi gătește-i-le singur, că dânsu-i tare obosit!”. 

— Bună să-ţi fie inima, nene Romaniţă! — devin eu, imediat, 
sentimental. Ce-mi prăjești acolo? Chiar ceam mirosit şi-am auzit, dar încă 
n-am văzut? 

Curentu mi-arată tigaia, una din cele mai mari şimi mărturiseşte: 

— Am rumenit nişte pecie de porc, afumată încă din toamnă, şi-am spart 
şi vreo șapte oușoare, pe care leam făcut scrob, că la ochiuri nu mă pricep... 
Însă cred că n-ai gustat așa ceva, tovarăşu creator, pentru că-i scrob cu 
mujdei... 

— Formidabil, nene Romaniţă, deși mă tem ca usturoiul să nu-mi dea 
arsuri... 

Îl stingi, tălică, lesne cu două căni de lapte fiert... Numai că s-a 
afumat oleacă... 

Mă așez urgent la masă, așteptând ca nea Romaniţă să finiseze scrobul. 
Până una alta, mă opăresc lejer cu niște lapte fierbinte, în care înmoi nițică 
turtă caldă, de test. 

Dar nu mai am vreme să suflu în divinul lichid, pentru că-n tindă 
tropoteşte o întreagă cireadă. lar peste o clipă, năvălesc în kicinetă bunii 
mei prieteni: Milica, lermolai Bâc şi Geca Leoveanu-Zbanţ. În loc sămi 
strângă mâna şi să-mi dea bineţe, se reped mai întâi la nea Romaniţă, să 
vadă ce meşterește la aragaz. Strigătele lor, de entuziasm dezlănţuit, nu mă 
entuziasmează deloc. 


— Omule, suntem atât de flămânzi, încât am mânca şi pietre! — declară 
aluziv Laie. 

Milica şi Geca se abţin, așteptând reacția mea. 

— Nici chiar aşa, dragă Bâcule — îl domolesc eu pe forestier —, uite, 
aveţi turtă caldă, o străchiniuţă cu mujdei, ospătați-vă și voi... Mai ales că 
usturoiul ajută la scăderea tensiunii arteriale! 

— lar matale, grasule, ai să dai gata scrobul de unul singur? Cu riscul 
să-ţi crească excesiv colesterolul? — se miră profesional doctorița Milica 
Manzur. Nu-s de acord, în primul rând, ca medic şi-apoi, în al doilea rând, 
ca prieten... 

Geca Zbanţ nu se mai dispersează în discuţii. Înşfacă tigaia, o plasează 
la mijlocul mesei, scoate rapid din sertar nişte furculiţe, le împarte tuturor, 
cu excepția mea, și începe să manevreze extrem de versat. 

Milica și Laie mă poftesc să particip la lichidarea conţinutului tigăii. 
Accept amabila lor invitaţie, deși nu posed instrumentul adecvat pentru 
ingurgitarea talmeş-balmeşului. Totuşi, în ciuda penuriei, mă descurc 
satisfăcător, utilizând în loc de furculiță coji de turtă caldă. Mult mai 
capacitoase și mai eficiente. 

Peste un minut, privesc trist tigaia gata spălată, pe care o mai şterg cu-o 
bucăţică de miez, în speranţa să mai culeg ceva. Sufletul!... 

— Prietenul la nevoie se cunoaşte! — le declar minunaţilor mei amici. 
Fără voi, mi-ar fi căzut greu scrobul... Mai am niște biscuiţi dietetici, nu 
serviţi? Merg perfect cu lapte cald... 

— Ne-ajunge — mă informează doctorita —, biscuiţii fermentează și 
generează flatulență... Însă lapte bem... 

Nea Romaniță, încântat de succesul preparatelor sale, se-așteaptă 
probabil să-l felicit. Însă n-am timpul necesar şi nici dispoziţia. Sunt atât de 
flămând, încât mă îndeletnicesc cu ultimul pachet de biscuiţi, în vreme ce 
tustrei companionii îmi beau laptele adus de Curentu. 

— Fraţilor, e-aproape de ceasurile două! La trei, începe slujba promisă 
de Naiba. Cred că merită să-l onorăm cu prezenţa noastră, că cine ştie ce 
mai observăm!... Avem posibilitatea să investigăm, fără să dăm de bănuit, 
ba dimpotrivă, poate-l convingem că simpatizăm bazaconiile sale 
ocultistice! Atenţionarea întreprinsă de mine are darul să amintească echipei 
misiunea reală a participării noastre şi anume, descifrarea enigmaticului 
Gulliver Naiba. Numai Romaniţă obiectează: 


— Tovarăşu creator, eu mi-s creştin, nu mă vâr în drăcoveniile 
diavolului... Lăsaţi-mă aici, să spăl vasele şi să păzesc “moara dintr-un 
dud”... V-aştept până văntoarceţi... Așa mi-a spus, dealtfel, şi tata Catariţa! 
După ce fac plinul cu nişte benzină suspectă, maximum 5 litri, găsită în 
beciul lui Gulliver Naiba, suntem gata de drum. Deşi s-au creat unele 
dificultăţi la încărcarea echipei în “Bombiţă”, până la urmă reuşim să 
demarăm. Biata “Bombiţă” nu-i proiectată decât pentru 310 kg sarcină. 

La trei fără cinci, ajungem totuși lângă intrarea peşterii Gușteriţa. Unde, 
spre surprinderea noastră, suntem întâmpinați de reprezentanţii lui Gulliver 
Naiba, în persoanele lui Parșolea și Titu Margiolea. Bineînţeles, ne facem că 
nu-i cunoaştem. Vorba ceea, nici scrob cu usturoi n-am mâncat, nici gura nu 
ne miroase... 

— Ne-a rugat nenea Gulliver să vă conducem la altar... Să ne grăbim, 
că-i o mulțime de lume şi neaşteaptă! — îmi comunică Parşolea, 
considerându-mă șeful grupului. După care, face prezentările: “Tovarăşul 
Tiţu, de la Adâncuri, iar eu sunt tovarășul Lae...”. 

Mă recomand şi eu, cât mai călduros, în vreme ce Parşolea mă 
informează că știe cine sunt, deoarece i-a spus nen-su Gulliver, iar pe 
ceilalți îi ştie de ani de zile, întrucât lucrează și trăiește în aceeași localitate. 

În sunetele triumfale ale fluieratului strident emis de supapa de siguranță 
a radiatorului “Bombiţei”, care fierbe violent, dar intens, ne lăsăm conduși 
de reprezentanții magului spre intrarea peşterii. 

În timp ce înaintăm prin hrubele acesteia, la lumina unui reflector 
electric manual, pe care-l manevrează Tiţu Margiolea, îmi dau seama că mă 
sâcâie un gând. Și, pentru că lermolai pășeşte chiar în spatele meu, îl întreb 
printre dinţi: 

— Cu ce-or fi venit la liturghie? 

— Cine? — se miră Laie. 

— Gestionarii, magul, lumea care ne așteaptă... 

— Omule, nu te supăra, dar la asta nu m-am gândit! — se scuză 
forestierul. Dar de ce te interesează? 

— Pentru că n-am zărit nici dubiţa și nici motocicleta lui 'Tiţu! 

— Or fi date la fier vechi, după ce-au păţit astănoapte! 

— Posibil. Şi, totuşi, cu ce s-au deplasat aici? Nu te frământă problema 
asta? 

— Nu! — recunoaște indiferent Bâc. 


Iese din starea sa de permanentă nepăsare abia când pătrundem în grota 
cea mare a peşterii. Dar nu-i cea pe care o examinaserăm astă-noapte. Ci cu 
totul alta, amenajată elegant, arătând chiar ca un altar de biserică. 

— Dumnezeule! — exclamă uluit lermolai Bâc. 

— Taci — îi sugerez eu —, aici nu-i la preţ! Bătrânul slujeşte altor zei, 
după declaraţiile sale... 

Grota în care ne aflăm acum, spre deosebire de cealaltă, pare mai 
încăpătoare. Lângă peretele din fund, pe un soi de podium, a fost ridicat un 
altar din carton gros, pictat în culori ţipătoare. Imaginile zugrăvite 
reprezintă scene din infern, însă într-o viziune total opusă celei întâlnită în 
pictura bisericească ortodoxă. Dracii sunt înţoliți omeneşte, cu straie locale, 
iar alții nici n-au măcar coarne. 

Tabloul central, înaintea căruia se află un soi de statuie, înfățișează, după 
părerea mea, o agapă colegială. În jurul unei mese uriașe, sute de diavoli se 
ospătează copios, folosind tacâmurile contemporane, veselă modernă, 
pahare modelate funcțional, conform unui design original. Spre regretul 
meu, nu sunt în stare să disting bucatele din care se înfruptă. Păcat... Pentru 
că, știu precis, bucătăria raiului e strict vegetariană, pe când în iad, mă rog, 
ca în iad, mai tu o fripturică, mai un crap la cuptor sau nişte plăcinte 
moldoveneşti, cu poalele-n brâu... Altă viaţă! 

De ambele părţi ale statuii care, fiind învelită întrun cearceaf (dubios de 
curat), nu poate fi văzută, ard două lumânări de nuntă sau de botez, însă din 
ceară neagră, înfipte în nişte sfeșnice oribile, confecţionate din cranii de 
vită. 

— Grasule — mă trage de mânecă Milica Manzur —, mai ţii minte ce ți- 
am spus când ne-am întâlnit prima oară? 

— La ce te referi? — devin curios. 

— La oamenii magului, cumetrii și finii, vecinii şi datomicii, toţi cei 
care şi-au vârât în cap tâmpeniile cu satul vrăjit, blestemat, cu fântâni secate 
şi alte bălmăjeli... 

— Aha! Şi ce-i cu ei? 

— Păi, sunt aici, în marea lor majoritate! 

De fapt, nu-s chiar atât de mulţi. Maximum șapteopt persoane... Dar s- 
au ghemuit unul în altul, atât de strâns, încât creează falsa impresie a 
mulțimii. Dacă-i punem la socoteală pe Brișcă, Tulli Pompadur, care stă 
pitit după Polina, pe Lae al lui Parşolea şi pe Tiţu Margiolea, să tot fie o 
duzină cu toţii. Mă miră însă prezenţa dentistului. N-o fi el prea ortodox, 


dar nici cu Belzebuth nu-l văd făcând casă bună. Altele trebuie să fie 
motivele prezenţei sale aici. 

Petromaxul instalat pe piedestalul de la poalele statuii, într-un echilibru 
destul de precar, începe să fâsâie îngrijorător. Peste câteva secunde, se 
stinge de la sine, răspândind o putoare îngrozitoare de benzină normală, de 
75 CO. Rămasă numai în lumina lumânărilor, lumea începe să murmure. 

— Stăpânilor! — rage glasul mieros al magului Gulliver, dar care 
preferă să fie încă invizibil. Stăpânilor! Pregătiţi-vă... 

Un nor de praf (sau de fum) se ridică brusc de sub cearceaful care 
învelea statuia. Brişcă, pe care încă nu-l văzusem, trage vârtos de poalele 
linţoliului. Statuia ni se înfățișează ochilor, iar din spatele ei, se iveşte 
Gulliver Naiba. În afara melonului tradițional, a tunicii scoțiene, cu zeci de 
bumbi, ca un tablou de ascensor, magul și-a completat ţinuta sacerdotală cu 
un ciolan imens de vacă sau, eventual, de bou. Îl manevrează ca pe-un 
baston episcopal, binecuvântându-ne prin gesturi hilar de solemne. 

— Priviţi-l și iubiţi-l pe Leonard, pe Marele Negru, pe Marele ap 
tricornat şi cernit, pe Stăpânul nostru, domnul Subpământului... 

La invitaţia lui Gulliver, pornesc să-l privesc şi eu pe Marele Tap. Dar, 
fără să-l iubesc. Pentru că-i groaznic de prost modelat. Bănuiesc că 
sculptorul, care s-a ocupat de confecționarea lui “Leonard”, trebuie să fie în 
viața de toate zilele cioplitor de cruci, din cei care, la comanda rudelor 
îndurerate, fabrică în serie îngeri de prost-gust, asemănători găinarilor din 
cartierul în care locuieşte. 

Leonard, Marele Negru, aduce, fără prea multă bunăvoință, cu măcelarul 
nostru de pe Calea Moşilor. Gras, pletos ca un hippy, cu coarne din material 
plastic, vopsit cu roşu pe buze și obraji, unsuros și slinos pe întregul său 
trup despuiat, individul imaginat de artistul periferiei cine știe cărui oraş de 
provincie se sprijină într-o coadă de măgar, magnifică, demnă să-l facă și pe 
nea Dobre să moară de invidie. 

Dacă-mi amintesc bine lecturile mele din marii exegeţi ai ocultismului, 
nenea Gulliver a digerat insuficient cele citite pe ici pe colo, interpretând 
într-o viziune proprie cultul diavolului. Pentru că Leonard, conform 
tradiţiei, nu se înfățișa credincioșilor săi decât cu prilejul marelui Sabbat, 
dar asistat de maestrul Jean Moulin şi nicidecum de Gulliver Naiba. Nenea 
Leonard, între noi fie vorba, era însuși diavolul, tartorul, patronul tuturor 
vrăjitorilor din întreaga lume. Şi nu se prezenta admiratorilor în chip de 
mulaj din mucava, ci în carne şi oase, cu cornul median în flăcări. 


Ceea ce ne oferă acum bătrânul mag de la Colţiilupchii miroase de la 
distanță a mistificare. Și, în cel mai bun caz, dacă nu-i mistificare, ci opera 
unui creier sclerozat dat în mintea copiilor, Gulliver e tocmai copt pentru o 
îndelungă internare la un institut de specialitate, ceva în genul spitalului 9, 
de la Berceni. 

În vreme ce dereglatul bătrân începe să intoneze o sinistră melodie, de 
trage la rindea timpanele asistenței, o reuşită combinație de cântec 
gregorian bisericesc şi cântec de pahar lăutăresc, ilustrat cândva de 
Zavaidoc, mă trag uşor lângă Milica și-i zic: 

— Doctoriţo, l-ai examinat vreodată pe Gulliver? 

— Cred că va fi cazul să-i trimit sângele, pentru un examen serologic. 
Abia acum îmi dau seama că bătrânul poate deveni nociv... 

— Nici chiar aşa să n-o luăm!... — o liniştesc eu pe Milica. Gulliver, 
după cum îmi dau seama, n-a reușit să recruteze decât cretini... Câţiva fini 
şi cumetri, plus doi gestionari ahtiaţi după comori... 

— ... plus câţiva intelectuali de rangul al doilea, printre care trebuie să 
te numeri şi tălică! — completează Milica Manzur. 

Brișcă se străduie căznit să susțină partitura ţârcovnicului, îngânând și 
el, din când în când, câte un behăit catastrofic şi scuturând o cădelniță 
confecţionată dintr-o căpăţână de capră... Însă fumul pe care-l degajă 
originala cădelniță nu-mi surâde deloc. Miroase a medicament și nicidecum 
a smirnă sau tămâie... 

— Stăpânilor! — rage iarăşi mieros Gulliver, întrerupându-și recitalul 
muzical mistico-pop. Comorile, ca și comoara noastră, se află în pământ şi 
nu în ceruri! Pregătiţi-vă, c-a venit vremea... 

Îndată ce-și termină invocaţia sa ermetică, magul se dă un pas îndărăt, 
trece în spatele lui Leonard, îi strigă ceva lui Brişcă, pentru ca apoi, imediat, 
să răbufnească un nor gros de fum. Smogul declanșat de cădelniţa lui Brişcă 
se răspândește în întreaga grotă. Lumânările negre se sting, de nu se mai 
vede om cu om. Aud tropot de pași, cuvinte zvârlite printre dinţi și... pauză. 

Tușesc în cor cu grupul vocal al prietenilor mei, întrebându-mă dacă 
fumul, cu care ne tratează Naiba, n-o fi cumva toxic. Dacă nu-i toxic, precis 
că-i somnifer. Pentru că mă cuprinde un somn de moarte. 

Până să-mi las trupul lângă colegul Iermolai Bâc, de mult transferat în 
lumea adormiţilor, mă străfulgeră un gând ciudat. Mi s-a părut sau am zărit 
cumva chipul unui al doilea Gulliver, de cealaltă parte a statuii lui Leonard? 


Însă mă tranchilizez urgent. Halucinaţiile provocate de fumul lui Brișcă 
nu-i exclus să genereze fenomene de diplopie, adică de imagine dublă. Ceea 
ce nu-i totuna cu iluziile optice. Însă, până să rezolv problema, competent și 
prompt, adorm ca un buştean brut. 


25. Seduşi şi abandonaţi, dar şi sechestraţi 


Mai rezistent decât ceilalți membri ai echipei noastre, mă trezesc primul 
din somnul artificial în care ne cufundase cădelnițările lui Brişcă. Putea fi și 
mai rău, dacă ne afuma cu cianură de potasiu... 

Totuși, gândesc eu cu mintea mea extrem de lucidă, dacă ar fi existat, pe 
undeva, cea mai mică intenţie de eliminare a noastră, nu s-ar fi limitat 
numai la ameţirea parţială, ci ne-ar fi lichidat definitiv și irevocabil, în 
calitatea noastră de indivizi nefolositori “misticoficărilor” lui Gulliver 
Naiba. 

Până să se trezească și companionii mei, încerc sămi rememorez în 
detaliu straniul fenomen al dedublării magului. Totu-i posibil în lumea 
magicienilor de iarmaroc, însă ce mă mai tulbură încă e mica diferență 
observată la unul din ei. O chestie lipsită de importanţă, dar inexplicabilă 
din punct de vedere ştiinţific. Un Gulliver avea melonul lejer turtit, iar 
celălalt Gulliver purta solemn un melon ţipător de nou. 

Abandonez microancheta mea, pentru că mi se pare demenţială ideea 
existenţei unei dubluri a lui Gulliver Naiba. Ca şi cum nu ne-ar fi suficient 
un unic exemplar, total dereglat şi caraghios. 

Când sunt gata să abandonez orice speranță, aud un scrâșnet de chibrit 
dat pe cutie. Și se face lumină. Milica Manzur, căci ea era, își aprindea 
tacticos o ţigară. Milica Manzur se afla în proprietatea personală nu numai a 
unei cutii de chibrituri ameliorate (50 de bețe), dar şi-a unei brichete tip 
revolver. Cu care, fără să rănesc pe nimeni, izbutesc să dau de una din 
enigmaticele lumânări negre și s-o aprind corespunzător, frigându-mi lejer 
şi degetele. 

Laie Bâc, care-l scutură zdravăn pe Geca, având intenţia clară să-l 
trezească, mă avertizează: 

— Omule! Fii atent! 

— De ce? — întreb eu intrigat. 

— Fii atent, c-au dispărut toţi!... Nu-i bine... Nu-i bine ce se- 
ntâmplă!... Dac-au murit și ei? 

lermolai începe să mă enerveze. Pentru că, într-o anumită măsură, are 
dreptate. Magul, Brişcă și majoritatea asistenţei au dispărut... Se pare că 
suntem singurii supraviețuitori. Însă logica mă obligă să-l contrariez pe 
poetul oniric: 


— Laie, dragule, de vreme ce mai trăim încă, înseamnă că trăiesc şi 
ceilalți. O singură ipoteză mi se pare valabilă... Anume că, în panica 
stârnită de explozia de adineauri, au fugit care încotro, rătăcinduse prin 
hrubele peșterii Gușteriţa... Nu-i exclus să fim nevoiţi a-i căuta, pentru a le 
acorda primul ajutor... Și nu uita, bătrânul e-n vârstă și zărghit... Dacă i s-a 
făcut rău? 

Fără să mai aştepte ca Zbanţ să-și revină, lermolai îl sloboade pe 
podeaua de piatră a grotei şi se repede la mine, strigând: 

— Omule, să nu mai zăbovim! Sunt atâţia oameni în pericol. 

Cercetarea grotei nu dă nici un rezultat. În afară de constatările de 
rigoare, demolarea aproape integrală a Marelui 'Ţap, a bietului Leonard, 
care, călcat în picioare de fugarii cuprinși de panică, s-a dezumflat ca un 
balon găurit, arătând jalnic în starea de ţap turtit, dispariţia celuilalt sfeşnic, 
precum şi-a cearceafului cu care fusese învelit Belzebuth, nu reuşim să 
identificăm decât minimum opt ieșiri din grotă. Cam multe pentru situația 
în care ne aflăm, noi fiind patru. 

Singurul succes pe care-l obținem, însă oarecum fără importanţă, e 
faptul că reuşim să-l pierdem pe Geca Leoveanu-Zbanţ. Ieşirile duc, toate, 
înapoi spre grotă. Unde, după parcurgerea tuturor celor opt căi de părăsire a 
peşterii, îl găsim pe Zbanţ sforăind zgomotos, atât de tare și penetrant, încât 
aş fi putut jura, cu mâna pe cord, că-i motocicleta lui Tiţu Margiolea. Geca 
se scuză, după ce-l trezim, mărturisindu-ne că, la un moment dat, n-a mai 
văzut lumânarea purtată de Laie. Atunci, orbecăind prin beznă, a dat de-un 
culoar strâmt, care l-a condus până aproape de borta peşterii, lângă drumul 
forestier, de unde putea zări și “Bombiţa”. 

— Omule! Omule, eşti nebun? Și de ce nu ne-ai strigat, de ce nu ne-ai 
spus nimic? — se rățoieşte Laie Bâc, pe care-l văd şi eu, în sfârşit, scos din 
fire. 

— Pentru că ieşirea-i astupată cu bolovani cât “Fiat”-ul maestrului! Și 
nu vă văd urnindu-i din loc!... 

— Ciudată comportare! — gândesc eu cu glas tare. De ce ne-or fi lăsat 
bolovanii ăia în drum? 

— Păi, e foarte simplu, omule! — mă lămureşte omniscientul Laie Bâc. 

— Nu văd! — îmi sar eu din balamale. 

— Omule, nu te supăra, bolovanii au fost îngrămădiţi acolo cu un 
anumit scop... S-au gândit să ne dea de ştire, în felul acesta, că ei au plecat 
şi să nui mai căutăm... Mi se pare un gest frumos din partea bătrânului... 


lermolai mă privește cu ochi nevinovaţi, ca şi când supoziţia lui ar fi 
emanaţia unui om normal, în toate minţile. Convins ferm că nu-i cazul să fie 
considerat ca atare, îl bat prieteneşte pe umăr și-i propun: 

— la-o înainte, Laie dragă, și luminează-ne drumul cu lumânarea aia 
nenorocită, fiindcă văd că domnul veterinar n-a avut inspiraţia s-aducă aici 
reflectorul electric... Mergem să vedem ce-i cu bolovanii... Poate reușești 
să-i urneşti, că eşti cel mai zdravăn dintre noi. 

De când tot încercăm să clintim pietroaiele prietenilor noștri minunațţi, 
am căpătat convingerea fermă că nu greutatea e determinantă în probleme 
de tipul celei pe care o avem de rezolvat. Singura satisfacţie e faptul că 
zărim, printre bolovani, lumina zilei. Dar care și ea este în declin, având 
tendinţe vizibile de amurgire. 

— Ce părere mai ai, coană Milico, despre prietenul matale, Gulliver? 
Ziceai că-i simpatic, în ciuda zărghelii! Frumos din partea lui... După ce ne 
aiureşte cu mistificări de bâlci... 

— Stai, grasule! — exclamă brusc Milica Manzur. Știu unde-i bătrânul. 
Acuma m-am lămurit... 

— Unde-i? — întreb eu, neîncrezător în intuiţiile doctoriţei. 

— Singur mi-ai sugerat ideea... când ai rostit cuvântul “bâlci”... 

— Ei şi? 

— S-au dus cu toţii la bâlci, care acuma trebuie să fie în toi... Au să vină 
de-acolo cu ajutoare, cu mijloace de transport... Totdeauna, la încheierea 
bâlciului, mai găseşti un camion disponibil... 

— Şi când se încheie bâlciul? 

— Poimâine. Cel mai târziu!... 

— Dar de ce-avem nevoie de camion? Nu-i suficientă “Bombiţa”? 

Milica îmi zâmbeşte fermecător, privindu-mă cu ochii ei vii: 

— Ce fel de scriitor îmi eşti? N-ai observat că toate caucioacele 
“Bombiţei” sunt pe geantă? Iar în camion, intrăm nu numai noi, ci-ncape și 
“Bombiţa”! 

Începe să se întunece. “Bombiţa” s-a pregătit de mult de culcare, 
deoarece s-a lăsat zdravăn într-o parte. Din pricina anvelopelor dezumflate, 
dar, bănuiesc, și din cauza vreunui amortizor rupt... Şi nu numai că-ncepe 
să se întunece, dar începe să mă frământe și-o foame cumplită. Sunt atâtea 
ceasuri de n-am luat nimic în gură. Deși nu-s tipul care se lamentează, fără 
să vreau vorbesc de unul singur, în gura mare: 


— Unde eşti matale, ţaţă Cătăriţo? Dragă ţaţă Cătăriţo! Numai dumneata 
te gândeai mereu la sănătatea mea, trimițându-mi merinde... 

Din pricina oboselii, am iarăși halucinaţii auditive. Pentru că, dinafara 
grotei, de pe marginea drumului forestier, aud glas de femeie: 

— Aici mi-s, copile! Ţi-am spus c-ai s-o paţi cu diavolul ăla bătrân... 
Stai liniștit, nu te teme... Suntem cu toţii aici! 


26. Operaţie salvamont de mică altitudine și mare anvergură 


La lumina reflectorului electric, abandonat de Lae al lui Parşolea și pe 
care-l găsim lângă bolovani, conversăm cu echipa de “salvamont”, 
organizată de întreprinzătoarea țață Cătăriţa. 

Au venit mai toţi vechii mei cunoscuţi, mobilizați de Romaniţă Curentu. 
Nepotul Catariţei aşteptase sosirea noastră la “moara dintr-un dud”. Văzând 
însă că întârziem, se dusese la tușă-sa, unde convocase consiliul celor trei 
tate nătăfleţe: cina Moșca, fina Frusina şi ţaţa Catariţa. Aceasta din urmă, 
bănuindu-l pe Naiba în stare de orice, chiar şi de-o crimă colectivă, 
decretase starea de alarmă, adunându-și în grabă prietenii. 

Orbiţi de razele reflectorului ce răzbat printre pietroaiele în dosul cărora 
suntem blocați, minunaţii colțiilupcheni s-au aşezat unul lângă altul, care 
cum a putut, așteptând desfășurarea evenimentelor. 

Romaniță Curentu se trage lângă Păuniţa lui Lucereanu, dar nu pot 
deduce motivul — poate o fi ceva între ei —, Ioana lui Colarete s-a rezemat 
cu umărul de Valin al lui Patruzec, ţaţa Frusina, cina Moșşca și ţaţa Catariţa 
alcătuiesc un bloc compact, pesemne din pricina răcorii ce începe să 
coboare o dată cu înnoptarea, nea Gheorghe al lui Staragică încearcă să-și 
aprindă o ţigară jilavă, consumând mai multe zeci de bețe de chibrit, iar 
Poroambă Chişu, responsabilul cultural, ducându-și palma deasupra ochilor, 
ca un soi de vizieră, pentru a se apăra de lumina vie a lanternei-reflector, se 
străduie să distingă — dar fără rezultate, după părerea mea — situaţia 
grupului nostru. Întrucât cineva trebuie să preia iniţiativa, deoarece, din 
scurta conversație cu echipa “salvamont”, s-au aflat toate cele necesare, îmi 
permit să mă înscriu la cuvânt: 

— Dragii mei prieteni!... Am impresia că nu putem ieşi din buclucul 
ăsta decât unindu-ne puterile. Întrucât noi ne aflăm de cealaltă parte a 
baricadei, iar bolovanii trebuie clintiți din loc, unul câte unul, însă nu 
prăvălindu-i peste noi, ci smulgându-i în afară, navem altceva de făcut decât 
noi să împingem, iar voi să trageţi... Am dreptate? Nu? 

Mişcaţi de spusele mele, salvatorii își exprimă adeziunea în cor. Din 
larma care se dezlănțuie, nunţeleg mai nimic, aşa că repet: 

— Am dreptate? Nu? 

— Nu! — îmi răspund colţiilupchenii, de data asta, mai clar. 

Poroambă Câșu, având și-o oarecare calificare din punct de vedere 
tehnic, fiind fântânar de profesie, mă lămureşte răbduliu: 


— Tovarăşu creator, dacă împingeţi matale, cad peste noi bolovanii... 
De smuls n-avem cum, iar, dacă îi împingem, mai trebuie apoi să vă și 
scoatem de sub pietroaie! Deci, nu-i bine... Zidul nu poate fi dărâmat decât 
cu mijloace mecanice... Cu-o mașină! 

— Ai perfectă dreptate, nene Poroambă, un buldozer rezolvă totul în mai 
puţin de-o jumătate de oră... Noi ne tragem îndărăt, spre peşteră... voi 
izbiţi cu lama buldozerului... şi gata... 

— N-ai înţeles matale bine — obiectează fântânarul —, de ce s-aducem 
un buldozer, când avem mașina lu tălică aici? Are 20 de cai? 

— Pardon, 32, trecuţi pe talon! — răspund eu, oarecum jignit, în numele 
“Bombiţei”. Dar n-am cum să ies de-aici, pentru a mă sui la volan... Așa că 
nu-i posibil! 

— Ba e, tovărășele! Îmi dai mie cheile, că am şi carnet de conducere, mă 
sui în tărăboanţă și mă proptesc cu ea în bolovani... 

— Perfect, nene Poroambă, n-am ştiut că ai o mașină proprietate 
personală... 

Însă Poroambă Câşu se dovedeşte om corect, pentru că-mi furnizează un 
supliment de informaţii: 

— Carnetul l-am căpătat în armată, c-am făcut-o la tancuri! Însă mașină 
n-am încă... 

În disperare de cauză, silit și de insistenţele prietenilor, aflați ca şi mine 
la mare ananghie, dar şi de comunicatul ţaţei Catariţa, care anunţă c-au adus 
cu ei şi ceva de-ale gurii, îi strecor cheile mașinii lui Poroambă, trecându-i- 
le printre bolovani. Însă îl atenţionez: 

— Nene Câșule, fii cu băgare de seamă, mai întâi umflă cauciucurile că- 
s pe geantă, apoi bagi într-antâia, apeşi pedala de ambreiaj, accelerezi, 
debreiezi și demarezi lent... 

— Lăsaţi matale, tovarășu creator, nu mă-nvăţa pe mine, c-am fost 
fruntaş la manevre... Treceam cu tancul prin gropi şi şanţuri, de ziceai că-i 
avion... 

Ajutat de echipa salvatorilor, în special de Patruzec și Staragică, 
Poroambă umflă anvelopele în mai puţin de-un ceas. Bine că-mi trece prin 
cap să-l rog să verifice presiunea. Binevoitor, ia manometrul şi-mi 
comunică de la distanţă, cu glas tare: 

— 12 atmosfere la roata din dreapta, 18 la stânga... Să le măsor și pe 
cele din spate? Mai e nevoie? 


— Dă aerul afară, nene, că săriţi în aer... explodează! Bagă 1,1 în faţă şi 
1,6 în spate... 

— Se face, tovarăşu creator, imediat, fiți fără frică! La tancuri, știți 
matale, n-aveam caucioace, mergeam pe șenile... 

Operațiunile de punere în funcțiune a “Bombiţei” sau desfășurat 
încununate de succes, dar prost. Mai întâi, au descărcat bateria, folosind în 
exces farurile, pentru că n-aveau lumină, precum și la pornirea motorului, 
care nu vroia să facă aprinderea. Apoi, l-au împins pe Poroambă, suit la 
volan, până ce-a pornit motorul. N-am auzit această fericită clipă, deoarece 
cred că s-a produs la vreun kilometru de-aici. 

După o jumătate de ceas, s-au întors. Cu toţii. Dar pe “Bombiţă”. Cu 
excepția femeilor care se îngrămădiseră înăuntru. Ceilalţi se urcaseră pe 
capotă, iar unii chiar şi pe aripi. 

Privesc înspăimântat “Fiat”-ul meu 600 D și nu-mi vine să-mi cred 
ochilor. Merge! Încet, dar totuşi propulsat de motor şi nu împins. Poroambă, 
în plină euforie, conduce ca la tancuri... Pentru el, nu mai există nimic, nici 
şanţuri, nici gropi, nici cioturi... Are un stil cu totul personal, folosind 
slalomul şi alte figuri din tehnica schiului de performanţă. 

— Omule, nu te supăra — mă atenționează lermolai Bâc —, spune-le să 
coboare toţi, c-altminteri nu mai ieşim de-aici... Fraţii or să demoleze 
tărăboanţa... 

N-a mai fost nevoie să dau urmare sfatului atât de amabil al 
forestierului, căci o frână nefericit inspirată a pilotului de curse, Poroambă 
Câșu, izbutește să-i dea jos, dar instantaneu, pe cei din exteriorul mașinii, 
iar pe cei dinăuntru să-i ejecteze de-a dreptul pe uşile care sar din balamale. 
Şi iată-mi “Bombiţa” transformată în IMS de campanie, fără portiere, fără 
parbrizul din spate, fără nimic care să-mi sugereze ceva din fostul “Fiat”! 

Totuși, spre uimirea generală, motorul continuă să funcţioneze. Cam în 
trei cilindri, ce-i drept, dar merge... 

Impasibil, Poroambă declanșează ultima fază a operaţiei. Porneşte lent 
spre noi, spre zidul bolovanilor. Noi, prevăzând unele momente neplăcute, 
fugim urgent înspre adâncul peşterii, dar deloc lent. Când ajungem la vreo 
sută de metri, fără pagube, Milica vine lângă mine şi mă întreabă timid: 

— Maestre Conan, ţi-am făcut numai necazuri, iartă-mă, nici nu-ţi mai 
zic “grasule”, dar spune-mi sincer... 

— Ce? Totdeauna am fost sincer, în măsura posibilităților! — încerc eu 
să mă comport cu sânge rece, pentru a-i mai insufla ceva curaj, dându-mi 


seama de încordarea pe care o trăiește. 

— Ce se va întâmpla acum? — se interesează doctorita. 

— Nimic deosebit... Totul va decurge normal. Poroambă va împinge cu 
“Bombiţa” bolovanii, aceștia vor ceda, iar noi vom putea ieși afară! Nu-ţi 
fie teamă, în noaptea asta vei dormi în patul tău... 

După cum prevăzusem și după cum o asigurasem şi pe speriata Milica, 
totul decurge normal. Mai întâi se aude o bufnitură puternică, apoi un 
zgomot înspăimântător. 

Cu inima cât gămălia unui ac, nădăjduiesc ca originea zgomotului să se 
datoreze prăvălirii zidului de baraj și nicidecum dezintegrării definitive a 
bietei “Bombiţe”. 

Pornim îngrijoraţi în direcţia ieșirii, străpungând norul de praf ce 
invadase adăpostul nostru temporar. 

O explozie răzbate până la noi. Însă mă tranchilizez urgent. Este 
explozia de bucurie dezlănţuită a echipei de “salvamont”... Urale, strigăte 
de fericire, invitaţii dea trăi ani mulți și-mbelșugați... 

Când ajungem în dreptul fostului zid din bolovani, acesta nu mai există. 
Aerul rece al nopții, încărcat de aromele brădetului și de ultimele resturi de 
praf, ne umple plămânii. Dar nici “Bombiţa” nu mai există... Adică, în 
forma pe care i-o cunoşteam... 

La lumina farurilor ei, din care au rămas numai becurile, ieşim printre 
pietroaiele prăbuşite, după care iarăși ne oprim. De astă dată, ieşirea ne este 
barată de caroseria (dacă se mai poate numi așa) fostului meu “Fiat”- 600 
D. 

Motorul, spre uimirea şi bucuria mea, continuă să funcţioneze, prin cine 
ştie ce miracol al tehnicii contemporane. Nea Poroambă Câșu, cramponat 
de volan, se îndârjeşte, ambalând excesiv, să dea mașina în marșarier. 

— Laie, Geca, hai să-mpingem la mașină, cred că-i patinează roţile! — 
lansez eu un apel bărbaţilor din echipa noastră. 

Strecurându-ne penibil printre pietroaie şi pe sub “Bombiţă”, ieşim 
afară. Apoi, cu forţe reunite, noi din faţă, iar Staragică şi Patruzec din spate 
reuşim să săltăm “Fiat”-ul pe braţe şi să-l deplasăm din faţa intrării în grotă. 

Abia acum realizez ce minunată idee au avut constructorii acestei mașini 
minunate, atunci când iau montat motorul în spate. Pentru că, în faţă, nu 
mai are aproximativ nimic. Masca a dispărut cu desăvârşire, bara de 
protecţie s-a transformat în ghidon de motocicletă, capota portbagajului, în 


burduf de acordeon, iar rezervorul de benzină, în ploscă. Bine că n-a fost 
benzină prea multă, pentru că mai lua şi foc. 

Restul însă, cu excepţia portierelor care avuseseră o soartă mai bună, 
fiind scoase din balamale încă înainte de asaltul zidului, este în perfectă 
stare. 

Nea Poroambă opreşte motorul, îmi înapoiază cheile și mă bate pe umăr 
încântat: 

— Tovarăşu creator, bine c-aţi scăpat sănătoși cu toţii... N-am pomenit 
în viața mea o mașină atât de ţeapănă... Tanc, meştere, nu altceva... Nici cu 
buldozerul n-aş fi făcut treabă mai bună!... 

Îi mulțumesc călduros, dar cu inima întristată. Ce fac acum cu 
“Bombiţa”? Ca să nu-l indispun pe vajnicul Câșu, mă prefac fericit: 

— Mă bucur că ţi-a plăcut “Fiat”-ul meu... Îl dezmierdam, zicându-i 
“Bombita”. Cred însă că va trebui să-i schimb numele! 

— Nu fi necăjit, nene creatorule — mă nelinișteşte fântânarul —, o să-i 
spunem “Tingirica”... Am niște prieteni mecanici la Comarnic. Ceva de 
lux, nemaipomeniţi! Și mecanici, și sudori, şi vopsitori... Cu câţiva bănuţi, 
acolo, o fac ca nouă... Dealtfel, nea Fane și nea Puiu îmi sunt şi-un soi de 
cumetri... Dacă vreţi matale, mă tocmesc eu cu ei, să nu ne jupoaie, că 
oameni suntem, nu fiare... 

Când aud pomenindu-se numele găinarilor de la Comarnic, care-mi 
“făcuseră” mașina după prăpădul de la Posada, simt că-mi creşte tensiunea. 
Oricât încerc să mă abtin, îi recomand totuși lui nea Câșu: 

— Dragule, nu te mai osteni, îi cunosc, am trecut şi eu prin mâna lor... 
Prefer să mi-o repar singur, la potcovarul satului, decât să încap în ghearele 
pușlamalelor... 

În timp ce avizez nefavorabil asupra propunerii fântânarului, salvatorii 
noștri, în frunte cu țața Catariţa, se îndeletnicesc cu prepararea unei gustări 
frugale, pentru reîntremarea sechestraților din grota Gușteriţei. 

Peste câteva minute, la lumina (din ce în ce mai palidă) a farurilor 
“Bombiţei”, deoarece reflectorullanternă a pierit sub bolovani, stăm cu toții 
la masă, salvaţi şi salvatori. Barem de-ar ţine bateria, până terminăm de 
mâncat. Deşi, pe întuneric, poate aş mai apuca şi eu câte ceva, deoarece 
Milica, Geca și Laie înfulecă de parcă ar fi plutit şase luni, în plin ocean, ca 
naufragiaţi pe pluta “Meduzei”. 

Merindele au fost întinse pe pătura din “Bombiţă”, transformată în față 
de masă, dar așternută pe jos. Parc-am fi la iarbă verde... 


Picnicul nocturn, destul de copios (dacă am fi fost mai puţini la număr), 
se compune din ouă răscoapte, pe care le spargem cu feluritele scule din 
trusa “Fiat”ului, din brânză uscată, caş afumat, pâine şi sare, și nimic mai 
mult. Dar ce idee pe ţața Catariţa, să care până aici bunătățile de mai sus! 

Pe când gustăm câte ceva, fiecare ce apucăm, se înjghebează şi-o 
conversaţie agreabilă, aşa cum îi place românului la masă. 

— Şi ce mai faceţi matale? — mă întreabă cina Moşca, îmbucând 
zdravăn dintr-un ou răscopt. Că n-ai mai trecut pe la noi! 

Interzis, câteva clipe nu ştiu ce să-i răspund. Dar apoi, îmi dau seama c- 
ar fi nepoliticos să nu măncadrez în sistemul practicat la Colţiilupchii, unde, 
pentru a ajunge la obiectivul real al unei discuţii, totul începe cu amabilităţi 
fără sens, prilej de mișcare a limbii în gură, ca să intri în vorbă şi-apoi să 
tragi la ţintă. 

Laie Bâc, mai obișnuit cu rânduielile locale, preia chestiunea din voleu 
şi răspunde în același stil: 

— Mulţumim de întrebare, cină Moşca, dar dumneata ce mai faci, pe 
unde-ai mai fost, ce-ai mai văzut? 

— Pe dracu! — răspunde brusc moaşa generală a satului. Te bagi în 
vorbă ca musca-n lapte! Lasă-l pe băieţelul ăsta să-mi povestească! 

Acuma, totul intră în normal. Preliminariile au trecut, judecând după 
punerea la punct a forestierului. 

— Păi, ce să fac, cină Moşca — revin eu în scenă —, bine, chiar foarte 
bine, după cum ai văzut şi matale!... 

— Aşa bine să fie la Gulliver în ogradă! — intervine ţaţa Catariţa. 
Spune-ne, încaltea, ce-au vrut să pună la cale, cu slujba lor blestemată, 
Naiba și dulăii lui... 

— Zăvozii n-au participat la liturghie... 

— Nu javrele, copile, ci Parşolea, Margiolea, Brișcă, Polina și felcerul 
ăla smintit, cum îi spune, c-am uitat, aha, Pompituli, sau cam așa ceva, bată- 
| Dumnezeu de hoţ... Că mi-a scos măsele bune, să-mi pună tablă coclită în 
gură! Când goneam încoa, ei soseau la bâlci, încărcaţi în dubița nepotului 
lui Parşolea, bașca-n trobontul dentistului, că erau mulţi și nu-ncăpuseră în 
dricul plin de lăzi şi cutii... 'Tiţu Margiolea, călare pe motofleașca lui, era 
cât pe ce să mă calce... C-avea şi el câteva lăzi la spate... 

Imediat, începe să-mi pâlpâie o diodă. Gulliver Naiba, după cum și 
făgăduise dealtfel, scosese comoara. Era clar... 

— Şi încotro se îndreptau, ţaţă Catariţo? 


— Dracu-i ştie? Că nu m-a lăsat Romaniţă o clipă, ci m-a tot îmboldit 
încoace, să vedem ce mai faci tălică!... 

Observ că pe Valin al lui Patruzec îl tot frământă ceva. Ar vrea să 
vorbească, dar parcă se teme de prezenţa și autoritatea celor trei țațe 
nătăfleţe. Până la urmă, nu mai rezistă şi începe să recite: 

— Ba eu știu! Că eram mai la urmă... S-au întâlnit cu încă o dubă, plină 
şi asta cu lăzi, apoi s-au dus toţi în dosul tarabelor din bâlci. Cât era de mare 
larma din iarmaroc, gălăgia pe care-o făceau ei, acolo, le-ntrecea pe toate... 
Gâlceavă mare, nemaipomenită... Pesemne că se şi încăieraseră între ei, 
căci zburau lăzile şi sticlele pe deasupra tarabelor, de-ai fi zis că te afli la 
circ... Ce s-o mai fi întâmplat, asta nu mai știu, pentru c-am dat fuga într- 
acoace, să-i ajung din urmă pe-ai noștri... 

După ce mă consult din priviri cu doctoriţa, veterinarul și forestierul — 
însă destul de dificultuos, deoarece bateria “Bombiţei” era vizibil pe sfârşite 
—, decid că-i cazul să transmitem salvatorilor noştri povestea comorii 
descoperite de Gulliver Naiba. 

Totuși, înainte de-a demara, mă neliniștește un gând. Când, Dumnezeu, 
avuseseră vreme să isprăvească forajul din grota Gușteriţei și, mai ales, să 
mai și încarce lăzile în dube... Și mai e ceva, ce fel de comoară e aia, care 
se transportă și-n sticle? Deocamdată pun deoparte aceste probleme şi iau 
cuvântul: 

— Dragii mei, ştiţi cu toţii că-s scriitor... Acuma, însă, vă spun un 
secret, pe care nu-l cunoaște prea multă lume, ci numai prietenii cei mai 
buni... 

— Spune-ni-l și nouă, tovarășu creator, că și noi ţi-s suntem prieteni! — 
mă îmbie Poroambă Câșu. 

— Sunt şi detectiv! 

Murmurul asistenței mă emoţionează. 

Ioana lui Colarete, una din cele mai asidue lectoare ale bibliotecii din 
Colţiilupchii, le explică celor trei țaţe nătăflețe: 

— Cinelor, nu vă temeţi, detectiv înseamnă un fel de poliţist, dar care 
prinde hoţii și tâlharii numai din plăcere. E şi ăsta un dar de la Dumnezeu... 
Întocmai ca și câinii. Unii latră şi ne păzesc casele, alţii, cărora li se spune 
câini-poliţişti, adulmecă, amuşinează urmele hoţilor și pungașilor și te duc 
drept la ei... Așa face şi tovarășul creator! Am citi multe cărți cu detectivi 
şi-s oameni de ispravă... Numai c-au pierit cărțile de la biblioteca noastră, 


pesemne că le-au furat hoţii, ca să nu-nvăţăm și noi cum să-i dăm de gol! 
Cina Moșca, mai intelectuală, pricepe imediat despre ce-i vorba: 

— Bravo, loano, acuma ştim şi noi precis ce-i aia detectiv, că de la 
televizor s-ar fi zis că-s numai bătăuși... Mulţumesc, maică, să trăieşti. Va 
să zică, băieţelul ăsta le miroase urmele şi-i înhaţă... Halal să-i fie... Aşa 
nas mai zic şi eu... 

Din motive de timp, renunţ să aduc precizări în privinţa profilului 
complex al unui detectiv de excepţie, aşa cum sunt eu, şi trec mai departe la 
expunerea problemei: 

— Ce să mai lungim vorba, există bănuiala că Gulliver Naiba, împreună 
cu oamenii lui, a descoperit o comoară în peştera Gușteriţei! 

— Comoară? — se miră, în cor, asistenţa. 

— Da, comoară, şi nu mă mai întrerupeţi. Însă legile nu îngăduie ca o 
comoară să fie înstrăinată sau să intre în posesia unui singur individ. 
Comorile-s ale noastre, ale tuturor. Și trebuiesc predate statului. Datoria 
noastră-i să anunțăm Miliția... Dar, ca să nu ne facem de râs, trebuie să 
verificăm dacă-i într-adevăr vorba despre o comoară, să aflăm unde-au 
ascuns-o şi-apoi să oferim Miliției toate datele... 

Gheorghe a lui Staragică, entuziasmat de descoperirea mea, își manifestă 
imediat adeziunea, aproape strigând: 

— Să ne trăieşti, tovarășu creator, acuma-s lămurit. Eşti mai tare ca 
Colombie, hăbăucul ăla de la televizor. Și nouă, ne dă ceva?... 

Întrucât nu cunosc prea bine prevederile legii, nu mă avânt în detalii de 
ordin material. Totuși, îl stimulez oarecum pe Staragică: 

— Cred că da!... 

— Cum așa, meştere, crezi numai? — se dezumflă nea Gheorghe. 

În clipa când intenţionez să clarific nedumeririle amatorilor de premii, se 
produc două evenimente de importanţă capitală. Se stinge lumina farurilor, 
bateria dându-și duhul într-un ultim pâlpâit, şi răzbate până la noi un tropot 
mărunt, de patruped cavalin. 

În bezna în care ne înconjoară, numai luna mai furnizează puţin curent. 
Insuficient, însă, pentru a distinge grupul ecvestru care se apropie încet, dar 
sigur, de noi. Copitele sună ritmic, nu excesiv de putemic. Abia când 
claxonează insistent, pe două tonuri, avertizându-ne sosirea, recunosc 
făptura firavă a lui nea Dobre, măgarul doctoriţei. Călărețul din spatele 
măgarului încearcă să ne identifice, apoi, recunoscând-o pe ţaţa Catariţa, 
începe să răcnească: 


— Țaţă, ţaţă, nenorocire mare! Văleu, Doamne, ce ne facem! C-or să ne 
omoare pe toţi! I-au tăiat pe tovarășa moașă Ţilimindriu şi pe domnul 
doctor Pomapadur... Veniţi degrabă, nu mai zăboviţi!... 

— Măi NILE, te-ai zărghit de tot? Dă-te jos şi vorbeşte! — se 
impacientează ţaţa Catariţa. Halal strănepot, care se scapă pe el la întâia 
încercare. 

Îl ajut să coboare de pe nea Dobre şi-l trag lângă noi, mai în bătaia lunii. 
Băieţandrul arată speriat de moarte. Lac de năduşeală, tremură tot. Însă nu-i 
exclus ca ţața Catariţa să aibă dreptate în privinţa afirmației sale din urmă. 
Ca să-l liniștesc, îi iau un interogatoriu blajin, de gradul doi: 

— Cine i-a omorât, măi Nilă? 

— Nu se ştie precis care pe care... 

— Cum? 

— Ori doctorul pe moașă, ori moașa pe doctor!... 

— NILă, fii atent, te-ai văietat că-s amândoi morţi, nu? 

— Da... 

— l-ai văzut la locul crimei? 

— Nu... Când m-am dus la “moara dintr-un dud”, nu mai era nimeni, ci 
numai băltoaca de sânge din bucătărie... 

— Dar cine ţi-a spus c-au fost ucişi? 

— Lumea din bâlci, că toţi vorbesc numai de asta... Acuma-i caută 
domnul Gulliver peste tot... nea Lae al lui Parşolea s-a suit în dubiţă şi s-a 
dus după ei până și la Câmpina, să vază dacă nu-s acolo... Nu i-a găsit şi s- 
a întors numai cu-o grămadă de lăzi... 

Lucrurile se complică. De astă dată, trebuie să ne ocupăm nu numai de 
comoara magului şi-a acoliţilor săi, ci şi de găsirea cadavrelor, dar și de 
identificarea criminalului. 

Pe Geca l-au podidit lacrimile, curgând din el ca dintr-o cișmea. Demn, 
bărbăteşte, se vaietă încet, îngânând: 

— Polină, Polină, te omori banditul de Tulli... lermolai Bâc se vâră 
incompetent în discuţie: 

— Omule, nu te supăra, așa-s crimele pasionale! Nu Tulli a asasinat-o, ci 
Polina pe el... Pentru că nu vroia să-i acorde nici un pic de atenţie, în ciuda 
curții disperate pe care i-o construia moașşa... 

Milica Manzur nu mai rabdă şi izbucnește: 

— Aţi înnebunit cu toţii, de când cu detectivul nostru... Toţi vreţi să 
descoperiţi criminali... Lăsaţi-l pe el, că-i om cu experienţă! 


— Merci, coană Milico — îi mulţumesc eu. Nevinovăţia băieţandrului 
ăsta, după părerea mea, a intuit adevărul... Până îmi voi termina ancheta, 
presupun că s-au ucis reciproc. Și nu cum spune lermolai, ci invers... 
Disperat de insistențele moașşei, într-un acces de inexplicabilă demență, mai 
întâi a omorât-o pe ea, apoi s-a sinucis... lar de moartea lui e vinovată 
Polina... Deci avem de-a face cu-o dublă crimă, dar executată unilateral... 
Nu știu dacă vă e clar, dar aşa văd eu lucrurile. N-am dreptate? 

— Nu! — ţipă îndurerat, într-o gamă minoră, Geca Leoveanu-Zbanţ. N- 
avuşi dreptate! O omori, dar fără să se sinucidă! Şi fugi ca un laş, târând 
după el cadavrul bietei Poline! Ai datoria să-l prinzi, să-l predai Miliției, ca 
să-l execute în faţa lumii... 

Constat că durerea îl orbește pe Geca, dincolo de limitele suportabilului. 
Îl las să-și rumege amarul și trec la măsuri imediate, transmițând indicaţiile 
cuvenite lui Poroambă Câșu și Romaniță Curentu. 

Pornim în grup, avându-l în frunte pe nea Dobre, care tractează ce-a mai 
rămas din “Bombiţă”, îndreptându-ne spre Colţiilupchii. Ţaţa Catariţa îl tot 
sâcâie pe strănepotul Nilă, cerându-i informaţii suplimentare, cina Moşca se 
închină la fiecare pas, iar ceilalți cară fiecare câte un detaliu al “Fiat”-ului. 

Nea Gheorghe al lui Staragică, la un moment dat, se opreşte şi i se 
adresează lui Patruzec: 

— Valine, treci tu pe partea cealaltă a mașinii! 

— De ce, nea Staragică? 

— Măi, ce eşti prost? Nu vezi că duci uşa din stânga, în vreme ce mergi 
în dreapta automobilului? Dacă le-ncurcăm? 

— Să ştii că ai dreptate, schimbăm locurile... Dar eşti sigur că 
tinicheaua pe care o porţi cu dumneata e chiar ușa mașinii? 


27. Motoazilul de noapte 


Fără contribuţia excelentului nea Dobre, măgarul doctoriţei, care trage la 
“Bombiţă” ca un cal de Normandia, nu ştiu ce ne-am fi făcut. 

În pofida forţelor reunite ale celor două grupuri — salvaţi şi salvatori —, 
ne-am fi deplasat ca niște omizi, dacă n-ar fi intervenit patrupedul mai sus 
citat. Însă, devenit pradă unei inspiraţii subite, dar şi neașteptate, nea Dobre 
a zbughit-o la trap, remorcând după el “Fiat”-ul, într-o cursă demenţială, 
depăşind toate recordurile omologate de specia sa din ordinul ongulatelor, 
familia echideelor. 

Prevăzând şansa unică a “Bombiţei” de-a se dezintegra definitiv, ne 
angajăm cu toţii într-un cros gigantic, fantastic, gonind ca apucaţii pe 
urmele intrepridului asin. 

Abia când ajungem la “moara dintr-un dud”, atunci realizăm latentele 
rezerve interne pe care le posedă omul. Le constatăm, dar ne și prăbuşim 
sleiți de puteri, gâfâind sufocaţi, fiecare pe unde putem, în splendida livadă 
ce adăposteşte sediul oazei mele de liniște. 

Nea Dobre, infatigabil, îşi continuă demonstraţia, gonind cu mașina 
după el, ocolind cu abilitate nucii și merii, majoritatea pomilor din incinta 
împrejmuită cu gard de glădiță. Îl urmărim numai cu auzul, deoarece nici 
clarul de lună nu-l mai face vizibil. Bufnitura ce răzbeşte până la noi, 
suficient de puternică, ne satisface pe deplin. Putem răsufla liniștiți. Totul s- 
a terminat cu bine. 

Apariţia lui nea Dobre, ivindu-se din fundul livezii, ne convinge de 
sfârşitul suferințelor noastre. Cu atât mai mult, cu cât îl zărim singur, fără 
“Fiat” din care târăşte după el doar bara de protecţie din faţă, în splendida și 
noua ei formă de sculptură metalică abstractă. Iar asinul se autopremiază, 
pornind să mestece pălăria de paie a lui Poroambă Câșu. 

În vreme ce privesc atent la nea Dobre, care se desfată cu furajul 
concentrat furnizat de acoperișul căpățânii fântânarului, mi-amintesc brusc 
că-i cazul să mobilizez echipele ce se refac la iarbă verde, în plină beznă. 

Mai înainte de-a căpăta dreptul la odihna noctumă, suntem obligați să 
cercetăm locul crimei, asta în primul rând, iar după aceea, să elaborăm un 
plan de bătaie, pentru a doua zi, deoarece, pe timp de noapte, iarmarocul e 
închis. 

— Omule, nu te supăra, dar ce mai aşteptăm? — îl aud îngânând pe 
lermolai Bâc, dar c-un surâs atât de stins, încât pare atins de-o gravă 


afecţiune a corzilor vocale, dacă n-o fi cumva și-o astenie de surmenaj. 

— Gând la gând cu bucurie! — îl felicit eu. Sunt satisfăcut că te 
frământă aceeași problemă... 

— Dar bineînţeles, pentru că mor de somn, pic din picioare! — 
conchide, invers decât m-aş fi aşteptat, fratele Laie. Deci plecăm pe la 
căşile noastre, să ne culcăm!... 

Dezamăgit de reacţia defetistă a forestierului, sunt nevoit să refuz 
propunerea sa, însă cu delicateţe sufletească: 

— Nu doarme nimeni până nu examinăm bucătăria! — anunţ în gura 
mare, ca să mă audă nu numai lermolai Bâc, ci şi echipele reunite. În felul 
acesta, Bâc n-are nici un motiv de-a se considera jignit. 

Însă Geca, pe care nu l-aş fi crezut atât de entuziasmat de idee, îmi 
acceptă imediat sugestia: 

—  Formidabil! Maestrul Conan nu se dezminte! Numaidecât la 
bucătărie, poate mai găsim ceva de-ale mâncării!... 

— Cum de te rabdă inima să-nfuleci lângă sângele Polinei, nefericitule! 
— îl admonestează Milica Manzur. Haideţi, oameni buni, să-l ajutăm pe 
maestrul Conan... Mai întâi, cercetăm bucătăria, apoi anunțăm organele de 
Miliție şi după aceea mâncăm! Bineînţeles, nu putem încăpea cu toţii în 
kicineta “morii dintr-un dud”. Asistenţa rămâne în afara odăii, iar eu, care 
ocup destul spaţiu, plus Milica, Geca şi Laie, inclusiv nea Romaniță 
Curentu, în calitate de reprezentant al populației de-afară, privim emoționaţi 
băltoaca de sânge, unica urmă a asasinatului care s-a comis aici. 

— Biata Polina! — geme înfundat Zbanţ. 

— Dar dacă-i sângele dentistului? — intervine Laie, mult mai imparțial 
decât olteanul. 

— Imposibil! Ăla n-are sânge, ci bulion! — tranșează Geca Zbanţ. 

Cred că veterinarul se-află pe-aproape de adevăr. Pentru că materia de 
pe dușumeaua kicinetei are o splendidă culoare de suc de tomate. Dacă ar fi 
fost sânge, chiar şi-al Polinei, nu numai al dentistului, ar fi trebuit să se- 
nnegrească de mult. 

— Doctoriţo — zic eu —, am avea nevoie de-o eprubetă, să trimitem la 
analiză o probă din sângele ăsta... Mă paşte bănuiala c-ar putea fi altceva, 
eventual chiar zeamă de roşii... 

— Nu-i nevoie de nici un laborator! — prinde Milica ideea din voleu, 
după care-și vâră degetul în băltoacă, şi-l duce la nas. Ai intuiţie, grasule, e 
bulion şi încă, proaspăt! 


Încep să-mi recapăt încrederea în neobișnuitul meu simţ de observaţie. 
Înseamnă, deci, că Polina Ţilimindriu nu-i moartă şi nici asasinată. Dar mă 
deranjează faptul c-a îndrăznit să-şi prepare proviziile de iarnă tocmai la 
mine, fără să-mi ceară permisiunea. 

Geca Leoveanu nu-i de acord cu concluziile mele. Deşi nu le-am 
dezvăluit cu glas tare, pesemne că-mi sunt întipărite pe chip. 

— Nu-i în regulă, maestre, nu-i chiar aşa... De ce dispăru cu javra aia de 
felcer, dacă nu făcură nimic altceva decât bulion? Și de când se ocupă 
dentistul cu arta culinară? 

Și mie mi se pare suspectă dispariţia celor doi. Dar îl liniştesc pe oltean: 

— Geca, iubitule, totu-i în cea mai perfectă regulă... Ce nu-nţeleg, e- 
altceva. În ce-au fiert roşiile? Și, mai ales, când? Dar mai există o 
posibilitate, tragică din păcate. Cei doi să fi fost realmente asasinați, iar 
sângele înlocuit cu bulion, pentru încurcarea pistelor... 

Pentru a nu pierde timp cu deplasările, luăm hotărârea colectivă să 
dormim la “moara dintr-un dud”. Nu mai înainte de-a stabili un plan de 
bătaie. Care-i însă extrem de simplu, aşa cum sunt totdeauna marile idei. 
Planul îmi aparţine, în liniile sale mari. La prima oră a dimineţii, când se 
deschide iarmarocul, declanșăm o anchetă gigant, cu două obiective: 
descoperirea căutătorilor de comori, bineînțeles cu comoară cu tot, şi 
descoperirea celor doi, Polina şi Tulli, care ori sunt presupuşi morţi şi 
despre care avem toate motivele să credem că-s în plină campanie de 
preparare a proviziilor de toamnă, ori sunt morţi dea binelea, uciși de nişte 
necunoscuţi, însă pricepuţi la confecţionarea bulionului de roșii. Dublă 
enigmă! 

Geca Leoveanu-Zbanţ, nespus de trist, mi se adresează cu ochi 
înlăcrimaţi: 

— Ce rost are să-i mai căutăm? E-n zadar! Dacă porniră să fiarbă 
împreună bulionul, înseamnă că se vor căsători... Pompadur e plin de bani, 
iar Polina vrea să-i demonstreze calităţile ei de gospodină... Mai există o 
singură nădejde... Scumpa mea Polina nu-i capabilă să prepare nici măcar 
ochiuri la tigaie... 

— Omule, nu te necăji, dacă se căsătoresc, pun rămășag că nu Polina va 
fi cea care se va ocupa de bucătăria noului cămin... — își dă cu părerea 
Laie Bâc. 

— Dar cine, atunci, că n-au părinţi în viaţă, nici felcerul şi nici 
Polina?... — se întreabă, pe deplin justificat, Zbanţ. Tot ea, săraca, după 


cartea de bucătărie pe care i-am dăruit-o de ziua ei! 

— Îndoi-m-aş! — declară lermolai. De astă dată, dacă n-a reușit să 
scape din ghearele moaşei, Tulli Pompadur are toate şansele să se califice 
şi-n arta culinară... Unde danturile joacă un rol din cele mai importante!... 

— Asta în cazul în care n-au fost într-adevăr asasinaţi!... — completez 
eu competent. Ceea ce nu-i deloc sigur, judecând mai atent lucrurile! 
Organizarea dormitorului n-a prezentat cine știe ce dificultăți. Cu ajutorul 
Milicăi, instalăm tripleta de aur a ţaţelor nătăflețe în dormitorul meu, unde 
le mai îndesăm şi pe Ioana lui Colarete cu Păuniţa lui Lucereanu. Bărbaţii 
urmează să fie cazaţi în tindă, la aer, dar lipsiţi de confortul unui pat. 

Bineînţeles, dată fiind ora înaintată, aproape miezul nopţii, renunțăm la 
cina cea de taină, cu atât mai mult cu cât n-avem nimic în frigider, dar nici 
în cămară (iar, dacă-mi aduc bine aminte, “moara dintr-un dud” nu posedă 
aşa ceva). 

Însă echipele reunite, sleite de vlagă, activează de mult pe teritoriile 
necunoscute ale somnului. Când să mă tolănesc și eu, la locul pe care l-am 
ochit încă de la declanșarea operaţiei, între Laie Bâc şi Geca Leoveanu, mă 
pomenesc interpelat: 

— Frumos din partea matale, grasule! Te-am asistat, am contribuit la 
organizarea și cazarea tuturor, iar pe mine m-ai uitat! Eu unde mă culc? 

Milica Manzur, cu pleoapele umflate de nesomn și oboseală, rezemată 
de pălimarul tindei, mă priveşte plină de reproșuri. 

— Hai cu mine, scumpă doctoriță! — o liniştesc eu, uitând să-mi cer 
cuvenitele scuze. 

Facem o nouă rânduială în dormitorul femeilor, redistribuind locurile. 
Unele se mai trezesc, dar pe cele trei ţaţe nătăflețe trebuie să le deplasăm cu 
mijloace proprii. 

Oricum am suci-o şi învârti-o, după ce-am aranjato pe Milica Manzur la 
mijlocul imensului pat, una din persoane rămâne cu 75% în afara spaţiului 
locativ. În cele din urmă, întrucât ţaţa Catariţa doarme ca un buştean, deşi e 
cea mai pirpirie în talie, o plasăm de-a curmezișul patului, la picioarele 
partenerelor ei de culcuş. 

Fina Frusina, fiind mai lungă decât normalul, ompinge mereu, niţel câte 
niţel, până ce-o dă jos pe biata ţaţă. Noroc că dorm amândouă adânc. 

O scol pe Milica, analizăm împreună situaţia și găsim o soluţie 
excelentă. O mutăm pe fina Frusina cu picioarele la celălalt capăt al patului. 
Dacă mai dă din picioare, n-are decât să continue. Pentru că dă în perete. O 


plasăm la loc pe ţaţa Catariţa, o reinstalez pe doctoriţă și răsuflu liniștit. 
Gata. Toate femeile dorm în pace și onor, sforăind într-un splendid cor. Pe 
cinci voci. Sting lumina și plec să mă culc și eu. Somnoroase păsărele, 
noapte bună! 

lar noaptea-i de excepție, ca-n basme. Luna se joacă de-a v-aţi 
ascunselea cu norii, stelele îşi mai ard din când în când filamentele, clipind 
tremurat, iar eu, așteptându-l pe moş Ene la întâlnire, îmi simt genele 
lipicioase. 

Mai apuc s-aud o bufnitură din dormitorul ocupat de grupul de comando 
al femeilor, dar nu-mi mai pasă. Ori e ţaţa Catariţa pe dușumea, ori fina 
Frusina și-a trecut picioarele prin perete, ceea ce-i mult mai probabil, ştiu 
precis că şi lor li-i indiferent, întrucât dorm profund și sănătos, aşa cum îmi 
doresc și mie. 

Peste noapte, de vreo câteva ori, am avut impresia că-s vizitat şi 
mângâiat de câteva exemplare canine (sau feline), am mai auzit, sau poate 
mi s-a părut, nişte zgomote în beci, dar am refuzat să mă las atras în cursă. 
Când m-am trezit, credeam că-s zorile. Dar realitatea cea mai reală trecuse 
de ora opt. 

Mă desprind anevoie din îmbrăţișarea olteanului, care abia consimte să- 
mi elibereze bustul, spunândumi mereu la ureche: “Polino, mai stai, rămâi 
lângă mine, că-i scot dinții amărâtului ăla de felcer și-i pun alţii, din tablă 
ruginită, așa cum face el cu nevinovaţii oameni de-aici, mai stai, Polino!”. 

Regret, dar nu mai pot zăbovi în braţele sale. Trebuie să am grijă de 
organizarea anchetei gigant de la ultragrandiosul iarmaroc ce se desfășoară 
pe meleagurile cătunului Colţiilupchii. 

Deocamdată, îi mai las câteva clipe pe vajnicii bărbaţi din tindă, să-și 
rumege ca lumea somnul, întrucât mi se pare urgentă trezirea sectorului 
femei. Poate ne încropesc ceva de-ale gurii. Căci se apropie cu paşi 
vertiginoși ceasul breakfastului. Iar rezervele mele alimentare, fiind de mult 
lichidate, drept să spun, toată nădejdea mi-e în ţaţa Catariţa și Romaniţă 
Curentu. 


— Cioc! Cioc! — se aude bătând în uşa dormitorului. E degetul meu. 
Dinăuntru, nici un răspuns. 
— Bum! Bum! — bat în tăblia de lemn a uşii, de data asta cu pumnul, 


iar după câteva clipe, chiar cu amândoi pumnii. 
Deoarece nu receptez vreun semnal corespunzător, intru la idee. Să se fi 
întâmplat ceva cu femeile? Asfixie colectivă? Sau s-or fi trezit mai 


devreme, plecând după merinde. Îmi iau cordul în dinți și deschid puţin uşa. 

Nici gând să fie asfixiate, dar nici trezite. Când intru în dormitor, un 
zumzet înăbușit, trepidant, de intră în rezonanţă toate obiectele din jur, 
inclusiv duşumeaua (care-i din lemn de dud) mă învăluie de pretutindeni. 
Parc-ar fi sute de escadrile de bombardiere grele, ce planează deasupra 
noastră, așteptând clipa lansării rachetelor aer-sol. Populaţia feminină din 
odaie sforăie de zor, însă frumos, fără distorsiuni. 

Bineînţeles, după cum bănuisem, încă din clipa când auzisem bufnitura, 
tata Catariţa doarme pe jos, la capul patului. De fapt, singura rămasă în 
dispozitivul uriaş de dormit al lui Gulliver e numai fina Frusina. Dar nu 
cum o lăsasem, cu picioarele la perete, ci de-a latul patului. Restul 
muritoarelor fuseseră evacuate prin diversele colţuri ale încăperii, mai mult 
ca sigur din pricina zvâcniturilor de picioare, proprii sistemului de-a dormi 
al finei Frusina. 

Îngrozit de cele văzute, remarc totuși dispariţia doctoriţei. Jenat, dau să 
mă înapoiez spre ușă, decis să bat în ea până voi reuşi să trezesc aceste 
mașini minunate de zgomot. 

— Stai! Unde te duci, grasule? 

E glasul doctoriţei. Care răsună ciudat, înfundat. După cum era și 
normal. Întrucât, răsucindu-mi capul, o depistez sub patul uriaş, de unde-și 
extrage anevoie trupul. 

— Ce cauţi acolo, coană Milico? — mă interesez eu. — Odihna 
binemeritată, dar văd că nici aici nu se poate. De ce ne trezeşti cu noaptea-n 
cap? Și mai miești dator c-un răspuns: unde plecai? 

— Să-i scol şi pe bărbaţi, că ne aşteaptă zi grea... 

— Bine. Eu mă ocup de femei, iar matale fă rost de niscaiva merinde. 
Mi-e o foame de lup... 

Pe bărbaţi reușesc să-i trezesc mult mai lesne. Mai greu e cu 
dezanchilozarea lor, pentru că toţi acuză înţepenirea ciolanelor și amorţirea 
trupurilor. 

După ce le sugerez câteva exerciții de gimnastică de înviorare — așa 
cum mă osândeau pe mine la Institutul de Endocrinologie, când sperau să 
mă slăbească —, oferindu-mă ca model, îi văd că-mi imită mișcările fără 
nici un entuziasm. 

— Nene Staragică, frate Patruzec, ce faceţi acolo? Erau singurii care se 
mișcau mai activ, dar demonstrând nişte figuri cu totul inedite. Probabil o 
yoga locală! 


— Ne trosnim oasele și ne mai scărpinăm o ţâră! — îmi răspund 
salvatorii noștri de ieri. 

Romaniţă Curentu, care-a abandonat de mult gimnastica propusă de 
personalitatea mea, mă întreabă insidios: 

— Nu gustăm cevașilea, tovarășu creator? 

— N-am de nici unele, nene Romaniţă! Nu ştiu ce ne facem... 

Barem de-aş mai avea nişte restanţe, ceva biscuiţi dietetici. 

— Ba eu ştiu ce-o să facem, măi copile! 

Ţaţa Catariţa, în pragul ușii, între cina Moşca și fina Frusina, mă 
priveşte numai zâmbet. 

— În dimineaţa asta, mâncăm la iarmaroc. Au ăia nişte mititei grozavi! 
Ca să nu mai pomenesc de câmăciorii borțoșei, fripți la grătar şi muiați apoi 
în ardei pisat, de-a dreptul în strachină. Și, dacă avem noroc, aşa cum ni s-a- 
ntâmplat anul trecut, poate găsim şi-o păstrămioară de capră!... 

Când aud ce recită atât de pasionat ţaţa Catariţa, mă străbate un 
entuziasm neobișnuit, care mă determină să lansez o invitaţie generală: 

— Sunteţi musafirii mei! Pe cai!... 

— Omule, nu ţi-e bine? Care cai? Nu vezi c-aici nu-i decât nea Dobre? 

lermolai Bâc, somnoros, în ciuda exerciţiilor de înviorare, mă priveşte 
nedumerit. E clar că nu-i funcţionează transistorul. N-a înţeles figura cu 
caii. Dar nu-i rea nici ideea cu nea Dobre. 

— ÎL invit şi pe el... S-ar putea să ne fie de folos? Gata, plecarea, nu mai 
trageţi de timp... Mi-e foame!... 

— Şi nouă, tovarăşu creator, ce crezi că ni-i? — mă desfide nea 
Romaniţă Curentu, eliberându-și de pe acum două găuri la curea. 


28. larmarok-and-roll story 


Suntem în cea de-a doua zi după echinox şi soarele blând de toamnă 
târzie ne mângâie sufletele. lar gândul că vom vizita iarmarocul de la 
Colţiilupchii, unul din cele mai vechi din această parte a ţării, despre care o 
auzisem pomenindu-l și pe madam Nachtigal, la Posada, îmi gâdila plăcut 
sistemul nervos. 

Plasat pe-o toloacă imensă, înconjurată de dealuri cvasimuntoase, 
iarmarocul se întinde pe-o suprafață de câţiva kilometri pătraţi, unde se- 
nghesuie, una lângă alta, tarabe şi căruţe, chioșcuri, corturi din prelate, 
munţi de varză și grămezi de pepeni verzi, camioane şi dubiţe, Imeseuri şi 
Trabanturi, Dacia 1100 şi 1300, autoturisme particulare, dar şi aparţinând 
instituţiilor, trimise de directorași la cumpărături familiale, panorame, 
grătare în aer liber, stive de lăzi cu fructe, precum și zeci de barăci, 
construcții temporare, din pefele sau pal, din materiale plastice sau din 
scânduri rebutate. 

Pesemne că iarmarocul a pornit să funcţioneze încă din zori, deoarece 
forfota lumii zbârnâie în surdină ca un bondar, fapt ce denotă stadiul de 
incipientă întărâtare a spiritelor. De la distanţa la care ne aflăm noi, echipele 
reunite, avem în față imaginea coșmarească a unui furnicar gigantic, în care 
mișună multidirecţional mii de termite umane. 

— 'Tovarăşu creator, haide bre să grăbim pasul, că rămânem nemâncaţi! 
— mă tot stimulează nea Romaniţă, frământat și dânsul de aceeași foame 
cumplită care mă bântuie și pe mine. 

Dar mirosurile îmbătătoare, ce răzbat până la noi, de mititei şi cărnuri la 
grătar, de pastramă grasă de capră sau oaie, mă liniștesc imediat. 

— Nu-ţi fie teamă, nene Curentule! Nu simţi adierea vântului, încărcată 
de balsamurile naturii? — încerc eu să-l câștig pe nea Romaniţă pentru 
poezia verbului. Încotro o pornim? 

— Luăm bâlciul de la un capăt la altul! — propune ţaţa Catariţa, 
lingându-se pe buze. Începem de la grătarul cu mititei, ăla din umbra 
frasinilor... 

Ideea parcurgerii întregului iarmaroc îmi surâde. Sub pretextul vizitării 
tuturor barăcilor şi exponatelor, ne putem efectua investigația, fără să fim 
observați. Trebuie să fie vreo urmă de-a magului sau de-a celor doi 
dispăruţi... indiferent de starea în care se află, cadavre ascunse sau ascunși 
în viaţă. 


În orice caz, trebuie să mărturisesc că meseria de detectiv nu-i chiar atât 
de ușoară precum citim în romanele polițiste, unde Lemmy Caution se 
mulțumește cu niște biete cafele și “eggs and bacon” sau comisarul Maigret, 
cu porţia lui de “cocoș în sos de riesling”, oferită la domiciliu de scumpa sa 
soție. Aici, la iarmarocul de la Colţiilupchii, lucrurile se prezintă infinit mai 
complex. 

Pentru a crea iluzia realităţii, sunt nevoit să mă opresc la fiecare tarabă. 
Și din sectorul de stat, dar şi la cele aparținând particularilor. 

Mai întâi, consumăm vreo treizeci de mititei — pentru că suntem și 
mulți —, dar nişte mititei de excepţie. Motiv pentru care mai comandăm o 
şarjă, dar la altă tarabă, ca să nu intre oamenii la idei. Și aceştia se dovedesc 
a fi la același nivel calitativ. 

—  Întinge-i în ardei pisat! — mă îmbie cina Moşca. Sunt 
nemaipomeniţi, parc-ar fi făcuţi de mine, zău așa!... 

Deoarece ţața Catariţa şi fina Frusina nu pregetă să lichideze întreaga 
rezervă de ardei pisat din strachina grătaragiului, mă pune sfântul și dau 
ascultare sfatului moaşei generale a satului. 

Peste câteva clipe, mă aflu angajat într-un cross de pomină, mai tare ca 1 
000 metri garduri, sărind peste coșuri și paporniţe, ocolind mese şi grămezi 
de pepeni, pentru a năpusti la taraba cu răcoritoare, unde strig ca din gură 
de șarpe: 

— Pepsi! Ci-co! Fructonadă! Dar cât mai urgent! 

— Este, tovărăşele, dar s-a isprăvit adinenea! Bere nu poftiţi? 

— Orice lichid, numai rece să fie! 

— Atunci, vă dau un coniac, că berea trebuie să vină acuşica... Într-o 
jumătate de ceas, soseşte dubiţa... lar mai pe seară, aducem ceva de 
spaimă... 

Refac alergarea în sens invers (dar tot cu sărituri peste garduri), în 
căutarea echipelor pe care le abandonasem temporar, dar și a unei găleți de 
apă. 

Îmi arde gura de parcă aș fi pulverizat-o cu un spray conţinând acid 
sulfuric. Limba mi se umflă din ce în ce mai vârtos, având tendinţa să ia foc 
la cea mai mică scânteie. 

Noroc că dau peste un camion-cisternă. Un grup de cetăţeni, printre care 
recunosc și figura unuia din admiratorii magului, se îndeletnicește cu 
umplerea sticlelor. Pe care le recunosc. Sunt sticlele din grota unde-și avea 
Gulliver Naiba depozitul de lăzi și instalaţia de foraj. 


Deşi pe flacon stă scris “Ţuică bătrână”, îl înșfac din mâna cetăţeanului 
care-l umplea la robinetul cisternei. După ce sorb dintr-o suflare întregul 
conținut, aproape un litru, constat că nu era vorba de ţuică, ci de apă 
potabilă, dar cu un lejer miros de poșşircă. 

Abia după ce-i mulțumesc, înapoindu-i sticla, stau şi mă-ntreb ce învârt 
toți oamenii ăştia din jurul cisternei, de nu-ncetează o clipă să umple sticlele 
din lăzile dispuse în munţi de stive. 

Dar îmi răspund tot singur, presupunând că iarmarocul n-are canalizare 
şi că s-a găsit vreun șmecher care se îndeletniceşte cu comercializarea apei 
(aproximative) din cisternă. 

— Omule, nu te supăra, nu mai bea în halul ăsta, co să-ţi facă rău! — mă 
consiliază lermolai Bâc. Hai la umbră, sub nucii ăia, c-a dat comandă 
Milica să se frigă o jumătate de capră sub formă de pastramă... După asta, 
ai să bagi în tine atâta lichid, c-ai să zici că eşti motopompă! 

Milica Manzur s-a înşelat amarnic, imaginându-şi c-o s-ajungă numai o 
jumătate de capră. Ieri s-a muncit vârtos şi oamenii sunt în curs de 
recuperare. Însă încercarea mea de-a mai cere o șarjă, păstrămioara fiind 
nespus de fragedă și grăsuţă, se izbește de opoziția maselor. 

— Meştere — mă atenționează Geca Leoveanu —, mergem mai 
departe! Stând pe-un singur loc, n-avem cum să-i mai găsim pe Polina şi pe 
gangsterul ăla de felcer... 

— Măi copile — se-aude şi glasul țaţei Catariţa —, ţiam spus că mi s-a 
făcut de cârnăciori... Mai bine luăm pastrama cu noi, s-o avem acasă, 
pentru diseară... 

Nea Gheorghe al lui Staragică, susținut de Ioana lui Colarete, Păuniţa lui 
Lucereanu și Patruzec numai că nu aplaudă iniţiativa nătăfleţei. Cina Moşca 
şi fina Frusina, mai operative, au și-nfăşurat jumătatea de capră într-o 
bucată uriaşă de sac de hârtie. 

Nu-mi rămâne decât să plătesc consumaţia, spre satisfacția vânzătorului 
care şi-a făcut planul pe toată săptămâna. 

După ce-am lichidat stocul grătaragiului cu cârnăciori, de-a fost nevoit, 
bietul om, să-și închidă temporar taraba, ne deplasăm în continuare spre 
mijlocul bâlciului. 

Pe când trag cu ochiul în toate părțile, sperând să dau de vreo urmă a 
magului sau măcar a celor doi decedați, grupul de comando mă târăște în 
direcția unei barăci mai încropite, de unde se-aude muzică populară. Dar 


care nu-i executată de-un taraf, cum îmi imaginam, ci de un magnetofon cu 
cinci difuzoare. 

— Fii atent, grasule! — mă avertizează Milica. Îl vezi? — Pe cine? E 
Gulliver pe-aici? 

— Nu! În schimb, ai posibilitatea să-l vezi la lucru pe Lae al lui 
Parşolea... — mă asigură doctoriţa. 

La taraba centrală a barăcii, Parşolea se aferează descărcând lăzi cu 
sticle, pe care le ascunde sub tejghea. Dubiţa, peste drum de tarabă, mi-e 
foarte cunoscută, mai ales după ondularea tablei de la caroserie. Iar lăzile cu 
sticle, aşijderea. Sunt aceleaşi din grota Guşteriţei. 

Imediat iau măsurile de rigoare. Pentru că, acum sunt mai mult decât 
convins, ne aflăm pe urmele comorii. Ne așezăm cu toţii la masa pe care am 
împlinit-o din patru măsuţe mai mici, strângând scaune de pe unde găsim. 
Ne așezăm şi aşteptăm. Oricât s-ar face Parşolea că nu ne cunoaște, nu-i 
reuşeşte pasiența. Deoarece cina Moșşca, fără să mă consulte, răcneşte la el: 

— Mă Lae, ia fă-te-ncoa! 

Responsabilul cooperativei, care amenajase cu prilejul iarmarocului o 
baracă pentru desfacerea produselor alimentare, în chip de restaurant 
popular, sau “birt”, cum i se zicea pe vremuri, se deplasează spre noi, 
dizolvând în zâmbetul său forțat două kilograme de miere (şi-aia 
falsificată). Ne salută obsecvios, de parcă l-ar fi cuprins bucuriile la văzul 
nostru: 

— Să trăiţi, sărumâna, cină Moşca! Ce mai faceţi matale? Care-i 
porunca? 

Cina Moşca îl cântăreşte din priviri, apoi, iarăşi fără să mă consulte, îi 
transmite comanda: 

— Dacă eşti tot atât de isteţ, precum erai când team adus pe lume, să ne 
faci o salată de roşii, cu ceapă multă, ardei gras și usturoi, iar deasupra să-i 
razi o juma de kil de telemea de oaie... C-am mâncat atâta sărătură, încât ni 
s-a argăsit beregata! Ai roşii? Că suntem cam mulţi! 

— Cum să nu, cină Moșca! Aseară am făcut și bulion și mai am încă 
zece lăzi, aduse de la Câmpina... Imediat dau dispoziţii! 

Când aud de bulion, mi se luminează imediat mintea. E clar. Suntem pe 
pistă... Lăzile sunt aici, în dosul barăcii... Bulion a făcut... Precis că-i şi 
Parșolea amestecat în enigmaticul asasinat de la “moara dintrun dud”. 

În vreme ce examinez dispoziţia barăcii-birt, la care lumea nu se prea 
înghesuie datorită, probabil, aspectului pretențios, bomba posedând mese cu 


hârtie, observ o activitate intensă în spatele dubiţei. Câţiva indivizi descarcă 
ultimele lăzi, după care TV-ul pleacă în trombă, acoperindu-ne de praf. Dar 
insuficient ca să nu-l observ la volan pe celebrul motociclist Titu Margiolea, 
bufetierul din Adâncuri. 

Pe la două și jumătate, după ce s-a ales praful de ligheanul cu salata de 
roşii, preparată conform rețetei furnizată de cina Moșca, după ce Geca 
Zbanţ a mai solicitat o nouă ladă cu sticle de bere și niște crenvurşti, destul 
de suspecți ca aspect, având o culoare ce te făcea să-i consideri mai curând 
ciuşti verzi, iar Milica l-a îndemnat pe lermolai Bâc să comande un mușchi 
de vacă la grătar, stropit cu unt proaspăt, ca să i se mai “taie” — bineînţeles, 
totul pe socoteala mea, fiind invitaţii mei de onoare —, pe ţaţa Catariţa a- 
nceput iarăşi s-o împungă amintirile. Cu privirile pierdute în negura 
timpului, îngână încet un cântecel, pe care nimeni nu-l putea auzi. 

Între timp, dubiţa a mai efectuat două transporturi de lăzi cu sticle. 
Parşolea a pus mâna, alături de ajutoarele lui, muncind ca un apucat. 
Probabil că-i retribuit în sistemul cu remiză, mă gândeam eu. 

Pe la patru (şi ceva mărunţiș), după ce-am achitat nota, în care Lae al lui 
Parşolea mi-a trecut, mai mult ca sigur, şi bulionul de-aseară, dacă nu și alte 
provizii de iarnă, apreciez că respir greu. Nu din pricina socotelii umflate, 
care mi-a dezumflat portofelul, ci datorită abuzurilor alimentare la care am 
fost incitat de bunii mei prieteni, printre care se află şi-un doctor şi care mă 
presează pe cord. 

— Coană Milico — îi suflu la ureche doctoriței —, mobilizează lumea 
la o plimbare prin iarmaroc, că eu nu mă-ncumet, fiindcă risc să fiu 
considerat scârțan. Şi-n afara de asta, nu vreau să atragem atenţia 
căutătorilor de comori, pentru faptul că lăzile din peșteră, nu ştiu dacă ai 
observat și matale, sunt aici şi continuă să sosească mereu, în proporţie de 
masă... Nar fi rău să ne mișcăm puţin... Cu mâncarea asta, napucăm zile 
multe, doar ești în branșă: colesterolul, tensiunea arterială, dispesiile 
gastrice şi-atâtea alte plăceri care ne aşteaptă... Hai s-o tulim!... 

lermolai Bâc, plin de bere ca un ţâfoi, încât ţâșneşte nădușeala din el ca 
dintr-un aspersor, mă interpelează: 

— Omule, nu te supăra, ziseși ceva de Tulli? 

— Nu. Dar ce-i cu el? 

— Păi, trebuie să fie pe-aici... fiindcă văd... 

— Unde-i, că-l mănânc! — răcneşte deodată Geca Zbanţ, congestionat 
ca un parizer învechit. Unde-l văzuşi? Spune-mi, să-l sfâşii cu dinţii, să 


vadă el ce-i aia dantură de oltean!... 

— Deocamadată, omule, va trebui să te mulțumești numai cu “Trabant”- 
ul lui... Uite-l colo! În definitiv, poţi să muşti şi din el, că-i masă plastică... 

În mai puţin de-o secundă, Geca Leoveanu dispare din câmpul nostru 
vizual. Peste un minut, reapare. E palid, gâfâie și asudă. Aproape că se 
bâlbâie când ne comunică: 

— Ma... Maestre! E... e chiar “Tra-trabant”-ul Pompadurului... Pom- 
pom-pompadurul, însă, nu-i nicăiurea... Vrusei să-i fac praf mașina, dar nu 
fuse cu putinţă, e plină cu lăzi și sticle până și pe portbagaj! Dar îl aranjai 
pe nefericitul ăsta de Pom-pom-pom... Pompadur! Să-l văd cum mai 
pleacă... Acuma-i pe geantă, în pom... pom... pom... 

— ...padur! — completez eu, pentru a-l scoate din dificultate pe 
superemoţionatul oltean. 

— Nu, maestre, în pom-pom! Adică, în plop! Găoacea aia de mașină 
arată ca şi “Bombiţa” matale... 

Nu-l mai ascult. Deoarece, dacă se adevereşte că-i vorba de maşina 
dentistului, înseamnă că nu-i mort șşi-atunci mi se prăbușește ipoteza. 
Târând după mine ambele echipe, mă-ndrept spre locul unde zărisem și eu, 
parcat, un vehicul vagamente asemănător cu tărăboanţa dentistului. 

Încărcată cu lăzi, atât înăuntru cât şi-n exterior, “maşina” arată 
satisfăcător. Cel puţin, după părerea mea, care-s destul de autorizat în 
materie. În afară de anvelopele lăsate pe geantă, nu observ nimic notabil. 
Decât, cel mult, faptul că lăzile aparţin aceluiași depozit din peştera 
Guşteriţei. 

— Ce i-ai făcut, domnule? — îl întreb excedat pe Zbanţ, care-i în 
culmea bucuriei. 

— l-am dezumflat cauciucurile, i-am zvârlit ventilele și... şi... 

Iar începe să se bâlbâie. Aşa că-l ajut: 

— Şi? 

— Şi i-am spart trei sticle! 

— L-ai nenorocit! Aşa-ţi închipui că l-ai nenorocit, spărgându-i trei 
sticle? — îmi manifest eu dezamăgirea. M-așşteptam să mi-l aduci aici, 
legat, împreună cu complicii... 

Peste vreo jumătate de ceas, ne topim din raza “Trabant”-ului. În primul 
rând, pentru că dentistul refuză să-și facă apariţia și, în al doilea rând, 
pentru a nu atrage atenţia eventualilor săi acoliţi... Pentru că-i clar. Dacă 


trăieşte, înseamnă că-i vârât şi el în “afacerea comorii din peşteră”... Plus 
omorârea Polinei. 

Pentru prima oară, văd şi eu, la un iarmaroc, jocuri distractive de tip 
nou, în afara celor tradiționale, care, pe vremea mea, se chemau “roata 
lumii”, “căluşeii”, “lanţurile”, “uite leul, nu e leul” etc. Acum citesc firme 
scrise într-o limbă nouă, cel puţin pentru viitoarele victime de la 
Colţiilupchii. “Bowling mecanic”, “Flipper”, “Rotamin”, “poker-ball” şi 
multe altele, aşa cum întâlnisem doar pe teritoriul autonom al jocurilor de la 
Mamaia, Neptun, Olimpia şi alte localităţi limitrofe. 

Babelor le scânteie ochii. Când mi-amintesc ce m-a costat odată la 
Sinaia-Cumpătu o scânteiere similară în faţa unui “poker-mecanic” (sau 
“saibă”, cum îi spuneau aborigenii), demarez rapid spre alte barăci 
distractive, poate mai puţin costisitoare. 

Dar nici aici n-am şanse. Prima baracă ieșită în cale, spre nenorocirea 
unora dintre noi, reprezintă de fapt o arenă în aer liber (dar acoperită), pe 
care circulă demenţial, ciocnindu-se, scăpărând din trolee, zeci de carturi 
electrice. 

Entuziasmul ţaţelor depăşeşte orice limită. 

— Cină Moșca — strigă ţaţa Catariţa —, neapărat trebuie să-nvăţ a 
mâna automobilul, mai cu seamă dacă plec în Australia, la doctorul Priciu... 
Haidem, să nu mai zăbovim!... 

Fără să mai aștepte eliberarea biletelor, toată lumea se avântă în 
motocarturile electrice, cu excepția mea, care mă târgui cu responsabilul 
stabilimentului de distracţii contemporane. 

Nici nu ştiu cine le-o fi instrumentat pe ţaţe, dar sunt primele care 
reuşesc să pună în mișcare diabolicele mașini... 

În disperare de cauză, dar și pentru a supraveghea desfășurarea 
evenimentelor, sui și eu la volanul unui electrocart. Nefiind proiectat 
corespunzător, agregatul se turtește lejer, dar totuși rezistă. Curentează niţel, 
fără să exagereze, aşa că demarez în trombă, intrând imediat în coliziune cu 
mașina “mânată” de ţaţa Catariţa. 

Din pricina impactului, mă izbesc cu fruntea de minusculul volan, iar 
tata Catariţa se pomeneşte catapultată din scaunul ei, efectuând un zbor 
planat de vreo câţiva metri, dar la mică altitudine, pentru ca apoi să 
aterizeze în braţele unui individ aflat însă în alt electrocart. 

Năucit total, cetățeanul încearcă să se desprindă din braţele ţaţei. Baticul 
bătrânei i-a învăluit capul şi conduce în beznă, nevăzând încotro îşi 


îndreaptă bolidul. 

— Cină Moșca, fină Frusino, săriţi, că mă fură tâlharul! — urlă ţaţa 
Catariţa, trăgând de capătul baticului, care se înfășoară din ce în ce mai 
strâns în jurul gâtului personal al necunoscutului... Dacă află doctorul 
Priciu, nu mă mai ia de nevastă!... 

Laie Bâc şi Geca Leoveanu, alertați de răcnetele Catariţei, pornesc 
vertiginos în direcția respectivă, strecurându-se printre nenumăratele mașini 
scăpate de sub controlul şoferilor panicați de eveniment. Ajung urgent în 
apropierea cartului cu doi pasageri, care navighează în derivă şi reuşesc s-o 
extragă pe ţaţa Catariţa din braţele nevinovatului cavaler mascat. 

Operaţie destul de dificultoasă, apreciez eu, având în vedere că ţaţa 
Catariţa nu acceptă să-şi abandoneze baticul. În sfârșit, acesta se rupe, 
dându-ne posibilitatea să-l admirăm în toată splendoarea pe şoferul iadului. 

— Brișcă! — se-aude deodată, pe mai multe voci, un strigăt colectiv, 
emanat de glasurile reunite ale echipelor noastre. 

Căci, el era! 

Dându-și seama că-i în atenția generală, Brişcă sare din electrocart şi 
demarează pedestru printre maşini, într-un slalom de care nu l-aș fi crezut 
capabil. Pesemne că, astăzi, patronul nu i-a mai administrat misteriosul 
elixir. Altminteri, ţinând seama de starea lui Brişcă, aproape permanentă, de 
suprasaturaţie alcoolică, avea toate şansele să moară electrocutat, în 
atmosfera îmbibată de electricitate a arenei autodromului. 

Catariţa, care şi-a recăpătat cartul, porneşte în urmărirea lui. Geca, 
lermolai, Milica, precum și toți ceilalți membri ai grupului de comando, 
spre disperarea bieților oameni veniţi aici să se amuze, organizează o cursă 
demenţială, mai tare ca-n “Filiera franceză”. 

Brişcă evoluează ca un acrobat din cei mai calificați, sărind peste 
capetele oamenilor, încălecând din zbor carturile electrice, agățându-se ca 
Tarzan de troleurile mașinilor, mai curentându-se din când în când, dar fără 
să reușească evadarea din încercuirea urmăritorilor. 

— Stai tu, încroşnatule, că te-nvăț eu minte să te dai la mine! — ţipă 
strident țața Catariţa. 

În cele din urmă, nemaiavând altă scăpare, nefericitul încearcă să se 
agaţe de tavanul din plasă metalică, care se află deasupra capetelor noastre, 
dar care-i şi încărcat de curent, fiind sub tensiune. 

— Aoleoooo! Aoooleooo! — rage bietul Brişcă, străbătut de voltajul 
reţelei, scălămbăindu-se ca un clovn, demonstrându-ne nişte figuri de 


gimnastică, absolut insolite. 

Noroc că responsabilul autodromului întrerupe curentul, săltând heblul 
de comandă. 

Brişcă, o dată cu întreg parcul auto, înțepeneşte. Încetează să se mai 
bâţâie, după care se prăbușește peste electrocartul aflat sub el. Care, spre 
nefericirea mea, e cel șofat de subsemnatul. 

Peste câteva clipe, eliberându-mă de sub corpul accidentatului, îl aşez pe 
locul meu și vreau să-i dau primul ajutor. Dar nu mai e nevoie, pentru că 
Brişcă începe să vorbească: 

— Chemaţi-l pe conu” Gulliver, să mă scape din iad! — Nene Brişcă, 
stai blând, c-aici nu-i iadul, dar nici raiul! — îl liniştesc eu. Te afli printre 
cunoscuţi... Spune-ne nouă ce vrei?... 

Invitaţi insistent de responsabil să părăsim autodromul, că-i deteriorăm 
planul de încasări, îl iau de braţ pe Brișcă, îl ghidez până în afara incintei și- 
| aşez pe scaunul de la pupitrul electronic de comandă, bineînţeles cu 
permisiunea amabilului diriginte al carturilor, care-și repune în mişcare 
autodromul. 

Împrejmuit de membrii echipelor noastre, Brişcă recuperează. Făcând un 
semn cu mâna, dau prietenilor mei de-nţeles să păstreze tăcere, căci purced 
la interogatoriul acolitului lui Gulliver. 

— Unde-i domnul Gulliver Naiba? — îl întreb direct pe Brișcă. 


— Umblă creanga prin iarmaroc! — declară acesta, destul de 
nerespectuos, după părerea mea, la adresa patronului său. 
— Şi ce caută? — îi pun eu o întrebare încuietoare. — Pe dracu... 


adică, pe domnul Tulli... 

— De ce? — insist, deoarece am impresia că-s pe calea cea bună. 

— Pentru că s-a pierdut, s-a rătăcit... lar esenţa devină se află la el... 
Domnul Gulliver e supărat foc... Fără esenţă, nu mai poate face minunea 
cea mare!... 

— Măi, nea Brişcă, poate vrei să spui esenţă de vin... 


— Nu! C-aşa-i zice domnul Tulli: esență devină! — Nu cumva, esenţă 
divină? 
— Asta-i cuvântul! — oftează ușurat Brișcă, transpirând din belşug. 


Devină, nu de vin... 
Acum încep eu să nădușesc. Dar nu mă dau bătut: 
— Şi matale ce făceai la autodrom, gonind cu mașina electrică? 


— Păi, tot pe domnul Tulli îl căutam și eu... Că mi-a poruncit conu 
Naiba, să văz unde-i mașina dentistului... Și mi-am zis că s-ar putea să fie 
aici, printre automobilele astea, că-i nebun după mașini! 

— Bine, şi dacă-l găseai aici, unde-i duceai răspunsul domnului 
Gulliver? 

— La hambarul cu puști! 

— Acasă, la dânsul? Ascunde arme în hambar? Brişcă se uită la mine de 
parc-aş fi un extraterestru sau, în cel mai bun caz, numai arierat mintal. Îşi 
duce apoi arătătorul la tâmplă, imprimându-i o mișcare lentă de înșurubare. 
Abia după ce ia cuvântul, înțeleg semnificaţia gestului: 

— Domnule, matale eşti cam tralala! Păi, unde să încapă atâta lume? Că 
toți vor să tragă la ţintă... Hambaru-i la marginea iarmarocului... Dai un leu 
şi tragi o dată... Dacă nimereşti ursul, primești cinci lei... Dacă nimerești în 
tovarășul responsabil cu puştile, nu mai primeşti nimic... c-aşa am păţit 
eu... Ba m-a şi înjurat... 

Acuma sunt în posesia unei informaţii excepţionale, capitale. Știu unde-l 
pot găsi pe Gulliver Naiba. Deci, nu mai încape nici o îndoială, unde-i 
Naiba, tot acolo trebuie să fie și comoara. Pentru convingerea echipelor, 
insist cu încă o întrebare suplimentară: 

— Şi domnul Gulliver trage la ţintă? 

— Aş! Trage apă la sticle, din cisterna cumătrului Cambur, care lucrează 
la oraş, unde stropeşte străzile... 

Mă adresez prietenilor mei, emoţionat de vestea aflată, dar și nedumeriţi 
în același timp, întocmai ca şi personalitatea mea: 

— Fraţilor, pe cai! Direcţia: “hambarul” cu puşti. Numai Geca 
Leoveanu-Zbanţ nu-i de acord: 

— Starăţi niţel şi nu mânaţi! la spune-ne, măi Brişcă, fiindcă altminteri 
mă supăr, domnul Tulli, bată-l Dumnezeu, când se rătăci, fu şi domnişoara 
Polina cu el? 

— Nu ştiu! Zău că nu ştiu... Că dânsa-i rătăcită de mult! 

Considerând afirmaţia lui Brişcă drept un afront adus persoanei iubită, 
Geca Zbanţ nu se mai poate stăpâni și dă să-l îmbrâncească. Bineînţeles, 
nesuportând violențele, intervin instantaneu. Dar, interpunându-mă între cei 
doi, mă sprijin, fără să vreau, de tabloul de comandă electronică al 
autodromului. 

Un trăsnet cumplit, urmat de-o bubuitură la același nivel, plus o lumină 
orbitoare, al cărui rost nu-l pricep, deoarece suntem în plină nămiază, 


izbucnesc toate trei deodată. Izolaţiile electrice, probabil insuficient lăcuite, 
încep să scoată un fum plăcut mirositor, cu vagi arome de ulei de in. 

Bineînţeles, întreg parcul de carturi al autodromului rămâne imobilizat, 
zecile de cetățeni asaltându-l pe responsabilul năucit de cele întâmplate, cu 
cereri imposibil de satisfăcut. Vor banii îndărăt. 

— Bine, oameni buni, păi v-aţi plimbat, v-aţi distrat... Ce mai poftiţi? 
Avem o pană de curent... Mâine se repară și iarăşi o să vă daţi în bărci... 

Lumea nu-i de acord. Murmură, începe să strige: 

— Banii! Sau bilete pentru mâine... 

Reușim să plecăm din incinta autodromului în bune condițiuni, după ce, 
bineînţeles, instalat la casa responsabilului, înapoiez banii cetățenilor. Dar, 
din portofelul meu... Asta numai provizoriu, restul devizului de reparaţii 
urmând să-l achit mâine, când va sosi echipa de intervenţii de la Câmpina. 
Totuși, sunt nevoit să constat un lucru extrem de curios: capacitatea 
autodromului e mult mai mare privită dinăuntru decât dinafară. Pentru că, 
făcând socotelile, observ c-am plătit peste treizeci de bilete, în vreme ce aş 
fi putut jura că nu-i posibil să-ncapă în arenă mai mult de cincisprezece- 
douăzeci electrocarturi... 

Brişcă, deoarece încă nu și-a revenit de pe urma electrocutării, rămâne în 
posesia gestionarului, ca garanţie. Dar, numai până mâine... 

— Am zis eu să ne urcăm pe cai şi să plecăm la tir, dar văd că nu mai am 
bani... Trebuie să mă duc la “moara dintr-un dud”... 

Propunerea nu-i reținută de colectiv, iar lermolai Bâc se oferă: 

— Îţi împrumut eu cinci sutici... N-ai auzit ce-a spus Brişcă? Dai un leu 
şi tragi o dată... 

— În cazul ăsta — opinez eu —, douăzeci de lei sunt mai mult decât 
suficienţi! 

— Dar după aia, nu trebuie să gustăm şi noi ceva, să ne mai prindem 
sufletele? — declară forestierul, aprobat de întreg colectivul. 


29. Maşinării de tocat leuşteni: bowling, poker mecanic, flipper, 
căluşei... şi alte mașinaţii 


Părăsim  autodromul, oarecum deconcertaţi. Dar şi intrigaţi. Ce 
dumnezeu trage Naiba la sticle, din cisterna gospodăriei comunale? Chiar 
apă? 

Neapărat trebuie să anchetăm situaţia la faţa locului, drept care ne 
îndreptăm în direcţia indicată de Brişcă, spre baraca de tir. Însă deplasarea 
masivului nostru grup se petrece în condiţii extrem de complexe. 

Populaţia bâlciului a sporit sensibil, aproape dublându-se, dacă nu chiar 
şi mai mult. Nenumăraţi oameni au venit direct de la lucru, să-și facă 
aprovizionarea de iarnă. Însoţiţi de neveste, soacre, copii și nepoți, gineri și 
nurori, nași și cumetri, şefii de familie vizitează fiecare baracă, fiecare stand 
al producătorilor sosiți de la câmpie, fiecare gheretă a Centrocoopului. 

Bineînţeles, nimeni nu cumpără încă nimic până nu dă un ocol complet 
al iarmarocului, pentru a depista varza cea mai frumoasă, cartofii cei mai 
mari, sfeclele cele mai dolofane. 

Zeci de camioane, căruţe, dube și alte mijloace de transport marfar 
continuă să invadeze bâlciul, sosind cu tone de roșii pentru bulion, gogonele 
pentru murături, aparate de radio și televiziune, pânzeturi şi stofe, confecţii 
şi mezeluri, mere, pere și nuci, din cele timpurii, biciclete, motorete, maşini 
de cusut și de călcat, un imens magazin universal în aer liber. 

Muntenii descinşi din părțile Ardealului, mari meșteri în prepararea 
afumăturilor, descarcă din desăgile lor șunci întregi cât roata unui 
“Trabant”, hălci de slană dată cu boia şi afumată, cârnaţi ruginii, groși și 
strălucind de grăsime, tobe şi cartaboşi, tot ce ne poate furniza porcul, cel 
mai drag prieten al omului în prag de iarnă. 

Spre surprinderea mea, deşi suntem ghiftuiți ca niște țâfoi, observ în 
ochii unora din însoțitorii mei scânteieri din cele mai bizare. Că n-or fi 
râmnind la cârnaţuri şi slane! 

Dar nu-i las pradă ispitelor, ci-i rog să silească la drum, deoarece avem 
toate şansele să-l pierdem pe Gulliver Naiba. 

Totuși, ni se ivesc în cale fel și chip de drăcovenii, în jurul cărora lumea 
dă buluc, iar ţaţele nu se pot stăpâni a nu-mi pune întrebări interminabile, 
care duc toate la unul și-acelaşi lucru, anume cum să facă să-și încerce și ele 
norocul la jocurile mecanice, dar de hazard. 


La ghereta cu “bowling”, cina Moșca și fina Frusina îmi fac praf, pe 
puţin, vreo patruzeci de lei. Noroc că se-ncinge prea mult motorul 
agregatului și responsabilul întrerupe distracţia, până se mai răcește 
entuziasmul mulțimii. 

— Măi copile, hai să mai stăm o ţârişică! — mă roagă țața Catariţa. De 
ce să tragă numai ele la bile? Eu nu mi-s om?... 

O conving să ne deplasăm mai departe, după ce-i promit o haltă la 
“pokerul mecanic”. 

Sinistră idee! 

În clipa când zăresc aparatele, prietenii mei se instalează imediat la rând. 
Iar după ce le dau monede de-un leu, pentru care a trebuit să schimb la casă 
o hârtie de-o sută, încep să tragă cu toții la “șaibă”. Se bucură ca nişte copii, 
mai ales când le ies câștiguri de doi lei, șase sau chiar zece. 

Ca o culme, țața Catariţa trage trei ași și agregatul începe să ţăcăne ca o 
mitralieră, tumând în căușul metalic câștigul cel mare, de 200 de lei. După 
ce numărăm banii, constatăm unele defecţiuni în sistemul electronic al 
mașinii, deoarece găsim numai 182 monede. 

— Îi jucăm pe toţi — strigă entuziasmată ţaţa Catariţa, împărțind 
câștigul tuturor membrilor echipei, dar păstrându-şi pentru sine partea leului 
—, îi jucăm pe toţi, până-i sărăcim, fir-ar să fie ei de americani! Milica 
Manzur, care joacă împreună cu lermolai Bâc, dar pe banii mei şi-ai ţaţei 
Catariţa, trage cu schimbul de maneta diabolicei mașini. Din când în când, 
exclamă de ne ţiuie urechile: 

— Am câştigat! Am câştigat şase lei! Formidabil! Mai dă-ne zece lei, 
nene maestrule, și după aia plecăm! Nea Gheorghe a lui Staragică joacă de 
unul singur. Concentrat, bagă leul și priveşte încordat la figurile tabloului de 
câștiguri. Se hotărăște greu. Să scoată trei rigi sau trei dame? Nu vrea să 
pară lacom... În cele din urmă, se decide, înşfacă maneta cu amândouă 
mâinile, ca pe-o coadă de baros, și trage, icnind. Roata tamburului se- 
nvârtește zgomotos, parcă sărită de pe bile, iar când se înțepenește, 
Staragică răcneşte în culmea încântării: 

— Am ghicit-o! Ştiam că n-o să iasă nimic! Dar acum, îi nenorocesc, 
mai vâr un leu şi-mi scot toţi banii, treizeci de lei în cap!... 

Ioana lui Colarete, femeie cu grija banului, îi dă câte un leu lui Patruzec, 
să joace pentru ea. Bărbatul, încălzit de febra aurului, trage în disperare “la 
şaibă”, convins că va da lovitura cea mare. Însă, de fiecare dată, dă câte un 
leu. 


Larma cea mai spectaculoasă are loc în jurul mașinii la care “lucrează” 
fina Frusina. Vajnica ţaţă a atras în preajmă-i majoritatea clienţilor din 
baraca hazardului. De când s-a îmbogăţit cu banii oferiţi de ţaţa Catariţa, nu 
se mai uită la leu. Introduce moneda, trage delicat, de parcă i-ar fi teamă să 
nu demoleze instalaţia, și aşteaptă plăcuta rafală de mitralieră. Țăcăne 
mecanismul atât de cumplit, încât mă întreb dacă fina Frusina mai are unde 
să-şi ţină monedele. 

Deoarece mi-am terminat mărunţișul primit de la ţaţa Catariţa, mă 
îndrept şi eu spre ciorchinele de oameni adunaţi lângă Frusina. Ovaţiile care 
izbucnesc, o dată cu sosirea mea, anunţă un nou câștig: 

— Iar a scos trei aşi! 

— Şi mai înainte a tras de două ori câte trei crai! Dispozitivul ţăcăne în 
disperare, păcănind ca ţeava de eșapament a unei motociclete de curse. 

După ce izbutesc să răzbat prin îngrămădeală, ontreb pe fina Frusina, cu 
gândul să-i atrag atenţia că norocul e orb şi nu ţine cât lumea și c-ar fi bine 
să-şi ia banii, să mai avem de unde plăti şi alte distracții. 

— Cât ai câștigat, fină Frusino? 

— Mult, tovarăşu creator! — gâfâie ea, fericită. 

— Cât? 

— Nu ştiu, că nu văd bine ce scrie acolo! 

— Ai jucat înainte, fără să-ţi iei banii din căuş? 

— Da. Ce să mai stau să-i număr... Lasă-i să se strângă!... 

În timp ce maşina ţăcăne, numărând mecanic până la 200, atât cât se 
cuvine pentru cei trei aşi, mă plec să citesc suma înregistrată pe indicator. 
Paralizez. 650 lei! 

— Gata, ţață Frusino! Ajunge! Să nu-l mâniem pe bunul Dumnezeu! 
Luăm banii şi plecăm... Ştii matale unde... 

În acelaşi timp, se opreşte și dispozitivul de zgomot. Îi cer ţaţei batista, 
care-i cât un prosop, să turnăm banii în ea, și vâr mâna în bunkerul unde s- 
au adunat monedele. Numai să ţină batista, că trebuie să fie la vreo cinci 
kile de metal. 

Mâna, însă, mi se înțepenește. Pentru că nu simte nimic metalic. Căușul 
e gol, pustiu, vid... 

Scandalul pe care-l provoacă fina Frusina e de groază. Responsabilul 
tremură gelatinos, încercând să spună ceva. 

— Unde-s banii mei, hoţule? — orăcăie fina Frusina. — Dumneata știi 
să citeşti? — reușește în cele din urmă să îngaime bietul cetățean. 


— Cum să nu! 

Nu pricep ce urmăreşte individul. Mă uit și eu la tablou: trei aşi de toată 
frumuseţea! 

Responsabilul, care mi-a urmărit direcţia privirii, mă atenționează: 

— Citește mai sus, dolofanule! Mai sus! Ce scrie acolo? 

Fără să vreau, mă aud silabisind: 

— De... fect... Defect! 

Mi se face o milă cumplită de fina Frusina, dar şi de banii perduţi. Nu 
cei pe care ar fi trebuit să-i numere mașina, ci de monedele, multe, pe care 
le-a înghiţit. 

Fina Frusina, nedumerită de tristeţea mea, mă întreabă blând: 

— Tovarăşu creator, ce s-a-ntâmplat? Am câștigat prea mult și nu-i voie? 
Sau nu mai are hodoroaga asta de melniță bani? 

A fost nevoie tot de intervenţia mea, care nu suport violențele, să-l apăr 
pe responsabilul mașinilor de vindicta publică. Am reușit, doar cu câteva 
vânătăi la braţul stâng, să potolesc năvala mulțimii, ascunzândul în spatele 
meu. lar braţul vătămat era tot proprietatea mea. 

Când am părăsit “pokerul mecanic”, cu vreo patru lei din cei o sută, m- 
am gândit că-i mult mai uman celălalt poker. Mai ales dacă nu-l joci pe 
bani, ci pe fasole. Dacă ai carte bună, te poţi alege și cu-o cratiţă de 
iahnie... 

La baraca “flipperelor”, ne-am distrat mult mai frumos. Adică fără 
emoțiile unor câștiguri datorate hazardului. Căci bani tot am dat. Dar din 
cealaltă hârtie de-o sută. Şi tot în monede de-un leu. Însă ţaţa Catariţa, care 
nici nu vedea prea bine, dobândise o asemenea îndemânare, încât nu mai 
vroia să părăsim localul, până ce nu va atinge suma de 100 000 puncte. 

Noi, ceilalți, care deși vedeam perfect, mai cu ochelari sau fără, n-am 
reușit decât s-atingem suta. Dar, de lei... Şi iar am plecat mai departe. Cu 
speranţa că, de astă dată, nu ne vom mai opri decât la hambarul cu puști. 
Unde, dacă vom avea noroc, poate că-l vom surprinde pe domnul Gulliver 
Naiba în exercițiul funcţiunilor sale magice, dar şi-n acelea, mai noi: 
deturnător de comori. 

După-amiaza frumoasei zile de septembrie începe să se deterioreze. Ori 
din pricina îmbulzelii, ori din cauza aventurilor comise cu stomacurile 
supraîncărcate, simțim că ne topim de căldură. Timpul improbabil, așa cum 
fusese prognosticat pentru întreaga lună, virează spre aspectul celor mai 


toride zile din iulie, când se înregistrează 36 de grade Celsius, în locul celor 
opt fronturi de ploi anunţate, dar care nu se prezentaseră. 

Curg apele pe noi, de parcă am fi la baia de aburi. Batistele fiind de 
multă vreme transformate în biete otrepe şiroind de sudoare, suntem siliți să 
oprim, din zece în zece metri, la chioșcurile de răcoritoare. Care răcoritoare, 
gheaţa absentând cu desăvârşire, sunt un soi de ceaiuri calde, dar gazoase. 
Asta, în cazul fericit când mai există Pepsi, Ci-co sau alte improvizații 
locale, îmbuteliate. 

Însă microgestionarii gheretelor, plini de iniţiativă precum și de milă faţă 
de populaţia însetată, fabrică la faţa locului, din apă potabilă şi diverse 
siropuri inidentificabile, cele mai originale răcoritori. Absolut nenocive. 
Fără de care nu şi-ar mai putea economisi banii pentru o Dacie 1300. 

Microgestionarii, nefiind străinași, ci recrutaţi din forțele locale, de pe la 
Câmpina, Breaza sau Ploieşti, sunt cunoscuţi de-ai prietenilor noștri, 
domiciliaţi în Colţiilupchii. Profit de împrejurare și, la fiecare pahar băut, 
întreb mereu: 

— Nu l-aţi zărit cumva pe Gulliver Naiba? 

— Cum să nu! Adinenea a trecut pe la noi... 

Din răspunsurile colectate la cel puţin cincisprezece chioșcuri, ar rezulta 
că Naiba îi dă o mână de ajutor responsabilului cooperativei, Lae al lui 
Parşolea, care asigură aprovizionarea gheretelor, servindu-i drept curier 
itinerant. 

Însă, de la alte zece tarabe, aflate în subzistenţa unor organe comerciale 
exterioare, aflăm că bătrânul se afla la baraca de tir. 

Astfel, reuşim să fim complet derutaţi, însă şi cu încă o hârtie de-o sută, 
“măritată”. Suntem mulți, însetaţi şi dornici de informaţii detectivistice... 

Pe măsură ce ne apropiem de baraca de tir, ne întâmpină rafale de 
împuşcături, din ce în ce mai intense. 

— Ce de lume, omule! — se cruceşte verbal lermolai Bâc. 

Într-adevăr, mulțimea ce se-nghesuie în jurul “hambarului cu puști” 
întrece orice aşteptări. 

— Machea or mai fi locuri? — devine Geca Zbanţ neliniștit. Ce mă fac? 
Neapărat trebuie să pun mâna pe-o pușcă... Şi, dacă-i pe-acolo nenorocitul 
ăla de felcer de măsele, că trebuie să fie prin preajma bătrânului Naiba, îl 
împușc... 

— Stai blând, măi Geca — îl liniștesc eu —, nu-s puști cu gloanţe, ci c- 
un fel de ace mai groase... 


Geca Leoveanu-Zbanţ nu-și pierde curajul, pentru că mă bate pe umăr 
prietenos, de-mi simt articulaţia dislocându-se, şi mă asigură: 

— Şi ce crezi tălică, maestre, c-o să steie rău cu vreo câteva ace dintr- 
ăstea în fund? 


30. Dacă-i bâlci, păi bâlci să fie! 


Baraca de tir, spre deosebire de celelalte stabilimente distractive, arată 
ceva mai încăpătoare, „hamabar cu puști”, după cum bine o botezase 
Brișcă. Bineînţeles, organizatorii scontaseră (corect, de altfel) pe făloşenia 
bărbaţilor, care ţin să-și demonstreze neapărat calităţile de trăgători, mai cu 
seamă față de femeile care-i însoțesc sau înaintea familiei, care-i obligată 
să-i admire și-n această postură. 

Zeci de ţinte multicolore, confecționate din mucava, înfățișând diverse 
fiare sălbatice, cunoscute mai mult din filmele proiectate de televiziune, în 
cadrul „teleenciclopediei”, precum și orătănii domestice (curcani, gâște, 
rațe, cocoşi) montate pe-un ingenios sistem de articulaţii, care le punea în 
permanentă stare de agitaţie, erau propuse eminenţilor trăgători aliniați în 
faţa tejghelei prevăzute cu puşti miniaturale şi muniţiile respective (nişte 
ace de dimensiunea unor cuie de tablă). 

— Dai un leu şi tragi o dată! — răcneau animatorii stabilimentului, 
răgușşiţi din pricina uzurii corzilor vocale. Nimereşti ursul, câştigi cinci lei, 
neamule!... Sau cinci lei, sau cinci gloanţe... 

Pușcașii, unii în picioare, alţii cu cotul proptit de tejghea, trăgeau în 
neştire, creînd impresia unui uriaş safari desfășurat pe întinsul meleagurilor 
africane. Pocniturile asurzitoare — puștile fiind acţionate cu aer comprimat 
— răsunau de pretutindeni în aplauzele furtunoase ale neamurilor adunate 
în spatele reprezentantului familiei. Ovaţiile nu izbucneau la atingerea 
țintei, ci la anunţul triumfal, emis de fiecare trăgător: „fii atent, acuma 
nimeresc ursul!”. 

Ovaţiile nemairepetându-se, după ce emeritul țintaş apăsase pe trăgaci, 
era cazul să deducem că ursul scăpase cu mucavaua neperforată. Însă 
uralele răbufneau iarăși, pentru că, tare la ambiţie, cetățeanul mai scotea un 
leu, mai încărca pușca şi din nou anunţa: 

— Ferea, că-l fac ciur, mama lui de urs! 

Pe când lermolai Bâc se ocupa de pulverizarea celei de-a treia hârtii de- 
o sută, pentru achiziționarea de muniții destinate întregului nostru pluton de 
pușcași, eu mă strecor anevoios în spatele barăcii, sperând să dau de 
Gulliver Naiba. 

Spre surprinderea mea, care pusesem o oarecare bază pe afirmaţiile lui 
Brişcă, nici urmă de Gulliver. În schimb, mă trezesc față în faţă cu cisterna 
de apă. Probabil că gospodăria comunală a orașului din apropiere posedă 


mai multe, deoarece la bâlciul din Colţiilupchii, cel puţin deocamdată, 
identificasem două. La gura cisternei, chiar lângă ţuţuroi, o dubiță TV și o 
stivă imensă de lăzi cu sticle, majoritatea flacoanelor fiind deja umplute cu 
apă. 

Renunţ la dezlegarea imediată a enigmei, deoarece o larmă cumplită se 
dezlănțuie în faţa barăcii de tir. Când ajung la locul evenimentului, uralele 
se-nteţesc: 

— Bravo, Catariţo! Ia banii!... Dă-i banii, hoţule, nu mai zăbovi, nu 
vezi că l-a nimerit?... 

Fericită şi înnebunită de succesul repurtat, ţața Catariţa priveşte năucă la 
ursul decapitat. Atâţia trăseseră în bietul urs de mucava, dar fără să-l 
rănească în vreun centru vital, încât cartonul se subțiase în dreptul gâtului 
şi-acuma cedase, iar fiara se bâţâia în continuare, fără cap, trepidând sub 
acţiunea articulaţiilor mecanice. 

— Nu vreau bani, dă-mi gloanţe! — strigă aţâţată bătrâna, cu ochii cât 
cepele. Acuma-l fac praf... 

În aşteptarea promisiunii lansate de frenetica ţaţă, lumea renunță la 
demonstrarea posibilităților personale. 

De la primul foc, Catariţa nimereşte iarăși ursul. La gât. Şi din nou i se 
mai rupe o bucăţică de mucava. 

— leşi cu gloanțele, nenicule! — poruncește, într-o stare de transă, 
vajnica ţaţă. Dar, mai repede, că ne grăbim!... 

Mulțimea se-mbulzeşte de pretutindeni, pentru că nimeni n-atinsese 
mortal, până acum, fiara pădurii. 

Ţaţa Catariţa încarcă din nou arma pneumatică. Mă dau lângă ea și-i 
şoptesc: 

— Ocheşte cu atenţie, ţaţă Catariţo, că nu mai avem bani! 

— Lasă-mă-n pace, măi copile! Nu mă-nvăţa pe mine unde să ochesc... 
Crezi că mă uit la urs, când trag în el? 

— Dar unde te uiţi, femeia lui Dumnezeu? — o întreb eu, excedat. 

— La ţucalul ăla, din stânga ursului. Îl vezi? 

Sigur că-l văd. Dar nu-i obiectul pe care-l numește ţaţa Catariţa, ci 
melonul lui Naiba... Nu se poate, îmi zic eu. Prea ar fi frumos. Iar dacă sub 
melon s-ar afla și capul magului, atunci ar fi excelent. 

De data aceasta, ţața Catariţa, distrată de conversaţia cu personalitatea 
mea, nu mai privește la „ţucal”, ci se-ncruntă la urs. Dar trage, mai înainte 


dea apuca să se uite iarăși la vechea ei ţintă. Și iar nimereşte... Însă, în 
vârful melonului, care se clatină lejer. Fără să se clintească totuși din loc. 

— Cât dai pentru c-am nimerit în ţucal?- se îndârjeşte tata Catariţa, 
adresându-se responsabilului cu puștile. 

— Nimic! — se bâlbâie acesta, pierzându-și complet firea. Nu face parte 
din dotaţia barăcii... 

Lumea începe să se supere, lipsită de spectacolul care tindea să devină 
interesant. Sunt chiar unii care vociferează: 

— Atunci face şi mai mult... 

— Pe puţin zece lei... 

— De ce-l ţii acolo, șmechere!... 

Responsabilul, intrând oarecum în panică, anunţă cu glas tremurând: 

— Bine! Bine! Să mai tragă o dată!... 

Catariţa, considerându-se nedreptăţită, ţinteşte dea dreptul în melon. Şi, 
ca o culme, iar îl nimerește. Deși normal ar fi fost să sfârtece în continuare 
mucavaua ursului. Melonul se clatină din nou. Mult mai mult decât data 
trecută. Însă nu cade din lăcașul său, situat invizibil printre grămada de 
orătănii şi fiare multicolore. 

Responsabilul manevrează, pe undeva pe sub tejgheaua tarabei, și 
întreaga instalaţie de ţinte începe să se bâţâie din ce în ce mai accelerat. 
Avem în fața ochilor un balet mecanic, grotesc. Mucavalele se hâțână 
frenetic, lupii îşi pierd, din pricina trepidaţiilor, ochii de sticlă, vulpilor le 
cad cozile din plastic, cocoșii rămân fără creste, totul se dezintegrează ca-n 
filme. Numai melonul, spre surprinderea generală, nu intră în joc. Rămâne 
ţeapăn, ca şi cum ar fi fost eliminat din angrenajele mecanismului de punere 
în stare de agitaţie a țintelor. 

— Dacă-l dau jos, plăteşti zece lei? — se interesează țața Catariţa, 
adresându-se individului care-o priveşte cu gura căscată. 

Apoi acesta, scuturându-și capul, îşi revine şi declară: 

— Lasă-l în pace şi-ţi număr douăzeci de marafeţi! Catariţa, pesemne, îl 
înţelege pe dos. Și, din prima lovitură, nimereşte iarăşi melonul. Adevărată 
minune a naturii, de astă dată ţaţa ochise în urs. Melonul se prăbușește 
printre mucavalele în mişcare. 

— Uite-l pe Naiba! — răcnește lumea, entuziasmată, dar și înnebunită. 

Într-adevăr, sub melon se afla capul bătrânului mag. 

Gulliver dormea liniştit, ca și cum nimic nu s-ar putea petrece în jurul 
lui. Acuma înțeleg de ce nu cădea atât de lesne melonul. Bătrânul mag, 


probabil obosit de munca manuală, prestată cu umplutul sticlelor, se 
refugiase la responsabilul barăcii de tir — prieten sau adept, asta nu se ştie 
— şi se cuibărise printre ţintele de mucava, în spatele lor, fiind convins că 
rareori se-ntâmplă să nimerească cineva o gâscă de mucava, cuprinsă de 
istericale, atunci când trăgătorul este cu chef, iar pușca-i mistificată. 

Responsabilul, îngrozit, oprește imediat panorama. Fiarele încremenesc, 
orătăniile încetează să mai dea din coadă sau cioc. Până şi spectatorii, care 
adineaori aplaudaseră performanţele ţaţei Catariţa, tac amuţiţi, neînțelegând 
prezenţa bătrânului Gulliver în acel loc absolut neobișnuit. 

Singurul care se mișcă acum, dar „au ralenti”, este magul Naiba, 
nedumerit de absenţa larmei care-i legănase somnul. Se întinde, trosnindu-și 
oasele, şi priveşte buimac în jurul său. Abia când vrea să-și îndese melonul 
pe căpăţână și nu-l găseşte, atunci îi trece prin minte să examineze mediul 
înconjurător. Pălăria în formă de oală, ca să nu-i spun pe numele dat de 
Catariţa, zace alături de el, însă înfiptă ţeapăn, cu acul tras de pușcă, în 
capul unei curci pirpirii. Remarcând rezistenţa melonului, la încercările sale 
de a-l surprinde, magul strigă cu glasul său popesc: 

—  Bucă, stăpâne, cine mi-a găurit pălăria?  Responsabilul 
stabilimentului, pe care acum aflăm că-l cheamă atât de pitoresc și autentic, 
nu mai apucă să-i răspundă magului. 

aţa Catariţa, cu pușca încărcată, se răţoieşte iabrașă la Gulliver: 

— lacă eu, diavole, și iar am să ţi-o găuresc, până ai să ne dezvălui 
unde-ai pitit comoara... 'Țin-te bine, scaraoţchi, că-ţi fac ţucalul ciur, să-ţi 
strecori prin el creierii!... 

Din clipa asta, evenimentele se înfierbântă. Catariţa începe să tragă, 
nimerind aproape de fiecare dată în melonul bătrânului. 

Gulliver Naiba, la strigătele Catariţei, dar şi-ale oamenilor speriaţi de 
împuşcăturile babei, se zvârle printre ţintele de mucava, târându-se pe 
brânci, în direcţia unei ieşiri. 

Însă Catariţa se dezlănţuie și situaţia se deteriorează. 

— Stai, că trag! — ţipă ţaţa noastră, în culmea fericirii. 

Și trage mereu. la singură din muniţiile de pe tejgheaua nefericitului 
Bucă, încarcă și trage înainte, nimerind pe unde poate. Când ne vede că 
intenționăm să-i luăm pușca pneumatică, trage şi-n direcţia noastră. Noroc 
că-l nimerește pe nea Gheorghe al lui Staragică doar în partea dorsală, mai 
jos de mijloc, unde-i carnea mai moale. Milica Manzur își exercită imediat 
profesia, extrăgându-i acul cu degetele transformate în pensetă. 


— Plecaţi din preajmă-mi, că vă găuresc bucile! — ameninţă, încântată, 
Catariţa. Mai bine ţineţi-i calea diavolului ăl bătrân, că ne scapă!... 

Gulliver, cu spinarea arici de câte ace i-a înfipt Catariţa, se strecoară în 
continuare pe sub ţintele înțepenite. Însă, dificultuos. 

— Omule! Hai după el, să-l scăpăm de urgie, că-l omoară bătrâna! — 
mă mobilizează poetul Bâc, pe care l-a abandonat blajinătatea caracteristică. 

Fac un semn lui Zbanţ, care se adăpostise sub taraba stabilimentului, și 
ne avântăm amândoi în direcția bătrânului, strecurându-ne printre 
picioroangele țintelor mobile, dar acum înţepenite. 

Lumea, de astă dată încântată de iniţiativa noastră eroică, aşteaptă 
încordată rezultatul. Bucă, despre care se poate spune c-a-ncasat și el câteva 
ace în regiunea care-i poartă numele, ne sare în ajutor, arătându-ne drumul 
cel mai lesnicios. 

— Ferea, că vă puşc! — amenință Catariţa, trăgând acum în toate 
direcţiile, fără o ţintă precisă. 

Când îl prindem pe Gulliver de picioare, strigăm ca niște exaltați: 

— Gata! E salvat... Ajutaţi-ne să-l scoatem de-aici! Cina Moșca și fina 
Frusina, care până acum se amuzaseră cumplit de performanţele Catariţei, 
strigă pe două voci către mulțime: 

— Săriţi şi-nghesuiţi-o pe ţaţa!... Cu toţii deodată! Catariţa, care se vede 
asaltată de oameni, și încă dirijaţi de bunele ei prietene, se transformă într-o 
Calamity Jane a timpurilor noastre. Lipsită de muniții, înșfacă pușca de 
țeavă şi-o roteşte în jurul ei, ca pe-un toroipan. Apoi se urcă pe tarabă, 
încercând să ne otânjească testele. Lumea începe să sară peste tejghea, ţața 
Catariţa se aruncă asupra noastră, iar întreaga panoramă se prăbușește într- 
un vacarm cumplit. 

Peste mai bine de-un ceas, izbutim să fim extrași dintre fiarele de 
mucava, orătăniile şi scândurile stabilimentului demolat. Geca Zbanţ a 
rămas cu melonul lui Gulliver înfundat de-a dreptul pe figură, aşa că nu mai 
vede nimic și strigă: 

— Unde-i Pompadur? L-am văzut adineauri! Prindeţi-l!... Tot atât de 
stresat se manifestă și lermolai Bâc: 

— Omule, unde suntem, omule? Nu se mai termină bâlciul? 

Singurul în deplinătatea facultăților mintale mă dovedesc tot eu, 
deoarece le arăt salvatorilor noştri grămada care zăcuse sub mine și-i 
îndrumez: 


— Aveţi grijă de bătrân! Mi-e teamă că lui Gulliver Naiba i s-a făcut 
rău! Să vină doctoriţa Milica! 

Din păcate, mă-nșelam și eu. Mormanul e alcătuit numai din Bucă și 
Catariţa, uniţi într-o îmbrăţişare mortală. Însă ţaţa e vie, căci începe să 
orăcăie: 

— Tragi cu pușca, nu ia foc, păsărică cu noroc! Să vă fie de bine, la anul 
şi la mulți ani... Că mâine măntorc și vă puşc pe toţi! 

Bucă-i leşinat. Ţaţa Catariţa prezintă simptome de febră cerebrală. Iar 
Naiba nu-i nicăieri. A dispărut ca prin farmec. Pentru că tot se ocupă cu 
vrăjitoria!... 


31. Șoferii iadului remake local! 


Spre surprinderea generală, responsabilul fostului “hambar cu puşti” n- 
are nici un fel de pretenţii materiale pentru recuperarea pagubelor. Baraca 
de tir e complet demolată, însă totul s-a declanșat de la ascunderea 
bătrânului Gulliver Naiba printre ţintele de mucava ale panoramei. Or 
gestionarul tarabei nu părea să fie străin de prezența magului în incinta 
stabilimentului. La urma urmei, scândurile n-au suferit nici o stricăciune 
notabilă, totul putând fi reparat şi reinstalat în mai puţin de două săptămâni. 

aţa Catariţa, despărţindu-se cu greu de pușca pe care trebuie s-o 
returneze gestionarului, dovedeşte o fantastică putere de recuperare, 
deoarece, trează de-a binelea, fără vreo urmă de “febră cerebrală”, spune 
acestuia: 

— Măi Bucă, pesemne că-nvârteşti tu ceva cu diavolul ăla bătrân, de i-ai 
înlesnit fuga... Deocamdată, ia-ţi îndărăt flinta, că i s-a strâmbat ţeava... 
Dacă aflu c-ai fost în tamşă cu boşorogul, mâine mă-ntorc şi-ţi fac iarăși 
praf hambarul! Așa să ştii! 

— Tată Catariţo — se vaietă Bucă —, mă jur pe ce vrei că habar n-am 
încotro s-a topit domnul Gulliver... Poate-o fi murit și şi-o fi luat zborul 
spre ceruri!... 

— Glumezi, prostovane? — rânjeşte ţaţa. Ăsta n-are ce căuta acolo, 
locul său e în iad, în străfundul pământului... Dar unde-i duba din spatele 
camionului ăla cu butoi de tablă? 

Nici nu mai aştept răspunsul responsabilului, ci mă deplasez urgent spre 
locul unde găsisem parcate cisterna, dubiţa și stiva uriaşă de sticle umplute 
cu apă. 

Bătrâna, în ciuda vârstei, are totuși niște ochi ageri, de excepţie. Pentru 
că, într-adevăr, vehiculul a dispărut. Dar încărcat, pesemne, întrucât stiva 
lăzilor s-a redus simţitor. 

— Omule, cine-i nenea ăla, din cabina cisternei? — mă întreabă 
lermolai Bâc. Şi de ce face semne? 

În afara forestierului, în spatele meu se adunase întregul grup de 
comando, în aceeași formaţie de la începutul evenimentelor. 

Milica, mai iute de minte, îl recunoaște imediat pe cetăţean: 

— Păi, e pacientul meu, Guţă al ţaţei Palagheia! Lucrează ca şofer la 
oraș, pe cisternele de stropire a străzilor... Dar ce-o fi vrând, de ne cheamă 
la el? 


Lucrurile se lămuresc rapid. Guţă se află în dificultate. Gulliver Naiba a 
plecat, fără să-i plătească transportul efectuat, iar el şi-a pierdut cheile de la 
mașină. 

— Şi de ce ne făceai nouă semne? — îl întreb eu, intrigat. 

— V-am văzut mai zilele trecute, cu-o maşinuţă. Poate se potrivesc 
cheile!... Că-i musai să mă duc după bătrân, să-mi dea banii pentru 
osteneală... Două drumuri până la peştera Guşteriţei, unde am încărcat 
cisterna. 

Bineînţeles, deși “Bombita” zace în livada de la “moara dintr-un dud”, 
trusa cheilor se află totuși asupră-mi. 

— Şi-ncotro vrei să pleci, să-l găsești pe Naiba? — întreb eu, convins c- 
am dat de informatorul ideal. Ştii unde-i acum? 

— D-apăi cum! Când a ieşit din dărâmăturile panoramei, s-a suit la 
volanul dubiţei și-a pornit spre Gușteriţa, să-l caute pe unul, Dulea... Zicea 
că, fără el, s-a dus totul dracului, şi comoara, şi banii!... 

Realizez pe loc grandioasa înscenare a bătrânului Gulliver Naiba. După 
părerea mea, genială! Își camuflează comoara extrasă din peşteră printre 
sticlele transportate cu dubița. Mă nelinișteşte însă apariția noului personaj. 

— Şi nu ştii cine-i Dulea? 

— Cum să nu! Dentistul din Colţiilupchii, felcerul... — Tuli 
Pompadur? 

— Chiar aşa, cum îi ziseşi tălică... dar nu ştiu să aibă şi pompă! De- 
altmineri, îl caută toţi, şi nea Parşolea, și Tiţu de la Adâncuri, şi nepotul lui 
nea Lae... Dacă stăm și socotim pe degete, sunt patru dubiţe pe urmele 
felcerului Dulea... 

— Care patru? 

— Păi, domnul Gulliver? Îl uitarăţi? 

— De unde știe să conducă? — mă minunez eu. 

— D-apăi cum! Nu-şi ţine maşina la Câmpina, în curtea mea? 

Gulliver Naiba, căpătând noi dimensiuni în situaţia actuală, mai ales că-i 
şi proprietar de automobil, nu mai putem zăbovi nici o clipită. 

Peste un minut, mă instalez la volanul cistemei, cu Guţă lângă mine, 
plus Milica și ţaţa Catariţa. Stăm cam tasaţi, e drept, dar cei instalați pe 
laturile cisternei (restul grupului) au condiţii mult mai inconfortabile. 

Cheia de contact a “Bombiţei”, fără nazuri, dă rezultate imediate. Se 
potriveşte de minune la “Buceagul” gospodăriei comunale. Tot aşa cum la 
broasca portierei mele se brodesc mai toate cheile confecţionate de 


cooperativa “Progresul”: chei de Yale, de lacăte, de uși, indiferent de 
format, dimensiuni și materialul folosit la fabricarea lor. 

Peste alt minut, gonim cu şaizeci pe oră, urcând serpentinele ce duc spre 
Guşteriţa. Bietul Guţă, necunoscând posibilităţile mele de șofer de excepţie, 
transpiră copios la fiecare viraj luat doar pe două roți, la fiecare gropan pe 
care-l survolez detașat. Cisterna, din fericire, e goală. Și pe dinăuntru, dar și 
pe dinafară. 

Pentru că singurul pasager (serios), legat cu cureaua de la pantaloni de-o 
armatură a cabinei, e doar nea Romaniţă Curentu. Care-mi bate disperat în 
acoperișul cabinei, pentru a mă atenţiona că mi-am pierdut clienţii pe drum. 

Nu-i o problemă. Frânez vârtos, nea Romaniță zboară mai în faţă, dar tot 
spânzurat de curea, iar Milica, ţaţa Catariţa şi Guţă se sprijină cu fruntea de 
parbriz. Fără să-l deterioreze. Manevrez, din trei mișcări, întoarcerea 
cisternei şi pornesc în căutarea celorlalți. În mai puţin de trei minute, i-am 
cules pe toți. 

Binecuvântat de nea Gheorghe al lui Staragică, precum şi de femeile 
recunoscătoare, cu niște cuvinte pe care nu le deslușesc, fiind rostite mai 
mult printre dinţi, întorc iarăși camionul, de astă dată din două mișcări (plus 
un mic şanţ!). 

Cu pasagerii bine ancoraţi, nu mai am necazuri. Accelerez serios, pentru 
a reduce din handicap, şi nu mai ţin seama de imperfecțiunile drumului 
forestier. Numai privirile îngrozite, ţipetele înăbușite ale partenerilor de 
cabină mă avertizează asupra vitezei atinsă. Pentru că indicatorul acesteia 
nu mai funcţionează de mult, de când am trecut printr-un gropan (minimum 
60 cm) cu apă curată, limpede ca de izvor. 

Un claxonat penibil, pițigăiat și anemic, cere eliberarea drumului. 
Neposedând retrovizor, întorc privirea. Un “Trabant” vrea să mă 
depășească. E total neserios. Pe unde? Bine că-ntorc capul la loc. Altminteri 
nici noi n-am mai fi avut mult de mers. Pentru că “Buceagul” o luase 
zdravăn spre pădure. Care-i alcătuită, în cea mai mare parte, din arbori. 

Totuși, nefericitul de “Trabant” reușește performanța de-a mă depăși. 
Dar cu ce preţ! Aripa dreaptă-i lipseşte, acum, cu desăvârşire. 

— E Tulli! — ţipă Milica. 

— Imposibil! — ţip și eu, din pricina urletului motorului. Maşina-i era 
cu toate roțile pe geantă. Șiapoi, ce să caute la Guşteriţa, din moment de se 
ştie căutat de ceilalți? 

Milica Manzur își vâră nasul în urechea mea şi răcneşte: 


— Grasule, ţin-te după el... Poate nu știe că-i dat în urmărire de 
prietenul său, sau, asta-i altă posibilitate, merge chiar să-l întâlnească! 

Are și doctorita un grăunte de dreptate. Deci accelerez. “Trabant”-ul, 
dotat cu cauciucuri noi, dar de dubiţă, plin de lăzi cu sticle, atât în interior, 
cât și în exterior, zdrăngăne ca un tomberon cu geamuri sparte, încercând să 
se detașeze de cisterna noastră. 

Fantasticele alergări de mașini, văzute la televizor, în “Mannix”, sunt 
nimic pe lângă demenţiala noastră cursă spre moarte sigură. 

“Trabant”-ul pierde lăzile pe drum, de parc-ar semăna cartofi. Noi 
trecem peste ele, călcându-le-n picioare, adică-n anvelope, și ne aflăm pe 
punctul de a-l ajunge din urmă. Însă, radiatorul fierbe atât de cumplit, încât 
motorul nu mai vrea să tragă, iar viteza coboară sub 15 km pe oră. 

După un sfert de ceas, pe care l-am petrecut în jurul “samovarului” din 
care țâșneau trâmbe de vapori, motorul s-a mai răcit. 

— Măi copile — mă atenționează ţața Catariţa —, şi ce facem cu ei, 
dacă-i prindem? 

— Asta nu-i o problemă — o lămuresc eu —, principalul e să punem 
mâna pe comoară, să vedem din ce se compune, și-abia după aceea o să ne 
gândim la hoţii de comori... Depinde de numărul lor... Dacă-s prea mulţi, 
ne-ntoarcem şi aducem ajutoare... Dacă-s mai puţini decât noi, îi 
imobilizăm şi-i încărcăm în cisternă, chiar în cazanul acesteia... De-acolo, 
n-au cum să ne mai scape... 

Motorul funcţionează ireproşabil, deşi am impresia că radiatorul nu mai 
posedă de mult apa necesară. Deocamdată, însă, trage zdravăn. Atât de 
vârtos, încât peste câteva clipe vedem intrarea grotei Gușşteriţa. 

În faţa intrării, sunt adunate cele patru dubiţe pornite în căutarea 
dentistului, iar ““Trabant”-ul acestuia se află presat între ele, de parc-ar fi un 
vițel sugând la patru vaci. 

Norul de fum poluant, pe care-l emană eșapamentul “Trabant”-ului, plus 
gazele puternicelor motoare, cu care-s dotate TV-urile, ne informează că 
echipele sunt în stare de alertă. La un moment dat, dentistul demarează 
vijelios, răpindu-ne vizibilitatea. Peste câteva secunde, trece pe lângă noi, 
forţându-ne să optăm pentru șanțul din dreapta, neavând altă posibilitate de- 
a evita coliziunea. 

Bineînţeles, ajutat de strigătele înspăimântate ale partenerilor din cabină, 
extrag cisterna din şanţ, ambalând la maximum motorul. Răstimp în care, 


cele patru dubiţe se avântă în direcţia noastră, silindu-ne să intrăm din nou 
în șanț. De astă dată, mai adânc. 

Şoferii iadului nici nu ne bagă în seamă, ci trec pe lângă noi cu o sută pe 
oră. Lăzile cu sticle zornăiesc înspăimântător, flacoanele se mai sparg, 
răspândind pe urmele dubiţelor o dâră de lichid cu miros de suspect. 

— Excelentă idee! — nu mă pot eu reţine să exclam. — Care? Să ne 
zvârle în șanț! — îngaimă, înspăimântată, Milica. 

— Nu, doctoriţo, pentru că, vezi matale, asta-i diferenţa între un detectiv 
de excepție, cum e personalitatea mea, şi-un cetăţean de rând, neatent la 
mediul înconjurător. Gulliver și acoliţii săi, nu numai că și-au camuflat 
comoara printre sticle, încearcă să ne inducă în eroare, lăsându-ne să 
credem că-s pline cu diferite alcooluri, din specia ţuicii, dar trăgând lejer și 
spre zeama de varză, dacă m-aş orienta numai după aromă. 

— Uite ce-i, grasule, știi care-i diferenţa între un doctor și-un detectiv de 
talia matale? 

— Sigur că da! — declar eu. 

— Ai să râzi, dar nu ştii! Eu-s capabilă să-ţi pun pe loc un diagnostic, pe 
când dumitale nu-ţi stă în putinţă... Eşti bolnav rău, omule, rău de tot, 
suferi grav de megalomanie detectivistică... Rar mi s-a întâmplat să- 
ntâlnesc în cariera mea un caz asemănător... 

— Te cred, coană Milico! Pentru că-s unic!... Acuma, să lăsăm 
discuţiile și să pornim urgent după hoţii de comori! Daţi-vă jos, cu toţii! 

— De ce, mă copile?! — se miră cina Moşca. 

— Ca să împingeţi la camion, să-l scoatem din șanț... 

O mână de oameni de nădejde, asta reprezintă minunaţii mei prieteni. În 
mai puţin de-o jumătate de ceas, nici mai mult nici mai puţin, cisterna se 
află din nou pe partea carosabilă a drumului forestier. E drept c-am fost 
nevoit s-abandonez volanul lui nea Poroambă Câșu, care mai dăduse gata o 
mașină, anume chiar “Fiat”-ul meu, deoarece, până nu m-am coborât din 
cabină, cisterna n-a binevoit să se urnească din loc. 

— Pe cai, fraţii mei! — mă adresez eu grupului de comando. Benzină 
avem, curent este, apă... 

— Ioc! Radiatoru-i gol, încât nici nu mai are ce fierbe în el! — mă 
informează Câșu. 

— Atunci, jos de pe cai! — încerc eu să glumesc, pentru a mai reduce 
din tensiunea momentului. De unde găsim niște apă?... 


Bineînţeles, nimeni n-are aşa ceva asupra sa. Salvarea ne vine de la 
şoferul cisternei, Guţă al ţaţei Palagheia: 

— Cred că se mai găsește un pic, pe fundul cazanului... — susţine el, 
dar nu prea convins de cele afirmate. 

Când reuşim să desțepenim robinetul cazanului, izbucnim în urale. 
Pentru că apa ne împroașcă aproape pe toți, făcându-ne hainele leoarcă. Însă 
mirosim atât de puternic a ouă clocite, încât duc la buze un colț de la 
gulerul cămăşii. Și constat un gust tulbure, de ţuică de prună mixată cu 
moare de varză, dar lipsită de orice identitate precisă. Pentru c-ar putea fi, 
foarte bine, şi-orice altă băutură alterată. 

— Unde-aţi încărcat ultima oară cisterna, frate Guţă? — îl interoghez 
imediat pe şofer, cuprins de-o bănuială bizară. 

— Păi, v-am mai spus matale, la Gușteriţa, aici! — mă lămureşte 
feciorul Palagheiei. 

— Are Naiba izvor cu furtun! 

— Are! Şi încă, cu pompă... Că dânsul s-a ocupat de umplerea cisternei! 

— E-n regulă! Pesemne c-a dat peste o vână de ţuică, chiar în stâncă, a 
captat-o şi vrea s-o exploateze! — devin eu ironic. 

Țaţele nătăfleţe, însă, mă pricep greșit, deoarece supralicitează: 

— I-a pus Dumnezeu mâna-n cap! — îl invidiază fina Frusina. 

— Şi mai zice că-i omul diavolului, păcătosul! — acuză ţaţa Catariţa. 

— De-aia spuneau șmecherii de la răcoritoare c-or să aibă ceva “tărie”, 
încă din seara asta! — și-aminteşte cina Moșca. 

Ţac-ţac! Imediat mi se aprinde-o diodă în sistemul neuronic. 

Operaţie de intoxicare magistrală. Gulliver Naiba joacă tare. Difuzează 
alcool prin reţeaua răcoritoarelor, abătând astfel atenţia de la comoara 
extrasă din grota Guşteriţei. Deci, ce mai calea-valea, bătrânul mag comite 
un al doilea act de încălcare a legilor. 

Totuşi, mă zgândără un gând. De unde are bătrânul atâta basamac, încât 
îl transportă cu cisternele și-și mai și mobilizează prietenii care pot face rost 
de dubiţe, plus de Tulli Pompadur, versatilul dentist, posesor de “Trabant”? 

O singură ipoteză mi se pare valabilă: comoara reprezintă mult mai mult 
decât costul câtorva biete cisterne umplute cu poșşircă. Pentru că lichidul, pe 
care-l gustasem și pe care-l turnăm acum în radiator, mi se pare atât de 
infam şi apătos, încât e posibil să-l fi colectat de pe la neamurile lui 
Parşolea și-ale lui Tiţu, bufetierul din Adâncuri. 


Renunţând la o analiză mai aprofundată a problemei (din lipsă de timp, 
bineînţeles), lansez o chemare de alarmă: 

— Încălecarea, fraţilor, că-l scăpăm pe Naiba! Dacă tragem tare, îl 
ajungem din urmă... Benzină avem, curent este, apă... 

— ... avem, dar e poşircă! Numai să nu fiarbă-n radiator! — mă 
atenționează Poroambă Câșu, întrerupându-mi discursul inflamabil. 

Datorită vitezei, pe care n-am s-o determin, absentând la tabloul de bord 
un indicator valabil, îi ajung repede pe Gulliver și acoliţii săi. Cursa 
continuă, dubiţele survolează gropanele și șanțurile, iar “Trabant”-ul 
dentistului arată ca un vehicul selenar, nu mai posedă nici aripa din stânga, 
dar nici portierele. 

Când constat că, până la ultima dubiţă, mi-au mai rămas vreo zece metri 
şi-mi pun probleme în legătură cu frânarea, “Buceagul” își rezolvă singur 
supraviețuirea. Motorul se oprește din senin, hâcâind de vreo trei ori. 
Radiatorul zvârle vârtejuri de aburi spirtoşi, pesemne ultimele picături de 
poşircă. 

Deoarece nu cred că-i posibil ca motorul să se fimbătat, ci pur și simplu 
s-a gripat din pricina supraîncălzirii, las cisterna să ruleze în virtutea 
inerţiei. 

— Am ajuns la “moara dintr-un dud”! — exclamă Milica Manzur, exact 
când se opreşte camionul. 

Umbrele înserării porniseră de mult să descindă. Maşinile urmărite abia 
se văd, însă suficient pentru a ne da seama că pătrund toate în livada “morii 
dintr-un dud”. 

— Omule, nu te supăra — îl aud deodată pe lermolai Bâc —, n-ai vrea 
să ne dai o mână de ajutor... Am vrea să coborâm! 

— Dar cine vă împiedică? — îl chestionez intrigat. 

Abia când îi văd capul la fereastra portierei, îmi dau seama că-i ceva în 
neregulă. Pentru că Laie mă priveşte cam de sus. Ce-o fi căutând pe capota 
cabinei, nu mai am vreme să mă-ntreb, deoarece mă aud strigat şi de Geca 
Leoveanu-Zbanţ: 

— Maestre, văzuşi ce făcuşi? 

— Nu... Văd c-am ajuns cu bine și l-am prins şi pe Naiba cu oamenii 
lui... Adică, o să-l prindem curând... 

— Poate, dar fără noi o să-ţi fie cam greu... Mai întâi, scoate-ne din 
legăturile cu care ne-ai spânzurat de blestemăţia asta de cistemă! 


Operația eliberării grupului se termină satisfăcător, fără daune. lermolai 
Bâc, aruncat de hurducături pe capota cabinei, e coborât de Milica și cele 
trei tate nătăfleţe. Pe Geca, îl scoatem mai greu, deoarece se strecurase, din 
aceeași pricină, între cazan și aripa din spate. Pe Poroambă Câșu l-am găsit 
în gura cazanului, iar pe Staragică, Păuniţa, Ioana lui Colarete şi Patruzec, 
chiar sub cazan, unde-i terciuise viteza vântului dezlănțuit de minunata 
cisternă în mersul ei vijelios. 

Năuci și buimăciţi de emoţiile aventurii, membrii echipei recuperează 
anevoios. Abia se ţin pe picioare. Curge praful din ei, de parc-ar fi covoare 
bătute. N-aş zice că nu-s şi ei bătuţi, aşa că le transmit dispoziţiile de 
rigoare: 

— Toată lumea la odihnă! Rapid!... 

— Plecăm la cășile noastre? — se miră Patruzec. 

— Nu! Ne odihnim la locul de muncă, chiar aici! 

Ţaţa Catariţa, peste care, parcă, n-a trecut tăvălugul ultimelor 
evenimente, se manifestă verbal, evident contrariată: 

— Cum asta, copile? Fără să luăm nimic în gură? Nu ţi-i foame? 

— Ba da! — sunt nevoit să recunosc, chiar nejenându-mă deloc. Însă-n 
seara asta mai amânăm... Mai întâi, să-i pândim pe Gulliver şi oamenii săi, 
să-i prindem cu mâţa-n sac şi-apoi vom sărbători isprava noastră printr-un 
bairam de pomină!... 

Fina Frusina, mai comprehensivă, se declară de acord: 

— "Tovarăşu creator, să ştii că-mi placi! La război înainte şi după aia la 
plăcinte! Ne duci iarăşi la mititei, s-o luăm de la capăt? 

Aș vrea să-i spun că nu mai am un leu, că mai sunt și dator, însă 
lermolai Bâc, permanent malaxat de probleme filozofice, lansează o 
întrebare tulburătoare: 

— Omule, dar dacă nu-i înhățăm cu mâţa-n sac, atunci ce se-ntâmplă? 
Rămânem nemâncaţi toată noaptea, veghindu-i ca pe morţi?... 


32. Întâlnire la cel mai jos nivel 


Adunați la umbra bătrânului camion-cisternă, ne sfătuim cu toţii, 
chibzuind un plan de bătaie cât mai inteligent. Pe măsură ce se lasă și 
noaptea, care se anunţă frumoasă, lipsită de nori, dar și fără lună, șansele 
noastre de-a ne strecura nevăzuţi pe urmele căutătorilor de comori sporesc 
corespunzător. 

Milica Manzur, care mai avea unele restanţe de simpatie pentru bătrânul 
mag, îşi exprimă uimirea: 

— Cine-ar fi crezut că Naiba-i în stare de-asemenea matrapazlâcuri? În 
loc să-și vadă de vrăjitoriile lui caraghioase, se-apucă să organizeze 
expediţii, extrem de complicate, pentru transportul comorii găsite, 
ademenind la rele atâţia oameni de treabă! 

Catariţa sare ca arsă: 

— Parşolea, om de treabă? Tiţu Margiolea, carenşeală lumea la tejghea, 
și p-ăsta-l crezi om? Glumeşti, copilă bună!... Ăştia-s hoţii hoţilor... Iar 
Gulliver e tartorul lor. De când şi-a croit făgaşul, apucându-se de vrăjitoriile 
lui diavoliceşti, de-atunci am spus că-i tâlhar... Noi, în prostia noastră, 
descântăm de dragoste, de alungarea durerilor de cap, aşa cum învățasem de 
la bătrânii noștri... Pe când Naiba vroia s-aducă la noi în cătun obiceiuri 
străine... l-auzi ce i-a trecut prin cap, să se-nchine lui Belzebut!... Să se 
răscoale împotriva lui Dumnezeu!... 

Odihna pe care ne-am îngăduit-o, vai de capul ei de odihnă, că ne 
chinuie foamea ca pe hoţii de cai, se apropie de sfârşit. Bezna-i atât de 
cumplită, încât poţi să-ţi bagi degetul în ochi, crezând că-i gură... Deci a 
venit timpul să declanșăm operaţia “Naiba”! 

lau cuvântul, transmițând ultimele dispoziţii: 

— Ne-nșirăm în monom indian... 

— Zi-i pe românește, tovarăşe creator, că cine ştie ce mai iese! — mă 
îndeamnă Ioana lui Lucereanu. 

— ... ne-nşirăm unul după altul, şi nu mă mai întrerupeţi, după care ne 
îndreptăm spre moară... Tinerii mai în faţă, adică lermolai, Geca şi Guţă al 
tatei Palagheia, apoi nea Gheorghe al lui Staragică, Valin al lui Patruzec, 
nea Câșu, că se pricepe la mașini, Romaniță Curentu, c-a mai fost pe la 
“moara dintr-un dud”, iar la urmă, femeile, tot în ordinea vârstei... Milica, 
Păuniţa, fina Frusina, ţaţa Catariţa şi cina Moşca... 


Cele trei ţaţe nătăflețe au obiecţii, pentru că le simt apropiindu-se de 
mine: 

— Ce tot bălmăjești acolo, măi copile — disting glasul ţaţei Catariţa —, 
de ce să rămână femeile la urmă? Faci ură de rasă? Că dacă nu eram noi, 
zăceaţi și-acuma în peştera Guşteriţei... 

— Gândeam c-o să fiți astfel mai la adăpost de primejdii! — îi explic 
țaţei. De-altminteri, nu era ăsta planul nostru de bătaie? 

— Asta, după ce-i înhățăm! — lămureşte lucrurile cina Moșca, moaşa 
generală a satului. Bătaia rămâne pe seama noastră, a femeilor, că ne 
pricepem... 

Întrucât situaţia ameninţă să se deterioreze, decid să renunţ la discuţiile 
în contradictoriu cu cele trei ţaţe. 

— Bine, atunci treceţi dumneavoastră în față!... 

— Nu! — se opune ferme Catariţa. Nici aşa nu-i bine! 

— Dar unde vreţi, femeile lui Dumnezeu? 

— Lângă tălică, tovarășe creator! — opinează fina Frusina. 

— La mijloc? 

— Taman da! Ca să te apărăm... 

După minute întregi de tergiversări, ne strecurăm în livada “morii dintr- 
un dud”, la mare nimereală, fiecare cum poate și se descurcă. Pentru că nu 
se vede om cu om, atât de neagră-i noaptea. 

Încadrat de cele trei ţaţe nătăfleţe, pe care le mai calc din când în când 
pe picioare, dar fără vătămări esenţiale, pășesc în papainoage, izbindu-mă 
de pomi şi renunțând a le mai identifica specia. Dar nu mai are nici o 
importanţă, fiindcă-s la fel de duri. 

— Bang! 

Impactul pe care-l realizez cu următorul copac, deo duritate cu totul 
ieșită din comun, mă cufundă într-o stare de totală nedumerire. Pentru că nu 
cred să existe în botanică arbori metalici! 

— Bang! Bang! Bang! 

Cele trei ţaţe nătăflețe realizează și ele aceeași performanță. Fapt care 
mă ajută să deduc că n-avem de-a face c-un pom. Pipăindu-mi cucuiul cu-o 
mână, cu cealaltă dau să pipăi obiectul neidentificabil de care ne ciocnisem. 

Însă nu mai e nevoie. Luminile “morii dintr-un dud” se aprind pe 
neașteptate. Și cele din interior, și becul din tindă. lar “obiectul” se 
dovedeşte a fi o... dubiță TV. 


— Ia te uită, copile! — se miră Catariţa. Mașina dentistului a mai fătat 
una!... 

Iarăşi începe să delireze ţaţa Catariţa. Dar o condamn pe nedrept, 
deoarece, privind în direcţia arătată de mâna uscată a bătrânei, disting 
perfect două “Trabant”-uri. Dar care nu pot fi considerate, aşa cum afirmă 
Catariţa, drept rude directe și încă, în linie descendentă. 

Maşina lui Tulli Pompadur arată aşa cum o știam prea bine, fără aripi, 
ferestre, portiere și acoperiș, iar cealaltă-i aproximativ în bună stare. Dacă 
nu de funcţionare, în orice caz de întreţinere. În schimb, mai posedă 
anvelopele originale, pe când “Trabant”-ul felcerului de dinți e dotat cu 
aceleași anvelope de TV, cu care-l văzusem rulând pe drumul forestier de la 
Guşteriţa. 

Deduc imediat, conform înclinațiilor mele detectivistice: “le-au venit 
ajutoare din exterior!”. 

— Omule! 

Nu mai simt nevoia să-ntorc privirea, pentru a-mi da seama că poetul 
lermolai Bâc se află lângă mine. lar după respiraţiile agitate, care nu pot fi 
efectuate de unul singur, conchid că tot grupul de comando s-a adunat în 
spatele meu. 

— Omule! — repetă Laie. 

— Te-ascult, colega, dar zi mai urgent! — îl stimulez eu, enervat de 
tergiversările verbale ale forestierului. 

— Crezi că mai e cazul să ne-ascundem? Mai ales cau aprins şi 
luminile!... 

— Da! Pentru că, după cum vezi şi singur, acuma-s mai mulți! Și s-ar 
putea să ne prindă ei pe noi, şi nu invers! 

— Pozitiv! — se-aude glasul lui Geca LeoveanuZbanţ, pe care nu știu ce 
l-a apucat de vorbeşte ca și cosmonauţii de la Houston. 

Dând indicaţii eminamente manuale, pentru a nu fi auziţi, conduc grupul 
de comando spre “moara dintrun dud”. Ne furișăm aplecaţi, mai mult pe 
brânci, până la nivelul ferestrelor. 

Îi fac un semn lui Geca, cel mai zdravăn dintre noi, şi mă urc în cârca 
lui, săltându-mă lejer în dreptul geamului de la bucătărie. 

— Nimeni! — le comunic coechipierilor. 

Leoveanu-Zbanţ, pe care-l îndemn din genunchi, se deplasează, 
clătinându-se, şi spre fereastra de la dormitor. lar mă uit. 


— Nimeni! — satisfac din nou curiozitatea generală. În tindă 
neobservându-se ţipenie de om, nu ne mai rămâne decât beciul. Geca nu 
mai dă ascultare îmboldelilor mele, ci se prăbușește la pământ, laolaltă cu 
personalitatea mea, întocmai ca un cal nărăvașş la cursele de steeple-chase, 
atunci când sare șanțul, dar nimereşte în el. 

După ce-l bat prieteneşte pe umăr, Geca Leoveanu mă bate și el, dar mai 
puţin amical, otânjindu-mi ţurloiul drept. 

— Ce vrei? — îl întreb nedumerit. 

— Dă-te jos de pe mine, maestre, că mă cocoşaşi de tot! 

— lartă-mă, dragă Geca, dar aşa-i la război! — mă scuz eu bărbăteşte, 
eliberându-l imediat. 

Olteanul abia îşi recapătă verticalitatea, că iarăşi se lasă la pământ, de 
astă dată moale ca un manechin de ceară expus excesiv la razele soarelui. 

— Nu te simţi bine, Geca? — întreabă speriată Milica Manzur, neuitând 
o clipă că-i medic uman, indiferent de faptul că olteanul e doar veterinar. 

— Ba da! Chiar excelent! Dar îmi veni să dorm... Șiaş mai dormi o 
săptămână, două, o lună... Că greu mai fuse... 

Îl lăsăm pe Geca în îngrijirea cinei Moşca, iar noi ne deplasăm în 
interiorul “morii dintr-un dud”. Examinăm pe rând odăile, zăbovim câteva 
clipe în bucătărie, sperând să găsim niscaiva merinde, dar nu depistăm aşa 
ceva şi părăsim moara, complet năuciţi. 

— Cine-aprinse lumina? — se întreabă ţaţa Catariţa. 

— În nici un caz, Dumnezeu, țață Catariţo! Acum avem de-a face cu 
Naiba... dar bănuiesc că-i posibil să se-aprindă lumina și din beci... 
Înseamnă că-i avem în laţ... Acolo-s, nu mai încape nici o îndoială! 

Intuiţia neînșelându-mă niciodată, când ajungem la intrarea pivniţii, nu 
mai înainte de a-i fi recuperat pe Geca şi cina Moşca, constatăm prezenţa 
altor trei dubiţe TV, pe care nu le observasem până acum. Fiind în umbra 
tindei, care se află deasupra beciului, vehiculele fuseseră la adăpost de 
privirea noastră. lar dacă dubiţele sunt aici, atunci înseamnă că şoferii sunt 
în pivniţă, cu atât mai mult cu cât nu-i găsisem în “moara dintr-un dud”. 
Asta se cheamă metodă deductivă logistică, specifică maestrului Conan 
Doi! Coborârea în infern, adică în beci, se petrece în cele mai bune 
condițiuni, chiar superioare celor avute la prima mea tentativă de 
investigare a locurilor. Pentru că, de data aceasta, deși știam că există o 
treaptă ce nu mă simpatizează deloc, uit de ea și trec peste, fără să-i acord 
atenţia cuvenită. Ceea ce, însă, avându-i în spate pe coechipierii mei, care 


coborau și ei scara, duce la o minicatastrofă. Mă-mpiedic, mă agăţ de şalter, 
sting lumina, liota se prăvăleşte peste mine, dându-mi senzaţia certă c-am 
devenit extraplat. Sunt şi mulți... 

Bezna-i sfârtecată de zuruitul sticlelor sparte, atâtea câte mai rămăseseră 
de la cataclismul precedent, de icniturile partenerilor mei, de unele oftaturi 
inidentificabile. 

— Cine-i cretinul care-a stins lumina? — se-aude, deodată, un glas, ca 
de trâmbiţă a zilei de apoi. 

“Dumnezeule — îmi zic eu, de sub masa, destul de grea, a grupului de 
prieteni —, dacă n-am murit cumva și nu mă aflu în rai, de unde 
corespondez prin spiritism cu neamurile dragi, abandonate pe pământ, 
înseamnă că magul Gulliver are puteri excepţionale, ceea ce nu cred totuși, 
de vreme ce ne-a adus aici, printr-un teletransport misterios, pe cel mai 
insolit reprezentant al familiei mele!” 


— N-aude nimeni ce-am întrebat? — răsună iarăși glasul. Cine-i 
cretinul? 
— Eu sunt, tanti Raliţo! — răspund de nevoie, deoarece altminteri ştiu 


ce s-ar putea întâmpla, mătuşă-mea fiind năstruşnică rău. 

— Pe unde umbli, Al, băieţelule, că te-am căutat în tot târgul? — trece 
tanti Raliţa pe alt registru vocal, vag încântat și bucuros. 

— Deocamdată, pe sub un grup de prieteni! Prieteni dragi, dar grei... Că 
numai la nevoie poţi afla cât cântărește acest bun nepreţuit şi rar! 

După exerciţii demne de-o cauză mai bună, reușesc să mă extrag de sub 
mormanul de trupuri și să manevrez întrerupătorul. Şi se face lumină. 

Dezastrul nu-i chiar atât de întins, pe cât îmi închipuisem. Toată lumea 
îşi recapătă verticalitatea, mai devreme sau mai târziu, după care trec la 
prezentări. Deşi amicii mei par suficient de stresaţi, tanti Raliţa le strânge 
mâinile zdravăn, scuturându-le până la limita de luxaţie a umeralilor. Ei se 
prefac încântați, iar mătuşă-mea exultă: 

— Aţi văzut ce nepot am? Detectiv de excepţie, nu altceva! 

— Ne-am dat seama, pe pielea noastră!... — o informează Milica 
Manzur, surprinsă plăcut de înfățișarea lui tanti Raliţa. 

Încăperea mi se clatină încă înaintea ochilor. Dar, după câteva secunde, 
încep să disting ambianța înconjurătoare. Uşa, care dă spre așa-zisul 
laborator, e-nchisă; lângă prag s-a proțăpit un individ ce pare să tragă cu 
urechea la unele discuţii dinăuntru, iar tanti Raliţa, făcându-ne semn să ne- 
apropiem de partenerul ei, ne declară: 


— Fraţilor, nu-i uman ce se-ntâmplă aici! 

Dacă privesc mai bine la pagubele produse de invazia noastră, sunt 
tentat să-i dau dreptate. Însă nam timp, deoarece mă intrigă figura 
cetățeanului de la postul de ascultare. Mi se pare extrem de cunoscută. 

— Cine-i tovarășul? — o-ntreb pe tanti Raliţa. Cum îl cheamă?... 

— Autostop! — răspunde dânsa, atentă la evenimentele de după ușă. 

— Cum? — îmi exprim eu nedumerirea, nevenindumi să cred auzului. 

— L-am luat de pe drumuri, că-i rămăsese mașina în pană! — mă 
lămurește suplimentar tanti Raliţa. 

— Deci al matale e “Trabant”-ul de-afară? 

— Dar cu ce-ai fi vrut să vin până aici? Cu Boeingul? Dar mai tacă-ţi 
gura, Al, băieţelule, s-auzim ce vorbesc ăia dinăuntru... 

Tac. Tac și privesc uimit la tanti Raliţa. Abia acum câteva zile ne-am 
despărțit și iarăşi observ unele schimbări în vestimentația ei. De la costumul 
de motociclistă, care-i atribuia înfăţişarea unui cosmonaut, a evoluat spre 
blugi şi bluzon din pânză de cânepă. La vârsta ei, care s-a stabilizat de 
multă vreme la 70 şi ceva de ani, aş zice că nu se cade să umble altfel, dar 
totuși arată destul de bine, ba chiar interesant. lar pantofii sunt ceva 
formidabil, nişte bascheţi cu talpă groasă cât o cutie de table, de parcă tanti 
Raliţa ar fi automobil de curse, cu anvelope latesuper. 

Invidiind-o la culme, mai ales când privesc la cioburile de pe duşumea, 
pentru bascheţii ăştia, antiderapanţi și antisticle sparte, mă dau mai lângă 
urechea ei și-o chestionez în şoaptă, să nu mă audă coechipierii mei, 
îmbulziți lângă ușă: 

— Ce cauţi aici? Cum m-ai găsit? 

Îmi răspunde, tot la ureche, de-mi zbârnâie timpanul: 

— Mă confunzi, am impresia... Cum, e-aşa de greu să te găsească omul, 
când lași pe urmele tale numai dezastre? Am fost mai întâi la Ilie Dihalică- 
Bezeţ, pe care l-am găsit în plin proces de creaţie, tăind din roman cu 
foarfecele de tuns oile, de-acolo, la Câmpina, la madam Poni Burlan, căci 
ştia tot târgul c-a vizitat-o cel mai mare scriitor și i-a luat niște manuscrise 
pentru editare. După ce mi-a citit și mie câteva caiete de poezii noi, pe care 
dealtfel mi le-a și dat, cu rugămintea să ţi le transmit, spre dimineață am 
reușit să aflu că ţi-a recomandat o oază de liniște extraordinară, adică aici, 
la Colţiilupchii. Ia spune, Al, băieţelule, cum merge romanul? 

— Excelent! Dar singur!... Pentru că eu n-am vreme de el... Sunt aici 
niște enigme bubuitoare, am să-ţi povestesc mai târziu... Dar de ce-ai pornit 


pe urmele mele? S-a-ntâmplat ceva? 

— Da! Ţi-am găsit un loc ideal pentru scrierea romanului. Pentru că 
bănuiam, eram mai mult decât sigură c-aici ai să intri în mari încurcături... 
Bine c-am sosit la timp, să le rezolvăm împreună! 

De asta m-am temut tot timpul, de când am zărit, adică, mai corect spus, 
am auzit glasul mătușă-mi. Mereu trăiește cu iluzia că înclinațiile mele 
detectivistice sunt moștenite de la dânsa. Acuma vrea să mă ajute. Tocmai 
când eram pe punctul de-a rezolva definitiv totul, dar cu forţe proprii. 

— Uite ce-i, dragă tanti Raliţo, îți propun să dispari cât mai urgent... Şi- 
| iei cu matale și pe tovarășul Autostop! E bine? 

Bineînţeles că nu-i bine. Pentru că-n clipa când aşteptam acordul 
mătușă-mi, din laboratorul dentistului se-aude un răcnet groaznic. 


33. Old ţuiski... 


— Te omor! Te sfâșii cu dinţii, cioflingarule! Unde-i esenţa divină? 

După timbrul glasului, mieroso-popesc, aş putea afirma că-i vocea lui 
Gulliver Naiba. Însă vocabularul, vulgar şi îmbibat de agresivitate, mi se 
pare impropriu bătrânului mag, care vorbea blajin şi se adresa 
interlocutorului numai cu “Stăpâne!”. 

Grupul nostru, plus tanti Raliţa și autostopistul aşteptăm cu toții, 
încremeniţi, continuarea dialogului de la distanţă. 

— Lasă-l pe mâna noastră, nenișorule, că stoarcem din el toate esențele, 
nu numai de vin, ci și de ţuică, vişinată, coniac cinci stele, orice vrei şi ce 
nu vrei... 

Lae al lui Parşolea, căci el era, prezintă evidente înclinații spre maniera 
forte. 

Îl dau la o parte pe tovarășul Autostop din dreptul uşii, îmi fac loc şi mă 
plec cu ochiul la gaura cheii. Din pricina surprizei, dau îndărăt brusc. Le 
explic febril, aproape bâlbâindu-mă: 

— Cred că suntem victimele unor vrăji, dacă nu chiar ale unor proceduri 
oculte, din cele mai enigmatice... 

— Grasule — mă întrerupe Milica Manzur —, ştii prea bine că nu există 
aşa ceva... Ce-ai văzut? 

La fac semn să-şi apropie capetele. Drept care urmează un carambolaj 
multiplu, însă cu rezonanţe din cele mai diverse. 

— L-am văzut pe Naiba!... În dublu exemplar... E ceva de groază... 
Doi Gulliveri, îmbrăcaţi la fel. Ceilalţi sunt, însă, unicate. Lae al lui 
Parşolea, Tiţu de la Adâncuri, încă un măgădan bălai, pe care nu-l cunosc, 
dar care trebuie să fie nepotul lui Lae, precum și dentistul nostru... Fraţilor, 
nu-i uman ce se-ntâmplă, după cum prea bine se exprimă tanti Raliţa! 

— Omule, lasă comentariile — grăieşte şi lermolai Bâc, frecându-și 
insistent fruntea —, spune-ne mai bine ce fac acolo, de ce se ceartă? 

— Ce să facă? Bine... Gulliverii vor să-l strângă de gât pe Tulli 
Pompadur, Parşolea îl ţine de picioare, iar Margiolea, de mâini... 

— Splendid! Excelent! — izbucnește Geca LeoveanuZbanţ, nespus de 
fericit şi încântat. Dar ălălaltul nu-i ajută?... 

— Nu ştiu dacă se poate numi chiar ajutor operaţia pe care o efectuează 
nepotul lui Parşolea, dar l-am văzut turnându-i pe gât niște lichid... 
Probabil vreun întăritor... Dintr-o canistră mică, de cinci litri... 


În timp ce relatez spectacolul vizionat prin gaura cheii şi răspund 
întrebărilor din public, piesa ce se desfășoară dincolo de cortina uşii 
continuă. Tulli Pompadur gâlgâie ca un canal desfundat, numai câteva clipe, 
apoi începe să ragă: 

— Tâmpiţilor, v-am spus s-aveţi răbdare! Esenţa eaproape gata... Mai 
trebuie doar s-o concentrez... Daţimi drumul... 

Un bufnet înfundat, urmat de câteva plesnituri seci ca niște împușcături 
de apă, mă îndrituieşte să cred că dentistul şi-a atins scopul. Când îmi duc 
iarăşi ochiul la punctul de observaţie, priveliștea îmi confirmă supoziţiile. 

Tulli Pompadur e culcat pe dușumea, la orizontală, în vreme ce Parşolea 
şi Tiţu îl pălmuiesc cu rândul. Pesemne că-i leșinat, iar dânșii îi acordă 
primul ajutor. Cei doi Gulliveri, înfundându-și meloanele pe ceafă, îl ridică 
pe dentist de subțiori și-l stropesc cu lichidul din canistră. Tulli începe să 
strănute, după care șopteşte cu glas stins: 

— Nu risipiţi materialul, că n-o să mai am din ce prepara esenţa! Lăsați- 
mă să-mi duc experiența până la capăt! De anul trecut muncesc la 
descoperirea asta, epocală... 

— Pune-te pe lucru, nenorocitule, c-altminteri te smintesc! — îl 
consiliază binevoitor Gulliverul din dreapta. 

Mă ridic de la nivelul periscopului și privesc entuziasmat la companionii 
mei. 

— Până dezlegăm enigma lui Gulliver Naiba în dublu exemplar, sunt 
convins că ne aflăm în posesia misterului comorii din peştera Guşteriţa. 
Acum ştiu ce reprezintă “esenţa divină”! Precis că grota are un izvor 
neobișnuit, extrem de rar pe glob, din care ce credeţi că picură? 

— Ţuică! — exclamă Guţă al ţaţei Palagheia. Două cisterne a umplut 
nenea Gulliver. I-a pus Dumnezeu mâna în cap... La 20 de lei sticla, se face 
om!... 

Dezamăgit de nivelul științific al şoferului, îmi continui expunerea: 

— Apă, dragii mei! Apă... 

— Păi, ce-ai fi vrut să curgă, maestre? Benzină, petrol lampant, 
motorină?... — mă ia în derâdere buna mea prietenă, doctoriţa Milica 
Manzur, hlizindu-și dantura naturală. 

Nici dânsa n-a stat prea bine cu chimia. Totuşi, deoarece grupul de 
comando aşteaptă lămuriri, le satisfac curiozitatea: 

— Apă grea! Aşa cum există numai în Norvegia! Naţi văzut la televizor 
filmul “Bătălia pentru apa grea”? 


Lumea se uită la mine ca la a zecea minune a universului. E şi normal, 
dată fiind importanţa descoperirii mele. Numai autostopistul zâmbeșşte 
neîncrezător, privindu-mă surprins. Ori m-a recunoscut, deoarece și eu sunt 
pe punctul de a-mi reaminti unde l-am văzut, ori e cutremurat de revelație. 
Până să decidă pentru care din variante optează, mă roagă destul de 
respectuos: 

— Maestre Conan Doi, ce-ar fi să vă reluaţi postul de observaţie, să 
urmăriți cum prelucrează dentistul “apa grea”? 

Deşi sunt stupefiat de faptul că-mi cunoaşte pseudonimul literar, cu atât 
mai mult cu cât n-am publicat încă nici unul din cele șase romane, dau 
urmare îndemnului său, interesat şi eu de desfășurarea în continuare a 
spectacolului de dincolo de ușă. 

Întrucât gaura cheii nu-mi mai este suficientă, iar nivelul discuţiilor 
crescuse în intensitate (minimum 90 decibeli!), îmi îngădui să întredeschid 
niţel ușa care dă spre laborator, spre spaima asistenţei. Își rețin cu toţii 
răsuflarea, aşa cum procedez și eu, iar uşa scârțâie infernal. La fel de 
infernal, însă, urlă şi Tulli Pompadur: 

— Măi tu măi, feriți-vă din dreptul ceaunului! Pericol de explozie! Nu 
vă băgați oala unde nu vă fierbe nasul!... 

Cine ar mai avea răbdarea necesară, când aude pomenindu-se de 
iminenţa unei deflagraţii, să fie atent la un banal scârțâit? Coechipierii mei 
se îmbulzesc urgent, însă nu-nainte, ci în sens invers, iar eu, lipsit de orice 
sprijin, mă reazem de uşa care se deschide total. 

Nimeni n-are timp să se ocupe de noi și mai ales, de mine. Echipa 
adversă, din interiorul aşa-zisului laborator, s-a adunat în jurul ceaunului, în 
ciuda avertismentului lansat de Pompadur. 

Bârâitul sinistru, al unui arzător de aragaz supradimensionat, mult mai 
mare decât cel de 2000, pe care-l am la soba din Calea Moșilor, creează în 
încăperea alchimiștilor o atmosferă terifiantă, tensionată la extrem, dar și 
groaznic de fierbinte. Valurile de căldură răzbesc până la noi, 
determinândune să transpirăm din ce în ce mai abundent. 

Cei doi Gulliveri își dau meloanele cât mai pe ceafă și-și şterg frunțile 
cu dosul palmelor, privind extaziaţi la lichidul care fierbe în găvanul 
ceaunului. Lae la lui Parşolea, cu minicanistra în braţe, îl supraveghează pe 
Tulli, în vreme ce Tiţu de la Adâncuri se trage în spatele felcerului, gata 
pentru orice eventualitate. 


Acum suntem şi noi pregătiți pentru orice eventualitate, strâns uniți în 
pragul uşii. Abia dencăpem. Numai tovarășul Autostop s-a dat mai la o 
parte, notându-și ceva într-un blocnotes. Tanti Raliţa, cu ochii cât cepele, 
mestecând între buze o ““mărăşească” stinsă, mă întreabă în şoaptă: 

— AL, băieţelule, ce punct de fierbere are apa grea? — Mare, tanti 
Raliţo, mare, de vreme ce nu-i folosită la prepararea cafelelor tale 
distrugătoare și nici a ceaiului de plante medicinale... 

— Bine că m-ai liniştit — răsuflă uşurată mătuşămea. Înseamnă că ăia 
de-acolo, în nici un caz n-au pus de cafea!... Ce rost avea, la ora asta! 

Tulli Pompadur, scăldat de năduşeală, dirijează operaţiile din jurul 
ceaunului, total năuc de parcă ar fi căzut într-o transă hipnotică. 

Înconjurat de aburii care ţâșnesc în şuvoaie din recipientul pus deasupra 
arzătorului și care începe să trepideze din pricina clocotelor lichidului, 
dentistul tresare brusc, dă impresia că se trezește dintr-un coşmar, după care 
începe să urle disperat: 

— Acuma! E gata! Parşoleo, măi tu măi, nu mai sta ca tontul, toarnă 
repede concentratul!... 

Lae al lui Parşolea, care uitase de canistra pe care o îmbrăţișase pătimaș, 
zvâcneşte brusc, rămâne câteva clipe pe gânduri, după care o întoarce cu 
gâtul în jos. Lichidul se varsă gâlgâind pe podea, răspândindu-se într-o 
băltoacă. 

— În ceaun, Parşoleo, nu pe jos! Nu risipi esenţa întru amintirea 
morţilor, că nu suntem la parastas! — răcnește Tulli Pompadur, aproape 
plângând de necaz. Ce-i cu tine, măi tu măi, ai înnebunit!... Mai repede, 
până nu se golește canistra!... 

Responsabilul cooperativei manevrează invers recipientul, întorcându-l 
în poziţie normală, după care toarnă conţinutul, atât cât mai rămăsese, în 
ceaunul de pe pirostriile instalate deasupra arzătorului de gaze. 

Nu se declanşează nici o explozie, aşa cum mă aşteptasem. Dimpotrivă, 
în ciuda temperaturii fantastice, amestecul actual din ceaun fâsâie penibil, 
dar răspândind un imens nor de fum. Un fum galbenverzui, care bănuiesc să 
fie, mai curând, o nebulozitate de vapori de hidrogen sulfurat. Atât de 
trăznitor pute smogul că începe să ajungă şi până la organele noastre 
olfactive. 

Tulli Pompadur, apucându-se cu mâinile de bogaţii favoriţi, pe cap 
neposedând decât o impresionantă chelie, ia rapid de pe foc ceaunul, dar îl 
răstoamă din pricina grabei şi porneşte să se vaiete: 


— Nenorocitule! M-ai distrus! Ai stricat compoziţia, câcâindu-te cu 
canistra aia blestemată! Te-ai mișcat ca o gâlmă, ca un tăntălău... Ce mă fac 
acuma, măi tu măi?... Spune-mi, ce-am să fac? Vaporii, din pricina 
răsturnării recipientului, sporesc în intensitate, încât abia se mai vede om cu 
om. 

Tiţu Margiolea, bufetierul de la Adâncuri, văzând că Parşolea nu-i 
capabil să răspundă dentistului, fără să mai ceară cuvântul, îi răspunde 
acestuia niţel cam nervos: 

— Dacă nu ne dai imediat materialul, ai să faci pe tine!... Ne duci cu 
esenţa asta de peste un an... Undei? Ziceai că-i gata! Scoate-o numaidecât, 
că-ţi pocesc figura... Am băgat o groază de bani, toată agoniseala noastră, 
şi-acuma, când bâlciul e-n toi, ne lași de izbeliște? Ce facem cu patru 
camioane de sticle? 

Gulliverii, lipsiţi total de prestanţa pe care-o poseda Naiba, cel cunoscut 
de mine, îşi trag fiecare câte-o palmă în frunte, pentru ca, apoi, după ce-şi 
îndreaptă meloanele, să-l cuprindă între ei pe Tulli, pare-se destul de strâns, 
deoarece dentistul hâcâie penibil, şi să-l scuture violent, atât de brutal, încât 
favoriţii i se transformă incredibil într-o coafură vâlvoi, dar pe creștetul 
capului. Unul din Gulliveri, care însă nu poate fi identificat, îi cântă la 
ureche: 

— Spune, cât mai degrabă, cui ai vândut pontul? Pompadur, cu timpanul 
maltratat de dulceaţa acidă a glasului Naibii, îi priveşte nedumerit: 

— Poate vrei să zici palapontul, măi tu măi! Dar ăsta se folosește la 
dinţi, nu la esenţa pe care am descoperit-o... Și cum s-o vând, din moment 
ce suntem asociaţi? 

Frecvența cu care-i scuturat dentistul crește, iar același Gulliver solicită 
amănunte: 

— Cu cine te-ai asociat, escrocule? Nu cumva cu Polina? După ce tot 
timpul ai fost omul nostru? 

— Ba da! Ba da! — răspunde cu glas tremurat dentistul, pesemne din 
pricina agitației locomotrice pe care i-o imprimă cei doi Gulliveri. Nu mi- 
aţi băgat-o voi pe gât, silindu-mă s-o primesc în combinaţie? 

— Atunci, unde-i? De ce nu-i aici? V-aţi unit amândoi, cioflingarilor, să 
ne furați comoara! 

Vaporii continuă să cuprindă nu numai încăperea presupusului laborator, 
dar şi vestibulul unde ne aflăm noi, echipele reunite, care privim nedumeriţi 
şi ascultăm intrigaţi conversaţia găinarilor. 


Dentistul, nemaisuportând acuzaţiile, intră direct într-o criză isteroidă: 

— Să mă unesc eu, cu Polina? Nu, fraţilor! Am făcut tot ce era posibil, 
am lucrat zile şi nopţi, să fabric în producţie de masă esenţa noastră... Ce să 
fac, măi tu măi?... N-a reuşit! Pesemne c-am greşit pe undeva, la formula 
chimică... Dar nici n-am fost ajutat... Dacă nu mi-o băgaţi pe gât pe moașă, 
poate izbuteam... Dar când să fiu atent la ce lucram, de vreme ce, tot 
timpul, trebuia să fug de ea?... Că femeia asta nu-i om, ci fiară! 

Acuma, ştiu precis că Polina-i moartă. Pompadur a ucis-o cu sânge rece. 
Mai întâi, ca să-şi elimine un asociat, iar apoi, ca să scape de însurătoare. 
Unde i-o fi pitit cadavrul? 

Un uragan ne izbește din spate, dându-ne de-o parte și de alta, ca pe 
niște nemurici, trece printre noi, vijelios, dând năvală în laborator. Fumul 
puturos pornește în direcția noastră, dar din pricina curenților de aer puşi în 
mișcare, atmosfera se mai limpezeșşte și avem posibilitatea s-o admirăm pe 
Polina Ţilimindriu, întoarsă de pe lumea cealaltă, activând pe post de 
tigresă. 

— Fiară zici, Tulli dragă? Las” că-ţi arăt eu censeamnă fiară! 

Dintr-o simplă mișcare, de parcă ar fi smuls un fulg de pe rochie, îl suflă 
pe dentist dintre cei doi Gulliveri, îl propteşte bine pe picioarele personale, 
după care îi trăsneşte o pereche de palme bubuitoare. 

Bietul Tulli Pompadur, însufleţit de evenimente, capătă o îngrijorătoare 
mișcare de balans. Însă moaşa îi restabilește imediat echilibrul, 
administrându-i un ghiont în stomac. Felcerul se apleacă respectuos înainte, 
făcând o reverență graţioasă, prilej pentru Polina de a-i răspunde cu aceeași 
monedă, turtindu-i nasul c-un pumn magistral, pe care l-ar fi invidiat şi 
echipa noastră olimpică de box. Apoi, fiindu-i milă de fostul bărbat ideal, îl 
îmbrânceşte peste ceaunul răsturnat. 

Nu ştiu cât s-o fi răcit între timp recipientul, însă-i posibil să nu se fi 
răcit suficient, deoarece Tulli răcneşte ca din gură de șarpe, străduindu-se 
să-şi dezlipească fundul pantalonilor de pe metalul lipicios, mânjit de 
soluţia care fiersese într-însul. 

— Şi câte speranțe mi-am pus în tine, dragă Tulli, că erai băiat 
descurcăreţ şi muncitor, plin de bani şi iniţiativă! Când m-am luat după 
nenea Lae, că zicea că mi-i unchi şi-o să ne fie naş, credeam c-o să ne 
umplem de bani cu invenţia ta... Comoară! Așa-i ziceai, scumpul meu 
dentist! Comoară! O picătură în fiecare sticlă şi orice poșşircă se transformă 
în ţuică bătrână... Unde-i esenţa, specialistule? 


Observând ceaunul eliberat din încleştarea cu Pompadur, Polina 
Țilimindriu îl înșfacă de toarte şi-l trânteşte peste melonul lui Gulliver 
Naiba, cel din dreapta. Apoi, îl scoate urgent, cu melon cu tot, şi-l încearcă 
şi pe capul celuilalt. 

— Va să zică-s o cioflingară, hodorogi slabi de minte! Îmi păparăţi banii 
de zestre, ca să fabricaţi poşircă din zahăr și morcovi, şi s-o vindeţi la 
iarmaroc... Două cisterne, hai? Unde-i esenţa?... Undes bănuţii mei?... 

Nemaiaşteptând un răspuns, moașa se dezlănţuie. Îi pocneşte zdravăn pe 
Parșolea și Tiţu din Adâncuri, apoi îl otânjește și pe văru-său, măgădanul, 
sparge tot ce întâlnește în cale, rupe scaune, rafturi, aparatura lui Tulli se 
transformă în deşeuri, protezele zboară în cele mai neașteptate direcţii, 
înzestrându-i pe toţi cu dinţi pentru eternitate. 

Gulliverii se-adăpostesc dinaintea urgiei în gura de aerisire, unde, de 
fapt, nu-i loc decât pentru o singură persoană. Dar ce nu face omul la 
nevoie? Se-ndeasă cât pot, până se dărâmă imensul tub de tinichea. Acuma 
zac la pământ, încercând fiecare să iasă pe la capetele burlanului. Polina 
Țilimindriu aleargă de la un colț la altul al laboratorului, încercând să 
descopere noi obiective de demolare. 

Înmărmuriţi de violenţa dezlănţuirii pe care o manifestă primitiva, nu 
întreprindem deocamdată nimic. 

— Omule? 

Același înnebunitor lermolai Bâc. Ce mai vrea? 

— Omule, tot așa puţea şi apa grea din filmul ăla norvegian? 

Merită un răspuns pe măsura întrebării sale, pur onirice: 

— Sigur că nu! Pentru că filmul era numai în albnegru și nicidecum în 
culori!... 

Tulli Pompadur depune eforturi lăudabile de recăpătare a verticalităţii, 
însă moașa nu pare să fie de acord. Izbucnind într-un hohot de plâns 
homeric, pune mâna pe arzătorul stins de mult, îl ridică asemeni unei bâte şi 
pornește să-l rotească deasupra scăfârliei dentistului (pe care nu-l văd bine), 
declamându-i: 

— Tulli dragă, omul meu scump, mi-ai înșelat toate așteptările, acuma 
sunt ca şi văduvă sau voi fi peste câteva clipe, iartă-mă și n-am să te uit, 
adio, adio şi încă o dată adio!... 

Tanti Raliţa, care asistase entuziasmată la evenimente, intervine 
fulgerător: 

— Fraţilor, nu-i uman ce se-ntâmplă! Opriţi-o pe nebună! 


Și, fără să mai aştepte aprobarea noastră, se repede în pseudolaboratorul 
dentistului. Însă Polina nu mai poate fi oprită. Arzătorul demarează în 
direcţia felcerului. Spre norocul său, însă, nu-l nimereşte. Ci aterizează între 
cei doi Gulliveri. Care, urlând de durere, dau un semnal de alarmă generală: 

— Fugiţi! Fiecare cum poate! 

Căutătorii esenței divine sprintează spre ieşire. Însă grupul nostru, 
îngrijorat de intervenţia lui tanti Raliţa, care se afla de mult în mijlocul 
încăperii, decolează în sens invers. Impactul se produce fără pagube 
materiale, nemaifiind nimic de spart și rupt, însă cu notabile traume 
psihofizice. 

Suntem cu toţii pe jos, târându-ne în patru labe, descurcându-ne din 
vermuiala umană care mişună în laborator, încercând zadarnic să ne 
recunoaştem unii pe alţii. 

Unul din Gulliveri, adânc îndurerat de cele petrecute, mai ales din 
pricina arzătorului receptat în ţurloiul stâng, mai apucă să tragă concluziile 
şedinţei: 

— V-am spus să fugiţi! Suntem în mâna Miliției economice! 

E clar că bătrânul mag, nu ştiu care din ei o fi cel autentic, delirează în 
stare de șoc. 

— Domnule Gulliver, nu-i nici o Miliție, suntem noi, Conan Doi și un 
grup de cetăţeni din Colţiilupchii, plus câteva persoane din provincie, tanti 
Raliţa, mătușă-mea, şi-un autostopist, cules de pe drumuri... 

Cetăţeanul Autostop, singurul care nu se avântase în incinta 
catastroficelor evenimente, zâmbeşte blajin, aprinzându-și o ţigară: 

— Maestre Conan Doi, cetățeanul Gulliver Naiba are perfectă 
dreptate... Miliția e-aici, reprezentată prin persoana mea... Mă mir că nu 
m-aţi recunoscut... Doar ne-am mai întâlnit, la pensiunea Mariţei 
Nachtigal, la Posada, cu prilejul morţii inginerului Gaterek... 

Imediat mi se aprinde o diodă, transistor sau lampă, că nu mai știu ce-mi 
funcţionează acum. E simpaticul căpitan de Miliție, de la Comarnic, cel 
care condusese ancheta. 

Tanti Raliţa, sută la sută zâmbet, se adresează căpitanului: 

— Sper că nu voi fi amendată pentru transport ilicit de pasageri... Nu-i 
aşa, tovarăşe căpitan? Pentru că şi dumneavoastră v-aţi folosit de mașinuţa 
mea... Altminteri, n-ajungeaţi până aici... Şi vă mai pot fi de ajutor. Tot 
timpul m-am întrebat de ce i-oți fi zicând Gulliver bătrânului, mai ales când 
sunt doi... Păi, ştiţi cum îi cheamă? 


— Da! — răspunde extrem de calm căpitanul. 

— Ştiaţi că unul din ei e popa Gulie, parohul bisericii din bariera 
Dristorului, dat afară din cadrele de specialitate, de-al naibii ce era? Iar că 
frate-său, Niţă Gulie, avea băcănie cu mărfuri de speculă, chiar în dosul 
bisericii?... Până în 1948, când a fugit împreună cu Bică, adică răspopitul, 
de nu le-a mai ştiut nimeni de urmă... Şi asta ştiaţi? 

Fostul Autostop zâmbeşte în continuare, după care atestă: 

— Da! Totul se ştie acum şi este înregistrat! Tanti Raliţa, deşi încerc s-o 
temperez, trăgând-o de mânecă până îi desprind lejer bluzonul, nu se mai 
poate stăpâni: 

— Păi bine, măi fratele meu, nu-i uman ce sentâmplă! De ce nu ne-ai 
spus nimic? 

— Nu-i greu de răspuns, dragă tovarășă Raliţa! — îi răspunde blajin 
căpitanul. Am preferat să vadă şi saudă lumea, toţi cei de față, cât de naivi 
pot fi unii cetăţeni, imaginându-şi că se poate trăi, nemuncind, pe spinarea 
altora... Dar vom mai afla mult, după ce-i vom pune în stare de funcționare, 
pentru că, deocamdată, sunt cam obosiţi, după cum observă cu toţii! Sper că 
ne veţi da o mână de ajutor, nu? 

— Dar până acum ce-am făcut, tovarăşe căpitan? — se întărâtă tanti 
Raliţa. Dacă nu era nepotu-meu, pe care văd că-l cunoaşteţi și care-i 
detectiv de excepţie, fiindu-mi nepot, n-am fi dezlegat enigmele despre care 
n-a apucat încă să-mi povestească bietul Al... Că eu lam instruit cum să 
conducă o investigație... Ştii matale câte romane polițiste am citit, pentru a 
mă specializa în branșă? O biblioteacă întreagă, dragă tovarăşe!... din stejar 
masiv, nu din plăci aglomerate!... 


34. The End ca-n filme, dar absolut provizoriu 


Echipa căutătorilor de comori, în frunte cu cei doi fraţi, pare-se gemeni, 
Bică Gulie și Niţă (aceeași legumă), se află cazată în camera de reanimare. 
Adică, în dormitorul meu, din vestita oază de liniște a “morii dintr-un dud”. 

Având suficient spaţiu locativ, cei mai “otânjiți” au fost instalaţi în 
uriașul pat din centrul încăperii, iar restul, pe duşumea. 

Operația de transportare a răniților a fost dirijată de tanti Raliţa, care, în 
primul război mondial, lucrase ca infirmieră şi soră de caritate pe front, 
unde se specializase în evacuarea spitalelor. 

Răsuflând ușuraţi, dar și spetiți de greutățile urcate din beci tocmai în 
dormitor, privim năuci la rezultatul acţiunilor noastre. 

Romaniță Curentu, plasat între cei doi Gulliveri, Bică și Niţă, se bucură 
de-un confort sporit, datorită insistențelor depuse de ţaţa Catariţa. Fiind şi 
mai mititel, i s-au repartizat două perne. 

Polina plânge în continuare, încet şi fără cuvinte, la marginea din stânga 
a agregatului de dormit, în timp ce pe cealaltă margine se tânguie dentistul 
Pompadur, acuzând pierderea vederii. 

— Lasă, maică — îl alintă cina Moşca —, nu-ţi face griji, o să-ţi 
descânte mama moașa de umflătură, o să te oblojească niţel cu flori de 
gălbinele, și-o să-ţi deschizi ochii curând... 

M-aş mira să obţină rezultate atât de rapide, încât, în locul ochilor, Tulli 
Pompadur posedă doi gogoşari de expoziţie agricolă, atât îi sunt de 
inflamate pleoapele. 

Reprezentanţii comerțului, întinşi pe duşumea, se consolează reciproc, 
ajutaţi de măgădanul de nepot. Acesta, mișcându-se ca-n vis, îi leagă 
piciorul lui Parşolea, folosindu-se de-o batistă dubioasă. În vreme ce 
responsabilul cooperativei urlă de durere, Titu Margiolea îl mângâie pe 
frunte, ca şi cum acolo l-ar fi lovit arzătorul de gaze. 

Femeile, revenindu-și în fire mult mai urgent decât bărbaţii, au cărat în 
încăpere toate scaunele din “moara dintr-un dud”, iar noi le-am ocupat, 
lăsându-le lor marginile uriașului pat. Care trebuie să fie mult mai comod, 
mai ales că-i prevăzut cu saltea relaxa, din burete de plastic. 

Tanti Raliţa, aprinzându-și tacticoasă eterna ei “mărășească”, îl 
impulsionează pe căpitanul de la Comarnic: 

— Ar mai fi câteva ceasuri până la ziuă, dragă tovarăşe, nu credeţi că-i 
bine să-i luaţi la întrebări pe șmecherașii ăştia? Poate mai aflăm și noi ce- 


aveau de gând să pună la cale... Că rareori mi s-a-ntâmplat să dau de nişte 
găinari atât de arieraţi!... 

— Nu văd nimic rău în asta — o aprobă căpitanul, zâmbind pe sub 
mustață —, numai să fie în stare! Cămi par tare prăbuşiţi şi fizic, şi 
moral!... 

— Cine să fie prăbuşit moral? Popa Gulie? — se miră tanti Raliţa. Nu-i 
cu putinţă!... La biserica din bariera Dristorului, chiar în altar, Bică trăgea 
prin patruzeci şi șase niște chiolhane de pomină de se cutremurau sfinții de 
pe pereţi. Frate-său, negustor cu mărfuri de speculă, își ţinea ascunse acolo 
putinile cu brânză de Brăila, afumături aduse din Ardeal, măsline de la 
Constanţa și sticle cu cele mai alese vinuri... Magazin universal, un fel de 
BIG al anilor aceia... Beau şi cântau până se crăpa de zori, mai aveau cu ei 
şi nişte cuvioase vădane pe care le spovedeau și le împărtășeau, pentru ca 
apoi să dănţuiască în costume de baie populare... Până s-a supărat 
protopopul Slăbilă și l-a reclamat pe Bică la mitropolie. Mai ales că-i 
prinsese trişându-l la poker, de-l lăsaseră fără bani, potcap și rasă... L-au 
dat afară din slujbă, spre satisfacția generală a credincioşilor din parohie... 

Din agregatul de dormit se-aude un chicotit gros, care se transformă apoi 
într-un hohot de râs înăbușit. Fostul Gulliver Naiba, pe care-l identific acum 
datorită melonului turtit în calotă, se ridică gemând în capul oaselor și 
porneşte să grăiască, într-o altă tonalitate decât cea cu care ne obișnuise, 
lipsită de mierea falsă cu care-și îndulcea glasul: 

— Mai ales spre mulțţumirea credincioaselor ce nu erau poftite la 
nevinovatele noastre petreceri, printre care mironosițe te numărai şi 
dumneata, coană Raliţo... Deși erai tinerică și durdulie, tocmai coaptă 
pentru mângâierea sufletelor noastre... 

— Huideo de-aici, tap bătrân și spurcat! — îl repede mătușă-mea, 
stupindu-l ca o mâţă. Nu ţi-e ruşine să pomenești numele meu?... Spune, 
mai bine, dacă mai ai pic de bună-cuviinţă și cinste, cum ai ajuns tocmai 
printre oamenii de-aici şi încă, împreună cu frate-tău, Niţă?... 

Autobiografia pe care-o recită Bică Gulie, mai mult pentru căpitanul de 
Miliție, se încadrează de minune în limitele literaturii misticofantastice. 

— Stăpâne şi paznice al legii, mă simt nevinovat... Eram un suflet 
rătăcit, alungat din rândul slujitorilor Domnului... Alungat de cine? De 
păcătosul de Slăbilă, un coţcar bătrân și înrăit, care nici nu era protopop 
adevărat, dedulcit de plăcerile lumești! Îl burduşisem de bani, îi dădeam 
jumătate din nunţi și botezuri, iar de la înmormântări, chiar un sfert... lar 


fiindcă nu pricepea o iotă la jocul de poker, îi luam leuștenii îndărăt, plus 
dobânda cuvenită!... Ce-i rău în întrasta? Nimic... Domnul a dat, Domnul a 
luat!... 

— Domnul Gulie, vrei să zici! — completează tanti Raliţa. 

— Taci, afurisito! — se răţoieşte la dânsa ex-Gulliver Naiba. Îmi 
vedeam distrusă cariera, iar pe bietul Niţă vroiau să-l condamne pentru că 
se ocupa de alimentarea cetăţenilor din barieră! Păi, dreptate era asta? Nu 
mai exista Dumnezeu! Și-atunci, m-am închinat fratelui său, pe care-l 
alungase de la puterea cerurilor, lui Lucifer, stăpânul adâncurilor... Din 
clipa în care m-am trezit, întâlnindu-l pe dânsul, am purces să am visuri în 
care stătea de vorbă cu mine, poruncindu-mi să-i laud numele și puterea... 
Citeam cărți de spaimă, în care numele lui Lucifer era proslăvit și tălmăcit 
pe înţelesul tuturor... Și-atunci, am înţeles care-mi era menirea... L-am 
inițiat și pe Niţă, care-i mai slab cu duhul, și ne-am refugiat aici, la 
Colţiilupchii, unde am început propovăduirea noii credinţe, vindecând 
oamenii de păcate grele, cum ar fi lăcomia de bani și avere... 

aţa Catariţa nu se mai poate stăpâni şi izbucnește: 

— De-aia ne-ai luat nouă pâinea de la gură... Ca să ne lecuiești de 
bruma de avere pe care ne-o lăsaseră bătrânii? Hoţule! Și-ai mai amăgit și 
pe alţii... ca pe nefericita asta de moașşă. 

Gulie, chicotind amar, continuă expozeul: 

— Tu înşeli oamenii, vrăjitoare nebună! Ce ştiai de Lucifer, de Leonard, 
de Abigor și Ukobah?... Magiștrii întunericului ne luminau pașii şi-așa am 
reuşit să nenchegăm și noi o căsuţă, ceva bunuri... Dar cât bine am făcut 
oamenilor? E drept, ca să putem organiza munca, am fost nevoiţi să 
recurgem şi la unele minuni... De-aia nu li l-am arătat niciodată la faţă pe 
frate-meu, Niţă... Să fim pretutindeni, dar lumea să creadă că-s unul!... He! 
He! He!... Ce mai lucram!... Îi pierea omului vaca din casă, iar eu i-o 
găseam numaidecât... Niţă o scotea noaptea din grajdul cetățeanului, o 
ducea la Gușteriţa, pentru ca, peste o zi, să-i spun omului unde o poate 
găsi... Ce rău îi făceam? Nu-i dădeam bucuria?... Până în ziua când am dat 
de escrocul ăsta de felcer de dinţi, fir-ar să fie de blestemat! Că el n-a 
zăbovit o clipă, ci s-a apucat să ne toace banii, învăţându-ne să fabricăm 
poşircă, cât mai multă, din zahăr, morcovi şi drojdie de bere, ne-a silit să 
cumpărăm și alambic şi să muncim zi şi noapte la Guşteriţa, făgăduindu-ne 
că ne umple de bani, c-a inventat o esenţă divină, un lichid care transformă 
poşirca în ţuică de prună bătrână... Și pe care s-o vindem cu preț mare, 


folosindu-ne de Parşolea, Margiolea și neamurile lor, care urmau să aibă pe 
mână întreg iarmarocul de toamnă... Și unde-am ajuns? C-a trebuit să cadă 
pe capul nostru scriitorul ăsta, de la București, să mă ispitească să-i 
închiriez moara... De-aici au pornit toate nenorocirile... 

Ascultăm înmărmuriţi delirul fostului mag, nevenindu-ne să credem 
auzului. Ce idee! Să-l utilizeze pe frate-său, confecţionându-și o dublură, 
pentru a obţine cel mai perfect alibi! 

Numai căpitanul de Miliție nu pare impresionat. Dimpotrivă, zâmbește 
mereu fin, dând din cap la fiecare aberaţie a bătrânului. 

— Cetăţene Gulie — ia dânsul cuvântul —, va trebui să mergem cu toții 
la Comarnic şi să ne povestiţi în scris adevărul, nu brașoavele îndrugate 
aici... Când am fost sesizaţi că vreţi să instalați și-o distilerie de alcooluri 
casnice, ne-am zis că-i cazul să vă rugăm a face o deplasare până la noi, să 
analizăm situaţia... 

— V-a sesizat cineva? — se miră, înnebunit, exGulliver Naiba. 

— Nu chiar o informare specială, ci mai mult o eroare de expediţie 
poştală. Ne-am pomenit c-un plic la Miliție, care conţinea o largă relatare 
despre forajele din peştera Guşteriţa întreprinse de-un arheolog amator... 
Autorul reportajului habar n-avea cum arată o instalaţie de foraj, dar se 
pricepe la descrieri. O descriere atât de ştiințifico-fantastică, încât mi-am 
dat imediat seama că-i vorba despre un cazan de fiert ţuica... 

Un geamăt înfundat, urmat de-o exclamaţie specifică, mă determină să 
privesc spre lermolai Bâc. 

— Omule, ce-am făcut! Cum au să mă aprecieze tovarășii de la “Revista 
literară” când, în loc de-un reportaj liric, vor citi reclamaţia adresată 
Miliției, prin care anunţam c-am pierdut buletinul de populaţie?... 

— Depinde cum aţi redactat textul — ia cuvântul căpitanul de Miliție 
—, pentru că, dacă-i scris tot atât de sucit, au să deducă și dânșii că nu-i 
vorba de buletinul de identitate, ci de adeverinţa pe care, întradevăr, aţi 
uitat-o la noi... Buletinul l-aţi predat o dată cu primirea documentului de 
plecare în excursia peste hotare. 

— Nemaipomenit, omule! De-aia nu-l găseam... Şi când trebuia să plec, 
oare, în excursie? Cu evenimentele de la Colţiilupchii, am uitat de 
excursie... Sau, poate, uitasem dinainte, deoarece eram plecat în 
concediu... Nu mai înţeleg nimic! 

Gulliverii se ridică amândoi în capul oaselor, vrând să coboare din pat, 
dar, nereuşind din pricina vătămăturilor recepționate cu prilejul discuţiei 


purtate cu Polina Ţilimindriu, se mulţumesc să zbiere la bietul forestier, 
într-un duet de groază: 

— Nefericitule! De ce nu ţi-ai văzut, dom'le, de meseria dumitale și te- 
ai apucat să scrii poezii la revistele literare? 

— Dar nu era poezie, nene Gulliver, pe cuvântul meu! — se scuză 
lermolai Bâc. Ci proză poematică, reportaj liric!... 

— Foarte rău! Dacă scriai o poezie, nu mai înţelegea nimeni nimic! Și să 
nu-mi mai zici Gulliver... Totul s-a dus pe apa Sâmbetii... Doamne, și ce 
frumos suna Gulliver Naiba! Mă simţeam și eu înrudit cu zeii adâncurilor... 
Dar văd că nu mi-a purtat noroc! Ce-o să se-ntâmple cu noi, tovarăşe ofiţer? 

— Mai întâi, să precizăm care dintre dumneavoastră doi s-a ocupat de 
fabricarea ţuicii, apoi să aflăm adevărul în privința mai multor încălcări ale 
legii... 

Bică Gulie, răspopitul, își înclină capul, după care îl admonestează pe 
frate-său, Niţă Gulie: 

— Tu ţi-ai bătut gura, nesăturatule! Nu i-au ajuns banii căpătaţi de la 
oameni, te-ai apucat să-ți mai faci şi reclamă!... 

Începe să se lumineze de ziuă. Cele trei ţaţe nătăflețe, în ciuda 
interesantelor dezvăluiri, cucăiau de mult, înghesuite una într-alta. Nea 
Poroambă Câșu, Staragică şi Patruzec, deveniți brusc cavaleri, le invită pe 
bietele femei, care abia încăpeau pe marginea patului: 

— Ia poftiţi pe scaune, să ne întindem și noi oleacă pe salteluţă! 

Când s-a arătat şi soarele, căutătorii de comori erau de mult plecaţi, 
împreună cu simpaticul căpitan de Miliție, spre Comarnic, unde-i aștepta o 
odihnă plăcută şi, poate, prelungită. 

Înainte de încărcarea infractorilor în dubiţele cu care păcătuiseră, acesta 
mă trăsese deoparte şi-şi luase rămas bun: 

— Maestre Conan Doi, văd c-ai un talent neobișnuit! Cum te-nfiinţezi 
undeva, ori se săvârşeşte o falsă crimă, ori dai peste căutători de comori, 
fabricanți ilegali de alcooluri casnice... Interesantă-i și meseria dumitale de 
scriitor! 

Pe la ceasurile opt (şi ceva), suntem cu toţii reuniți în bucătăria “morii 
dintr-un dud”. Frânţi de oboseală, îl așteptăm pe nea Romaniță Curentu, 
care fusese trimis după merinde. Tanti Ralita, mai proaspătă ca niciodată, 
fumează “mărășească” după “mărăşească”, stând de vorbă cu ţaţele mele 
nătăflețe şi cu doctorița Milica Manzur, care pare s-o simpatizeze în chip 
deosebit. 


Numai Geca Leoveanu-Zbanţ, trist ca nimeni altul, stă retras şi abătut. 
lermolai, încă nedumerit de problema excursiei ratată, încearcă să-l reducă 
pe linia de plutire: 

— Omule, nu fi supărat! După câţiva ani, se întoarce! 

— Cine, măi Laie? — se trezeşte din visări Geca. 

— Polina! Nu la dânsa te gândeai? 

— Nu! La alta... La vaca Palaghiei, care trebuia să fete și nu ştiu ce s-o 
fi întâmplat... 

Romaniţă Curentu, încărcat cu două desăgi, pătrunde vijelios în kicinetă, 
anunţându-ne: 

— Mâncăm cevaşilea şi mergem iarăşi la bâlci! Au adus altă tarabă cu 
puşti!... 

În timp ce ne prindem sufletele, mestecând ceremonios bunătăţile 
propuse de nea Romaniţă (urdă, ouă răscoapte, gogoșari, ceapă şi usturoi, 
slănină afumată), mă tot gândesc cum să anunţ intenţia de-a părăsi aceste 
locuri de basm, dar care numai oază de linişte nu se pot numi. M-am ales c- 
un material de excepţie, o documentaţie fantastică pentru un roman, dar n- 
am apucat să scriu un singur rând la cel pe care îl am în lucru. Trebuie să 
plec... spre alte zări, mai puţin turbulente. 

— Coană Milico, fii drăguță şi dă-mi o bucăţică de slană, că n-o fi foc! 
— mă adresez spăsit doctoriţei. 

— Poţi să înfuleci cât pofteşti, grasul meu drag — mă încurajează 
Milica Manzur, ceea ce mi se pare curios din partea unui medic —, ai 
consumat mii de calorii zilele acestea, trebuie să le compensezi cu ceva... 
Simt ce te frământă, ştiu că vrei să ne părăseşti... Mănâncă liniștit, că te 
aşteaptă drum lung și obositor... Mai ales c-ai rămas deocamdată fără 
“Bombiţă”. Însă ţi-l împrumut pe nea Dobre!... 

Drăguţă şi amabilă fetița asta, uscăţivă, băieţoasă şi neînţeleasă de 
trăsnitul lermolai. Amândoi se iubesc tăcut și nici unul n-are curajul să-şi 
mărturisească sentimentele. Numai un psiholog de talia mea, care nu-i de ici 
de colo, a putut să-și dea seama de ceea ce se petrece cu ei. Dar viaţa și 
timpul le vor rezolva pe toate. 

— Mulţumesc, coană Milico, însă mi-e teamă că amortizoarele lui nea 
Dobre sunt cam slabe pentru personalitatea mea! Voi apela la tanti Raliţa, 
care-mi va permite să mă sui în “Trabant”-ul dânsei. “Bombiţa” va rămâne 
aici, până ce-o vor ridica tehnicienii de la autoservice... Ceea ce, sper, se 


va-ntâmpla cât mai curând. Pentru că-mi trebuie maşina neapărat... Cu ce- 
am să plec la noua mea oază de liniște?... 

În jur de ora prânzului, cam pe la unu, după ce miam încărcat în 
“Trabant”-ul lui tanti Raliţa catrafusele, ne aşezăm iarăși la masă. Numai ca 
pretext. Pentru a nu da ocazie unor lacrimi de prietenie, dar pe care nu le 
pot considera de circumstanţă. Mâncăm deci tăcuţi, privindu-ne în ochi. 

— Dragii mei — nu mă-ndur eu să nu spun câteva cuvinte —, vă cer 
iertare pentru supărările pricinuite. Dar un detectiv, care se respectă, și încă 
unul de excepţie, cum trebuie apreciat subsemnatul, mai greşeşte uneori... 
Însă, aţi văzut şi singuri, am izbutit să dezleg o enigmă din cele mai 
tulburătoare. N-am fi putut dormi liniștiți, dacă popa Gulie ar fi continuat 
să-şi bată joc de nişte oameni de treabă, al căror singur păcat era 
credulitatea... Ce să fac acum, pentru a mă despărţi de voi, cu sufletul 
împăcat?... 

— Nimic, dragă copile — mă alintă ţaţa Catariţa —, ne-ajunge cât ai 
făcut... Gulliver Naiba s-a dus unde-i stă numele, așa că, învățând din 
păţania blestematului, ne lăsăm și noi de descântat... Dar, dacă vrei să pleci 
dintre noi cu sufletul împăcat, hai să mai gustăm câte ceva... Știu că-ţi 
place... la uite ce ţi-a pus deoparte ţaţa Catariţa! Poftim, na și bagă-n 
gură... 

Și dulcea mea ţaţa nătăfleață, zâmbindu-mi galeș, îmi întinde o bucată 
de pastramă de capră. Din cea cumpărată ieri, când ne ospătasem prin tot 
iarmarocul. Uitase de ea, dar o păstrase într-o băsmăluţă curată. 

Ne luăm rămas bun, mestecând zdravăn și înciudați din pastrama care 
se-ntărise ca talpa de bovine. Geca Leoveanu-Zbanţ se suie pe-o cărămidă 
să mă-mbrăţişeze. lermolai Bâc, abia îngânat, îmi cere adresa, pentru a-mi 
trimite niște manuscrise. 

— Dacă-s cumva niște borderouri către ocolul silvic, nu le dai la revistă, 
ci le expediezi îndărăt, eventual, la Miliție! — grăiește forestierul blând, 
legănându-și cuvintele. Omule, tare-mi pare rău că pleci... Am fi constituit 
la Colţiilupchii un cenaclu literar... Ceva de pomină! 

Cina Moşca lăcrimează abundent, iar fina Frusina mă bate lejer pe umăr, 
spunându-mi cu glas tremurat: 

— 'Tovarăşu creator, nu ne uita... Mai vino pe la noi... Oricând vei găsi 
ceaunul pe foc, o pâine caldă, scoasă atunci din cuptor, nişte vin uitat în 
fundul beciului... Dacă vor mai fi și nuci în pod, păi îi tragem și-o 
“țigănească”, de-or să duduie dușumelele! 


Nea Gheorghe al lui Staragică, asistat de Valin al lui Patruzec, mă 
asigură: 

— Cât vom mai fi în putere, totdeauna vei găsi în noi un sprijin de 
nădejde, oriunde te vei afla... Poate să fie puţul cât de adânc, facem și pe 
dracu-n patru şi tot te scoatem... Chiar de-am munci săptămâni în șir... Că 
ne-ai văzut de ce suntem în stare!... 

Le-mbrățișăm pe minunatele Ioana lui Lucereanu, pe Păuniţa lui 
Colarete, mărturisindu-le reala mea bucurie de-a fi cunoscut niște femei atât 
de bărbate. 

Nea Poroambă Câșu, după ce-mi strivește degetele mâinii drepte, anunţă 
intenția sa de a-mi demonta “Bombiţa”, piesă cu piesă, pentru a uşura 
munca tehnicienilor care vor veni s-o ridice. 

— Poate-o fi mai greu cu motorul, că n-am mai desfăcut aşa ceva, dar 
tot îi venim noi de hac... Dacă m-ajută şi Romaniță Curentu, piese de 
ceasornic îl facem... Doar ştii, tălică, nu-s chiar străin de mașinaţiile astea, 
de vreme ce-am făcut armata la tancuri! 

Pe seară, în jur de şapte ceasuri şi ceva, izbutim să ne spunem tot ce- 
avem pe suflet, mai luăm și-o cină ușoară, după care ne suim în mașina 
mătușă-mi. Pe care, însă, o voi şofa eu. 

Deşi drumul e asfaltat, “Trabant”-ul lui tanti Raliţa pârâie, trosneşte, 
hurducănă şi scoate un fum de groază, de parcă ar funcţiona cu cărbuni din 
tizic şi nu cu amestec de benzină şi ulei ars. 

Peste un kilometru, urmează să abordăm serpentinele ce coboară de la 
Colţiilupchii spre Câmpina. Tanti Raliţa, pe care o enervează stilul meu de 
conducere auto, mă pisează tot timpul, umflândumi capul cu teoriile sale 
detectivo-dietetice. La un moment dat, după ce trec cu succes printr-o 
băltoacă mai veche, din care “Trabant”-ul iese ca nou, însă întro altă culoare 
decât cea originală, mai neagră şi mai mată, o întreb pe mătușă-mea: 

— Ascultă, tanti Raliţo, îți mai place viteza? 

— Cum să nu! Mor după ea! 

— Atunci, fii liniştită! Ai toate şansele să-ţi realizezi dorinţa... Frânele 
pseudomașinei matale par să nu mai funcţioneze corespunzător... 

— Nu-i uman ce se-ntâmplă, băieţelule! Încearcă să reduci din viteză la 
primul deal... 

— În regulă! — mă declar încântat de ideea salvatoare. După ce ieşim 
din torentul din vale, precis dăm de costişă... 


Sfârşit 


